
Notă pentru cititor 


Un aisberg „floe” sau „tabular” este un 
aisberg plat, care poate să fie de dimensiuni 
considerabile, dar al cărui aspect este mai 
apropiat de cel al unei câmpii decât de cel al 
unui munte. Aceste denumiri vor fi deseori 
folosite în povestirea care va urma. 


Precizare 


Personajele descrise de autor sunt imagi- 
nare. Dacă, din coincidență sau malițiozitate, 
numele unor persoane sau organisme reale 
apar în această ficțiune, aceasta nu s-ar 
putea datora decât unui joc al hazardului sau 
unei farse dezagreabile a vreunei entități 
demonice. În consecință, cititorul va fi rugat 
să nu-i acorde nicio atenție sau să rostească 
celebra formulă a fraților iezuiți, ale căror 
ultime cuvinte — ipse venena bibas — au 
drept scop întoarcerea descântecului împo- 
triva celui care l-a făcut, ceea ce, în termenii 
demonologiei, se numește pur și simplu 


„efect de bumerang”. 
S.B. 


Rolf știe că a revenit coșmarul, dar nu i se poate opune. Și 
e mereu la fel: aude cum trosnește coca vasului. Simte 
presiunea ghețurilor în coastele ambarcaţiunii, de o parte 
și de alta a bastingajului. Treptat, strângerea ca într-o 
menghină pe care banchiza spartă o exercită asupra navei 
se transferă asupra coastelor celui care doarme. Atunci, 
lui Rolf i se pare că menghina i-a prins și cutia toracică, 
iar un călău invizibil strânge, strânge... până când oasele 
încep să-i pârâie. Rolf nu mai poate respira, se sufocă. 
Așteaptă terorizat momentul în care coastele, curbate la 
maximum, se vor rupe cu zgomote de rămurele uscate și 
îi vor perfora plămânii, inima. Suferă asemenea vasului, 
ajuns prizonier al ghețurilor plutitoare. Nu va mai putea 
rezista mult timp. Se încoardă, ca și cum ar vrea să trans- 
fere forța mușchilor săi coastelor navei. Zadarnic însă, 
banchiza e mai puternică și continuă să-și strângă metodic 
fragmentele laolaltă. Acel puzzle al ghețurilor în derivă se 
recompune, se sudează, iar vasul lui Rolf e prins în 
capcană, blocat în mijlocul labirintului, lipsit de posibili- 
tatea de a se mai deplasa înainte sau înapoi. Lenta mișcare 
de comprimare îl va strivi, îl va face să se spargă ca o coajă 
de nucă strânsă într-un clește. Rolf realizează cât de justă 
este această banală comparație. Era imposibil să fi găsit 
una mai bună pentru a explica ceea ce se va întâmpla 


6 Serge Brussolo 


dintr-o clipă în alta. Nu era nici primul, nici ultimul care 
pierea astfel. Se vor găsi întotdeauna navigatori destul de 
încrezuți pentru a se crede în stare să dejoace capcanele 
mării de gheață. 


Se trezește trăgând cu disperare aer în piept, ca un 
om pe punctul să se înece. Se rostogolește pe o parte, 
caută cu mâna inhalatorul și îl duce la gură. Cu ultimele 
forţe, inhalează medicamentul. 

„Crize psihosomatice de astm”, diagnosticase medi- 
cul, încurajându-l să consulte un psihanalist. Rolf ridicase 
din umeri. Nu credea în acele remedii de șarlatan. Știa 
foarte bine ce trebuie să facă pentru a se vindeca. Dar încă 
nu avea curaj. 

Se ridică fără să răsucească întrerupătorul. Vasul e 
ancorat la chei, aproape că nu se mișcă. Prin hublou, 
pătrund luminile vagi ale portului, ale orașului. Străluciri 
electrice de neon, cu care Rolf nu mai e obișnuit. Trage cu 
urechea, ascultă zgomotele navei, duduitul îndepărtat al 
grupului electrogen. Nu mai e nimeni la bord. Echipajul 
s-a grăbit să coboare imediat ce vasul a fost tras la chei. 
Rolf presimte că cei mai mulți nu se vor mai întoarce. Le e 
teamă. Cred că-i deoache. Eschimoșii sunt superstiţioși. 
Găsește din ce în ce mai greu marinari, toți fug de repu- 
taţia lui proastă. În barurile frecventate de mateloți, se 
spun tot felul de lucruri despre el. Acum e nevoit să 
se mulțumească și cu drojdia marinarilor de prin porturi, 
cu tipi pe care niciun căpitan nu i-ar vrea la bordul navei 
lui: alcoolici, leneși, nepricepuți, țicniți. Asta începea să 
creeze tot felul de probleme. Dar, din fericire, spaima 
surdă pe care o inspira echipajului îi asigura o oarecare 
autoritate. 

Bâjbâie după un tricou și își șterge pieptul și gâtul. 
E leoarcă de transpiraţie, deși în cabină nu e cald. 

Imaginile coşmarului continuă să-l obsedeze. I se 
pare că îi aude pe Birgit și pe copil țipând îngroziți. Revede 
chipul soției sale în timonerie... expresia ei în momentul 
în care a înțeles că în clipele următoare coca avea să se 
spargă sub presiunea aisbergurilor tabulare. În ochii ei era 
mai multă furie decât spaimă. Da, furie. Ba chiar și ură, 
dispreţ. În ultima secundă în care s-au mai putut privi în 
față, Rolf a citit o condamnare în ochii lui Birgit, vrând 
parcă să spună: „Imbecil încrezut! Marele Rolf Amund- 
ssen, prințul Arcticii! Gentlemanul Polului Nord... Da, 
un idiot înfumurat! Cretin nenorocit! Nu înţelegi că ne 
omori?” 

L-a urât din toate puterile, din tot sufletul, în acel 
ultim minut dinaintea morţii. Înainte ca oceanul s-o 
înghită, ea nu mai era decât un ghem uriaș de furie, de dis- 
preț. Dacă marea i-ar mai fi lăsat timp, ar fi strigat: „Ne-ai 
omorât, pe mine și pe fiul tău, și asta doar pentru că te 
crezi cel mai tare. Te urăsc”. 

Dar nu a mai avut timp să-și profereze blestemul, 
pentru că podeaua s-a desfăcut brusc sub picioarele ei. 
Coca cedase, vasul era pe punctul să se rupă în două. Pun- 
tea superioară a explodat ca sub efectul unui cutremur de 
pământ. Birgit a căzut în abisul lichid care umplea deja 
cala, în timp ce Rolf se agăța disperat de timonă. 

Retrăise de o mie de ori în vis acest moment. Era ca 
un film care se relua la infinit. Revedea fiecare secundă 
cu încetinitorul, cu o insuportabilă precizie a detaliilor. 

Nu există nimic mai cumplit decât un naufragiu pe 
timp de noapte, când marea și întunericul uneltesc să-ți ia 
viața. Totul devine doar o prăpastie, un abis fără fund. 

Cerul și oceanul se unesc ca să te amețească. Noaptea 
curge din nori și se amestecă, lichidă, cu marea. Te îneci 
în gudron, în cerneală. Nu, nu e nimic mai cumplit decât 
această înghițire oarbă. 

Rolf nu știe prea bine ce s-a mai întâmplat după 
aceea. A fost aruncat afară din timonerie și a zburat peste 
bord, rostogolindu-se pe banchiză. 

Asta l-a salvat. Șocul l-a ameţit și a rămas agăţat de 
bucata de gheață, fără să se poată ridica. Crede chiar că 
și-a pierdut cunoștința. Când a deschis ochii din nou, 
vasul dispăruse și culoarul se închisese. 

Rămăsese singur pe o bucată de aisberg în derivă. 
Totul se întâmplase în urmă cu zece ani. 

Atunci era tânăr... și prostănac, și arogant, așa cum 
poți să fii la treizeci de ani. Se credea regele mării de 
gheară, cercetașul indian, singurul în stare să se orienteze 
în labirintul de aisberguri. Își asuma riscuri nesăbuite și 
reușea întotdeauna. În câţiva ani, devenise o adevărată 
legendă vie. „Marele Rolf”, vagabondul de la Polul Nord, 
omul care traversa Oceanul Arctic sărind de la un aisberg 
la altul așa cum pășești de pe o piatră pe alta când treci un 
pârâu. Se lăsase amăgit, ajunsese să creadă în șansa lui 
insolentă. Răspunsese la toate provocările, din princi- 
piu... cu o nonșalanță amestecată cu puțin plictis, deoa- 
rece avea convingerea că, mai devreme sau mai târziu, 
avea să iasă învingător. 

Și apoi avusese de făcut această ultimă cursă, când se 
confruntase cu reticențele soției sale, Birgit... De la naște- 
rea lui Leif, fiul lor, ea nu mai voia să riște; marea o speria. 

— Timpul nebuniilor a trecut! bombănea Birgit 
atunci când Rolf se arăta mirat de lipsa ei de entuziasm. 
Acum nu mai suntem singuri, e și micuțul, ar trebui să-ți 

dai seama de asta. Nu mai poți continua să te comporți ca 
un adolescent iresponsabil. 

„Dumnezeule!” își spusese el privind-o. „O să devină 
și ea o pisăloagă, ca toate celelalte?” 

Fusese prevenit: odată cu maternitatea, femeile se 
transformă. Nu le mai recunoști. Devin niște necunoscute 
de azi pe mâine; nu se mai preocupă decât de vlăstarul lor. 
Birgit-cea-smintită, cu care își făcuse de cap, va suferi oare 
și ea această penibilă metamorfoză? 

N-o ascultase. Acceptase provocarea. Un transport 
pentru o echipă de cercetători instalată pe un floe. Mate- 
rial pentru repararea aparaturii meteo distruse de fur- 
tună... Rolf hotărâse să urmeze drumul cel mai scurt, prin 
labirintul de ghețuri plutitoare, strecurându-și nava prin 
culoarele înguste dintre aisbergurile tabulare. Întotdeauna 
se dovedise cel mai tare în astfel de manevre. Se lăsase 
ghidat până atunci de un fel de instinct misterios. De fie- 
care dată se dovedise în stare să estimeze la minut timpul 
cât canalul de circulație rămânea deschis între două plăci 
plutitoare. Și intra pe culoare știind bine că, în caz de 
eroare, falezele de gheață l-ar fi blocat, strivindu-l între 
ele. Nu puțini se lăsaseră prinși în acest joc. Dincolo de o 
anumită latitudine, nu mai puteai lupta cu aisbergurile 
tabulare. Motoarele navelor deveneau neputincioase în 
faţa lor. Te pomeneai prins între ciocan și nicovală, într-o 
menghină care, din acel moment, nu mai înceta să-și 
mărească presiunea. Mulți exploratori polari pieriseră în 
acest fel, deoarece crezuseră în mod prostește că era 
de-ajuns un spărgător de gheaţă ca să-ți deschizi drum în 
orice împrejurare. 

— Nu te duce, spusese Birgit. Am o presimțire rea. 

În ziua aceea, chipul ei drăguţ de suedeză căpătase o 
expresie agresivă și înfricoșată. 

„Nu voi putea s-o mai iau cu mine”, gândise Rolf. 
„Mă va călca tot timpul pe nervi. Va trebui s-o las pe 
uscat. S-o instalez într-o casă, împreună cu ăla mic.” 

Nu asta visase... nu asta pisaseră! Înainte de a se 
naște puştiul, nutriseră speranțe utopice: Leif va fi primul 
copil care nu va pune niciodată piciorul pe uscat. Nici- 
când nu va fi nevoit să suporte poluarea orașelor, mirosul 
puturos al autostrăzilor și fast-foodurile. Va fi fiul ocea- 
nelor. Va vorbi zece limbi, va ști să manevreze o navă 
înainte de a împlini opt ani. Da, deseori, după ce făceau 
dragoste, își făureau astfel de vise: singurul lui teritoriu 
vor fi cele șapte mări. Azi, aici, mâine, în altă parte. Fără 
școală, fără birou, fără casă... Și-l imaginaseră pe Leif 
inițiat în toate religiile, în toate credințele, aprovizionân- 
du-se din marele bazar spiritual al Insulei Paștelui, hrănit 
cu Atlantida și voodoo. De ce nu? 

Și acum... Această batere în retragere, această tre- 
zire. Ochii mijiţi ai soției sale. Acea înfrigurare... 

— Nu intra acolo, spusese ea. E prea instabil. 

Rolf se simțise ofensat. Drept cine îl lua? Un caia- 
cist amărât, un amator, un mic navigator solitar ahtiat 
după mediatizare? Nu avea nimic în comun cu navigatorii 
de pe micul ecran, cu amărâții ăia care pilotează o barcă 
mare, aerodinamică, din fibră de sticlă, și arborează, fără 
rușine, pavilionul vreunui negustor de telefonie mobilă. 

— Te-ai îmburghezit, rânjise el. În curând o să vrei 
o casă frumoasă cu mușcate la ferestre. 

Birgit părăsise timoneria fără să răspundă. Nu mai 
vorbiseră unul cu celălalt toată ziua, fiecare stând bosum- 
flat la câte un capăt al navei. 

Orele trec... Rolf s-a închis şi mai mult în propria lui 
încăpățânare. Ca toţi marinarii, e superstiţios. Are grijă să 
nu ia niciodată la bord iepuri, nici măcar imagini ale lor, 
pentru că, dintotdeauna, acest animal poartă nenorocire 
navigatorilor, e un lucru dovedit. Nu trebuie nici măcar 
să-i rostești numele și e bine să faci aluzie la el doar 
folosind perifraze de genul: „animalul care se hrăneşte cu 
morcovi...” De altfel, lucrul acesta dusese la certuri 
aprinse cu Birgit, atunci când copilul voise să urce la bord 
cu o revistă de benzi desenate cu Bugs Bunny. Rolf crede 
în destin, în steaua norocoasă, în toate aiurelile astea... 
Are convingerea că teama atrage pericolul aşa cum miro- 
sul de sânge atrage rechinii. Dacă nu știi ce e teama, nu ţi 
se întâmplă niciodată nimic. Această teorie a devenit 
deviza lui. Cu această convingere a intrat cu vasul pe unul 
dintre culoarele câmpului de gheturi plutitoare. Astfel, 
tăia obstacolul în diagonală în loc să-l ocolească. Dacă 
făcea livrarea repede, avea promisiunea unei prime pe 
măsură. Dacă ar fi fost să ocolească pe la nord, i-ar fi luat 
mai mult cu trei zile, şi nici nu se gândea să piardă atâta 
timp. 


„.„Rolf își dă brusc seama că stă în picioare în cabina 
cufundată în întuneric de un timp greu de apreciat. I se 
întâmplă din ce în ce mai des. Imaginile îl copleșesc și 
se trezește dintr-odată, fără să poată ști câte minute fusese 
absent. În plină mare, nu-i chiar atât de supărător; dacă ar 

fi fost camionagiu, ar fi fost mort de mult. Îmbracă o 
pereche de blugi, un bluzon de piele matlasată și iese pe 
punte. Se lovește de frig așa cum te-ai izbi de o vitrină 
frigorifică. Minus 20 de grade Celsius. Simte sudoarea de 
pe piele transformându-se în chiciură, dar asta îi face bine. 
Întotdeauna îi plăcuse iarna veșnică de la Polul Nord. 
Tropicele îi provoacă o indispoziţie, totul putrezește 
acolo prea repede, și fructele, și oamenii... Sunt unii 
înnebuniți după munte, alții după deșert; Rolf e înnebunit 
după Arctica. În Groenlanda nimic nu se alterează nicio- 
dată. Nu sunt viermi, nici putreziciune; tot ce moare se 
pietrifică. Ideea asta îi place, îl linişteşte. Frigul suspendă 
scurgerea timpului. De fiecare dată când este scos dintr-un 
aisberg cadavrul unui explorator dispărut în urmă cu o 
sută de ani, se constată că s-a păstrat intact. 

Rolf Amundssen face câțiva pași pe punte. De cea- 
laltă parte a docurilor, o prostituată izbucnește într-un râs 
forțat. Rolf caută o țigară în buzunar și o aprinde cu o 
brichetă veche. Firișoare de tutun aprins cad în barba lui 
blondă, în care se înmulțesc firele cărunte. Dar nu le bagă 
în seamă. E un bărbat înalt și puternic. Un gigant nordic 
cu ochii albaștri. Viscolurile îl îmbătrâniseră înainte de 
vreme, conferind tenului său un aspect de piele veche 
plină de crestături de brici, dar rămăsese frumos și con- 
tinua să atragă privirea femeilor. Coboară rareori pe 
uscat. Este cunoscut, cei care vor să încheie un contract cu 
el știu unde să-l găsească. 

Trage din țigară cu sete. Imaginile coșmarului îl 
asaltează iar. Vede nava strecurându-se pe culoar, între 
zidurile de gheață. Le simte mirosul, un amestec de apă 
clocită și pământ umed. De fiecare parte, la babord, la 
tribord, faleza plutitoare se ridică până în dreptul 

catargului de încărcare. Nu-i o tranșee neînsemnată, din 
care poți ieși ambalând motoarele și forțând etrava, nu, e 
un canion, o vale... Dacă se închide, te înghite imediat. 
Totuși, nu se îndoiește că are dreptate. El este Rolf 
Amundssen, omul care râde de busole, de sextanți, cel 
care se ghidează gustând apa fiordurilor sau adulmecând 
mireasma banchizelor. E navigatorul instinctiv din epoca 
primitivă, descendentul direct al vikingilor, e ca acele 
păsări care știu întotdeauna încotro e nordul și întreține 
cu elementele o complicitate magică, lipsindu-se de 
marele instrumentar tehnologic — GPS, sonar — cu care se 
încurcă doar confrații lui. 

Totuși, astăzi totul avea să meargă anapoda, norocul 
avea să-l părăsească. Peste o oră, falezele de gheață aveau 
să se apropie una de alta. Rana din banchiză avea să se 
închidă inexorabil. 

Nu credea că se va întâmpla așa, era convins că e 
mai rapid. Avea certitudinea că va ieși din coridor mai 
înainte ca pericolul să devină real. 

Vede ura de pe faţa soției sale. Intuiește că, dacă ar fi 
supraviețuit, Birgit l-ar fi părăsit. Nu i-ar fi iertat teribi- 
lismul. Îi e rușine. Niciodată nu-și va mai găsi liniștea, 
după ce-i văzuse ochii, acea expresie a feței... 

Probabil că-și zisese ceva de genul: „Iâmpenie 
afurisită de macho!” În două sau trei rânduri, chiar îi spu- 
sese: „Ar trebui să nu te mai parfumezi cu hormoni, acum 
ești tată de familie”. Dar el avea o reputație de păstrat, e 
genul de lucru pe care o femeie nu-l poate înțelege. Ce 
spera ea oare? Că-și va vinde vasul și se va angaja într-o 
fabrică de conserve de pește? Văzuse eschimoși făcând 
asta. Abandonaseră banchiza, renunțaseră la vânătoarea 
de urși albi ca să se dedea conservelor și... alcoolismului. 

Știuse dintotdeauna că, pentru el, a rămâne pe uscat ar fi 
fost totuna cu o sinucidere. 

„..Dar trosnitura încă îi mai răsună în urechi. Tros- 
nitura punţii care se deschide ca s-o înghită pe Birgit. N-a 
văzut copilul căzând. Naufragiul nu durase mai mult de 
un minut. Pe el, șocul îl catapultase în aer. Își amintește 
de contactul pielii cu vântul rece. Minus 35 de grade 
Celsius! Un vânt plin parcă de lame de brici. Nimeni nu 
poate supravieţui mai mult de un minut într-o apă atât de 
rece. Dacă nu s-ar fi rostogolit pe placa de gheaţă, ar fi 
murit de hipotermie. Avusese noroc. Un noroc pe care 
nu-l merita. 

În unele seri, își zicea că poate aceea fusese pedeapsa 
care-i fusese dată: să fie lăsat în viață. 

Da, nu s-ar fi putut găsi o tortură mai cumplită! 


Peggy Meetchum se uită prin fumul gros de țigară la fața 
marcată de timp a lui Tuna James „Cașalotul”. Ar fi vrut 
să lase ochii în jos, dar ceva o împiedică, o fascinație de 
care îi e rușine. Cașalotul are vreo șaizeci de ani, părul alb 
zbârlit, pe care îl lasă să crească în speranța de a acoperi 
cele două găuri pe care le are de o parte și de alta a capu- 
lui. Urechile i-au degerat și a trebuit să fie tăiate ca să nu 
apară cangrena. A făcut-o chiar el, cu un cuțit de vână- 
toare și o oglinjoară folosită la bărbierir. Polul Nord e 
plin de povești de felul acesta. Barbare, sângeroase. Cașa- 
lotul poartă o uniformă tipică de muncitor la Polul Nord: 
o haină impermeabilă cu glugă din dotarea armatei ameri- 
cane, căreia îi fuseseră descusure gradele, și, pe dedesubt, 
cele șase-șapre rânduri de haine reglementare, suficient de 
laxe pentru a permite suprapunerea straturilor de aer. Îm- 
brăcatul și dezbrăcarul e o problemă aici, îţi petreci viața 
tot punând pe tine haine și dându-le jos. 

Peggy urăște ținutul acesta. Îşi dă seama deodată 
că-i pare rău după Florida, Key West, unde cerul veșnic 
albastru reușea, totuși, să-i provoace o stare de greață. 
Nu-i trecuse niciodată prin minte că într-o zi îi va fi atât 
de frig. La amiază, temperatura este de minus 20 de grade 
Celsius pe străzile portului. Noaptea, poate să coboare 
până la minus 25-30 de grade. Dar asta nu miră pe nimeni. 

Mai mult, tuturor pare să le placă. Are impresia că a ajuns 
în rândurile unei secte: misticii frigului, halucinaţii ban- 
chizei. Se împărtășesc cu zăpadă. Se mândresc că trăiesc în 
afara lumii, într-un infern alb, un congelator enorm în care 
cea mai mică somnolenţă te poate preschimba în stană de 
piatră. 

— Îl cunosc bine pe Rolf, spune Tuna James „Cașa- 
lotul”, cu glasul lui răgușit. E un torpilor, un vânător de 
prime. El și cu mine suntem ucigași de aisberguri, de-asta 
suntem plătiți. Singura diferență între noi este că eu lucrez 
cu avionul meu, iar el cu vasul lui. Suntem angajați să 
aruncăm în aer aisbergurile mari, cele care sunt cu ade- 
vărat periculoase pentru navigație. Megamunții plutitori 
pe care niciun spărgător de gheață nu-i poate despica. 
Spintecătorii de pacheboturi, dacă înţelegi ce vreau să 
spun... 

Peggy dă din cap. Sunt înghesuiți într-un colț al 
unui bar zgomotos, murdar, care miroase a bere și ulei de 
focă. Muzica îţi dă impresia unui tir de artilerie în toată 
regula. 

„Încep să îmbătrânesc, își spune tânăra femeie. Când 
muzica devine prea tare, înseamnă că ai trecut de un anu- 
mit prag.” 

Căldura îi îmbujorează obrajii. Aici, toată lumea 
miroase a transpirație din pricina multelor rânduri de 
haine. Combinezoanele put; imediat ce-ţi tragi în jos fer- 
moarul, o duhoare de jeg stătut te izbește în față. 

— Decolez cu hidroavionul meu, continuă Cașalo- 
tul. (Face gesturi explicative cu mâinile, ca un puști care 
simulează o bătălie aeriană.) Și încep să-mi caut ținta. 
După ce am găsit-o, o bombardez cu napalm. Nimic mai 
bun ca să provoci topirea porcăriilor astea. Aisbergurile 

sunt frumoase în fotografii, dar, în realitate, put a apă 
clocită, a privată veche, a mormânt proaspăt săpat. N-au 
nimic romantic. Rolf Amundssen a ales altă tehnică. Ia o 
șalupă și vâslește până la obiectiv. Îl abordează, locali- 
zează liniile de falie, crăpăturile și vâră acolo câteva 
pachete zdravene de dinamită. Aprinde fitilul și o șterge 
repejor. Uneori, treaba nu merge din prima și e obligat să 
repete figura. Scopul manevrei este dislocarea muntelui, 
transformarea lui într-o puzderie de fragmente inofensive. 

Cașalotul se uită fix la Peggy cu privirea lui febrilă. 
E un fost pilot de vânătoare. A luptat în Vietnam. Nu 
suportă viața decât la manșa unui avion. Tânăra femeie a 
crezut la început că o putea duce acolo unde trebuie să 
meargă, dar el a refuzat-o, în ciuda sumei mari propuse. 

— E prea departe, a răspuns el. Vei urca spre regiuni 
unde temperatura ajunge la minus 45-50 de grade Celsius. 
Carburantul începe să îngheţe pe țevi, chiar dacă îi adaugi 
cele 10 procente regulamentare de glicerină. Avionul meu 
nu va rezista. Şi nici nu vom mai avea destulă gazolină ca 
să ne întoarcem. E prea departe. Pentru asta e mai bun 
un vas, un vas pilotat de un tip destul de șăcănit ca să intre 
în labirintul ghețurilor plutitoare. Și singurul care ar face 
asta e Rolf Amundssen. Rolf, suedezul. 

Așa a fost rostit pentru prima dată numele Căpi- 
tanului Suicid. Căpitanul Suicid... e porecla lui aici, la 
Sanashtawa Harbor, un mic port de vase de vânat foci din 
Alaska, cu vedere liberă spre Polul Nord. Aici făceau 
escală pe vremuri toți vânătorii de balene. Pe aici tran- 
zitau mii de barili de grăsime topită. Uleiul de cașalot, cel 
mai bun lubrifiant din lume, cu un indice de viscozitate 
neegalat vreodată în istoria chimiei! Cotele, ecologia au 
pus capăt marilor vânători și harpoanelor cu cap exploziv, 

trăgând după ele un kilometru de frânghie de cânepă. Se 
sfârșise marea aventură a măcelarilor mării care, pe la 
începutul secolului, vânau în mod obișnuit opt balene 
albastre pe zi (1500 de tone de ulei!). A urmat o adevărată 
tristețe, nimeni nu este aici destul de bogat ca să-și 
permită să se smiorcăie pentru soarta mamiferelor marine. 
Portul nu mai e decât o escală tehnică, un soi de magazie 
de unde te aprovizionezi cu piese de schimb, alcool, pes- 
meți și prostituate. Clădirile sunt urâte. O adunătură de 
maghernițe din prefabricate, cuburi metalice așezate unele 
peste altele și legate între ele cu pasarele. Pe străduțe, 
zăpada e neagră, murdară. Zadarnic ai căuta aici, ca la 
Nantucket, amintirea unei epoci de aur care s-ar înfățișa 
prin figura mitică a lui Moby Dick. La Sanashtawa, clă- 
dirile sunt legate între ele prin niște ciudate culoare 
pneumatice, care seamănă cu burdufurile acordeoanelor. 
Aceste tuneluri îţi permit să circuli fără să fie nevoie să te 
dezbraci de fiecare dată când intri într-un loc încălzit, dar 
conferă orașului un bizar aspect „intestinal”, ca și cum 
fiecare casă ar fi legată de vecina ei printr-un cordon 
ombilical din plastic roz. 

— Numai Rolf te va lua la bord, a repetat Tuna 
James „Cașalotul”. E scrântit, toată lumea știe că vrea să 
se sinucidă de când și-a pierdut nevasta și copilul într-un 
naufragiu. N-are curaj să-și tragă un glonț în cap. Așa că 
ispitește diavolul, sperând ca Polul Nord să-i facă până la 
urmă de petrecanie. Găsește din ce în ce mai greu mari- 
nari, asta e problema. Vasul lui e acostat la cheiul 8, sepa- 
rat de celelalte. E plin de explozibili și autorităților 
portuare nu prea le e pe plac prezența lui aici. De fiecare 
dată când ridică ancora, oamenii de la căpitănie se roagă 
cerului să nu-l mai vadă niciodată, dar Rolf se întoarce 

întotdeauna. E de ncatins. Așa se-ntâmplă mereu: e 
de-ajuns să fii sătul de viață pentru ca moartea să-ți 
întoarcă spatele, prefăcându-se că nu te vede! 

Peggy se foiește. E sătulă de romantismul de tavernă 
al lui Tuna James. Drept cine o ia? Nu-i nici pe departe o 
turistă. Polul o oripilează, urăște gândul că se află aici. 
Dacă ar fi avut de ales, ar fi urcat în primul avion spre Los 
Angeles. Toate basmele astea despre marii vagabonzi ai 
banchizelor o călcau pe nervi. 

— Naufragiul acela l-a distrus, continuă Cașalorul. 
Nu și-a mai revenit. l-am cunoscut bine pe Birgit și pe 
copilul ei, micuțul Leif. O familie simpatică. Erau de o 
frumuseţe incredibilă, sălbatică, brută. Mi-i amintesc și 
acum, cât se poate de clar. Totul s-a petrecut acum zece 
ani. 

— Ce vârstă are acest... Rolf? 

— Doar patruzeci. Un marinar cum n-ai să mai vezi 
în ziua de azi. Un tip dinaintea electronicii, computerelor, 
tot rahatul ăla care transformă nava într-un tonomat 
plutitor. Pot să iau legătura cu suedez dacă vrei, să te ajut 
să te înţelegi cu el. În orice caz, el e singura ta variantă. 

— OK, oftă Peggy suspinând. Stau la motelul „Smi- 
ling Bear”, la intrarea în oraș. 

Își scrie numele și numărul de telefon pe o cutie de 
chibrituri. E obosită, o doare capul. Îi e teamă să treacă 
de sasul care o va arunca în plin viscol. Se ridică fără să-și 
fi golit paharul. La vestiar, se strecoară în combinezonul 
enorm care o va împiedica să moară înghețată în minutele 
următoare. Are impresia că intră într-o blană de urs. Acel 
costum ca de scafandru e matlasat și impermeabil, ca să 
împiedice pierderea de căldură, dar pute. L-a cumpărat 
de ocazie de la magazinul general al contoarului indian. 

Nu mai are mulți bani și trebuie să aibă grijă. Mirosul ăsta 
bărbătesc de sudoare veche o indispune. Nu reușește să se 
obișnuiască deloc cu el. Își trage gluga pe cap și iese. 
Niciun beţiv n-o să se ia de ea. Deghizată astfel, nimeni 
n-ar putea să-și dea seama că e femeie. Probabil că din 
spate arată ca un urs ieșit la plimbare. Un urs care pute a 
om. 

Merge pe străzile înguste. Cizmele frământă zăpada 
neagră cu un zgomot dezgustător. Îi e frică. Nu vrea să 
urce la bordul vasului. De când a sosit la Sanashtawa, 
visează doar naufragii și aisberguri care spintecă nave. Se 
vede înecându-se în apele reci ca gheața. Pentru o înotă- 
toare profesionistă, polul e un teritoriu de nelocuit. A 
plonja în apă înseamnă a muri. I s-a spus mereu asta. Se 
află deci într-un impas. 

După cele întâmplate cu Clubul Devoraților Vii, a 
fost nevoită să fugă din Florida, ducând cu ea o valijoară 
plină de teancuri de bancnote de o sută de dolari. Altfel ar 
fi fost arestată. A fugit cu disperare, lăsând totul în urmă. 
A traversat Statele Unite ca să se instaleze la Los Angeles, 
deoarece nici nu concepea să trăiască departe de ocean. La 
Laguna Beach, a deschis un magazin de închiriat ambarca- 
țiuni, dar afacerea n-a mers, nu știe exact de ce. Poate 
pentru că mica societate de amatori de surf a boicotat-o 
pe această străină necunoscătoare a obiceiurilor locale, 
Banii s-au topit prea repede, valijoara s-a golit. 

Într-o seară, o tânără a trecut pragul biroului ei pus- 
tiu. O japoneză purtând un taior negru, după toate apa- 
rențele foarte scump. Se apropia de treizeci de ani, era 
frumoasă, dar mândră și era obișnuită să i se dea ascultare. 
Părea nervoasă și obosită, istovită de prea multe insomnii. 

— Mă numesc Yuki Saiko Onoshita, a spus ea. Pe 
tine te caut. Vin din partea lui Dexter Wong. Am nevoie 
de o scufundătoare. O scufundătoare experimentată. 

Da, așa a început totul. 


Peggy ajunge, în sfârșit, la intrarea motelului. În- 
cepe să transpire. Asta e foarte rău în condiții de ger 
cumplit. Sudoarea îngheață pe haine, întărind stofa până 
când îi conferă consistenţa pietrei. Oamenii de aici spun 
povești îngrozitoare despre exploratori polari ale căror 
combinezoane, îmbibate de transpirație, s-ar fi preschim- 
bat în armuri cu articulațiile blocate, făcând imposibilă 
chiar și cea mai mică mișcare. Să fie oare adevărate toate 
astea? Peggy nu știe ce să creadă. Când îţi înșiră anecdo- 
tele astea cumplite, ochii le lucesc, entuziasmați și fuduli 
nevoie mare. Îi simţi mândri că locuiesc în infern. 

Yuki Saiko Onoshita așteaptă în cameră. A refuzat 
să iasă, nu vrea să se amestece cu fauna contoarului, nici să 
se înjosească negociind. Habar nu are de lumea reală. A 
trăit întotdeauna în circuitul foarte protejat format din 
yuppies’. Niciodată nu a avut de-a face cu săracii, nicio- 
dată nu a avut ocazia să se ocupe de lucruri materiale 
precum alimentele sau închirierea unei mașini. A avut 
angajați, avocați, maseuri, profesori de tenis, de artă flo- 
rală. Însă acum, paravanele care o izolau de realitate 
s-au prăbușit unul după altul. Vulgaritatea se ține după ea 
ca o haită de câini turbați. E ca o păpușă frumoasă și rece, 
care rostește cuvinte tăioase și se uită în jur cu o privire 


' Tineri locuitori ai marilor orașe occidentale, care au slujbe bine plă- 
tite și un stil de viaţă opulent. 


22 Serge Brussolo 


condescendentă. Dar, de la sosirea la Sanashtawa, sigu- 
ranța ei se făcuse țăndări. Viaţa reală o împresura, asal- 
tând-o în mod amenințător, căci acum realul are toate 
cărțile câștigătoare. Lui Yuki nu i-a mai rămas, drept 
unică armă, decât o servietă plină cu dolari noi. Din 
păcate, teancurile scad văzând cu ochii: chirii, șperțuri, 
plăți... 


— Ce vrei de la mine? a întrebat-o Peggy în prima 
seară, când Yuki a intrat în magazinul ei. 

Taiorul șic, negru, cu un decolteu pătrat al asiaticei 
contrasta în chip ciudat cu plăcile de surf împestrițate. 

— Vreau să te angajez, a repetat ea cu acea voce, 
elegantă și ea, al cărei accent indica o școală înaltă. Tre- 
buie să-mi găsesc tatăl. Avionul lui s-a prăbușit. Organis- 
mele oficiale au abandonat cercetările, dar eu vreau să 
continui. Voi plăti toate cheltuielile. 

Aici exagera puțin. Nu mai era atât de bogată pe cât 
pretindea, Peggy avea să-și dea seama de asta foarte 
curând. Singura ei pușculiță era servieta-diplomat. 

— Nu sunt o specialistă în salvări, a răspuns Peg. Ai 
fost greșit informată. 

— Poate, dar îl cunoşti pe Dexter Wong. M-a asigu- 
rat că ești de încredere. N-am să te mint: sunt singură 
şi-mi joc ultima carte. Nu trebuie să-ți fie teamă, îţi vei 
primi banii. 

Auzind aceste cuvinte, Peggy își spusese: „Și eu sunt 
singură și-mi joc ultima carte”. 

Yuki e frumoasă, dar nu tocmai simpatică. Faptul că 
nu știe nimic despre lumea reală o face înduioșătoare. 
Nepriceperea ei de a cumpăra un bilet de autobuz, teama 
de a intra într-un supermarket... E o marțiană căzută din 

a o’ 


spațiu. „Prințesa picată în rândul proletarilor...”, își 
spune Peggy. O ierți până la urmă, chiar dacă devine 
foarte ușor scorpie. 

În acest moment, stă întinsă pe patul motelului 
„Smiling Bear” din Sanashtawa Harbor, învelită cu o 
cuvertură, cu botinele în picioare. Servieta e așezată pe 
pernă. 

— Deci? o întreabă ea pe Peggy, imediat ce aceasta 
închide ușa sasului care izolează cabinele de frig. 

— Tuna James se va ocupa de deaf, răspunde 
Peggy. O să meargă. Poţi considera că avem deja o navă. 


? Târg, afacere, înţelegere (în engleză în original). 


În seara în care Yuki Saiko Onoshita a intrat în magazin, 
a spus: 

— Demersul meu nu are nimic oficial. Va trebui să 
acţionăm clandestin. Sunt în pericol. Toată lumea e acum 
împotriva mea. Nimeni nu are interes să reușesc. 

Peggy a ezitat un moment. În definitiv, de ce a 
acceptat? Pentru că în curând aveau să i se termine 
banii... sau pentru că i se făcuse brusc teamă de vid, de 
plictiseală? 

A murmurat: 

— Povestește-mi. 

Atunci Yuki i-a explicat ceva despre un tată geniu al 
informaticii, programator vizionar, realizator de sisteme. 
Criptolog, specialist în coduri și în dispozitive de antipi- 
ratare. Peggy a simțit cum o ia somnul. Poveștile astea cu 
rețele și spațiu cibernetic o plictisesc. Nu înțelege cum 
poți sta închis cu un computer, când e de-ajuns să tra- 
versezi plaja și să plonjezi în valurile înspumate ca să te 
eliberezi de tot și de toate. Spaţiul virtual rămâne pentru 
ea sinonim cu nevroza schizoidă. Japoneza și-a dat seama 
că toate astea O agasau. 

— Tatăl meu e foarte cunoscut la noi, a șoptit ea. El 
a conceput arhitectura informatică a mai multor grupuri 
industriale. În Japonia, toți ne temem foarte tare de 

piraterie. E gangsterismul de mâine. Chiar și aici, în Sta- 
tele Unite, jafurile virtuale devin din ce în ce mai obiș- 
nuite, dar consemnul e să nu se vorbească niciodată 
despre asta. Băncile sunt înspăimântate la gândul că ar 
putea să piardă încrederea clienților. Tori tac... Tatăl meu 
este într-un fel un expert în seifuri cibernetice. 

— Și a avut un accident, nu? întrebă Peggy, vrând să 
întrerupă șirul acela de laude. 

Yuki deschise gura, șocată de grosolănia occiden- 
tală. 

— Da, bâigui ea. Avionul lui cu reacție a dispărut 
deasupra polului. Sunt convinsă că e vorba de un sabotaj. 
Căutările au fost făcute în pofida oricărui bun-simț, s-a 
dat rasol. Asupra salvatorilor s-au exercitat presiuni. 

— Din partea cui? 

— Yakuza. 

„Asta mai lipsea”, își spuse Peggy, simțind cum i se 
strânge stomacul. Nu păstrase o amintire prea grozavă 
despre ucigașii niponi care o asediaseră și o terorizaseră la 
Key West. 

— Știu că e încă în viaţă, continuă Yuki cu o voce 
gâfâită. O simt. E un ascet, practică zenul, yoga. E în stare 
să supraviețuiască în condiţii extrem de grele. E animat de 
spiritul samuraiului, nu se va lăsa doborât. Dacă a putut 
să-și amenajeze un adăpost din carcasa avionului, va vâna, 
va pescui. Va supraviețui mâncând licheni, frilP... 

Se înflăcărează. Peggy nu vrea s-o contrazică. În 
materie de supravieţuire, totul e posibil, chiar și irațio- 
nalul. Nu e în măsură să dea pronosticuri. 

— Se retrăgea deseori pe muntele Fiji, continuă 
Yuki. Făcea acolo băi de zăpadă. L-am văzut mulțumin- 


* Plancton format din crustacee (n.tr.). 

du-se cu un pumn de orez pe zi și stând gol în apa rece ca 
gheaţa a unui torent... 

Și recită mai departe catehismul de iubire filială cu 
o naivitate dezarmantă. De altfel, este singura dată când 
Peggy o vedea cu „faţa descoperită”. Îşi va relua foarte 
repede masca nepăsării. 

— Mulri au interesul ca tatăl meu să dispară, spune 
ea brusc, pe un ton dur. Există probleme cu chei, cu 
coduri informatice. I s-a cerut să închidă prin coduri 
accesul la unele secrete și se dorește să nu poată comunica 
și altora codurile care ar permite accesarea acestor fișiere. 
Au dorit să-l suprime ca să asigure securitatea acestor 
bănci de date confidențiale. 

„Pe vremuri, își spune Peggy, faraonii porunceau să 
fie dat morţii arhitectul care concepuse capcanele ce 
apărau camera funerară a piramidei lor. Timpul trece, dar 
bunele obiceiuri rămân!” 

— N-am să te mint, spune Yuki. Sunt într-o situație 
dificilă. Imediat ce au aflat despre intenția mea de a 
finanța o misiune de ajutor privată, au început să-mi tot 
pună bețe în roate. S-au înmulțit ilegalitățile, falsurile, 
acuzaţiile mincinoase. Toate conturile familiei noastre au 
fost blocate în scopul unei anchete absurde. Scandalul a 
fost pus la cale de Yakuza. Voiau să mă ţină locului. 

Se aprinde din nou, prinzând parcă viață. 

— Tatăl meu prevăzuse ascunzători pentru banii lui, 
șoptește ea. Le cunosc pe toate. 

— Ce vrei? insistă Peggy. 

— Să organizezi expediţia, răspunde japoneza. Te 
vei ocupa de detaliile tehnice, de închirierea echipamen- 
tului, de toate lucrurile care nu intră în sfera mea de com- 
petență. Dexter Wong mi-a spus că nu ţi-e frică de nimic 

și că pot avea deplină încredere în tine. Dacă reușim, vei 
primi o recompensă grasă... Vorbesc de ceva de genul un 
milion de dolari. Tatăl meu e bogat. Până atunci, pot să-ți 
dau un avans simbolic de zece mii de dolari. 

— Care va fi prima escală? 

— Alaska, de acolo a decolat tatăl meu. Am toate 
hărțile, planurile de zbor, ultimele coordonate. Nu plec 
așa, orbește. 

Peggy nu ştie ce să răspundă. Copila unui bogătan 
care se lansează în marea aventură. Ai spune că e înce- 
putul unui roman pentru adolescenți. Și apoi Yuki este 
atât de... anglo-saxonă, indiferent ce-și închipuie. Peggy 
cunoștea foarte bine fetele astea din Japonia, care vin să se 
refugieze în SUA ca să scape de constrângerile societății 
nipone. De altfel, de ce nu s-ar simți aici la ele acasă, din 
moment ce marile firme japoneze au cumpărat până și 
studiouri de la Hollywood! 


Peggy acceptă dintr-un impuls. Chiar nu are deloc 
intenția să cântărească bine ce face. Instinctul îi spune că 
Yuki nu i-a spus tot adevărul. Povestea ei e prea fru- 
moasă, prea exemplară... Trebuie să mai fie și altceva la 
mijloc. Vreun schelet în dulap pe care va trebui să-l scoată 
la iveală mai devreme sau mai târziu! Își face în grabă 
bagajele. Nici măcar nu trebuie să anunțe pe cineva că 
pleacă, nu cunoaște pe nimeni. Stabilirea sa în California 
fusese un adevărat fiasco. Nu reușise să se integreze în 
acel megalopolis unde totul i s-a părut artificial și de o 
strălucire falsă. Îi pare rău după Key West, cu casele 
lui mici de lemn și acea senzație că te afli la capătul lumii. 
Și apoi mai era și Glades, marele smârc, mlaștina, supa 
tropicală unde crocodilii fierb în suc propriu, cu gurile 
deschise ca să tragă aer în piept. 

Din acea zi încoace, sunt tot pe drum, în mașină, 
schimbându-se la volan când oboseala face să li se îm- 
păienjenească ochii. Yuki evită călătoriile cu avionul din 
cauza controalelor. Spune că Yakuza are spioni peste tot. 
Vor trebui să ajungă în Alaska cu mașina, e singura solu- 
ție. Călătoria se dovedește repede monotonă. Japoneza 
nu-și descleștează dinții. Se uită în oglinda retrovizoare, 
obsedată de gândul că ar putea să fie urmărită. Peggy se 
hotărăște să-i pună întrebări, dar răspunsurile pe care le 
primește sunt reticente. Se vede că Yuki Saiko Onoshita 
nu are obiceiul să stea la taifas cu servitorii. Prima dată 
când Peg i-a cerut s-o înlocuiască la volan, a făcut ochii 
mari, de parcă nu i-ar fi venit să creadă. Poate că primea 
un ordin pentru prima dată în viața ei! 

Când catadicsea să deschidă gura, vorbea doar 
despre geniul tatălui ei, maestrul codurilor și al cheilor. 
Vrăjitorul „lacătului” binar, cel din cauza căruia pirații 
informatici erau trimiși în şomaj. Peggy o ascultă distrată. 
De mult timp n-a mai deschis un computer. 

— Astăzi, șoptește Yuki, secretele de stat nu mai 
sunt închise în seiful unei bănci, ci sunt codificate, criptate 
și inscripționate pe un disc. Când codul e bun, poți lăsa 
acest CD pe oriunde, pentru că nimeni nu va reuși să-l 
citească. Tatăl meu a inventat lacătul virtual perfect. Dacă 
încerci să-l forțezi, generează niște viruși extrem de 
nocivi, care Îți distrug computerul cât ai clipi. Acești viru- 
și pot să creeze în sistem o pană care provoacă supra- 
tensiuni, supraîncălziri de alimentare, astfel încât 
terminalul ia foc și instalația electrică a imobilului este 
scoasă din funcțiune. 

Peggy se fereşte s-o întrebe ce arhive a criptat maes- 
trul codurilor. Oricum, este evident că individul care a 

comandat operaţiunea voia să fie singurul deținător al 
cheii „seifului”! 


Merg cu mașina ziua, iar noaptea se opresc la mote- 
luri. Yuki nu vrea să doarmă singură. Cere o cameră cu 
două paturi. Îi e frică. 

„Din ce în ce mai bine, își spune Peggy. Lumea va 
zice că suntem lesbiene!” 

Yuki doarme prost. Se foiește, geme în somn. Cu 
părul desfăcut pe pernă, devine foarte frumoasă, de o 
frumuseţe feudală. Peg nu găsește alt cuvânt. Pare scoasă 
dintr-o stampă. Uneori, plânge fără să se trezească sau 
murmură câteva cuvinte în japoneză. Peg stă cu ochii 
deschişi în întuneric, fixând tavanul sau luminile maşini- 
lor care trec pe drum. Se întreabă ce caută acolo. Își repetă 
că, de la asasinarea surorii sale, își pierduse definitiv 
controlul asupra propriei vieți. Totul devenise lugubru în 
jurul ei. Dacă ar fi fost superstițioasă, ar fi crezut că s-a 
transformat într-un fel de pol magnetic ce atrage toate 
forțele obscure. Nevroza, relațiile nesănătoase au creat o 
înlănțuire de împrejurări negative de care nu putea să mai 
scape. Fuga nu folosește la nimic, pentru că e întotdeauna 
găsită. De unde știuse Yuki că se ascundea la Laguna 
Beach? Ce informatori clandestini au înștiințat-o? 

„Oare mă supraveghează cineva în permanență?” se 
întreabă ea, înfiorându-se. „Dar cine? Yakuza?” 

Este adevărat că în toată povestea aceea cu Clubul 
Devoraţilor Vii devenise mai mult sau mai puțin com- 
plicea acestor mafioţi, dar nu avusese de ales. 

Îl revedea în gând pe Dexter Wong, frumosul 
Wong... Care o fi rolul lui în toată această poveste? E-ade- 
vărat că în Japonia corupția e la ea acasă și „crima 

organizată” se infiltrează în societatea cea mai înaltă, chiar 
în bănci și ministere... 

Yuki geme în somn. Noaptea, își pierde masca de 
semeţie, renunță la machiajul ei de dispreț și nu poți să nu 
fii emoţionat de acea frumusețe fragilă de orhidee crescută 
în seră. Și floarea asta rară vrea să înfrunte vifornițele de la 
pol? Peggy se strâmbă neîncrezătoare. Are impresia că 
toată povestea se va sfârși rău. 


E 
“4 
ET 


Mașina gonește. Se apropie treptat de Alaska. E o 
călătorie foarte obositoare și încordată. Când întâlnesc un 
asiatic într-un supermarket sau în sala unui restaurant de 
pe autostradă, Yuki se crispează. Uneori, dimineața, îi 
cere lui Peggy să examineze partea de dedesubt a mașinii, 
ca să vadă dacă nu a fost pusă vreo bombă. Peg își impune 
să fie calmă, dar devine și ea irascibilă. Teama japonezei e 
contagioasă. Yuki vorbește foarte puţin despre ea însăși. 
Frânturi de confesiuni lasă să se întrezărească o adoles- 
cență fericită, un pension în Elveţia, vacanțe de iarnă la 
Aspen, la Lake Tahoe. Câteva flirturi serioase cu vedete 
de la Hollywood. Ca să facă și ea ceva, scrie o teză despre 
arta aranjării florilor — ikebana — regândită în termeni de 
calcul fractal. „Teoria haosului interpretată prin plante”, 
rânjește Peg în sinea ei. 

Totul e foarte neted, prea neted. Yuki nu lasă nimic 
să răzbată în afară. Peg sperase ca, după câteva zile, să 
apară între ele o anumită complicitate, dar nici vorbă 
de așa ceva. Când Yuki devine nervoasă, se poartă cu ea 
de parcă ar fi o servitoare, adresându-i-se cu o voce șuie- 
rătoare, exasperată. 

— Nu dormi, îi ordonă ea într-o seară, când să se 
urce în pat. Vreau să stai la căpătâiul meu, ca să mă 
veghezi. Altfel n-am să pot dormi. Așa făcea la Tokyo 
bătrâna mea guvernantă. Era extraordinar de liniștitor. 

— Nu sunt dădaca ta, i-o tăie Peggy. Nu suntem în 
Japonia și am stat opt ore la volan. Va trebui să înveți să 
dormi fără să te țină cineva de mână. 


Yuki o agasează și o tulbură, nu-i deloc o situație 
confortabilă. Deși ipostaza de „biată fetiță bogată” o 
oripilează, nu se poate dezbăra de dorința de-a o proteja, 
care capătă uneori un dezagreabil aspect matern. 

Dar știe foarte bine de unde vine această nevoie. E 
hrănită de culpabilitatea pe care o simte față de moartea 
surorii sale. Mai bine zis, asasinarea ei. În adâncul con- 
științei, o voce îi șoptește că ar fi putut s-o împiedice dacă 
ar fi fost acolo... dacă nu s-ar fi izolat într-o supărare 
stupidă, în urma unor certuri copilărești care degeneraseră 
de-a lungul anilor în afecțiuni cronice. 

De atunci, se încăpățânează să-i protejeze pe ceilalți, 
îndeosebi pe cei care se trezesc complet singuri într-un 
impas. Asta o face să pornească în cruciade imposibile și, 
deseori, pierdute dinainte, dar nu se poate abține. Are 
tendința să stabilească relații doar cu perdanţii, cu profe- 
sioniștii nevrozei eșecului. „Nu încerca să faci pe sfânta”, 
a sfătuit-o psihologul ei, dar nu l-a ascultat, era ceva mai 
tare decât ea. 

Totuși, este destul de lucidă ca să-și dea seama că 
Yuki joacă rolul surorii, ba chiar al copilului. Din păcate, 
faptul că știe nu schimbă cu nimic lucrurile. E ca și cum 
și-ar pune de bunăvoie piciorul într-o cursă pentru lupi. 

Uneori, se depărtează de drumul principal și mai fac 
câte un ocol. Asta pentru ca Yuki să poată lua bani din 
misterioasele ascunzători. Peggy are impresia că se joacă 
de-a Insula comorii. Trebuie să sape mereu, să deplaseze 
pietre. Pe fundul gropii era întotdeauna câte un container 
metalic care aștepta de ani de zile. 

— Nu reușesc să-mi dau seama dacă tatăl tău era 
paranoic sau doar prudent, murmură Peg. 

— Asta pentru că judeci cu mintea unei femei albe, 
răspunde șuierător Yuki. În Japonia, se știe că totul se 
poate schimba de azi pe mâine. Cutremurele, taifunurile 
ne reamintesc tot timpul lucrul ăsta. Poţi să locuiești într-un 
palat și, trei ore mai târziu, să te adăpostești sub o bucată 
de carton în mijlocul ruinelor. Suntem profesioniști ai 
catastrofei, specialiști în sfârșitul lumii. Tot timpul trebuie 
să pornim din nou de la zero. Tatăl meu era copil când 
compatrioții tăi au aruncat bomba la Hiroshima, dar a 
știut să tragă învățămintele care se impuneau. Nimic nu 
este obținut o dată pentru totdeauna, trebuie să fii pre- 
gătit să pierzi totul dintr-un moment într-altul și să te 
organizezi în consecință. 


Servieta se umple din nou cu bani. Cu fiecare zi ce 
trece, se apropie de frigul cel mare. Yuki a încercuit cu 
carioca un punct pe hartă. Un fost stabiliment de comerț 
al vânătorilor de foci. Anticamera Polului Nord. De acclo 
va trebui să pornească în aventură. 


Peggy deschide ușa cabinei și iese. Și-a lipit un plasture 
contra răului de mare pentru că începuse să aibă o sen- 
zație de greață. Yuki stă întinsă pe cușetă, cu ochii închiși, 
foarte palidă la față. Vasul se mișcă mult de când a părăsit 
portul. Peg nu prevăzuse că îi va fi rău atât de repede. Ştie 
că nu trebuie să tratezi cu superficialitate răul de mare. Te 
deshidratează la fel de sigur precum dizenteria și poți 
muri din cauza acceselor de vomă repetate. Mai demult, 
pe vremea corăbiilor cu trei catarge, asta se întâmpla frec- 
vent. Pastilele transcutanate de scopolamină sunt eficace, 
dar nu inepuizabile. Peg își spune că ar fi trebuit să cum- 
pere mai multe. Întotdeauna ești înclinat să crezi că răul 
de mare va dispărea după câteva zile, dar nu-i adevărat. 
Unii mateloți nu se pot obişnui niciodată, chiar și după 
ani buni de navigaţie. 

Îşi aprinde o ţigară și e cât pe-aci să-și ardă nasul, 
din cauza mișcărilor punţii de sub picioarele ei. 

Vasul e un colos de fier vechi. Peggy are impresia că 
e mai degrabă o uzină plutitoare decât o navă. Totul e 
ruginit, vopseaua cenușie se cojește ca epiderma unui ele- 
fant râios. Când a urcat la bord ca să încheie afacerea cu 
Rolf Amundssen, primul ei impuls a fost să facă imediat 
cale întoarsă și să caute alt căpitan. Din păcate, Tuna 
James „Cașalotul” fusese categoric: nimeni nu ar accepta 

să le transporte acolo unde doresc să meargă; e prea 
departe, prea periculos. Așa că au fost nevoite să accepte 
călătoria cu epava Căpitanului Suicid. Altfel ar fi rămas pe 
chei. 

Peggy se prinde cu mâinile de balustradă. Numele 
vasului stătea scris pe etravă: /ceberg Ltd. Era un nume în 
același timp înfricoșător și romantic și părea chiar logic, 
dar numai părea. Cargobotul pare bun de dat la fer vechi, 
cu acea cocă pătată de oxidare. În ce-l privește, Tuna 
James spune că nu trebuie să te încrezi în aparențe. 

— Nici nu știi câte epave plutitoare trec pe-aici, a 
rânjit el când Peg și-a exprimat îngrijorarea. Uite, de 
exemplu, vasele de croazieră! Întotdeauna sunt spilcuite, 
sclipitoare, încât ai zice că sunt niște jucării abia scoase 
din cutie..., dar sub vopsea e putregai și alte alea, astfel 
încât nici Olandezul Zburător n-ar vrea să urce la bordul 
lor. Să nu te iei niciodată după vopsea, domniţă, e aiureală 
pentru proști, abureală! 

OK, OK, a spus Peggy, dar neliniștea nu i se risi- 
pise. Nava lui Rolf Amundssen îi pare o cutie de conserve 
legănată de valuri. Te întrebi dacă o conduce cineva sau 
merge după cum o poartă curenții. Gândul acesta nu-i 
deloc liniștitor. 

Au trecut trei zile de când au părăsit portul, cu un 
echipaj cât se poate de redus. Majoritatea eschimoși, 
rupând câteva cuvinte în engleză. Rolf le-a sfătuit de la 
început pe cele două femei să evite pe cât posibil con- 
tactele cu mateloții. 

— Dacă puteți rămâne în cabine, ar fi foarte bine, a 
conchis el, cu nasul în hărțile marine întinse pe masa din 
careu. 

Peggy a strâns din dinți ca să nu-i dea un răspuns 
răstit. E un bărbat frumos, înalt. Un fel de viking care 
tocmai a trecut de partea greșită a vârstei de patruzeci de 
ani. Firele de păr alb din barba blondă îl prind, dar asta nu 
îndreptățește atitudinea primitivă de mascul. Ochii lui 
sunt de un albastru spălăcit, ochi de câine de tracțiune, de 
husky. Când se uită fix la tine, ai zice că nu te vede. O 
privire de orb care te stânjenește. Mutra, în schimb, e 
superbă. O față maturizată atât cât e nevoie, holly- 
woodiană în draci, presărată cu riduri exact acolo unde 
trebuie, dar omul e de gheață. Mai rău: absent. Nu e 
placiditate, ci somnambulism sau lipsă de rațiune. „Merge 
pe pilot automat”, și-a spus de îndată Peg. Un semnal de 
alarmă răsunase în capul ei: De evitat cu orice preț. Totuși, 
știe că nu va ţine cont de el. Nu-i naivă. O navă e ca un 
ascensor în pană, fantasmele încep foarte repede să 
clocotească înăbușit. Trândăvia, claustrarea favorizează 
tensiunile. Și nu e deloc bine, deoarece, ca în toate locurile 
închise, tensiunile între membrii grupului pot să devină 
infernale... chiar mortale. Peggy, care a ținut cursuri de 
scufundare la Key West, cunoaște problema. 


De cum părăsește adăpostul suprastructurilor, vân- 
tul o izbește drept în piept. Are impresia că-i va smulge 
hainele de pe ea. Deocamdată nu suferă de frig, pentru că 
poartă un combinezon încălzit electric, alimentat de o 
baterie prinsă la centură. E ca și cum și-ar fi croit un cos- 
tum de scafandru dintr-o cuvertură prevăzută cu dispo- 
zitiv electric de încălzire. O chestie costisitoare care l-a 
făcut pe Rolf să rânjească. O baterie asigură cinci ore de 
încălzire, dacă nu e solicitată la maxim. 

— O porcărie frumoasă, mormăi Amundssen. O 
șmecherie pentru turiști. O să începeţi să transpirați ime- 
diat ce-o să vă mișcați ca lumea. Combinezonul se va 
transforma atunci într-o saună ambulantă, iar când bateria 
se va descărca, sudoarea va îngheţa pe haine. 

„La naiba!” a replicat în gând Peggy. Intuiește că 
bărbatul are dreptate, dar o agasează. 

Nu i se poate reproșa că încearcă să facă pe sedu- 
cătorul, dimpotrivă. Mănâncă singur și nu părăsește 
niciodată timoneria, unde stă închis toată ziua, cu mâinile 
încleștate pe cârmă, fixând cu privirea linia orizontului. 

De la începutul călătoriei, Peggy nu a putut să 
discute decât cu Ignuk, bucătarul de la bord. Un eschimos 
burtos și chior, care-și pierduse ochiul stâng într-un 
accident de vânătoare. Are o rezistență extraordinară la 
frig și se plimbă pe punte îmbrăcat doar cu un pulover 
irlandez îngrozitor de jegos. 

— Eşti prea slabă, glumeşte el, întinzând un deget 
spre coastele ei. Femeile albe întotdeauna scheletice, asta 
nu-i bine pentru pol. Trebuie să ai slănină ca să supra- 
vieţuiești. 

În prima zi, a scos din buzunar o bucată de grăsime 
de focă din care a mușcat cu poftă. Peggy a simțit un 
spasm în stomac din cauza mirosului rânced. 

— Uite, mănâncă! De asta ai nevoie! i-a strigat 
Ignuk. Cu grăsimea de focă te hrănești, te încălzești, îi 
faci lumină, îți freci pielea. E bună pentru orice. Nevoie 
de nimic altceva. Întotdeauna grăsime de focă în traistă, 
da, da! 

E murdar și degajă o duhoare de mamut bătrân. 
Părul lui pare dat cu ulei de vidanjă. Înghesuit în cam- 
buză, curăță cartofi flecărind și își subliniază cuvintele cu 

râsete scurte, așa cum fac asiaticii. Pentru Peggy, el e sin- 
gurul individ simpatic de la bordul acelui vas-fantomă. Îl 
vizitează de câteva ori pe zi, chiar dacă mirosul încins de 
untură care plutește deasupra mașinilor de gătit îi provoca 
greața. 

— Căpitanul, murmură Ignuk, când se lasă seara, e 
un vânător trist. Se războiește cu banchiza, cu aisbergu- 
rile... Nu poate să câștige. Polul e mai tare ca el. E un om 
cu fantome în suflet. Nu bine, nu bine deloc. Nu trebuie 
gândit prea mult la morţi, altfel îi aduci înapoi. Dacă nu-i 
lași în pace, se înfurie. 

Ignuk îl cunoscuse pe Rolf Amundssen cu mult 
timp înainte, și pe Birgit, și pe copil, pe micul Leif. 

— Frumoasă familie, spune el. Femeie atât de 
frumoasă pe cât poate fi o albă. 

Ăsta e un mare compliment venind din partea lui, 
pentru că nu le consideră pe albe prea digerabile, cu pielea 
lor de culoarea peștelui fiert. Mai târziu, după ce a turnat 
rom în ceaiul fierbinte, își exprimă temerile și adaugă: 

— Nimeni nu știe încotro merge vasul ăsta. Dacă ne 
scufundăm, nimeni nu ne va veni în ajutor. Nu bine. 

De ce se mai îmbarcase? l-a întrebat atunci Peggy. 
Ignuk dă din umeri cu fatalism. Nu e un bun bucătar, 
nimeni nu-l vrea. Vorbește prea mult și înclinația lui spre 
superstiții bagă echipajele în sperieți. Peg dă din cap. Tuna 
James „Cașalotul” îi șoptise la ureche că bucătarul mai 
avea la activ și un caz urât de otrăvire. 

— Nu s-a putut dovedi nimic, mormăise aviatorul, 
dar gloaba asta bătrână de eschimos i-ar fi făcut de petre- 
canie căpitanului său dându-i să halească niște conserve 
stricate. E puţin cam sărit de pe fix. Își închipuie tot felul 
de lucruri, vede fantome. Spiritele viforniței îi murmură la 

ureche tot felul de chestii. Și-a trăit copilăria într-o 
atmosferă de șamanism, și asta lasă urme. Ai grijă să nu-l 
superi în vreun fel. Și să te atingi cât mai rar de mâncarea 
lui. Se spune că ar căra după el cutii de conserve din 1945, 
vechi rații ale unor soldați americani. Și le-ar servi celor 
pe care nu poate să-i sufere. Botulismul nu iartă, mai ales 
pe mare. O supă la pliculeţ poate să te ucidă la fel de bine 
ca o linguriţă de cianură. 

Peggy nu știe câtă crezare să dea acestor bârfe. 
Înspăimântarea „turiştilor” era sportul preferat al celor 
care frecventau des contoarul, pentru că nu prea existau 
distracții între două furtuni de zăpadă. 

Acestea fiind zise, o privire rapidă asupra echipa- 
mentului navei i-a permis să vadă că Rolf Amundssen nu 
se încurca cu modernismul. Totul e vetust, cârpit. Firele 
receptoarului aparatului de emisie-recepţie sunt pline de 
matisări improvizate cu plasturi. Ultimul strat de vopsea 
probabil că data de la capitularea Japoniei, iar cuverrurile 
sunt atât de uzate, încât poți vedea prin ele dacă faci 
greșeala să le ţii în fața hubloului. 


Peggy face câțiva pași în direcția punţii de la provă. 
Trebuie să aibă grijă să n-o ude valurile învolburate. Tre- 
sare. Nu este încă obișnuită cu șocul bucărilor de gheață 
care se lovesc de cocă. De fiecare dată are impresia că apa 
va intra în cală. Senzația nu e tocmai plăcută. 

În urmă cu trei zile, când Yuki a desfăcut pe masa 
careului harta pe care era marcat locul presupus al prăbu- 
șirii avionului, Amundssen a schițat un zâmbet. 

— Eşti sigură de coordonate? a întrebat el. Nu 
există decât două moduri de a ajunge acolo: primul, cel pe 
care l-ar alege orice căpitan având măcar un dram de 

judecată, constă în a ocoli câmpul de ghețuri plutitoare. 
Dar, în acest caz, călătoria ar putea să dureze trei săptă- 
mâni, poate chiar mai mult. Al doilea ar fi acela de a 
scurta drumul printre aisberguri, de a intra în concasor. În 
această perioadă a anului, culoarele sunt înguste și insta- 
bile, se pot închide brusc. Dacă nu vom fi striviți pe 
drum, întreaga călătorie nu durează, în acest mod, decât 
şase sau șapte zile, să spunem zece în caz că întâlnim ceva 
dificultăți. 

— Vreau să ajung cât mai repede posibil, a replicat 
Yuki. Tatăl meu e acolo de prea mult timp. Nu va supra- 
vieţui la infinit în epava avionului. 

— Te previn că e periculos, a spus Rolf. Nu pot să 
garantez că vom ajunge la capătul călătoriei. Concasorul e 
ca un labirint ale cărui culoare își modifică permanent 
topografia. Dacă începe să bată vântul, poate să împingă 
aisbergurile drept peste noi, cam ca un vas care face mane- 
vre pentru a aborda un altul. 

— Nu-mi pasă, i-a tăiat vorba Yuki, pe tonul ei de 
fată răzgâiată care nu permite personalului să-i dicteze 
propria conduită. 

— OK, a rânjit Rolf. Dar o să coste mult. 

În mod cu totul ciudat, Peggy nu are impresia că 
banii constituie principala lui motivaţie. Când se preface 
că vrea să crească pretul, joacă de fapt un rol. E ceva care 
sare în ochi. 

„Ai zice că aștepta să i se dea un pretext ca să meargă 
acolo, nimic mai mult, își spune ea. Suntem pentru el un 
fel de mână a destinului pe care o aștepta de ceva vreme.” 

I-a spus-o și lui Yuki, dar japoneza a dat nepăsătoare 
din umeri. Nu-i stă în obicei să-și pună întrebări despre 
stările sufletești ale servitorilor. În plus, occidentalii i se par 

de neînțeles, lipsiți de logică și grosolani. Renunțase de 
mult la ideea de a comunica cu ei. 

— Nu locuim pe aceeași planetă, a spus ea. Suntem 
condamnați să rămânem precum câinele și pisica. 


Peggy localizează tambuchiul care duce la cala prin- 
cipală. Vrea să facă inventarul materialului adunat cu mare 
greutate la Sanashtawa și, mai ales, să verifice că e bine 
arimat. Are imediat impresia că pătrunde în străfundurile 
unei uzine prost luminate. Aici e cald și umezeală. Vacar- 
mul mașinilor constituie o adevărată agresiune fizică. Nu 
se simţise niciodată în largul ei la bordul cargoboturilor... 
pe ambarcațiunile cu pânze nici atât. Pe cât de mult îi 
place să înoate, să se deplaseze în mijlocul curenților 
marini într-un fel de înfruntare corp la corp lichidă, pe 
atât de mult detestă să audă clipocitul valurilor dincolo de 
metalul unei coci în stare proastă. I se pare că, brusc, 
sudurile vor pocni și apa va țâșni cu puterea unei tulumbe 
de incendiu. 

Se orientează atât cât poate de bine. Marinarii de 
serviciu la buncăr îi aruncă priviri viclene și spun glume 
pe care ea preferă să nu le audă. Vasul a părăsit portul în 
urmă cu doar trei zile și deja atmosfera este apăsătoare. În 
sfârșit, găsește ceea ce caută și se lasă în genunchi ca să 
examineze echipamentul de scufundare. Se uită în special 
la costumul conceput special pentru imersiunea în apă 
rece ca gheața. Circuitul de încălzire internă alimentat cu 
baterii îi permite scufundătorului să reziste la frig timp de 
șaizeci de minute. E un aparat costisitor, care poate să te 
ucidă dacă se defectează când te afli la o adâncime de 

nouăzeci de metri și ești obligat să respecţi un palier de 
decompresie. Într-o apă atât de rece, mori de hipotermie 
în mai puțin de șaizeci de secunde, e un lucru pe care n-ai 
voie să-l uiţi niciun moment. Toate funcțiile vitale sunt 
paralizate. Dacă trebuie să facă scufundarea, Peggy va 
trebui să fie atentă să nu rămână în pană de căldură arti- 
ficială. Citește datele despre performanțele costumului. 
Acestea descresc pe măsură ce crește adâncimea. Fabri- 
cantul recomandă utilizatorilor să nu se scufunde fără să 
ia O baterie de rezervă bine încărcată. 

Tânăra închide lada. Nu avusese timp să încerce cos- 
tumul înainte de a ridica ancora, nici măcar nu știe dacă 
costumul funcționează cum trebuie. O blestemă pe Yuki 
care a grăbit plecarea ca și cum Yakuza ar fi venit să-i taie 
gâtul la motelul „Ursul zâmbitor”. 

Peggy se ridică. Părăsind cala, zărește o ușă zăvorâtă 
cu un lanţ și un lacăt mare. Probabil o altă cală. Dar de ce 
atâtea măsuri de precauţie? 

„Poate că e magazia de explozibili”, își spune ea. 

Scutură ușor capul. Căpitanul e un tip ciudat, dar 
asta nu înseamnă că trebuie să vezi peste tot mistere! 


Peggy e irascibilă, neliniștită. A avut o noapte rea. Cineva 
s-a plimbat ore în șir pe coridoare. Mai bine zis, a rătăcit, 
pentru că mersul acela ezitant părea a nu avea nicio țintă. 
Întinsă pe cușetă, tânăra femeie a stat cu ochii deschişi în 
întuneric, trăgând cu urechea la pașii necunoscutului prin 
labirintul culoarelor. Pașii se apropiaseră în două rânduri 
de ușa cabinei sale, se opriseră un moment, apoi se depăr- 
taseră. În pofida temperaturii foarte joase, Peggy a simțit 
sudoarea curgându-i pe spate și a căutat instinctiv o armă 
pe noptieră. A găsit doar o Biblie mare, ruptă la colțuri. 
Cine se plimba astfel în puterea nopții? Ce insomniac? Ce 
somnambul? 

Dacă o mână ar fi apucat clanța ușii, nu s-ar fi putut 
abține să nu țipe. Ușile cabinelor au un zăvor simbolic, 
asemănător cu cele de la toaletele publice, pe care îl poți 
manevra ușor din afară cu o simplă șurubelniță cu cap 
pătrat. Un cargobot nu-i un hotel, doar cabina coman- 
dantului are o broască adevărată. 

La un moment dat, necunoscutul stătuse ceva vreme 
nemișcat în fața ușii ei. Ca și cum n-ar fi știut ce să facă. 
Apoi plecase mai departe, cu același pas inegal. 

„Un pas de somnambul”, și-a repetat tânăra femeie. 
Primul ei reflex a fost să-l suspecteze pe vreunul dintre 
mateloți. „A venit să-și încerce șansa, dar a renunțat în 

ultimul moment, își spune ea. Sau se juca doar, voia să mă 
sperie”. Încearcă să se liniștească, repetându-și că asta se 
întâmplase și nimic altceva, că nu era nimic. O glumă 
stupidă de marinar înfierbântat de prezența unei femei la 
bord. Totuși, trebuie să admită față de ea însăși că nu 
crede deloc în această explicație. Imaginea unui somnam- 
bul rătăcind pe culoare, cu ochii tulburi, continuă să o 
obsedeze. 

A doua zi dimineaţa, i-a povestit totul lui Yuki. 
Japoneza n-a înțeles nimic. Medicamentele pe care le ia 
contra răului de mare au asupra ei același efect ca niște 
somnifere. A dormit buștean, în sacul ei de noapte încălzit 
cu ajutorul unei baterii ce se reîncarcă de la circuitul 
electric al vasului. Peggy nu insistă. Nu vrea să-și alar- 
meze însoțitoarea, dar s-a hotărât să-i raporteze inciden- 
tul lui Rolf Amundssen. La urma urmelor, el e căpitanul, 
trebuie să impună disciplina pe nava lui. 

E nervoasă, tulburată de evenimentele din timpul 
nopţii. E conștientă că acordă o prea mare importanță 
unei anecdote, în fond, minore. Asta se întâmplă din 
cauza călătoriei pe mare, nu se simte în largul ei pe navă. 
Totul e prea nebulos. Când îi pune întrebări lui Yuki, 
japoneza îi dă răspunsuri vagi. lar Rolf parcă are lacăt la 


gură. 


xXx 


Abia ieșită din cabină, Peggy se trage înapoi, orbită 
de lumină. Era cât pe ce să-și uite ochelarii negri. Nici nu 
poate fi vorba să se lipsească de ei dacă vrea să scape de 
oftalmia zăpezii. La acea latitudine, corneea ţi-e arsă în 
câteva secunde. Leziunea nu e dureroasă, dar după cinci 


44 Serge Brussolo 


minute ai impresia că te deplasezi printr-o ceață lăptoasă 
și abia dacă reușești să-ți mai distingi mâinile. E ușor să 
orbești dacă nu ești atent. Chiar și prin lentilele filtrante, 
scânteierile soarelui pe luciul ghețurilor plutitoare au ceva 
dureros. De fiecare dată când le privește, Peg simte un 
spin de lumină străpungându-i retina. 

Se prinde cu mâinile de balustradă și urcă pe puntea 
de comandă. Cu cât urci mai sus, cu atât efectul tangajului 
e mai perceptibil. Tânăra femeie se felicită că și-a lipit alt 
plasture cu scopolamină pe piele. Vântul i se opune ca un 
zid elastic. Vrea s-o împingă peste bord, e evident. Tre- 
buie să-și încoarde mușchii ca să-i reziste și să înainteze 
spre timonerie. Bate la ușă ca să i se deschidă, dar nu se 
întâmplă nimic. Bate din nou, apoi strigă: 

— Amundssen? Eşti acolo? 

Ce întrebare stupidă! Pentru că nu primește niciun 
răspuns, se hotărăște să dea un ocol şi să arunce o privire 
prin geamurile postului de comandă. Aude scrâșnitul șter- 
gătoarelor de geam exterioare și interioare, primele mătu- 
rând stropii de apă aduși de vânt, celelalte ștergând aburul 
care se așază pe geam din cauza încălzirii. Amundssen 
e acolo, în timonerie, cu mâinile încleștate pe cârmă, cu 
torsul gol și privirea fixă. Sudoarea îi curge pe frunte, pe 
piept. Probabil că în postul de comandă e o căldură infer- 
nală. Peggy bate în parbriz, cu latul mâinii, ca să-i atragă 
atenția, dar suedezul nu are nicio reacție. S-ar zice că nu e 
conștient de prezența ei. Pare drogat... absent. Are pupi- 
lele dilatate și privește drept în față fără să vadă nimic. 
Tânăra femeie nu se dă bătută. Dar mâna ei cu mănușă 
produce un sunet înfundat, derizoriu când lovește geamul 
din policarbonat de mare rezistență. 

Înjură printre dinți. Are impresia că Rolf Amund- 
ssen e în pielea goală, cufundat într-o transă halucinatorie. 

În momentul în care se pregătește să lovească în ușă 
cu piciorul, Ignuk o trage înapoi. 

— Degeaba, şopteşte el. În capul lui nu mai e 
nimeni. Doar corpul lui e aici, spiritul a plecat în căutarea 
soției și a copilului. Nu te aude, e doar un înveliș de carne. 
Trebuie să aștepți să i se întoarcă sufletul. 

Peggy e pe punctul să-i tragă o înjurătură și bucăta- 
rului, dar, brusc, își dă seama că nu minte. 

— Tu ai făcut asta, spune ea. Tu i-ai dat ceva, nu-i 
așa? Un drog... 

Eschimosul grăsan lasă capul în jos, cu o tristețe 
prefăcută. 

— Nu putut face altfel, mormăie el. Are nevoie. 
Altfel ar deveni om rău. Periculos chiar. Preferi să cioc- 
nească vasul de un aisberg ca să-și pună capăt zilelor? 

— La naiba! izbucnește, revoltată, tânăra femeie. 
Păi, tocmai asta s-ar putea întâmpla acum. Nu vezi că 
doarme cu ochii deschiși? Nu știe încotro merge! Nava se 
deplasează drept înainte. Dacă un munte de gheață ne taie 
calea, vom intra drept în el. 

Spumegă de furie. Ignuk o forțează să coboare. 

— La dracu"! exclamă ea. Sunt sigură că nu are niciun 
sistem de detectare automată a aisbergurilor. Am drep- 
tate? 

— Da, recunoaște bucătarul-șaman. Nimic perfec- 
ionat la bord. Pilotaj în stil vechi, cu ochii și cu binoclul. 
Atâta tot. 

— Vrei să spui că pilotul automat nu va putea să 
schimbe direcția dacă apare un obstacol? bâiguie Peg. 

— Nu, confirmă Ignuk. Aici totul e vechi, dar Rolf 
bun căpitan, instinctul său se va manifesta la momentul 
potrivit, da, da. Trebuie să-l lăsăm și să nu-l trezim. E 
foarte primejdios să trezești din somn un om al cărui 
spirit e în călătorie astrală. Rupi firul și atunci sufletul nu 
mai găsește drumul spre corp. Devine o fantomă. 

Peggy își retrage mâna. Gogoșile oculte ale bucăta- 
rului o exasperează. Ea vede un singur lucru: cargobotul 
înaintează orbește prin câmpul de gheţuri plutitoare. 
Scoasă din sărite, intră în cabina japonezei. Yuki e palidă 
la față, a vomitat iar. În încăpere stăruie un miros acru. 
Peg îi explică situaţia. 

— Pe toți dracii! suspină ea. E ca și cum un șofer de 
camion ar goni pe autostradă cu ochii închiși. 

Yuki se înfioară și se apropie de hublou. Are cear- 
căne adânci sub ochii ei oblici. Pare epuizată. În patru 
zile, s-a tras la față în mod îngrijorător. Peggy e convinsă 
că japoneza a slăbit două-trei kilograme. 

— Mă simt atât de bolnavă, încât restul mi-e indife- 
rent, murmură Yuki. N-aș fi crezut niciodată că poate 
să-ți fie atât de rău. 

Peg o ajută să se întindă iar pe cușetă. Îi deschide 
combinezonul, ridică mânecile japonezei și îi lipește doi 
plasturi la îndoitura cotului. Yuki îi zâmbește palid. 

— Ce vom face când nu vom mai avea? șoptește ea. 

Peggy nu știe ce să răspundă. 

— Ai băut apă cu zahăr? întreabă ea. 

— Nu suport nimic, geme asiatica. 

Capul îi cade pe pernă. Pare o fetiță rătăcită, lipsită 
de orice trufie. Peggy ar vrea să-i mângâie obrazul, dar 
n-o face. Fără familiarități, la urma urmelor, e vorba de 
patroana ei. Totuși, dacă simptomele persistă, va trebui 
să-i pună o perfuzie cu glucoză. 

— Încearcă să dormi, o sfătuieşte ea. Mă duc să văd 
ce pot să fac cu Amundssen. 

Îşi închide combinezonul și iese pe culoar. Își dă 
seama că nu va obţine ajutorul nimănui, cu atât mai puțin 
al lui Ignuk. Ce i-o fi dat suedezului țăcănitul ăsta bătrân? 
Licheni halucinogeni? Venin de pește într-o doză minus- 
culă? Știa că lucrul acesta se practică la unele triburi de la 
Polul Nord. Se înfioară la gândul că Amundssen e acolo, 
baricadat în timonerie, orb ca și cum i-ar fi cusut cineva 
pleoapele. De fiecare dată când etrava izbește o bucată de 
banchiză, Peggy tresare, pregătindu-se pentru ce e mai 
rău. Lama spărgătorului de gheață poate să-și croiască un 
drum printre aisbergurile tabulare nu prea mari, dar nu și 
dacă în cale îi va apărea un zid de gheață. Când o navă 
lovește în plin un aisberg, se întâmplă ca vârful acestuia să 
se desprindă și să cadă pe punte, strivind tot ce se află 
acolo. Coliziunea este însoțită atunci de o avalanșă. Pun- 
tea poate să cedeze sub greutatea bucăților mari de gheață, 
catargele pot fi doborâte, iar puntea comandantului se 
poate prăbuși în burta navei... 

Ignuk o trezește din visare. Iese din sala mașinilor, 
unde le dusese ceai fierbinte oamenilor. Se leagănă de pe 
un picior pe altul, cu un termos mare într-o mână și 
pahare de metal în cealaltă. 

— Nu intra în panică, îi șopti el, cu ochii reduși la 
două linii de penel. Diseară, corpul căpitanului își va 
primi din nou sufletul. 

Îi întinde tinerei un pahar cu o băutură fierbinte. Ea 
nu îndrăznește să refuze. Își dă seama că îi e puţin frică 
de el. 

— OK, spuse ea capitulând și străduindu-se să zâm- 
bească. Dacă spui tu! 

— Căpitan plecat înainte să semneze un armistițiu 
cu morţii, explică bucătarul-șaman. E important să-l 
obțină, altfel morţii se vor înverșuna împotriva vasului. 

— Dar de ce? întreabă Peggy aproape fără să vrea. 

— Pentru că nu mormânt, îi dezvăluie Ignuk. Cada- 
vre foarte nefericite pe fundul mării. Nu place asta. Voit 
dormit ca albii, culcat în pământul negru cu viermii. 

Rânjește într-un mod dezagreabil. Preţ de o secundă, 
o scânteiere răutăcioasă i se aprinde în ochi și Peggy are 
impresia că întrezărește o altă fațetă a personalității lui. 


= 


Peg s-a întors în cabina japonezei după ce a trecut 
prin bucătărie. Primise de la Ignuk un vas izoterm plin cu 
supă și un urcior cu ceai verde. Își umpluse buzunarele 
combinezonului cu pâinici. Spera că Yuki va fi în stare 
să țină în stomac această hrană, pentru că nu va mai putea 
să se lipsească de mâncare mult timp. Așezate pe cușetă, 
mănâncă amândouă în tăcere. 

— Nu mă lăsa singură, o imploră Yuki. Nu în noap- 
tea asta. Nu mă simt în siguranță. Bărbaţii aceia... mate- 
loții... mă înspăimântă, 

Trage spre ea un rucsac de piele de unde scoate un 
pumnal fin. 

— E un kaiken, explică ea. Soțiile de samurai îl folo- 
seau ca să-și taie gâtul când li se cerea să-și facă seppuku. 

Îl aşază în mâna lui Peg. 

— Ți-l dau ție, spune ea. Nu am altă armă. 

Se privesc în ochi, fără să mai spună nimic, solidare. 
Teama le apropie. „Asta nu va dura prea mult”, își zice 
Peggy, fără să se lase înșelată de atmosfera din acel mo- 
ment. 

Yuki adoarme curând. Pastilele de care face abuz îi 
reduc timpul de luciditate. 

Peggy se uită la cuțit. E frumos, de o eleganță stili- 
zată, ca tot ce produce arta japoneză. Îl aşază pe coapsă și 
aşteaptă. Un semnal electronic dinspre centură o anunță 
că bateria care alimentează costumul se descărcase. Tre- 
buie să se racordeze la rețeaua electrică a navei dacă vrea 
să beneficieze de căldura difuzată de filamentele dispuse 
în căptușeala hainei. Se hotărăște să n-o facă, pentru a se 
putea mișca liber. O libertate foarte relativă, de altfel, 
deoarece greutatea costumului îi împiedică în mod serios 
gesturile. Yuki a adormit, cu gluga sacului trasă pe cap, ca 
și cum ar fi dormit în mijlocul stepei. Lumina își reduce 
brusc intensitatea. Se înnorează, are să ningă. Peggy se 
înfioară la gândul că vizibilitatea va scădea și mai mult, iar 
nava va trebui să-și croiască drum prin această furtună 
pufoasă. 


+4% 


Ziua s-a scurs într-o atmosferă de plictiseală, așa 
cum se întâmplă deseori la bordul unui vas când nu ai de 
făcut niciun fel de manevră. Peggy detestă această atmos- 
feră de descompunere, în care timpul se scurge părând 
încremenit. A ațipit, dar s-a trezit din cauza frigului. 
Scopolamina plasturilor antigreață îi face mintea greoaie, 
gândește cu încetinitorul. De când se află la bord, se simte 
lentă, ineficace; nu mai funcționează la randament maxim. 
Are impresia că o escrochează pe Yuki, că nu merită 
prima de angajare. Întunericul îi trezește din nou teama. 
Trage cu urechea la zgomotul de pași. Se pregătește să-l 
audă venind dinspre pântecele vasului. Se teme de 

momentul în care se va opri la ușa ei, așteptând nu se știe 
ce... 

Își crispează degetele pe mânerul pumnalului și 
scoate lama din teacă. Metalul, admirabil lustruit, lucește. 
Și deodată pasul acela șchiopătat se aude din nou, defor- 
mat de ecoul metalic al cocăi. Fantoma își reluase rondul 
de noapte. Rătăcește, se oprește, pleacă mai departe... 

„Doar n-o să ne terorizeze în fiecare seară!” se revoltă 
Peggy în sinea ei. Curajul îi revine de nicăieri. Se ridică 
brusc, cu cuțitul în mână. De data aceasta este foarte 
hotărâtă să deschidă ușa și să înfrunte dușmanul fără chip. 
Dacă este vorba de un matelot, îi va pune lama la gât ca 
să-l înveţe minte. 

Se lipește de tocul ușii, cu pumnalul ridicat în 
dreptul sânilor. Este neplăcut impresionată de caracterul 
rătăcitor al pașilor. „Somnambulism, își spune ea. E liniș- 
titor lucrul ăsta sau nu?” 

Ar vrea ca totul să se sfârșească. Deodată, își dă 
seama că s-a săturat să aștepte. Deschide ușa ca să iasă în 
întâmpinarea amenințării. Dar care amenințare? Nu 
trebuie să exagereze, totuși! Imediat ce apare o problemă 
într-un spaţiu închis, ești mereu tentat să o exacerbezi, 
să-i dai o mai mare importanță decât ar fi cazul. 


>x x 


Preţ de un sfert de oră, tânăra femeie urmărește cu 
încrâncenare un ecou care se îndepărtează, care pare că 
fuge. Apoi se face iar tăcere. Fantoma a dispărut. Peggy e 
decepţionată. Ar fi vrut să termine în seara asta odată 
pentru totdeauna, să spargă buboiul. Ratase. 

Urmărirea a purtat-o până aproape de cabina căpi- 
tanului. Ușa lui Rolf e chiar acolo. Peg ezită, ceva o 

îndeamnă să nu dea înapoi. Bagă pumnalul în teacă și 
pune mâna pe clanță. Ușa e întredeschisă. Se aude o răsu- 
flare greoaie de om în agonie, aproape un horcăit. Intră. 
Mirosul transpiraţiei de bărbat o lovește brusc în față. E 
Rolf. E acolo, prăbușit pe cușetă, gol. Transpiră și se 
sufocă, victimă a ceea ce pare o criză de astm dintre cele 
mai severe. Peggy se apleacă asupra lui. E inconștient, are 
ochii închiși. Cu gura larg deschisă, încearcă să aspire 
aerul pe care plămânii blocaţi de secreţii îl cer cu dispe- 
rare. Zgârie cu mâinile salteaua. Seamănă puțin cu o mare 
statuie doborâtă. Un aspect masiv și războinic, care con- 
trastează cu starea lui de slăbiciune. „Un cavaler rătăcit pe 
Pământul Sfânt, devenit victimă a malariei”, își spune în 
mod stupid Peggy. 

Îi e ciudă pe ea pentru acest exces de romantism. 
Deși nu vrea, nu se poate abține să nu examineze anato- 
mia lui Amundssen. E un bărbat frumos, solid. Torsul și 
abdomenul îi sunt foarte albe, spre deosebire de fața 
bronzată. Un alb aproape lunar, care rămâne apanajul 
popoarelor nordice. Peggy își pune vârful degetelor pe 
pieptul căpitanului. Nu-și poate reține un fior. Întot- 
deauna e excitant să mângâi o brută în momentul ei de cea 
mai mare slăbiciune, când e „dezamorsată”. 

În acea clipă, simte o violentă dorință pentru acel 
corp culcat. Un spasm îi umple pântecele. Nu a mai făcut 
dragoste de luni de zile. Până acum, nu suferise de această 
lipsă, dar atingerea aceea ușoară o scosese la iveală, acolo, 
în intimitatea cabinei, unde lumina lunii se strecoară prin- 
tr-un hublou murdar de sare și de spumă. Își sprijină 
palmele pe pielea umedă a suedezului. Simte cum vibrează 
întreaga mașinărie ascunsă sub pielea albă. Îi e rușine, dar 
nu reușește să se dezmeticească. E ceva mai puternic decât 

ea. Își lasă degetele să alunece pe abdomenul bărbatului, îi 
atinge sexul. Descoperă cât de mult îi lipsea, cum refulase 
orice nevoie sexuală de la plecarea din Florida. 

Puțin ar mai lipsi să nu-și pună buzele pe penisul 
acelui bărbat inconștient. Exact în acel moment, Rolf 
geme şi Peg se trezește la realitate. În pofida crizei de 
sufocare, nu reușește să se trezească din somn, probabil 
din cauza drogurilor date de bucătarul-șaman. Aplecân- 
du-se, Peggy descoperă hematoame pe o parte și pe cea- 
laltă a corpului. Se lovise oare cu pumnii? Coastele îi sunt 
proeminente, cutia toracică pare blocată în poziția de 
inspirație, ca și cum Amundssen s-ar fi apărat contra 
strânsorii unui șarpe boa. Dacă va continua astfel, se va 
sufoca. Echimozele sunt enorme, se întind de la șolduri 
până la subsuori. Să fie din cauza unei flagelări... sau sunt 
stigmate? 

Deodată, Peggy încremenește. Are convingerea că 
cineva a intrat în cabină și stă în spatele ei, în întuneric. 
Mâna îi alunecă spre kaiken, dar atunci se aude vocea 
şuierătoare a lui Ignuk: 

— ÎI chinuiesc demonii, spuse el. Corpul lui e ca o 
navă prinsă între gheţuri, nu e bine. Asta înseamnă „fan- 
tome supărate”. Într-o zi, îl vor sufoca... sau oasele îi vor 
pocni. Cutia toracică nu rezistă veșnic. 

— E doar o criză de astm, îi taie vorba tânăra femeie, 
agasată de aceste baliverne. Trebuie să aibă pe undeva 
vreun medicament pentru asta. 

— Medicament al albilor fără efect asupra fantome- 
lor, rânjește bucătarul. 

Peggy se uită pe noptieră. Descoperă un inhalator 
din plastic cenușiu. Văzuse multe altele la fel în mâinile 
bătrânilor de la Key West. Strecoară muștiucul între 

buzele lui Rolf și apasă pe declanșator. Cartușul vapori- 
zează soluția dilatatoare în gura suedezului. 

— N-o să meargă, repetă șamanul. Doar mică ame- 
liorare. 

— Cine pilotează nava în acest moment? întreabă 
tânăra. 

— Pilot automat sistem D, cârma legată cu sfoară, 
mormiăie Ignuk, dând nepăsător din umeri. Viteză redusă. 
Nu există secund care să-l schimbe. Căpitan Suicid face 
întotdeauna așa. 

„La dracu'!”, izbucnește Peggy în sinea ei. Încearcă 
să nu se gândească prea mult la ce însemna asta. Nu e 
deloc plăcut să fii pasagera unui vas-fantomă care înain- 
tează orbește. Se ridică și trage așternutul peste corpul lui 
Amundssen. Își regretă imediat gestul, care provocase un 
zâmbet ironic al șamanului. 

Îl împinge afară, grăbită să iasă din cabină. Știe 
totuși că imaginea acelui corp de bărbat o va urmări și în 
somn. 

„Cine mergea pe culoare? Rolf, Ignuk... altcineva?” 


ROS 


Îşi petrece restul nopții așezată pe cușetă, în așteptarea 
unei eventuale coliziuni. În minte îi vin frânturi de lecturi. 
Își amintește tot ce citise despre naufragiile petrecute la 
această latitudine. Un vas poate să se scufunde în două 
minute. Apa rece ca gheaţa o înspăimântă. Nu e obișnuită 
cu frigul. Yuki s-a trezit în zori. Se simţea mai bine. Peg 
i-a povestit pățania ei nocturnă. Criza de sufocare pe care 
o avusese Rolf. 

— E ceva psihosomatic, a diagnosticat japoneza. Aș 
putea să mă ocup de el, cunosc bine acupunctura, ar putea 
să-i ușureze suferința. 

„Nu te apropia de el”, îi interzice în gând Peggy. 
Această răbufnire absurdă de gelozie o stupefiază. Ce i se 
întâmplă? Își pierde capul? 

Ca să-și ascundă tulburarea, îi propune japonezei 
să-i aducă o cană de ceai și pesmeţi. Dar, ca și cum hazar- 
dul hotărâse să-i dea cu tifla, se lovește de Rolf Amundssen 
în momentul în care ajunge pe puntea comandantului. El 
o salută și Peg simte că roșește. Pare să-și fi revenit și res- 
piră normal. Peggy bâiguie că tocmai cobora la bucătărie, 
dar el o prinde de braț și îi cere să-l însoţească până la 
timonerie. Nu e în stare să-și tragă mâna. Nu-i place 
deloc că exercită asupra ei această dominație animalică. 

Postul de comandă duhnește a sudoare, tutun și piele 
veche. 

— Am vrut să-ţi mulțumesc pentru noaptea tre- 
cută..., spune el fără s-o privească. Ignuk mi-a explicat 
totul. Crizele mă apucă imediat ce mă apropii de locul în 
care s-a înecat familia mea. Presupun că ţi-a povestit, nu? 

— Puțin, murmură tânăra femeie. Nu vreau să fiu 
indiscretă. 

Rolf dă din umeri. Combinezonul căptușit cu blană 
îl face să semene cu un urs. 

— Nu ești indiscretă, răspunde el oftând. Toată 
lumea știe, nu-i un secret. Nu e nimic de făcut, sufocările 
vor deveni din ce în ce mai puternice pe măsură ce înain- 
tăm. Ignuk îmi va pregăti un leac de-al lui. El nu vede asta 
ca pe o boală, ci ca pe un blestem. După spusele lui, n-am 
să mă eliberez de această povară decât după ce le voi 
asigura un mormânt decent membrilor familiei mele. Ce 
zici de asta? 

A pus mâinile pe cârmă și a corectat direcția, cu 
ochii țintă la linia orizontului. Ochelarii negri îi ascund 
privirea. 

Peggy vrea să facă un pas spre ieșire, dar el o cheamă 
înapoi, răstindu-se scurt: 

— Nu, rămâi. Simt nevoia să vorbesc cu cineva. 
Sunt singur de prea mult timp. Îmi cer scuze, nu sunt 
obișnuit să mă adresez unor oameni normali. La Sanash- 
tawa nu se prea practică discuţiile de salon... Îţi spui 
probabil că sunt nebun, nu-i așa? Acolo toți sunt convinși 
de asta. Dar n-am nicio putere, am impresia că-i aud 
strigându-mă... Soţia și fiul meu. Nu ai cum să înţelegi. 
Le aud vocile în vuietul vântului. Îmi fac reproșuri. E 
greu să trăiești cu astfel de cuvinte în cap. Cuvinte pline 
de amărăciune. 

Înghite în sec. Strânge cârma cu atâta putere, încât 
falangele îi devin albe. 

— Ne-am despărțit certaţi, murmură Rolf. Asta e 
cel mai greu de suponat. Ultimele ei cuvinte... Le aud și 
acum. Și privirea ei. M-a urât, în acele ultime momente 
chiar m-a urât. N-a plecat cu sufletul împăcat. O știu. Am 
citit-o în ochii ei. M-a blestemat. Și-a spus că eu sunt de 
vină pentru toate. 

Vorbește cu jumătate de glas, recitând un monolog 
interior repetat de mii de ori. Nici măcar nu e atent la 
prezența tinerei. Povestește naufragiul. În mijlocul men- 
ghinei ghețarilor care presează nava, el nu vede decât pri- 
virea soției sale, Birgit, plină de mânie, o privire care îl 
readuce la stadiul de adolescent retardat, permanent în 
căutarea unor teribilisme inutile. Îl insultă printre dinți și 
vorbele ei fac mai mult zgomot decât banchiza care 
strivește coca vasului. Îi trântește în față injurii tăioase, 
vulgare. Ce ciudată pare acea scenă de menaj la capătul 
lumii, în acea secundă de cataclism absolut! Ai vrea-o mai 
nobilă, istorică... dar nu, ea scrâșnește strident ca dinții 
unei furculițe pe fundul unei farfurii. Într-un minut, abi- 
surile Polului Nord aveau s-o înghită, însă femeia rostește 
doar cuvinte cumplit de obișnuite. O ceartă dintr-un colț 
de bucătărie, unde vacarmul farfuriilor sparte este înlocuit 
cu cel al aisbergurilor pornite să se lipească unul de celă- 
lalt. Rolf ar vrea să-i spună soției sale că nu trebuie, că nu 
pot să se părăsească astfel, dar ea clocotește de ură, se 
gândește doar la copil, la Leif. Şi-ar împinge soțul în 
ocean fără ezitare, dacă asta ar putea să-i salveze băiatul. 
Amundssen citește totul pe faţa ei. În acea clipă, el nu mai 
are nicio greutate, nicio valoare. Ea ar vrea să poată răs- 
cumpăra viața micuțului cu moartea lui Rolf. Să-i fie 

prezentat contractul pentru că vrea să-l semneze imediat; 
își rupe venele mâinii cu dinții ca să-și înmoaie pana în 
sânge. Repede! 

Îl renegase în acea clipă definitivă. Plecase strigân- 
du-i că era doar un imbecil, un copil mare preocupat doar 
de provocări, de triumfuri deșarte, de glorii de mucava. 

Amundssen spune totul la grămadă, așa cum a mai 
făcut-o probabil de sute de ori în cursul unor beții cu 
Tuna James „Cașalotul”. Dar asta nu-i ușurează suferința, 
nu face să crape abcesul. A vorbi, a te spovedi nu folosește 
la mare lucru. Peggy o aflase după moartea surorii sale. 
Repeţi întruna aceleași lucruri fără speranță. Nimic nu te 
linişteşte, niciodată. 

Lamentarea lui are ceva derizoriu și incredibil de 
meschin. Peg își zice că se aștepta la mai mult. Dar, în 
același timp, trebuie să recunoască față de ea însăși că e 
mișcată, emoționată. 

Acum îi vorbește despre sufocări. Vocea lui a deve- 
nit mai înăbușită, abia dacă o mai aude. 

— E ca și cum mi-aş ține respirația ca să nu mă înec, 
continuă el. Ca și cum aș fi sub apă... în apnee. Da, cred 
că asta e. Mă scufund... Mă scufund ca să-i găsesc, jos de 
tot, ca să ajung la ei. Și-mi țin răsuflarea. Cât mai mult 
timp posibil. Știu că, dacă deschid gura, mă voi îneca și eu. 
Așa că trebuie să rezist... 

Se vede coborând în adâncuri și explică. Înoată în 
apa tulbure plină de particule de gheață și de krill. Are 
impresia că înoată în lapte. Totul e tulbure, nu vede nimic, 
așa că acum coboară și mai jos, tot mai jos. Presiunea 
crește, îi strivește coastele, plămânii îi sunt ca niște saci 
din hârtie care sunt mototoliţi. Nu i-a mai rămas niciun 
strop de aer în branhii. Îl cuprinde asfixia. Se sufocă... 

totuși, știe că trebuie să continue să înoate. Trebuie să-i 
găsească. 

— În vis, mărturiseşte Rolf, știu că la un moment 
dat îi voi vedea apărând și că îmi vor întinde mâna. 

În timp ce îl ascultă, Peggy simte un fel de apăsare. 
Se sufocă și ea. Se surprinde deschizând gura ca să inspire 
mai mult aer. Urăște povestea asta cu apneea. Crede 
că Rolf ar putea foarte bine să moară din cauza ei. 

— Am fost la un psihiatru, mormăi suedezul, care, 
pentru prima dată de la începutul confesiunii, pare stân- 
jenit. Un tip chel cu ochelari, la dispensarul contoarului. 
Bietul de el, părea la fel de stingherit ca un câine chihua- 
hua pe banchiză. Pretinde că aceste crize de astm nu sunt 
decât un substitut de înec, un surogat pentru adevăratul 
înec spre care tind. Ele trădează sentimentul meu de cul- 
pabilitate și dorința mea inconștientă de a fi mort și eu. 
După el, încerc să mă înec în fiecare noapte... în pat, pe 
uscat. Poţi să crezi o chestie ca asta? Chiar și trucurile de 
magie ale acestui bătrân țăcănit de lgnuk mi se par mai 
credibile. 

Peggy nu răspunde. Își zice că nici ea nu reușise să 
se împace cu sora ei mai înainte ca aceasta să fie asasinată. 
A cunoscut această tortură. Își repetase mult timp: „Nu 
știam că era pentru ultima dată...” 

Îşi imagina cu ușurință ce simțea Rolf. 

Urmează un moment de tăcere jenant. Tânăra femeie 
înțelege că Amundssen regretă deja că își deschisese sufle- 
tul în faţa ei. Îi e ciudă. De ce crede că ea n-ar fi la înăl- 
țime? 

Își potrivește gluga, ochelarii de soare, bâiguie o 
scuză vagă și părăsește timoneria. 


E 


Zăpada împresoară cargobotul. Vizibilitatea e zero. Uneori, 
când se stârnește vântul, fulgii de zăpadă se transformă în 
bucăți de gheaţă și le auzi cum zornăie pe punte ca niște 
cioburi de sticlă. Dacă vrei să circuli pe-afară, e bine să 
porți o mască de protecţie, altfel riști să fii rănit la față de 
rafalele încărcate de ace de gheață. 

Yuki se simte mult mai bine. L-a vizitat pe Rolf ca 
să discute cu el despre drumul ce trebuie urmat. A pro- 
fitat oare de ocazie ca să-i propună să beneficieze de 
cunoștințele ei în ale acupuncturii? Peg ar fi gata să pună 
prinsoare că da. Bănuiește că japoneza ghicise atracția pe 
care Rolf o exercita asupra ei. 

„Va încerca să mi-l fure, își spune ea. Nu pentru că-l 
vrea, ci pentru că probabil face parte dintre acele fete care 
nu se pot abține să nu sufle iubitul celei mai bune 
prietene. Doar așa, ca să-și dovedească faptul că nimeni 
nu le poate rezista. Ei, căpitanul, mie, mateloții... Cu 
siguranță că așa vede lucrurile.” 

Peggy e tare furioasă. Claustrarea o scoate din minți. 
Nava înaintează cu o lentoare infinită, pentru că Amund- 
ssen se teme să nu dea nas în nas cu un aisberg. Aproape 
peste tot s-au format stalactite, împodobind suprastruc- 
turile vasului. Nu trebuie să atingi nimic cu mâna goală, 
nici gheața, nici oţelul, ca să nu te lipești. 

— De aceea se fabrică puști acoperite cu plastic, i-a 
explicat Ignuk. Altfel, când vânătorul ia prada la ochi, fața 
i se lipește de metal. Deloc amuzant. 'Turiștii fac chiar gre- 
șeală cu camera de luat vederi sau cu aparatul foto. Leica 
rămâne lipită de nasul exploratorilor amatori... Eschi- 
moșii râd foarte tare. 

Peggy se întreabă dacă nu cumva accentul bucăta- 
rului-șaman nu e în mare parte fals. Întuiește că e un mare 
manipulator. Exprimarea confuză îi provoacă probabil o 
plăcere răutăcioasă. 

Într-o seară, spune cu un arțag abia reţinut: 

— Prietena ta, japoneza, încearcă să-l trateze pe 
căpitan cu ace mici, se crede mai bună ca mine. N-ar 
trebui s-o lași să-ți ia locul în patul suedezului. Dacă vrei, 
pot să fac o licoare de iubire și s-o torn în ceaiul lui 
Amundssen. Ce zici? 

Peggy refuză după o ezitare imperceptibilă, care nu-i 
scapă însă șamanului și îl face să surâdă. 


+$ 


Mateloții aruncă sare pe punte în încercarea de a o 
degaja. Echipajul nu era suficient de numeros ca să asi- 
gure întreținerea obișnuită a unui cargobot și totul mer- 
gea anapoda. Yuki nu povestește nimic despre întâlnirile 
ei cu Rolf. Nu face confidențe servitorilor. Ca să-și omoare 
timpul, lucrează la tratatul ei de interpretare fractală a 
ikebanei. E evident că are o plăcere răutăcioasă să lase 
peste tot foi pline de ecuații, ca și cum ar spune: „Ce poți 
tu să înţelegi, tu care vindeai planșe de surf la Laguna 
Beach?” 


„Scorpia!” 

Peggy se străduiește să rămână calmă. Izolarea nu-i 
face deloc bine. Unii exploratori polari au înnebunit 
trăind mult timp izolați în spaţii foarte înguste, compar- 
timentate. În porturi, se întâmplă să se vorbească pe șop- 
tite despre misiuni celebre, ai căror membri au ajuns să se 
omoare între ei, incapabili să se mai suporte. 

— În mod oficial, i-a spus într-o seară Tuna James 
„Cașalotul”, de aceste acte sunt acuzați lupii sau urșii, dar 
animalele constituie doar un bun pretext! De cele mai 
multe ori, chiar oamenii se devorează între ei. Povestea 
Polului Nord e plină de cazuri celebre de antropofagie. 
Banchiza îţi ia minţile, se știe. Oamenii nu sunt făcuți să 
înfrunte deșertul alb. 


Când Yuki pleacă fără să spună o vorbă, cu o cutie 
plină cu ace în mână, Peggy strânge din dinți. Gelozia o 
lovește în stomac și îi taie răsuflarea. Știe ce o motivează 
pe japoneză: sportul, provocarea... Este adevărat că e ceva 
excitant în a reda pofta de viață unui bărbat pustiit de 
suferință. „Un băiat trist e sexi”, îi spusese într-o zi o 
prietenă de liceu. Atunci nu înţelesese; acum își dădea 
seama cât era de adevărat. Ar fi vrut ca ea să alunge fan- 
tomele lui Rolf Amundssen, să-l îmblânzească și să-l facă 
să-și îndrepte privirea spre viitor. 

În alte momente, se scutură, își redobândește luci- 
ditatea și își spune că e victima unor fantasme provocate 
de lipsa de ocupaţie și de claustrare. Nimic mai mult. Nu 
e îndrăgostită de suedez, e doar o momeală din care a ales 
să muște mintea ei torturată de plictis. Din păcate, aceste 
momente de acalmie nu durează niciodată prea mult și 

atunci își găsește refugiul lângă Ignuk. Nici el nu o prea 
suferă pe Yuki. 

— Prietena ta, bombăne el, nu va aranja deloc 
lucrurile în felul ăsta. Morților nu le e teamă de micile ei 
ace. Poate să le înfigă până nu mai poate în piele căpitan. 
Spectrele nu vor înceta să înoate în urma vasului. Le-am 
văzut. Birgit și Leif, nevasta și copilul. Înoată cu mem- 
brele lor tare palide. Se țin după noi. Poate că până la 
urmă vor urca la bord după Amundssen. S-ar putea, da, 
da. 

Peggy își reține înfiorarea. Altundeva, în alt timp, în 
alt loc, povestea asta ar fi făcut-o să dea din umeri nepă- 
sătoare, dar aici, în cochilia asta de fier rătăcită în mijlocul 
viforniței, i se pare înspăimântător de credibilă. A început 
deja să și-i imagineze pe cei doi înecaţi cățărându-se pe 
punte și scotocind culoar după culoar. Femeia, cu părul 
ud plin de stalactite lungi de gheață; copilul, buimăcit, cu 
pielea mai albă decât cea a unui pește fiert... Dumnezeule! 
Ce imbecilitate! Clișee de film de groază. 

— O să vină, continuă Ignuk, mulțumit că obținuse 
efectul urmărit. Se vor lua de pasageri. Îi vor arunca peste 
bord, unul după altul, până când vor rămâne singuri cu 
Amundssen, ca să-și încheie socotelile între ei. Da, da, știu 
asta. 

„Poveşti de adormit copiii, își repetă Paggy, așa cum 
șoptesc adolescenţii la focul de tabără, în nopțile de vară.” 

Fără să vrea, părăsind bucătăria, merge spre pupă ca 
să scruteze marea din spatele cargobotului. Ninsoarea e 
prea deasă, nu distinge suprafața apei. Își spune că e idi- 
Oată, dar nu se poate abține să nu se gândească la acei pași 
șchiopătați din timpul nopții, al căror ecou răsună pe 
culoare. „Și dacă sunt cumva deja la bord?” 

Începe, poate, să-și piardă mințile, își spune. Psi- 
hologii au obiceiul să numească această afecțiune cabin 
fever. Unele personalități, cred ei, sunt mai expuse decât 
altele la această boală și pot să piardă foarte repede con- 
tactul cu realitatea. 

Tânăra femeie se întoarce în cabina ei. Ar vrea să se 
întâmple ceva, orice, să ia odată sfârșit așteptarea asta. 


Seara, Yuki scoate din bagaje un magnetofon minuscul și 
introduce în el un disc strălucitor. Când apasă pe PLAY, 
o voce îndepărtată se aude în difuzor. O voce de bărbat 
care se exprimă în japoneză în mijlocul unui întreg con- 
cert de paraziți. 

— E tatăl meu, murmură tânăra femeie. E ultimul 
lui mesaj, așa cum a fost captat de satelitul de telecomu- 
nicații. 

— Ce spune? întreabă Peggy. 

— Spune că avionul a fost sabotat și dă coordona- 
tele la care se află, șoptește Yuki. Anunţă că va încerca să 
aterizeze pe banchiză. 

Ascultă înregistrarea încă o dată, și încă o dată. 
Timbrul bărbatului e viril și nu pare deloc speriat. Fără să 
știe prea bine de ce, Peggy se aștepta la o voce tremură- 
toare de bătrân. Oare de unde o mai scosese și pe-asta? 
Avea să rămână oare prizoniera veșnicelor clișee ale sa- 
vantului cu bărbuță albă? La urma urmelor, tatăl japo- 
nezei nu are mai mult de cincizeci de ani. E un om în 
puterea vârstei, probabil seducător, dacă e să ne luăm 
după trăsăturile fiicei sale. 

Yuki se întinde pe cușetă, așază magnetofonul pe 
burtă, închide ochii... și reascultă ultimele cuvinte ale dis- 
părutului. Această litanie devine repede insuportabilă. 

Peggy se ridică și pleacă, incapabilă să mai asculte încă o 
dată înregistrarea. 


4 


În timpul nopții, alimentarea electrică a cabinelor se 
întrerupe în mod inexplicabil. Sacii de dormit electrici 
încetează să mai funcționeze; iar încălzirea se oprește pur 
și simplu. La o astfel de latitudine, nici nu e nevoie de alt- 
ceva ca să asasinezi pe cineva în somn. Peggy, care, din 
fericire, nu dormea, examinează termometrul. În cabină 
sunt minus 20 de grade Celsius. Branșează pe bâjbâite una 
dintre baterii. Telefonul interior nu funcţionează nici el. 
Lovește cu pumnul în perete ca s-o trezească pe Yuki. 
Dacă japoneza a luat somnifere, ar putea foarte bine să 
moară de frig fără să-și dea măcar seama. 

Peg clănțăne din dinți. Își îmbracă repede combi- 
nezonul, tremurând. „Cineva a încercat să ne omoare”, își 
zice ea înspăimântată. 

E foarte ușor, a fost de ajuns să tragă de o manetă, 
să scoată o siguranță... 

Iese pe culoar și bate la ușa asiaticei. Yuki nu răs- 
punde. Alarmată, Peggy își scoate briceagul și îl folosește 
ca să descuie ușa. Cușeta e goală. 

„La dracu"! șuieră ea printre dinți. Târâtura...” 

Înţelesese că japoneza era la Rolf. În patul lui Rolf. 
Probabil că ședința de acupunctură s-a transformat în 
masaj erotic. Se simte umilită. Din reflex, Peggy răsucește 
întrerupătorul. Se face lumină. Aici încălzirea funcțio- 
nează. Sabotajul o viza deci doar pe ea. Dar cine ar fi avut 
interes ca ea să moară de frig în somn? Să fi vrut cineva 
să-i dea o lecţie? Să se distreze terorizând-o? Prin minte îi 

trec fețele mateloților, fața lui Ignuk... dar se gândește și 
la Yuki. Și-o imaginează foarte bine pe frumoasa asiatică 
în Stare să se amuze înspăimântându-și servitoarele. 

Străbate culoarul și localizează imediat tabloul de 
siguranță. Rebranșarea siguranțelor nu-i ia mai mult de o 
secundă. 

„Dacă aș fi luat somnifere, își spuse ea, hipotermia 
m-ar fi ucis fără să-mi dau seama.” 

Deseori trec oamenii în felul acesta de la viață la 
moarte la Polul Nord. Peg se întoarce în cabină, clănță- 
nind din dinți. Intră în sacul de dormit fără să se dezbrace. 
I se pare că nu va reuși să se mai încălzească niciodată. Își 
spune că probabil pute. Nu mai făcuse duș de când 
ridicaseră ancora. 

Nu reușește să mai adoarmă. O asaltează tot felul de 
imagini: Yuki aplecată peste corpul gol și alb al lui Rolf 
Amundssen. Yuki și sânii ei mici și tari de femeie foarte 
tânără... 

Își spuse că e o idioată, o liceană în călduri. 

O aude pe Yuki întorcându-se foarte târziu. Abia 
atunci închide ochii și adoarme. 


ROS 


Nu mai ninge. Mateloţii curăță puntea, spărgând cu 
barosul plăcile de gheață formate pe tambuchiuri. Nu par 
bine dispuși și șușotesc între ei. Ignuk le aduce căni cu 
ceai fierbinte. Unii dizolvă în el grăsime râncedă de focă. 
Aici e important să mănânci gras, doar aporturile lipidice 
protejează contra temperaturilor joase. În plus, e bine să 
eviți consumul unor alimente reci, căci organismul se 
epuizează încălzindu-le. Mâncatul alimentelor reci te obo- 
seste. Peggy știa acum pe de rost această teoremă. 


Amundssen a oprit nava. A luat hotărârea să se ducă 
să dinamiteze un aisberg care le stătea în cale la două 
ancabluri de cargobot. Yuki a protestat, vor pierde timp 
cu asta, dar Rolf a ridicat nepăsător din umeri. Îl doare 
exact în cot de capriciile japonezei. Îngrămădește dina- 
mită într-o barcă. În culmea furiei, Yuki îl înjură în limba 
ei natală. Peggy recunoaște cuvântul baka, care nu în- 
seamnă nimic frumos! 

— Asta e meseria lui, pledează Ignuk. Trebuie sparți 
munții plutitori, așa se topesc mai repede. 

Peg se uită după Rolf, care se îndepărtează vâslind, 
singur, cu cordonul Bickford înfășurat pe umăr. Dacă 
mateloții ar vrea să se revolte, le-ar fi ușor s-o facă acum, 
în timp ce căpitanul este departe de navă. Un cargobot 

poate fi vândut fără mare greutate unui recuperator de 
nave, care i-ar da o spoială și l-ar repune apoi în circuit. 
Peg ar vrea să-i strige lui Amundssen să se întoarcă. Nu se 
simte în siguranță în mijlocul privirilor furișe ale oameni- 
lor din echipaj. O navă și două femei ar constitui o pradă 
frumoasă, nu încape nicio îndoială. Preţ de un minut, 
simte că ideea plutește în aer. Tensiunea zumzăie ca o 
viespe închisă într-un pahar întors cu gura în jos. Îi vede 
pe marinari privindu-se întrebători. „Da?” „Nu?” Ce-i 
reține? Personalitatea lui Rolf, fără îndoială. Le e teamă de 
el. Și de Ignuk, șamanul deghizat în bucătar, și de vrăji- 
toriile lui. Se mișcă pe loc, bombăne, la un pas de prăpas- 
tie. O auziseră oare pe Yuki strigând de plăcere în cabina 
căpitanului? Acest detaliu le-a întețit furia. Echipajului 
nu-i place să descopere că au un comandant care își face 
de cap în vreme ce ei sunt obligați la cea mai strictă absti- 
nenţă. 

Pre de o clipă, Peggy îi vede pe punctul de a trece 
la acțiune. Ar fi de ajuns un lucru cu totul neînsemnat: ca 
unul dintre ei să ia inițiativa, trăgându-i și pe ceilalți după 
el. Dar nimeni nu se decide. 

Explozia îi face pe toți să tresară. Aisbergul se des- 
pică în două, stârnind un gheizer uriaș de praf alb. Mun- 
tele plutitor se năruiește. Rolf își leagă deja barca de scara 
de bord. 

Peggy răsuflă ușurată. Își dă seama că e leoarcă de 
transpiraţie. 


Peggy petrece uneori zile întregi într-o stare de năucire 
suspectă, ajungând chiar să se întrebe dacă nu cumva 
Ignuk se distrează presărând în mâncare produse halu- 
cinogene. Pierde atunci noțiunea timpului, orele par că se 
contractă în clipe, iar secundele se întind la infinit. 

La Sanashtawa, îmbarcarea s-a făcut cu atâta grabă, 
încât nici una dintre cele două femei nu s-a gândit să ia 
ceva de citit cu ele. Sunt obligate acum să se confrunte cu 
plictiseala cumplită a călătoriilor în cabină. După ce a sco- 
tocit zadarnic în jur, Peg a pus mâna pe un teanc de 
reviste pornografice decolorate, o Biblie furată dintr-un 
hotel și un manual de mecanică în chineză. Nimic inte- 
resant. 

Yuki a fost repudiată... cel puțin așa îi place să 
creadă lui Peg. În realitate, nici măcar nu e sigură că s-a 
petrecut ceva între căpitan și frumoasa japoneză. Dar stră- 
dania de a crea aparenţe false se potrivește cu stilul asia- 
ticei. Cum să afle? Fata asta nu face confidențe. Vorbește 
foarte puţin și, când catadicsește să deschidă gura, laudă 
meritele tatălui ei. Un tată pe care, la urma urmelor, l-a 
avut prea puțin alături în timpul copilăriei petrecute în 
Europa. Oricum, Yuki nu mai pleacă noaptea, iar trusa 
cu ace de acupunctură nu mai e scoasă din valiză. Peg 
își dă seama că e înclinată să-și diabolizeze tovarășa de 

călătorie, dar nu se poate abține. Japoneza o agasează cu 
tăcerea ei, cu privirea semeață, cu acele calcule schițate 
cu un scris neciteț. 

Și apoi mai e și ritualul casetei... ultimele cuvinte ale 
dispărutului, fornăind în difuzorul magnetofonului. Înce- 
puse să semene cu un ciudat laitmotiv copilăresc care 
răsuna de cealaltă parte a peretelui despărțitor. Yuki le 
ascultă de zece, de cincisprezece ori la rând. Dar cum să-i 
porți pică? Dacă Peg ar avea înregistrări cu vocea surorii 
ei asasinate, le-ar asculta la fel de des. 


Sub un pretext fără importanță, Rolf i-a cerut să 
urce la timonerie. Nu-i cere părerea, vrea pur și simplu ca 
ea să stea într-un colț al postului de comandă și să-l asculte. 
Are nevoie de un ascultător docil, în stare să-i suporte 
monologul fără a-și slăbi atenţia. Când își deapănă amin- 
tirile, le înfrumusețează în mod nătâng, ca într-un roman 
sentimental. De două-trei ori, Peggy a fost gata să-i spună 
că, probabil, situația nu era chiar atât de simplă. Începe 
să-și facă o idee cât de cât clară despre Birgit. O plim- 
băreață foarte descurcăreață care, în loc să se îndrepte spre 
California, a preferat Alaska și realitățile dure ale Polului 
Nord. Mintea i-a venit la cap abia după nașterea copilului, 
ca majorității mamelor, și, dintr-odată, a început să pri- 
vească altfel lucrurile. A văzut altfel viaţa ei cu Rolf. 
Aventura a devenit sinonimă cu instabilitatea. Temeritatea 
a început să însemne lipsă de maturitate. N-o mai încânta 
să riște totul de la o zi la alta. Acum avea un scop în viață, 
iar Rolf nu a înțeles asta. Rolf, vârât până-n gât în pro- 
vocările lui falocratice de veşnic adolescent... 

„Dacă n-ar fi murit, te-ar fi părăsit, amice, își spune 
cu răutate Peggy. Nu mai mergeați cu aceeași viteză. Nu 
mai aveați aceleași priorități.” 

Se uită cu atenție la profilul lui Amundssen. Bănu- 
iește măcar? Da, probabil, dar catastrofa a venit la țanc și 
i-a permis să-și protejeze in extremis frumosul lui roman 
de dragoste. Dacă mai trăia încă două zile, Birgit și-ar fi 
făcut valiza. Banchiza o înghiţise la momentul potrivit. 

De zece ani, pritocește aceeași poveste de adormit 
copiii și poate că nici el nu crede în ea! Tinerei femei îi e 
puţin milă de el. 

— Prietena ta, spune deodată Rolf, trezind-o la rea- 
litate, e un copil răsfățat, nu vrea să înțeleagă ce i se spune. 

— Despre ce vorbeşti? bâiguie Peg. 

— I-am explicat de zece ori, continuă suedezul, că 
acele coordonate ale locului unde s-a prăbușit avionul nu 
sunt ale unei banchize. Dacă le transpui pe o hartă, vei 
vedea că punctul determinat se situează în plin ocean. 
Asta înseamnă că avionul a aterizat pe un aisberg tabular. 
O bucată de gheață plată, enormă, aflată în derivă. Astăzi 
poate să fie oriunde. Înțelegi? 

— Cred că da, murmură Peggy. E ca o plută. O 
plută enormă purtată de curenți. 

— Exact, confirmă Amundssen. Cu toate astea, 
Yuki se încăpățânează să-mi ceară să mergem în acel loc. 
Nu pot s-o fac să înțeleagă că locul s-a schimbat. Ba mai 
mult, că se schimbă la fiecare oră. Când încerci să-i explici 
acest fenomen, se îndârjește și mai rău. E o persoană care 
nu-i obișnuită să fie contrazisă, nu-i așa? 

— Nu știu, răspunde tânăra femeie. N-o cunosc. 
Sunt doar angajata ei, ca și tine. Ne plătește pentru un 
anumit serviciu, atâta tot. 

În timp ce vorbește, prin minte îi trece un gând 
perfid. Se întreabă dacă nu cumva Rolf, după ce a avut-o 
pe Yuki, nu încearcă acum s-o aibă și pe ea. 

Și dacă toate lamentările suedezului nu erau în reali- 
tate decât o paradă de seducţie, un simulacru cu care să 
atragă femeile? Se indignează. Nu vrea să-i urmeze japo- 
nezei. Servitoarea după patroană, nu, nici vorbă! 

— Încearcă s-o faci să înţeleagă, insistă Amundssen. 
Explică-i că obiectul căutărilor noastre se deplasează per- 
manent. Nu-i un punct fix. Acest aisberg tabular e ca 
săpunul pe care vrei să-l prinzi cu mâinile ude, sub duș. 

— Crezi că tatăl ei ar mai putea fi în viață la ora 
asta? întreabă tânăra femeie. 

Rolf dă din umeri. 

— Dacă n-a fost rănit în cădere și are noțiuni de 
supravieţuire, de ce nu? mormăie el. A putut să-și facă un 
iglu. E foarte ușor să încălzești un iglu dacă e bine con- 
struit. Poţi să arzi înăuntru ulei într-o cutie de conserve. 
Dacă avionul n-a luat foc după impact, tipul a putut să 
recupereze carburant din rezervoare sau să golească uleiul 
din diferitele circuite. Dispune, așadar, de o rezervă de 
combustibil impresionantă, destul ca să încălzești un 
întreg trib de eschimoși vreme de un an! 

— Și de mâncat? 

— Dacă nu e chiar nepriceput, poate să pescuiască 
sau să adune krill, făcându-și o plasă. Poate să meșterească 
și o capcană pentru foci. Mai puţin elegant, dar mai eficace, 
poate să-i mănânce pe pasagerii care călătoreau cu el. 

Peggy se strâmbă scârbită. 

— Nu face pe mironosiţa, bombăne Amundssen. 
De obicei, lucrul ăsta e trecut sub tăcere, dar se întâmplă 
frecvent în caz de naufragiu. Evident, după, nimeni nu se 

laudă cu asta. Avantajul frigului e că păstrează în stare 
foarte bună cadavrele. E de ajuns să le faci bucăți și să le 
lași afară. Capătă imediat consistenţa pietrei. Nu deconge- 
lezi decât ceea ce vrei să consumi. Tipul ăsta, geniul infor- 
maticii, avea un pilot și un copilot. E mai mult decât 
destul. Cu astfel de provizii, poate să şe hrănească luni de 
zile. Să știi că în Alaska, când lași o bucată de carne afară 
în cursul iernii, trebuie s-o tai cu drujba dacă vrei să 
gătești o parte din ea. Nimic nu se strică. 

— Aşadar, conchide tânăra femeie, tatăl japonezei 
s-ar putea foarte bine să fi supraviețuit. Nu și se pare 
neverosimil. 

— Nu, confirmă suedezul. Depinde dacă s-a rănit 
sau nu la căderea avionului. E rațional să speri. Adevărata 
problemă este cum depistăm unde se află în acest moment 
și cât timp va mai rămâne întreg aisbergul tabular. Dacă 
insula de gheață se fragmentează, se fărâmițează brusc, 
s-a zis cu el. Uneori e de ajuns un val mare, o coliziune, și 
placa se despică pe la mijloc. E ca un puzzle care ar 
exploda în toate direcțiile. 


Peggy încearcă să abordeze subiectul cu Yuki, dar 
tânăra femeie devine imediat reticentă, se agaţă de convin- 
gerile ei intime. După spusele sale, e aproape în contact 
telepatic permanent cu tatăl ei. Delirează și folosește argu- 
mente din marea babilonie iraţională a parapsihologiei ca 
să se autoliniștească. Rămasă fără argumente, scoate totuși 
o cutiuță neagră pe care pâlpâie o lumină roșie. 

— E un detector de baliză, explică ea. Tatăl meu 
poartă un emițător în jurul gâtului. Când vom ajunge la 

mai puțin de cincizeci de kilometri de el, beculeţul va clipi 
din ce în ce mai des. După cum vezi, nu mergem la întâm- 
plare. Nu asculta ce spune Amundssen, e un ratat și un 
defetist. 


E 
E 
Ei 


Mai adineauri, când lui Peggy i-a venit să urce în 
timonerie, a dat peste Ignuk la cârmă. 

— Unde e căpitanul? a întrebat ea. 

— S-a retras, a bombănit eschimosul. Nu poți merge, 
deranjat la el. 

— Ce tot spui? a șuierat tânăra femeie. Ce retra- 
gere? Despre ce vorbeşti? 

Șamanul a schiţat un zâmbet suspect. 

— Rolf nevoie să mediteze, a răspuns, prefăcându-se 
că îi e greu să se exprime. 

Peggy îi cunoștea șmecheria. Când îl aduceai pe un 
teren fierbinte, bucătarul începea să vorbească stricat. 
Insistând, a înțeles până la urmă că Amundssen suferă de 
crize subite care îl fac să se izoleze. Atunci își lasă baltă 
responsabilitățile și se ascunde în adâncul calei, într-un 
Joc numai al lui. Aceste accese ciclotimice sunt imprevizi- 
bile. Un moment scurt de exaltare poate fi urmat de o 
lungă perioadă de deznădejde. 

— E ca o febră, a conchis Ignuk. Trebuie așteptat să 
scadă. Așa că am trecut la cârmă. Nu trebuie avut frică, 
Ignuk ştie să conducă marea barcă din fier a albilor. 

Și mai pune de la el tot felul de basme ca să-și râdă 
de ea. Tinerei femei îi vine să-i tragă o palmă. Părăsește 
puntea comandantului. 

— Nu! răcnește deodată șamanul, încetând să mai 
joace rolul bunului sălbatic. Nu te duce acolo. E peri- 
culos. Nu trebuie să te apropii de el când e în starea asta. 

Peggy hotărăște să nu țină seama de spusele lui. 
Crede că ştie unde se ascunde Amundssen. Își amintește 
de cala închisă cu lacăt nu departe de cea unde și-a depo- 
zitat materialul de scufundare. Nu va sta cu braţele 
încrucișate așteptându-l pe căpitanul țăcănit să iasă din 
cămașa de forță, nu... Vrea să vadă cu ochii ei. 

Se orientează pe culoare și coboară în pântecele 
navei. Unele sectoare sunt cufundate într-un întuneric 
complet, iluminatul fiind defect în acele locuri. Așa că 
trebuie să înaintezi ca orbii, cu mâinile întinse în fară. 
Vacarmul mașinilor face să vibreze tabla și din unele 
conducte scapă abur sub presiune. Peggy încetinește pasul 
și ia seama să se țină departe de zonele întunecoase. Vede 
imediat lacătul pe jos și lanțul care atârnă. Accesul la cala 
interzisă fusese deschis. Chiar trebuie să meargă mai 
departe? Ce se așteaptă să găsească? 

»Un loc unde se fumează opiu, își spune ea, o saltea 
întinsă pe jos, pipe... și Rolf care trage din pipa de bam- 
bus până când cade în năuceală.” 

Contrar celorlalte droguri, opiul te face să aluneci 
într-un puț de anestezie blândă, un fel de non-existență 
extrem de plăcută. Tânăra femeie e convinsă că Amund- 
ssen se izolează ca să fumeze pe ascuns. Adulmecă aerul. 
Insistă degeaba, nu reușește să detecteze mirosul dulceag 
și rășinos al macului. O chinuiește curiozitatea. Nu mai e 
în stare să facă acum cale întoarsă. Se strecoară încetișor 
spre ușa metalică, întrebându-se dacă va fi în stare să 
o întredeschidă fără să atragă atenția căpitanului. Se 
convinge că balamalele sunt bine unse și pune mâna pe 

maneta de blocare a ușii. Ridică ușor zăvorul de fier și 
împinge în ușă. 

Cala interzisă e puternic luminată. În mijlocul spa- 
țiului mare, rezervat cândva mărfurilor, se află acum o 
grădină și o căsuță. 


Peggy rămâne locului, lovită de stupoare. Nu-i vine să 
creadă. Podeaua calei e acoperită cu o mochetă din plastic 
verde, care imită iarba. Pe pereți era pictat un cer albastru, 
naiv, presărat cu nori mari și pufoși. O barieră albă încon- 
joară această grădină artificială. Cutia de scrisori din tablă, 
cu stegulețul ridicat, așteaptă trecerea unui poștaș impro- 
babil. 

Tânăra femeie își ține răsuflarea. Casa e din prefa- 
bricate. Probabil că e vorba de cea în care locuia pe uscat 
familia Amundssen... sau, mai curând, cea la care visa 
Birgit, sătulă de preumblările oceanice ale soțului ei. Clă- 
direa — ziduri albe, obloane albastre — ar fi putut să pro- 
vină dintr-un desen animat de Walt Disney. Este modelul 
tip „familie fericită” numai bun de comandat din catalo- 
gul fericirii prin corespondență. Probabil că Rolf a cerut 
să-i fie livrat în mare taină și l-a asamblat el însuși, cu mari 
dificultăți. Cala are dimensiunile unui teren de volei, iar 
casa are destul loc. De jur-împrejur, grădina e plină de 
jucării lăsate la întâmplare: o tricicletă de un roșu aprins, 
o minge, animale din plastic gonflabile, o trompetă... Peg 
observă prezența unui balansoar. Are impresia că se află 
în culisele unui teatru și se uită la decorul unei scene. 
Totul i se pare atât de ciudat, încât naivitatea aranjării 
capătă un aspect neliniștitor. Cerul pictat, peluza falsă, 


78 Serge Brussolo 


cutia de scrisori... E ca și cum ar fi pătruns pe de-a-ntre- 
gul înăuntrul desenului unui copil. În același timp, e hip- 
notizată și nu poate să reziste nevoii de a se apropia de 
căsuță. 

Amundssen nu se vede nicăieri. Tânăra femeie zărește 
un fotoliu-balansoar pe verandă și o trusă de fumător pe o 
măsuţă din lemn alb: pipă, pungă de tutun. „Instrumen- 
tele seninătăţii regăsite?” 

Are impresia că e o spărgătoare, pregătindu-se să 
intre prin efracţie în căsuţa celor șapte pitici sau a familiei 
urșilor. Cine e ea cu adevărat? Albă-ca-Zăpada sau Fata- 
cu-Părul-de- Aur, cu șperaclul în mână? 

Gazonul fals îi scârţâie sub picioare. Sub efectul 
ruliului, tricicleta se deplasează înainte și înapoi, ca și cum 
ar fi condusă de o fantomă. Peggy se strâmbă. E nervoasă. 
Când să treacă peste barieră, se aude o voce de femeie care 
o face să tresară: 

— Rolf, să nu uiţi să aduci lapte și suc de fructe. 

Un ţânc începe să urle. 

— Leif, taci din gură, strigă femeia, vorbesc cu tati. 

— Tati, tati..., repetă mecanic micuțul. 

— Rolf, fir-ar să fie! izbucnește vocea de femeie, pe 
un ton mai jos. Unde ești? Știi că nu-mi place să-i vorbesc 
blestematului ăsta de aparat. 

Un declic indică faptul că a închis. Peggy oftează 
ușurată. Înţelege că a auzit înregistrarea unui mesaj lăsat 
pe robotul telefonului. Preţ de o secundă, chiar crezuse că 
Birgit se ascundea în casă și i se zbârlise părul în cap. 

Acum se auzea un alt mesaj, „casnic”, ca și primul. 

„La naiba! își spune Peg. Ascultă vechile casete de 
pe robotul telefonului ca să audă vocile soției și fiului său. 
Probabil că le-a tras pe o bandă specială și apoi pe un CD.” 

Se oprește locului, răsuflând din greu, emoționată și 
înspăimântată totodată. Inima îi bate cu putere. Reprodu- 
cerea vocilor e perfectă și, preț de o secundă, și-a imaginat 
că Birgit va ieși în prag sau că... În realitate, nu prea știe 
exact la ce s-a gândit în acea clipă, dar a fost scuturată de 
un fior de spaimă. 

„Numai idiotul de Ignuk e de vină, își spune ea. El 
și poveștile lui cu fantome.” 

Nu se simte în apele ei, e stânjenită de impresia că 
violează un sanctuar, un mormânt. Îşi spune că ar fi mai 
bine să facă pe loc cale întoarsă, că nu are dreptul să se 
afle acolo. Căsuța aceea din măruntaiele cargobotului este 
grădina secretă a lui Rolf Amundssen, singurul medica- 
ment care îi permite să-și ostoiască durerea. N-are dreptul 
să se amestece. 

Obloanele sunt deschise; se lipește de fațadă și aruncă 
o privire înăuntru. Căsuţa e mobilată într-un stil destul de 
convenabil. „Foarte convenţional”, consideră Peggy. Cu 
siguranță că nu e mobila unui aventurier al Polului Nord, 
ar trebui, mai degrabă, să vezi în ea voinţa avută de Birgit 
de a-și reface viața, de a întoarce pagina! 

Salonul este copia perfectă a milioane de saloane pe 
care le poți comanda din catalog, standardizate, curățele, 
lipsite de cea mai mică fantezie. Ai căuta zadarnic vreo 
urmă de decor rocambolesc, gen pește-sabie împăiat, har- 
pon, maxilar de cașalot, blană de lup și întreaga tarabă cu 
care poţi umple bârlogul unui aventurier profesionist. 
Aici, în această insuliţă a nebuniei, ascunsă în cala unei 
nave care plutea în derivă în mijlocul ghețurilor, vezi 
peste tot doar șerveţele scrobite, flori din plastic, canapele 
roz și picturi cu Elvis pe catifea fosforescentă. Un interior 
american printre atâtea altele. Rolf e acolo, prăbușit pe o 

sofa. Poartă un tricou alb, căci în cală e foarte cald. Ai 
crede că întreaga încălzire a cargobotului e concentrată 
acolo, în detrimentul restului navei. Peggy transpiră 
abundent în combinezon. Se simte murdară, stângace, 
înfofolită. Îl invidiază pe suedez pentru ţinuta lui lejeră, 
pentru picioarele goale. Doarme... Cel puţin, nu pare 
conștient. O fi luat ceva? Vreun medicament hipnotic? 
Vreun halucinogen preparat de Ignuk? 

Vocea defunctei Birgit se aude din combina stereo, 
difuzată în întreaga casă de un set de difuzoare. Copilul îi 
urmează, bâiguie ceva de neînțeles, cântă primele cuvinte 
dintr-o melodie la modă. „Spune-i pa lui tati... Spune-i 
lui tati.să nu întârzie”, adaugă Birgit ca un fond sonor. 

Peggy își ia inima în dinți. Intră pe una dintre ușile 
cu geam. Amundssen transpiră. Visează. Murmură cu- 
vinte în suedeză. Tânăra femeie străbate salonul și intră pe 
un culoar. Acolo găsește dormitorul conjugal, cu un șifo- 
nier plin de rochii cât se poate de cuminţi. Mai este și o 
cameră de copil decorată cu personaje din desenele ani- 
mate. Totul este corect aranjat și bine șters de praf. În 
bucătărie, trei tacâmuri sunt așezate pe masă, cu șervetele 
puse în cercuri din lemn pe care sunt gravate cuvintele: 
Tati, mami, Leif... 

Casa o fi fOst măcar o zi locuită sau e doar un decor 
construit mai târziu, după dramă? După ce familia lui s-a 
înecat, să se fi decis în sfârșit Amundssen să construiască 
în secret locuința de vis pe care i-o refuzase întotdeauna 
lui Birgit cât aceasta fusese în viață? Posibil. 

Hainele i se par prea noi. E de ajuns să le pipăi ca să 
constați că nu au fost niciodată spălate. „Mici ofrande 
pentru liniștirea morţilor...”, îşi spune ea, în timp ce pe 
braţe i se face pielea ca de găină. 

Ce caută acolo? Nu are habar. E ca și cum ar vizita 
creierul unui nebun, fiecare culoar constituind meandrele 
unei circumvoluțiuni cerebrale. lată ce are în cap Rolf 
Amundssen: visul pierdut al defunctei sale soții. 

În camera copilului, Peggy deschide sertarele și des- 
coperă că sunt pline de creioane colorate, de cutii cu 
acuarele începute. Desenele stau în grămezi, șifonate. 
Mâzgălituri de copil, dar înfricoșător de sumbre. Peggy, 
care se pregătea deja să plece, se încruntă brusc. Nu e 
nevoie să fii psiholog ca să ghicești că băieţelul care făcuse 
acele desene avea o suferință. 

Frunzărește paginile întărite de prea multă culoare. 
O navă neagră plutește pe o mare de un cenușiu-închis, Pe 
puntea navei, o creatură cu fața schimonosită pare că stă 
de pază. Pe cap poartă o șapcă (de căpitan?). Îl reprezintă 
oare pe Rolf Amundssen? 

Desenele se dovedesc a fi neliniștitoare, ca și cum 
copilului i-ar fi fost teamă de mare, de cargobot. 

„Probabil că mama lui i-a transmis dezgustul față de 
viața pe mare, își dădu cu părerea Peggy în gând. Iar el a 
ajuns să fie stăpânit de o teamă teribilă față de tot ceea ce 
era legat de asta.” 

Pe ultima foaie, căpitanul cu față schimonosită stă la 
prora navei, mama (?) și copilul (?) la pupă. N-ai putea, 
desigur, s-o afirmi în mod categoric, dar interpretarea e 
tentantă. Leif știa că situația se degrada între părinții lui. 
Pentru el, cargobotul simboliza locul de înfruntare fami- 
lial, închisoarea unde tatăl lui voia să-i ţină închiși. 

Peg închide ușurel sertarul. Rolf vine oare aici, își 
îndoaie corpul înalt ca să se așeze în fața micului pupitru 
și își citește condamnarea în desenele fiului său? Trebuie 
că nu e ușor de suportat. 


82 Serge Brussolo 


Undeva, în dormitor, există poate un jurnal intim al 
lui Birgit, care, la fel, îi pune în cârcă întreaga vină. Îl 
învață pe de rost ca să se autoflageleze, ca să bea până 
la fund cupa amarului? 

Peggy iese din casă, trecând pe lângă cutia de scri- 
sori burdușită. Din ea cad facturi, ziare și o revistă. Toate 
sunt vechi de vreo zece ani. 

„Ioate astea îl aşteptau când a coborât pe uscat, 
după naufragiu”, își spune ea. 

Dar e prea mult. Bate în retragere. Moare de căldură 
şi se teme să nu leșine. Probabil că în cală sunt 30 de grade 
Celsius și ea e îmbrăcată ca să suporte o temperatură 
de 40 de grade sub zero. O ia la fugă. Rolf nu s-a trezit. 

În momentul în care iese din cală, se lovește de 
bucătarul-eschimos. De data aceasta, eschimosul nu mai 
zâmbește. 

— Sper că nu te-a văzut, spune el gâfâit, prinzând-o 
de braț cu duritate. N-aveai dreptul. Acolo aduce ofrande 
morților lui. 

— E drogat, replică Peggy. Iar i-ai dat să bea una 
dintre licorile inventate de tine. Am dreptate? 

Ignuk se face că nu aude întrebarea. Continuă să 
pălăvrăgească: 

— Vine aici să ia contact cu fantomele lui. Să obțină 
un moment de pace. Casa e cadou pentru morți, liniștire 
pentru ei. 

Tânăra femeie își trage brațul. 

— Tu l-ai sfătuit s-o facă? întreabă ea. 

— Da, răspunde șamanul cu mândrie. Morţii fără 
mormânt foarte primejdioși pentru că mereu furioși. Vor 
locuință, mormânt, casă unde să se odihnească. Birgit și 
copilul nu suportă să fie pe fundul mării. Tu nu înţelegi. 


ICEBERG 83 


Dacă Rolf nu reușește să semneze o înțelegere cu ei, ne 
vor distruge. Îi simt foarte aproape. Sunt la capătul răbdă- 
rilor. Dacă nu-i liniștim, nimeni nu se va mai întoarce viu 
din această călătorie. 

Peggy ar fi vrut să rânjească ironic, dar nu reușește. 
Înţelege dintr-odată că bucătarul-șaman exercită o domi- 
nație puternică asupra minţii chinuite a lui Rolf Amun- 
dssen. 

„Îl face să joace cum vrea el”, își spune ea cu o strân- 
gere de inimă. 

Aproape că fuge de acolo. Zgomotul pașilor ei stâr- 
nește ecouri metalice care acoperă duduitul mașinilor. 
Simte nevoia să vorbească imediat cu cineva. Intră în 
cabina lui Yuki și îi povestește aventura ei. 

— Vouă, albilor, spune asiatica pe un ton acuzator, 
vă este nespus de greu să întrețineţi relații sănătoase cu 
morții voştri. La noi, defuncții sunt niște prieteni, sfăru- 
itori. Intervin din Lumea de Dincolo ca să-și ajute mem- 
brii familiei. Sunt niște ajutoare invizibile..., consilieri de 
dincolo de mormânt, coacbes*. Albilor le e frică de morţii 
lor. Îi detestă, îi bănuiesc că vor să se răzbune. Fug de ei. 
Comportarea lui Rolf nu mă șochează. Încearcă o me- 
diere, un dea! cu cei din cealaltă lume. 

Peggy nu insistă. Oare Yuki își bate joc de ea? Se 
îndoiește, dar se retrage puțin ofensată. 

În cabina ei, încearcă să se spele fără să-și scoată 
hainele, cu o mănușă de toaletă îmbibată în colonie. Are 
lenjeria jilavă. Asta o dezgustă, dar nu e îndeajuns de cald 
ca să riște să facă un duș. Nu-și poate permite să se îmbol- 
năvească. 


* Antrenori (în engleză în original). 

Cargobotul e pe pilot automat. lgnuk încă nu s-a 
întors din cala interzisă. Ce tot face acolo? 

Cu cât trece timpul, cu atât mai de coșmar devine 
călătoria asta. Peggy se gândește permanent la grădina 
secretă ascunsă în coca vasului, la acea oază de căldură 
închistată în mijlocul gheţurilor. Nu cumva erau și pal- 
mieri artificiali în apropierea bungaloului? Unde dorea 
Birgit să locuiască? În Florida? În California? 


Erc e 


Într-o dimineaţă, Rolf catadicsește să revină la supra- 
față din străfundurile fantasmei sale. La capătul răbdărilor, 
Peggy vrea să-l întrebe cum s-a desfășurat întrevederea 
diplomatică avută cu morţii, dacă a reușit să semneze o 
înțelegere. 


Chiar în aceeași seară, în timp ce doarme, sacul de 
dormit al tinerei femei ia foc. Iese din el printr-un miracol 
și stinge micul incendiul cu o cuvertură. Până la ziuă, o 
singură întrebare se va învârti prin mintea ei: „Defect teh- 
nic sau sabotaj?” 


Un lucru devine evident: Ignuk își întărește dominația 
asupra minţii lui Rolf. Eschimosul își părăsește din ce în 
ce mai des bucătăria ca să se închidă în timonerie, îm- 
preună că suedezul. Și acolo îi tot vorbeşte. Peggy o ştie 
pentru că i-a urmărit mișcarea buzelor cu binoclul. Ce-i 
tot spune? Ce aiureli obscurantiste? Șamanul a găsit în 
Amundssen un recrut pe cinste, docil, gata să accepte 
orice ca să-și câștige pacea sufletului. Te poți aștepta la 
orice din partea unei astfel de asocieri. Pe măsură ce trece 
timpul, bucătarul renunță din ce în ce mai mult la aerul lui 
blajin. Acum nu mai face pe grăsanul simpatic și nu-și mai 
dă osteneala să zâmbească. Faţa lui s-a preschimbat într-o 
mască de piele enigmatică. Îl auzi psalmodiind în cam- 
buză, iar mateloții încep să dea semne de panică. 

— Nu ştiu ce crezi tu, spune Peggy, încercând să 
capteze atenţia japonezei, dar cred că nu mai controlăm 
deloc situația. 

Yuki dă din umeri. 

— Din moment ce continuă să ne ducă în direcția 
cea bună..., murmură ea, fără să-și ridice nasul din cal- 
cule. 

Climatul irațional care s-a instalat pe navă nu pare a 
o îngrijora peste măsură. Dar cum să știi ce gândește cu 
adevărat? 

Amundssen a dispărut iar. Ignuk i-a luat locul la 
cârmă, în postul de comandă. Peggy cobori în cala inter- 
zisă. Ca și prima dată, îl găsește pe Rolf drogat, pe cana- 
peaua roz din salon, în căsuţa construită în mijlocul peluzei 
sintetice. 

Se aplecă peste fața lui. Mișcările rapide ale globilor 
săi oculari arătau că visa. I s-a părut că rostește numele lui 
Birgit. Profită de ocazie ca să reia explorarea bungaloului. 
În dormitor, a privit îndelung fotografiile dispărutei, în 
rama lor de lemn lăcuit. Frumoasa suedeză, cu părul de 
culoarea inului și pielea palidă presărată cu pistrui. 
Semăna puţin cu un elf, dar avea în ochi un fel de 
încăpățânare care nu prezice nimic bun. 

„Se străduiește să zâmbească, și-a spus Peg. Deja 
lucrurile nu mai mergeau foarte bine între ea și Rolf.” 

Ochii, foarte deschişi la culoare, prezintă un aspect 
neliniștitor. Deși foarte frumoasă, Birgit are aerul unei 
vrăjitoare care se gândește să-i facă farmece celui care o 
fotografiază. 

Peggy n-ar fi pus în ramă fotografia, i se pare că are 
o dimensiune malefică. Dar oare nu e și ea pe punctul de a 
se lăsa contaminată de atmosfera delirantă pe care Ignuk o 
crease la bord? 

Peg găsește în sertare epistole scrise în suedeză. Nu 
poate să-și facă nicio idee despre conţinut. Hotărăște să 
renunțe, percheziția asta nu duce nicăieri. 


Xxx 


Incidentul se produse în cursul după-amiezii. Câr- 
maci mediocru, Ignuk nu a știut să controleze cum trebuie 

cursul navei în mijlocul ghețurilor plutitoare. Brusc, car- 
gobotul nimerește între două aisberguri tabulare, fiecare 
având o lungime de două sure de metri și o lățime aproape 
la fel de mare. Nu se poate da înapoi, turbinele nu sunt 
destul de puternice ca să lupte contra presiunii plăcilor de 
gheață. 

Mateloţii urcă pe punte și îl insultă pe Ignuk barica- 
dat în timonerie. De data aceasta, Yuki catadicsește, în 
sfârșit, să-și părăsească activitățile universitare ca să se 
sprijine cu coatele de bastingaj. 

— E grav? întreabă ea. 

Peggy se abține cu greu să nu rânjească. 

— Dacă presiunea crește, coca ar putea să cedeze, 
răspunde ea. Totul depinde de curenți, dacă vor împinge 
gheața departe de noi sau vor împinge cele două aisber- 
guri tabulare unul spre celălalt. În acest caz, ne vom afla 
exact între fălcile unei menghine. 

Se aud scârțâind marginile aisbergului turtit de cocă. 
Nava era prinsă în crăpătura care desparte cele două 
aisberguri tabulare ca un ic minuscul de oțel. Este evident 
că nu va rezista presiunii dacă aceasta va crește. 

O altercație izbucnise între Ignuk și marinari. 

„De n-ar arunca în aer cazanele tot forțând înain- 
tarea”, își spune Peggy. 

Se hotărăște să coboare în grădina secretă și să-l tre- 
zească pe Rolf din toropeală. Din păcate, când ajunge jos, 
degeaba îl scutură pe căpitan din toate puterile, bărbatul 
nu deschide ochii. Exasperată, se reîntoarce pe punte și îl 
somează pe Ignuk să-i deschidă ușa postului de comandă. 
Eschimosul se supune cu regret. 

— Ce i-ai dat să bea? bombăne tânăra femeie. E 
stoned% de tot. Trebuie să-l trezești. Numai el va putea să 
ne scoată din rahatul ăsta. 

— Nu posibil, răspunde șamanul cu încăpățânare. 
Poțiune pentru lungă călătorie în ţara spiritelor. Căpitan 
vorbește cu morții ca să ajungă la compromis. 

— O! izbucnește Peggy. Mai lasă-mă cu basmele 
tale? Coboară și toarnă-i ceva pe gât. Vrei să vezi coca 
despicându-se în două? 

Șamanul scutură din cap. 

— Eu nimic pot face, repetă el. Poţiune foarte 
puternică. De altfel, imposibil de îndepărtat ghețurile, 
pentru că fantomele le-au atras asupra noastră. 

— Aiureli! bombăne tânăra femeie. Tu te-ai înfipt 
între ele, asta e tot. N-ai putut să prevezi că cele două 
plăci se vor apropia și ne vor prinde ca într-un cleşte. 

— Nu, nu adevărat, se încăpățânează bucătarul. 
Vasul putea trece, dar morţii au împins tabularele spre 
noi. Birgit și Leif, spectrele lor sunt aici, în jurul nostru. 
Ne hăituiesc permanent. 

— La naiba cu toate astea! îi taie vorba Peg. Ordonă 
marinarilor să coboare iar scara, voi încerca să plasez 
încărcături explozive pe banchiză ca să fragmentez placa. 
Cu puţin noroc, presiunea va scădea și vom putea să ne 
eliberăm. 

— Asta nu faci, se tânguie Ignuk. Fantome foarte 
furioase. Mai bine așteptat sfârșitul negocierilor din tărâ- 
mul lor. 

— Fă ce ţi-am spus! răcnește Peggy. Și dă-mi cheile 
buncărului unde sunt explozibilii. 


* Drogat (în engleză în original). 

Șamanul se supune bombănind. Peggy iese trântind 
ușa. În timp ce Ignuk, prin intermediul unui difuzor, le 
explică mateloților sensul manevrei sale, ea coboară în 
pântecele navei. Odată ajunsă sub punte, scrâșnetul gheții 
care răzuiește coca devine și mai înspăimântător. S-ar zice 
că o armată invizibilă lovește cu berbeci în table. Ecourile 
metalice răsună cu putere în sala cazanelor. Tânăra femeie 
nu se poate abține să nu scruteze pereții. 

În sfârşit, găseşte ce căuta. În depozitul de muniție 
nu se găsește niciun material sofisticat. Doar bătrâna 
dinamită și cordonul Bickford. Arsenalul minerilor și al 
căutătorilor de aur din epoca de glorie. Peg nu este total 
nepricepută în acest domeniu. Pe vremuri, când se ocupa 
de arhitectura submarină pentru parcuri de distracții sub 
apă, fusese nevoită să arunce în aer câteva formațiuni cora- 
liene enorme. Totuși, atunci folosea încărcături explozive 
mult mai sofisticate, amorsate prin comandă radio. Nicio- 
dată nu lucrase cu batoane de dinamită. 

Pe punte, Yuki e urmărește cu privirea, dar nu se 
oferă să o ajute. Scara, plină de stalactite, fusese desfășu- 
rată la tribord. Treptele par acoperite cu un strat gros de 
cristal sau de rășină transparentă. 

„Numai să nu alunec”, își spune Peggy. 

Îi explică japonezei cum va proceda. Yuki nu are 
niciun comentariu de făcut. Peg coboară încet de-a lungul 
cocăi. E foarte speriată la gândul că părăsește nava. Dacă 
gheţurile s-ar îndepărta brusc, s-ar trezi ca o naufragiată 
pe o insulă pustie. În plus, e aproape sigură că niraeni nu 
s-ar sinchisi să-i vină în ajutor. 

Îşi continuă coborârea, cu povara de explozibili pe 
umăr. Sare de pe scară cu picioarele pe banchiză. Gheaţa 
are un miros aparte, de pământ parcă, bizar. Nu-i trans- 

parentă. E brăzdată de crăpături, iar suprafața e acci- 
dentată, nu plană. Din loc în loc sunt ridicături de gheaţă, 
coline, ca și cum aisbergul ar fi fost netezit într-un mod 
aproximativ cu salve de tun. Ambianţa e lunară, Peggy nu 
prea se simte în siguranță. 

„Ar fi de ajuns un val mare, își spune ea. Placa s-ar 
rupe în două și m-ar lua cu ea în derivă.” 

Nu-i deloc o perspectivă entuziasmantă. Hotărăște 
să acționeze repede, localizează liniile de falie și vâră 
încărcăturile, în pachete de câte trei cartușe. Nu știe cum 
să dozeze repartițiile, n-a mai fost niciodată confruntată 
cu acest tip de situație. Dacă se înșală, riscă să avarieze 
nava, să facă o spărtură în cocă. Estimează că tabularul nu 
are o grosime mai mare de trei metri. Fiind deja ușor cră- 
pat, o explozie de putere medie ar trebui să ducă la bun 
sfârșit dislocarea. 

Instalează fitilurile și derulează cordonul Bickford. 
Alesese un fir cu ardere lentă ca să aibă timp să ajungă 
înapoi la cargobot. Dată fiind lungimea firului, ar trebui să 
aibă la dispoziţie trei minute bune ca să fie în afara peri- 
colului. Vântul îi suflă în față o pulbere de ace de gheață și 
lucrează destul de greu cu mănușile groase. După ce a 
adunat la un loc toate fitilurile, le dă foc și o ia la fugă spre 
scară. În timp ce urcă treptele, aude cum sfârâie praful de 
pușcă al cordoanelor în spatele ei. Cordonul Bickford e 
întotdeauna eficient, a fost conceput să ardă în cele mai 
defavorabile condiţii. În graba ei, Peg alunecă pe treptele 
acoperite de gheață și e gata să se ducă în jos pe burtă. Yuki 
ar putea să o ajute, să-i întindă mâna, dar nu se mișcă, de 
parcă tot ce se întâmplă n-ar privi-o și pe ea. 

Furioasă, Peggy se cațără pe punte și se agaţă strâns 
de bastingaj. 

— Nu sta acolo ca o idioată! îi strigă japonezei. 
Nava va fi împroșcată cu fragmente de gheață. Vrei să fii 
decapitată? 

Fără menajamente, o împinge pe asiatică pe un cu- 
loar și închide ușa. Nu știe exact ce se va întâmpla. Explo- 
ziile fac tablele să vibreze. Una... două... trei... Gata, s-a 
terminat. Peg răsucește roata ca să deschidă ușa metalică. 
Se îndreaptă spre bastingaj. E dezamăgită. Deflagrațiile au 
provocat cratere mari și fisurile s-au lărgit, dar aisbergul 
nu s-a fragmentat. 

„O să vină și asta, își spune ea. Valurile îl vor dis- 
loca. E doar o chestiune de timp.” 

Oricum, nu poate risca să coboare din nou ca să 
pună alte încărcături explozive. Tabularul ar putea să se 
fărâmițeze brusc imediat ce ar pune piciorul pe el. 

— Nimic spectaculos, rânjește Yuki în spatele ei. 

Peg abia se abține să nu-i tragă o palmă. 


+% x 


Culmea ghinionului, începe să ningă! Nava e în 
continuare blocată între cele două plăci de gheață în derivă. 
Peggy își repetă că ar trebui să încerce o nouă dinamitare a 
aisbergului de la tribord, dar ar fi o adevărată sinucidere 
să se aventureze afară în mijlocul vijeliei. Ar putea să se 
învârtească în cerc pe bucata de banchiză și să sfârșească 
prin a cădea în apă. Mașinile au fost oprite pentru a econo- 
misi combustibilul. Doar grupurile electrogene mai func- 
ționează, asigurând căldură şi lumină. Cargobotul plutește 
în derivă, prins în cleștele celor două aisberguri. 

Deodată, când era pe punctul să ațipească, Peggy 
întrezărește o față neumană în deschizătura hubloului. 
Ridicându-se brusc în picioare, Yuki începe să tipe. 

— E un urs, bolborosește Peg. La naiba! Probabil că 
a fost ascuns pe aisberg. A urcat la bord pe scară. Un urs 
alb... 

Nu e specialistă în zoologie, dar cunoaște destul cât 
să știe că urșii albi sunt feroce și carnivori. Atacă lupii, 
câinii și oamenii fără cea mai mică ezitare, făcându-i 
bucăți cu ghearele. Animalul a fost probabil atras de 
mirosurile de mâncare care plutesc în jurul vasului. Se 
plictisea pe aisberg, așteptând moartea... ceea ce înseamnă 
că e înfometat. 

— Ce caută aici? se tânguie Yuki cu o voce stri- 
dentă. 

— Probabil că se afla pe placa de gheață când s-a 
desprins de banchiză, șoptește Peg. A plutit în derivă cu 
ea, trăind din propria lui grăsime. Acum e mort de foame. 
Va voi să îmbuce ceva. 

Afară, animalul își pierde răbdarea. Se ridică pe 
picioarele din spate și se sprijină de peretele metalic care 
pârâie. Ghearele lui zgârie buloanele. Când cade iar pe 
patru labe, pasarela se cutremură sub greutatea lui. Peggy 
se întreabă dacă ar fi capabil să spargă ușa sau să smulgă 
hubloul. Probabil că nu. Dar cum să iasă cât timp el era 
acolo? Regretă că nu dispune de o armă. Rolf are o pușcă; 
probabil că zace încuiată în rastelul din cabina lui. 

Ce se va întâmpla dacă ursul hotărăște să coboare în 
sala mașinilor? 

Cedând panicii, și-l imaginează ucigându-i pe rând 
pe toți mateloții, apoi atacându-l pe Rolf, captiv în para- 
disul lui artificial. Acest scenariu apocaliptic nu e deloc 
imposibil. 

Ursul mormăie, înfuriat de mirosul de om care 
ajunge la el prin pereţi. Se agită de colo-colo și se ridică 

din când în când pe picioarele din spate ca să apese cu 
toată greutatea pe câte o ușă. Din fericire, ușile sunt de 
metal. Suntem pe-un cargobot, nu pe o navă de croazieră. 
Fără îndoială, acest detaliu le salvează pe cele două femei. 
O ușă din tec nu ar fi rezistat asalturilor furioase ale ani- 
malului. 

Ursul polar se deplasează cu greu în spațiul îngust 
al culoarelor. Blana lui perie pereții, mirosul de blană 
jegoasă îți atacă nările. 

— A plecat? întreabă Yuki, speriată. 

E foarte palidă și, de data aceasta, și-a pierdut seme- 
ţia obișnuită. 

— Nu ştiu, mărturisește Peggy. Dacă începe să se 
plimbe prin tot vasul, n-am rezolvat nimic. Cineva tre- 
buie să-și ia inima în dinți și să se strecoare în cabina 
căpitanului ca să ia de acolo o pușcă. Numai că, probabil, 
cheia de la rastel e prinsă în legătura de chei pe care 
Amundssen o poartă permanent la el. Iar legătura cu pri- 
cina se află, în acest moment, în cala interzisă... 

Iar cala e prea departe, mult prea departe... Nu are 
curaj să coboare culoarele, riscând să se trezească nas în 
nas cu fiara plimbăreață. Ar spinteca-o cu o singură 
lovitură de labă. 

— Trebuie să avem răbdare, murmură ea. Dacă nu 
găsește nimic de mâncare, poate că pleacă așa cum a venit. 

— M-ar mira, răspunde Yuki. Mai curând cred că se 
va instala în cală și va aștepta să ne hotărâm să ieșim. 
“Nu putem sta la nesfârșit închise aici. Și noi va trebui să 
mâncăm. 

Are dreptate. Numai Ignuk, probabil baricadat în 
cambuză, nu are această problemă. Ceilalți, togi ceilalți, vor 
trebui, mai devreme sau mai târziu, să scoată nasul afară. 

Peggy trece în revistă alimentele din cabină. Au 
doar o tabletă de ciocolată, o jumătate de pachet de prăji- 
turele și o punguţă de caise deshidratate. Mateloţii nu vor 
lua inițiativa. Vor zăvori pereţii de separare etanși, izo- 
lând calele una de alta, și vor sta acolo, ghemuiți lângă 
motoare. Fiind obișnuiți să mănânce jos, cu siguranță că 
au la dispoziţie mai multe alimente decât ele. Orez, pește 
uscat, carne presată... Peggy i-a văzut deseori rozând fâșii 
de carne afumată. Pot să reziste câteva zile, în timp ce ele... 

Numai Amundssen poate să deblocheze situația, cu 
condiția ca animalul să nu-l atace în plină transă haluci- 
natorie. 

— Ce-ar fi să te duci în cabina lui Rolf să iei o 
pușcă? propune Yuki, după un moment. 

— Rastelul are un lanț și un lacăt, obiectează calm 
Peggy. Fără cheia potrivită, mi-ar trebui un clește ca să-l 
desfac... or, n-am nici măcar o foarfecă... 

— Ți-e frică, șuieră japoneza. 

— Bineînţeles, răspunde Peg. Crezi că sunt obiș- 
nuită să mă bat cu mâinile goale cu urșii polari? Animalele 
astea pot să rupă șira spinării unui câine de sanie cu un 
simplu dos de labă. Sunt animale ucigașe. Toţi urșii sunt 
periculoși, dar ăștia sunt și mai și. 

Yuki îi întoarce spatele și face pe bosumflata. Peggy 
încearcă să descifreze zgomotele navei, dar aude doar 
scrâșnetul banchizei care șterge coca. 

Trece așa o jumătate de oră..., apoi, undeva, răsună 
un strigăt de groază. Un marinar fusese prins de diha- 
nie... Yuki tresare și își astupă urechile. Țipetele victimei 
se opresc brusc. Sunt înlocuite de un zgomot de târâre. 
Peggy înţelege că ursul își trage prada pe podeaua culoa- 
rului. 

— Îl va duce în ascunzătoarea lui, bâiguie ea. Presu- 
pun că va cobori de pe vas și se va întoarce pe banchiză, în 
bârlogul lui... 

— Şi după ce-l va devora, va veni după altul! răc- 
nește Yuki. Vasul va fi frigiderul lui cu mâncare! 

Peg îi cere să tacă. Animalul trece acum chiar prin 
faţa ușii lor. Îl aud răsuflând, mormăind. Probabil că îl 
trage pe om de braţ sau de picior, cu colții înfipți în carne 
până la os. Mirosul de animal îmbibă atmosfera. În sfârșit, 
se îndepărtează, iese pe punte. Peggy se repede la hublou. 
Gheaţa care acoperă geamul nu-i permite să vadă clar. 

— Coboară scara de bord, șopti. A prins pe cineva... 

În spatele ei, Yuki clănțănește din dinți. 

„Peste cinci minute, deschid ușa și fug după Rolf”, 
își spune Peg. 

După ce timpul s-a scurs, iese pe culoar. N-a făcut 
bine doi pași în afară, că o și aude pe Yuki zăvorând ușa în 
spatele ei. „Dacă ar trebui să mă întorc în fugă, nu mi-ar 
deschide”, își spune tânăra femeie, stăpânindu-și înce- 
putul de panică. Prima dată, dă fuga la bastingaj. Zărește 
ursul departe, pe banchiză. Înaintează cu spatele, strân- 
gând între maxilare piciorul drept al unui corp inert. 
Mortul a lăsat o dâră lungă și roșie pe zăpadă. 

— A plecat? întreabă Ignuk, scoțând capul din tam- 
buchi. 

Peg tresare. 

— Da, răspunde ea. A luat pe cineva. 

— Motok, unul dintre marinarii de serviciu la bun- 
căr, precizează bucătarul. Se ascunsese ca un idiot în 
dulapul de mături. leșit prea devreme. 

— Vino, îi ordonă Peggy. Trebuie să ridicăm scara 
de bord. Pe acolo a urcat ursul. 

Aleargă amândoi cu stângăcie pe puntea acoperită 
de polei. Sângele mortului a înghețat deja. Când ajung la 
scară, își dau seama că e prinsă în gheaţă și că e imposibil 
să o miște. Înghețul a sudat-o de cocă, ar trebui sparte 
stalactitele una câte una, cu ciocanul, înainte de a putea 
acționa mecanismul care trage scara sus. E o muncă peste 
puterile lor, căci gheața e foarte groasă. 

— Trebuie să le dăm oamenilor puști, spune tânăra 
femeie. Ursul poate să se întoarcă. E esenţial să organizăm 
paza armată a punţii. 

Ignuk scutură din cap. 

— Căpitan nu vrea dăm arme la marinari, răspunde 
el. Teamă revoltă. 

— lgnuk! se răstește Peggy, la capătul răbdărilor. 
Termină cu tâmpeniile! Ştii bine unde e cheia. Du-te s-o 
aduci până nu se întoarce ursul să-și facă aprovizionarea! 
Și, cu astă ocazie, încearcă să-l scoţi și pe Amundssen din 
starea lui halucinatorie. 

Eschimosul se depărtează fără o vorbă. 

Peggy nu se simte deloc liniștită. Se teme să nu vină 
iar fiara sălbatică. Nu are habar de ce se poate petrece în 
creierul unui astfel de animal. Dacă i-ar trece prin minte 
să-şi facă provizii de hrană, revenind cu avânt la atac? 

„Dacă nu-l ucidem sau dacă nu se desprinde cargo- 
botul din gheață, vom fi permanent în pericol”, își spune 
ea, în timp ce vântul rece o pătrunde până la oase. 

Ignuk întârzie. I-o fi teamă să-l deranjeze pe Amund- 
ssen în mijlocul tratativelor lui cu spectrele? Sau Rolf, 
într-o criză halucinatorie, i-o fi sucit gâtul crezând că 
vede în bucătar vreun demon ieși din iad? Totul e posibil 
pe corabia asta de nebuni! 

Pe banchiză, ursul nu se mai vede. Probabil că a 
pătruns într-o declivitate a terenului, vreun soi de iglu 
natural, unde își va tranșa liniştit prada. 

Ignuk iese în sfârșit din tambuchi. Alergase, fața îi 
lucește. Îi arată legătura de chei. 

— Numai tu și eu puști, explică el. Nu avut încre- 
dere în mateloți. Ar putea revoltă și să vândă cargobotul 
la pirați. Se întâmplă frecvent. 

— OK, acceptă tânăra femeie. 

Coboară. Culoarul e plin de sânge. Mirosul de urs 
stăruie încă în aer. Matelotul și-a răspândit tot sângele pe 
drum, e greu să mergi printre băltoacele roșii. Ignuk des- 
cuie cabina lui Amundssen și merge direct la rastel. Acolo 
sunt șase puști. Deloc sofisticate. Puști de calibrul 12 cu 
pompă Mossberg. Nişte arme pe care le-ai vedea mai 
curând în mâinile unui poliţai sau ale unui jefuitor decât 
în cele ale unui vânător. O singură piesă frumoasă în tot 
lotul: o pușcă Weatherby pentru vânat elefanți. Probabil 
pușca personală a lui Rolf. Ignuk introduce cheia în lacăt 
și îndepărtează lanțul. Ia două arme și încuie totul la 
loc. Cartușele sunt și ele încuiate într-un sertar metalic 
blindat. 

— Trebuie să-l trezim pe Rolf, insistă Peggy. Numai 
el poate face manevrele potrivite că să ne scoată de-aici. 
Ursul se va întoarce, știi bine... Poate mâine. Imediat ce-i 
va fi iar foame. 

— Nu întrerupe discuţii căpitan cu morții, răspunde 
eschimosul cu încăpățânare. Astăzi îi vor spune ce vor. 
Condiţiile păcii. A băut poțiune pentru a călători foarte 
departe și foarte mult timp. Visul îi va da soluția ca să ter- 
mine cu fantomele. 

Peggy nu are chef să stea la discuţii. Pune opt car- 
tuşe mari în încărcătorul armei. Se îndoiește că o astfel de 

armă va putea opri un urs. Ar fi nevoie, poate, de gloanțe 
„friabile”. Sau poate de gloanțe brennekef... 

Statul de pază în frigul de-afară îi va supune la o 
grea încercare. 

— Tu la pupă, eu la proră, comandă șamanul. 


é Gloanţe de vânătoare, cu înveliș, mai gros decât cele obișnuite, 
dotate cu elemente stabilizatoare. 


Peggy a petrecut o noapte îngrozitoare. Frigul era atât de 
cumplit, încât a fost nevoită să bată în retragere și să se 
refugieze în timonerie. Ignuk a aprins reflectoarele care 
luminează puntea, în speranța că va speria fiara. Eschi- 
mosul înfruntă temperatura foarte scăzută cu mai multă 
seninătate decât tânăra femeie, pe care o privește amuzat. 
Peg simte că o dor degetele de la mâini și de la picioare. 
Are impresia că un clește invizibil îi strivește fiecare 
unghie. 

— E bine, e bine, spune Ignuk rânjind. Pericol vine 
abia când nu mai simți nimic. 

Bateriile costumului se descarcă repede și perfor- 
manțele lor se dovedesc destul de jalnice. 

În zori, Rolf Amundssen iese, în sfârșit, din cală. Îl 
doare capul îngrozitor și se exprimă prin mârâituri. Are 
ochii injectați de sânge. Ascultă distrat ce-i spune Peggy 
despre cele întâmplate. În final, alungă pe toată lumea din 
timonerie, răcnește mai multe ordine în telefonul interior 
care face legătura cu sala mașinilor și ia cârma în mâini. 

Aveau să-i trebuiască treizeci de minute ca să scoată 
cargobotul din menghina ghețurilor, printr-o serie de 
mișcări alternate de du-te-vino, ale căror vibrații aveau să 
facă să se depărteze cele două tabulare. 

În timp ce vasul alunecă pe un canal, Peggy întoarce 
capul. I se pare că vede, în depărtare, ursul ridicându-se 
pe picioarele din spate în fața ascunzătorii. În dreptul 
pieptului, blana albă se făcuse roșie. 


Totul a luat-o razna. 

Amundssen s-a trezit din lungul său periplu halucinatoriu 
convins că primise de la soția și de la fiul lui un mesaj din 
Lumea de Dincolo, care punea condițiile necesare sta- 
bilirii unei păci durabile. Dacă respecta aceste „ultime 
dorinţe”, Birgit și Leif n-aveau să-l mai persecute în visele 
lui și totul avea să revină la normal. Rolf va putea reîncepe 
să trăiască. Cu această speranță, își recăpătă forțele. Ignuk, 
bineînțeles, l-a încurajat să respecte dorința morţilor. Cei 
doi bărbaţi petrec mult timp închiși în timonerie, unde 
stau de vorbă. Misiunea de salvare a trecut în mod evident 
pe planul doi. lar Yuki, în pofida morgii sale japoneze, dă 
semne de exasperare. Nu se va înfuria, Peggy știe asta, 
căci japonezii au un mare dispreț față de acest sentiment și 
văd în manifestarea lui o recunoaștere a slăbiciunii, dar 
strânge din buze și vorbește sacadat. 

Peg, bănuind o nouă absurditate obscurantistă a 
șamanului, hotărăște să vadă despre ce e vorba. Ceea ce 
află nu o linişteşte deloc. 

— Morţii au vorbit, mormăie bucătarul pe un ton 
satisfăcut. Au hotărât să semneze pacea. Dacă facem ce 
vor ei, încetează hărțuire navă, nu vor mai intra niciodată 
în capul căpitanului ca să-i strice visele. 

— Foarte bine, îi taie vorba Peg. Dar ce cer? 

— Au spus: căpitan merge la locul naufragiului, 
scoate corpurile de pe fundul mării și le duce în Alaska 
pentru săpat mormânt în pământ, cum se face la oameni 
albi. 

— Ce? izbucnește tânăra femeie. Vrei să spui că 
Rolf va încerca să scoată din apă cadavrele lui Birgit și 
Leif, de acolo de unde stau scufundate de zece ani? 

— Da, confirmă eschimosul. Apa e foarte rece, cada- 
vrele se păstrează bine. Nu pești în acel loc. Morţii sunt 
aproape înghețați, feriți de putrezire. 

— Nu timp de zece ani! protestează Peggy. Un an, 
hai doi, OK, dar nu zece! Temperatura apei nu atinge 
minus 36 de grade Celsius. Oceanul nu funcţionează ca 
un congelator. Cadavrele s-au descompus cu siguranță. 

— Nu, se încăpățână șamanul. Birgit i-a spus căpi- 
tanului cadavrele tot acolo, intacte. Așteaptă să fie scoase. 
Oricum, chiar dacă nu mai au carne, vei găsi cel puțin 
oasele. 

— Ce? strigă tânăra femeie. 

— Da, explică Ignuk. Tu te vei scufunda după ele ca 
să le aduci la suprafaţă. E meseria ta, nu? 


oa i 


Amundssen a schimbat direcția fără să-i ceară voie 
japonezei. Yuki a urcat imediat la timonerie ca să pro- 
testeze. La urma urmei, ea achită costul expediției. Dar 
suedezul îi râde în nas. Nu primește ordine de la femei. Îl 
doare în cot de misiunea de salvare, acum are altă treabă. 
Și cum Yuki insistă, devine grosolan, apoi amenințător. 
Asiatica a fost nevoită să bată în retragere. 

— E nebun, i-a șoptit ea lui Peggy. Și-a pierdut min- 
pile. Am deviat complet de la direcția pe care trebuie s-o 
urmăm, vom avea o întârziere considerabilă. Ce să fac? 

Dezorientată, devine înduioșătoare, aproape sim- 
patică. 

— Cred că va trebui să cedăm capriciului său, spune 
Peg pe un ton sinistru. Sau să-l aruncăm peste bord şi să 
luăm comanda, altfel nu văd cum am putea scăpa de 
năpasta asta. 

Se preface că glumește, dar îi e frică. Ignuk i-a 
explicat foarte calm ce se așteaptă de la ea. După felul cum 
a făcut-o, se vedea că nu are habar despre ceea ce în- 
seamnă o scufundare la adâncime într-un mediu lichid a 
cărui temperatură atinge cu greu un grad! 

Îi spune japonezei ce vrea Rolf de la ea. Yuki se 
încruntă. 

— Cum vei proceda? o întreabă ea. 

— În mod normal, îi explică Peggy, acest tip de scu- 
fundare se face cu ajutorul unui costum mare de scafan- 
dru special, în care este suflat aer cald de la suprafață. Dar 
nu dispun de un astfel de echipament. Am doar un cos- 
tum din neopren suplu, cu filamente termice, ca în cazul 
unei cuverturi încălzite cu baterii. Sistemul e alimentat în 
același mod. Când se descarcă, echipamentul se răcește în 
câteva secunde. Nu poți rezista mult timp într-o apă atât 
de rece. De aceea au murit toți naufragiații de pe Titanic 
în doar cinci minute. Dacă se întâmplă ca sistemul să se 
defecteze, s-a zis cu mine! În toată treaba asta, sursa 
de căldură pe care o voi lua cu mine va fi la fel de vitală ca 
și tuburile de aer instalate pe spate. 

Nu poate să spună mai mult. Teama îi crispează 
stomacul. La ce adâncime o fi eșuat nava? Va trebui să 
respecte palierele de decompresie? 

— În cazul ăsta, conchide ea, s-ar putea să nici nu 
ajung la vas. Există funduri marine foarte adânci în aceste 
locuri, adevărate prăpăstii, unde nu te poți aventura decât 
cu batiscaful. Un simplu scafandru autonom nu poate să 
facă minuni. Și pe deasupra, în zece ani, carcasa navei s-a 
deplasat în derivă. Există curenți submarini foarte puter- 
nici. Oamenii nu prea știu asta, dar se întâmplă ca epavele 
să nu atingă direct fundul mării. Pot să rămână între două 
ape, plutind ca niște submarine. Pentru asta, e de-ajuns ca 
într-una dintre cale sau într-o cabină să se formeze o 
pungă de aer. Vasul începe atunci să navigheze prin adân- 
curi, la întâmplare, și, cu fiecare zi ce trece, se îndepăr- 
tează tot mai mult de locul înregistrat al naufragiului. 

Tace. Nu-i prea place imaginea: iahtul fantomă cu 
pânzele rupte care navighează în mijlocul peștilor... 

— Mă duc să inspectez echipamentul, spune ea, și să 
încarc blestematele alea de baterii. Cred că e inutil să spe- 
răm că am putea să-l facem pe Amundssen să se răzgân- 
dească. 

Această vizită de rutină nu o linişteşte deloc. Nu a 
testat niciodată acumulatorii, nu are nicio garanţie a per- 
formanţelor lor după ce vor ajunge într-o apă rece ca 
gheața. 

Ia hotărârea să-i încarce și să-i golească de mai multe 
ori la rând, ca să-i facă să atingă capacitatea lor maximă de 
stocare. lese pe punte și se duce la timonerie. Rolf îi 
aruncă o privire scurtă, fără să-și ia mâinile de pe cârmă. 
Se aștepta oare să repete și ea refrenul japonezei? Vede 
cum mânia îi înăsprește trăsăturile și falangele i se albesc. 
E exasperat, măcinat de vinovăție, gata să înghită orice 
aiureală ca să-și redobândească liniștea sufletească. 

— Am nevoie de precizări despre locul naufragiului, 
spune ea. La ce adâncime se află nava? 

Amundssen dă drumul cârmei, potriveşte rudimen- 
tarul pilot automat și arată spre o hartă întinsă pe masă. 

— Aici, spune el punând degetul pe plan. Aici s-a 
întâmplat... Există un prag înalt la optzeci și cinci de 
metri. Cred că acolo a ajuns vasul. Uite, e ca o mes... 
Institutul Naţional de Geografie spune că are o lungime 
de trei sute de metri și o lățime de două sute. E un platou 
orizontal. După părerea mea, acolo a căzut nava... chiar 
ținând cont de diagonala derivei. 

Încearcă să se liniștească. În realitate, vasul rupt 
poate să se afle oriunde... Peggy se uită pe hartă. 

„La dracu'!” își zice ea. 

— Ştii ce înseamnă optzeci și cinci de metri? Pentru 
douăzeci de minute petrecute jos, voi avea nevoie de o oră 
şi jumătate pentru revenirea la suprafață, respectând toate 
palierele. Voi avea suficient timp să mor de frig de zece 
ori. 

Scoate furioasă calculatorul de scufundare și apasă 
pe taste. 

— Uite, bombăne ea. 2 minute de așteptare la 15 
metri, 2 minute la 12 metri, 10 minute la 9 metri, 18 
minute la 6 metri și 50 de minute la 3 metri! Ştii ce 
înseamnă asta când stai agăţat de un cablu, nemișcat în apa 
rece ca gheața? 

Amundssen dă din umeri ca să dea de înțeles că nu-i 
pasă. 

— Dacă nu respect palierele, azotul se va dilua în 
sânge și voi face embolie, insistă tânăra femeie. Si cum 
nu există cheson de decompresie hiperbar la bord, asta 
înseamnă că va trebui să respect toți timpii. 


” Formaţiune geologică ce denumește o suprafață mare, relativ plată și 
orizontală, ridica în raport cu relieful ce o însonjoară. 

— Eşti o profesionistă, vei reuși, replică Rolf con- 
vins. 

Apoi se ridică și se întoarce la cârmă. Discuţia s-a 
terminat, Peggy poate să plece. Iese din timonerie. Ignuk 
o așteaptă la capătul de jos al scării. 

— E ultima lui șansă, imploră el. A ajuns la limită. 
Dacă nu se poate, va arunca nava în aer aici unde ne 
aflăm... A pus deja încărcături explozive ascunse peste 
tot, în cale, sub picioarele noastre. Bum! Trebuie să te 
scufunzi, trebuie să găsești morții, altfel s-a zis cu noi... 

Lovește cu piciorul în punte ca să dea mai mare 
greutate vorbelor sale. 

„Dacă este adevărat și dacă există un detonator, își 
spune Peggy, cu siguranță că e ascuns în grădina secretă, 
undeva în căsuţa fantomelor.” 

Îl părăsește pe eschimos și coboară, dar ușa calei 
interzise este din nou ferecată. Lanţ, lacăt. Barbă Albastră 
și-a încuiat chichineața. 


— Nu sunt o specialistă în scufundări în apă rece, îi 
explică Peggy japonezei, după ce se întoarce în cabină. 
Am lucrat întotdeauna într-un mediu tropical, într-o apă 
care avea 30 de grade. Ceea ce cere Amundssen e o ade- 
vărată sinucidere. 

— Ce s-ar putea întâmpla? întreabă Yuki. 

Nu puteai să-ţi dai seama dacă punea această între- 
bare din politețe sau pentru că era cu adevărat îngrijorată 
de pericolele care o amenințau pe Peggy. 

— Problema, răspunde Peg, este mai ales șocul ter- 
Mic. În contact cu apa rece ca gheața, se declanșează 
mecanisme de compensare circulatorii, vasoconstricția 
etc. Frigul duce la o scădere bruscă a tensiunii arteriale și 
provoacă o sincopă. Șaptezeci la sută din căldura cor- 
porală o șterge prin mâini și picioare, sau prin față, dacă e 
descoperită. E o chestie valabilă și în aer liber, și în apă. 
Dar e foarte greu să-ţi protejezi fața și mâinile la fel de 
bine ca restul corpului. Mănușile de scufundare reduc 
considerabil capacitatea de apucare a mâinilor. Asta poate 
să te coste viaţa în caz de accident. 

Ezită puțin înainte să mărturisească ce o îngrijora în 
mod special: : 

— Când corpul nu reușește să lupte contra ata- 
curilor frigului, temperatura centrală începe să scadă 

treptat. Sângele nu mai irigă părțile cele mai expuse, 
limitându-se să circule doar în cele două-trei organe esen- 
țiale ale corpului. Totul funcționează cu economie. Creie- 
rul ajunge să fie prost irigat și, în consecință, subiectul își 
pierde cunoștința. Tot mergând cu încetinitorul, inima 
pur și simplu se oprește în cele din urmă. E o moarte plă- 
cută. După primele frisoane, amorțești lent. De cele mai 
multe ori, scufundătorii morţi de frig au fost găsiți ghe- 
muiți în poziție fetală pe fundul oceanului, ca și cum s-ar 
fi culcușit să doarmă în paturile lor. Nu e nimic specta- 
culos, ca atacul unui rechin, nu. E ceva perfid, lent, dar la 
fel de mortal. 

Yuki dă din cap. 

— Am o teorie..., murmură ea, după ce aruncă o 
scurtă privire spre hublou, de parcă s-ar fi așteptat să dea 
acolo peste un chip ascuns. 

— Da? o încurajează Peggy. 

— Cred că Rolf și-a ucis soția și copilul, șoptește 
japoneza... Ştia că Birgit urma să-l părăsească... Era 
ultima lor călătorie împreună. Decât s-o piardă și să 
ajungă de râsul lumii, a preferat să sabordeze nava în 
mijlocul ghețurilor. Poate că avea intenția să moară odată 
cu ea, nu știu, dar soarta a hotărât altfel... 

Rostește cuvintele cu reticență, înspăimântată de 
propria cutezanță. 

— Apoi, adaugă ea, n-a fost în stare să trăiască 
având asta pe conștiință, a fost prea greu. Remușcările 
l-au făcut să-și piardă mințile, a înnebunit. Cred că nici 
măcar nu știe ce face... Noaptea are crize de somnambu- 
lism, rătăcește pe culoare. În realitate, ar vrea să sabordeze 
nava, să deschidă vanele sau să facă o gaură în cocă, nu 
știu, dar nu merge niciodată până la capăt. 

— Crezi că vrea să se pedepsească? 

— Da, nu suportă gândul că a supraviețuit crimei 
sale, dar e prea laş ca să termine cu asta o dată pentru tot- 
deauna. Am observat că albii nu au obiceiul sinuciderii, le 
e greu s-o facă. În Japonia, lumea îl admiră pe cel care își 
pune capăt zilelor într-un mod deosebit de fastuos. Câş- 
tigi glorie punând în scenă un frumos seppuku. În Occi- 
dent, sinuciderea e considerată o lașitate, o înfrângere; e 
stupid... Nu înțelegeți absolut nimic. 

Peggy o lasă să filozofeze. Teoria stă în picioare. Se 
gândise și ea la asta un timp, într-un ungher al minții ei. 
Şi-l imaginează foarte bine pe Rolf programând ultima 
călătorie a familiei Amundssen. Nu are de gând să se îm- 
burghezească, să deschidă o prăvălie de ustensile marine, 
să renunțe să mai navigheze. Nu vrea viața amărâtă pe 
care i-o pregătește Birgit, vrea să rămână vagabondul 
mărilor, aventurierul Polului Nord. A hotărât să sabor- 
deze vasul în mijlocul labirintului de ghețuri plutitoare. 
Într-un loc unde doar pinguinii ar putea să fie martorii 
acțiunii sale. Numai că... supraviețuiește naufragiului: din 
întâmplare, ghinion sau... din lașitate. Nu asta prevăzuse, 
dar așa s-a întâmplat. Pe urmă, descoperă că nu e în stare 
să-și pună capăt zilelor și atunci începe travestirea con- 
științei, vicleșugurile, plăsmuirile unei rațiuni pe cale să-și 
ia zborul. Născocește o poveste comodă, ca să atenueze 
durerea. Apare negarea realității, care se întărește, devine 
de nezdruncinat... Nu a ucis pe nimeni, a fost doar un 
accident, un naufragiu. Vinovat e aisbergul. 

— Și-a pierdut mințile, șoptește Yuki, apropiindu-se 
de Peggy. Vrea să se împace cu conștiința lui, dar nu e cu 
putință. Nu va putea niciodată. Dacă nu-și va găsi liniștea, 
ne va ucide pe toți, va lovi cargobotul de un aisberg. A 

ajuns la punctul limită. Nu suportă viața decât cu ajutorul 
drogurilor furnizate din belșug de bucătar. Cea mai mare 
parte a timpului e dus, în halucinaţii. Nici măcar nu aude 
ce-i spui. 

— Ştiu, răspunde Peggy, revăzând scena incredibilă 
din grădina secretă. 

Se gândește puţin, apoi adaugă: 

— Poţi să ceri ajutor? Ai un mobil Marinsat, nu? 
Cu acest tip de aparat, e posibil să telefonezi din adâncul 
deșertului sau de pe o banchiză în derivă. Să încercăm să 
intrăm în legătură cu Tuna James. Cașalotul ne va lua de 
aici cu hidroavionul lui, dacă îi oferi destul de mul. 

Yuki scutură din cap. 

— Nu, nici nu poate fi vorba. Nu voi renunța la 
jumătatea drumului. Trebuie să-mi găsesc tatăl... Și apoi, 
te înșeli, acest telefon ne-ar condamna la moarte. Yakuza 
l-ar localiza cu ajutorul satelitului. Ar trimite imediat un 
elicopter să ne torpileze. Sunt în stare să pună la cale 
misiuni de felul ăsta, lovituri fulgerătoare. Dispun de 
mijloace logistice enorme, în asta constă forța lor. Își spui 
că nu poate fi adevărat, nu crezi... și pe urmă se ivesc din 
neant și te omoară. Un elicopter, o rachetă portabilă, și 
gata! 

Peggy se încruntă. Oare nu exagerează japoneza 
puterea mafiei asiatice? Nu știe. Informatica de vârf a 
provocat o nouă formă de paranoia. Autostrăzile infor- 
maţiei au devenit pistele de zbor ale spionajului de toare 
felurile. Acum nimeni nu mai e la adăpost. Fără știrea ta, 
computerul îți este manipulat de cineva care îţi vrea răul; e 
gaura cheii prin care dușmanul îți spionează viața intimă, 
îţi citește corespondența, își umblă la conturile bancare. 
Peg cunoaște refrenul. Internetul e un cuib de spioni, de 

voyeuri, de corbi și de bolnavi de tot felul. Ideea fru- 
moasă s-a dus pe apa sâmbetei, dând naștere unui mon- 
stru pe care nimeni nu mai e în măsură să-} controleze. 

— Atunci, va trebui să mă scufund, conchide ea. 


În cursul nopții, cineva se plimbă din nou pe culoare. 
Peggy se lipește de ușa cabinei. În aer plutește un iz de 
cauciuc și de grăsime. Recunoaște mirosul de neopren 
folosit la costumele de scufundare. Fantoma merge făcând 
un zgomot ciudat, ca și cum ar avea picioarele ude..., „ca 
și cum ar fi ieșit din mare”. Tânăra femeie se înfioară. Prin 
minte îi trec poveștile șamanului. 

În zori, când scoate, în sfârșit, nasul afară, vede 
urmele pe podea. Urme de picioare noroioase. Îi spune și 
japonezei. 

— E Rolf, repetă Yuki. Probabil că noaptea se scu- 
fundă ca să vadă dacă minele magnetice fixate de el sunt 
tot la locul lor. 

Peggy dă din umeri. Nu stă în picioare! De ce să te 
încurci să pui mine externe când ar fi de ajuns să ascunzi 
câteva kilograme de dinamită în cala interzisă? De exem- 
plu, sub peluza artificială a căsuței. 

Ignuk are o altă explicație. 

— E demonul, spune el gemând. Foca ce merge pre- 
cum oamenii. Un geniu al răului. l-am văzut pielea neagră, 
umedă, care lucea pe culoar... 

— Lasă tâmpeniile, îi răspunde Peg agasată. E doar 
Rolf purtând un costum de scufundare. 

— Nu, nu, repetă cu încăpățânare bucătarul. Era 
foca întunericului. Dădea târcoale, venise să-și aleagă 
prada. Noaptea, se apropie de cei care dorm și însemnează 
fruntea celor care vor muri. Face un gest, așa, cu mâna ei 
palmată. 

Mateloţii s-au adunat în jur și ascultă cu ochii hol- 
baţi de groază. Ignuk nici măcar nu-și dă seama că sea- 
mănă panica... sau poate că îi face plăcere! Cum ai putea 
să știi? 

„Amundssen e, își spune în gând Peggy. Dacă Yuki 
are dreptate, se plimbă în stare de transă somnambulică 
pentru a vedea dacă încărcăturile explozive sunt în stare 
de funcționare. Probabil că se teme să nu fie dezamorsate 
fără știrea lui. Sau poate că le schimbă locul, ca acei avari 
care caută permanent o ascunzătoare ideală.” 

Oricum, omul-focă obsedează acum toate mințile. 
Marinarii folosesc talismane primitive ca să se protejeze 
de deochi. Trasează semne magice pe pereţi, pe panourile 
tambuchiului ca să oprească accesul demonilor. Peg și-a 
adus echipamentul pe punte. Verifică și reverifică obsesiv 
buna funcţionare a bateriilor. Le cronometrează autono- 
mia, știind că aceasta se va reduce în contact cu apa rece. 
Yuki se uită la ea. De data aceasta, pare îngrijorată. Peggy 
îi arată o seringă într-un înveliș de plastic. Se fixează pe 
coapsă cu un inel de cauciuc, în dreptul regiunii inghinale. 

— E şmecheria ultimei șanse, explică ea, o chestie 
folosită de armată. Dacă apeși aici, pe partea galbenă, iese 
un ac, trece prin combinezon, intră direct în artera 
femurală și injectează un lichid special. Produsul pro- 
voacă o creștere bruscă a temperaturii corpului. Un fel 
de febră subită, care îți permite să reziști la frig timp de 
douăzeci de minute. Pur și simplu arzi, toate reacțiile 

chimice sunt accelerate, inima bate cu mare viteză, adre- 
nalina e fabricată în doză mare de organism. 

— Și nu e periculos? întreabă Yuki. 

— Ba da, bineînţeles, recunoaște Peggy. Dacă nu 
ieși din apă înainte de a se opri acțiunea produsului, 
urmează șocul termic, garantat. Mori ca trăsnit. Marea ţi 
se pare de o sută de ori mai rece decât înainte, nu poți 
rezista. Nu îl voi folosi decât în caz de nenorocire, dacă 
simt că mă cuprinde somnolența. 

Încearcă să se liniștească, dar nu a mai folosit nicio- 
dată acel ser. Auzise niște lucruri îngrozitoare despre el: 
sângele dă în clocot în vene și se transformă în caltaboș, 
creierul fierbe ca un pește în ciorbă. 


xx 


Amundssen a intrat cu cargobotul în „concasor”, 
marele labirint al ghețurilor plutitoare, ale cărui culoare se 
dilată și se îngustează de zece ori pe oră. Trebuie să 
recunoști că manevrează cu o abilitate rară, fără să se lase 
vreodată prins în capcană. Pare a fi înzestrat cu o vedere 
dublă, care i-ar permite să anticipeze mișcările aisbergu- 
rilor, să prevadă schimbarea bruscă a toanelor lor. Este 
fără îndoială înzestrat cu acel talent inexplicabil al marilor 
navigatori, al strategilor de geniu. Un fel de luciditate in- 
tuitivă care îi permite să danseze în echilibru pe marginea 
prăpastiei, să treacă permanent la un pas de catastrofă. 
Peggy nu-și poate reţine un sentiment de admiraţie pen- 
tru acest smintit care, în câteva ore, o va constrânge să 
înceapă o scufundare sinucigașă. 

— Ce va face dacă nu vei găsi nimic? întreabă Yuki. 

Nu îndrăznește să spună „dacă nu mai ieși la supra- 
față”? 

— Habar n-am, mărturisește Peg. Poate că tot mai 
bine ar fi să-l împingem peste bord cât mai e timp. 

Nu glumește deloc. Yuki se uită la ea chiorâș. 

— Ai ști să pilotezi nava? continuă ea pe un ton 
nepăsător, cântărind argumentele pro și contra. 

— Nu, răspunde Peggy, nu mă pricep deloc la car- 
goboturi și n-am navigat niciodată în aceste ape. N-aș fi în 
stare să fac minunile pe care Rolf le face de zece ori pe 
oră. E un țăcănit, un idiot afurisit, dar un marinar fără 
pereche. O revoltă nu ne-ar duce nicăieri, mateloții ar da 
iama în noi, ne-ar viola și ar vinde nava piraților. lar noi 
două am ajunge în vreun bordel plutitor pentru vânătorii 
de balene. Presupun că nu te tentează chestia asta foarte 
tare? 

Japoneza lasă ochii în jos. Peggy își spune că, totuși, 
Yuki pusese întrebarea corectă. Cum ar putea reacționa 
dacă Amundssen o ia razna și hotărăște să arunce în aer 
cargobotul? 

— Va trebui să-l supraveghem tot timpul, murmură 
ea, e periculos. Decepţia ar putea să-l împingă la un act 
disperat. 

Dar cum să procedeze? Nu dobori un gigant ca 
Rolf Amundssen cu un simplu bobârnac. 

Peggy se organizează. Improvizează în cabină un 
post de prim-ajutor și îi dă japonezei indicaţiile de folo- 
sire în cazul în care ar ieși din apă în stare de prostrație. Îi 
arată cuverturile încălzite cu baterii, buiotele, termosul 
plin cu ceai fierbinte. 

— Mă duci la căldură, îi recomandă ea. Mă fricționezi 
cu alcool ca să obţii un efect vasodilatator al epidermei. 

Yuki dă cu amabilitate din cap. Dar ascultă măcar 
ce-i spune sau e convinsă că Peggy nu va mai reveni la 
suprafață? 

În sfârșit, Amundssen oprește nava. Cargobotul se 
leagănă sub efectul unei hule ușoare. Aisbergurile din jur 
atenuează forța valurilor. Am ajuns, își spune tânăra 
femeie. Erau în locul blestemat unde vasul lui Rolf se 
scufundase cu zece ani în urmă. 


e 2 


Peggy îmbracă mai multe rânduri de haine termo- 
protectoare, apoi își pune ținuta de scufundare. Aceasta e 
formată în realitate din două combinezoane așezate unul 
în celălalt precum păpușile rusești. Primul este căptușit cu 
filamente de încălzire. O pernă de aer îl izolează de al doi- 
lea costum din neopren. Ansamblul nu o face prea 
arătoasă și tânăra femeie, după ce îmbracă tot calabalâcul, 
seamănă mai mult cu un grăsan gata să plesnească decât cu 
o sirenă gata să-i farmece pe nefericiții mateloți. Poartă o 
mască și mănuși de cauciuc căptușite și ele. Nici fața și nici 
mâinile nu trebuie să fie expuse contactului cu apa rece. 
Sunt puncte nevralgice care ar produce o răcire instantanee 
a întregului corp. Cele trei baterii sunt fixate la centură și 
vor servi drept lest. Reclama spune că sunt perfect etanșe și 
în stare să reziste la presiune, dar Peg nu e deloc liniștită. 
Dacă se produce un scurtcircuit, căldura se oprește în 
interiorul costumului... Fără această încălzire, îi va fi foarte 
greu să reziste asaltului frigului, mai ales dacă trebuie să 
respecte palierele lungi de decompresie. 

I-a trecut prin minte și ideea să se prefacă numai că 
se scufundă, să treacă pe sub cocă și să iasă la suprafață de 

cealaltă parte a cargobotului. Totuși, instinctul îi șoptește 
să nu riște. Amundssen are, e sigură de asta, intuiţia 
ascuțită a psihopaților. Ghiceşte lucrurile, presimte capca- 
nele. Dacă încearcă să-l tragă pe sfoară, el o va ști și o va 
face să plătească scump. Și apoi... mai e și curiozitatea, la 
care se adaugă și o veche urmă de superstiție. Sau ideea, 
mai pragmatică oarecum, că totul va reintra în ordine dacă 
reușește să aducă la suprafață un obiect fetiș care să per- 
mită înhumarea simbolică pe uscat a celor doi, Birgit și 
Leif. Se gândește la o jucărie a copilului, la o perie de păr a 
femeii. De ce nu? Poate că Rolf se va mulțumi cu aceste 
ofrande. Și, trecându-i mânia, va porni din nou în direcția 
cea bună, iar Yuki își va putea regăsi, în sfârșit, tatăl. 

Mateloţii au aruncat la locul naufragiului un odgon 
de care au legat un lingou de fontă. În acest fel, Peggy nu 
avea de făcut altceva decât să urmeze acest traseu recti- 
liniu înspre adâncuri. Va trebui să se orienteze cu precizie 
și să nu piardă din vedere că nu va putea în niciun fel să 
revină la suprafață dacă ajunge cumva sub banchiză. Nu 
se mai scufundase niciodată în astfel de condiţii. Până 
acum, avea întotdeauna posibilitatea să iasă din adâncuri 
unde voia. Aici e altfel. Trebuie să se obișnuiască cu gân- 
dul neplăcut că are un tavan deasupra capului, un capac... 
Și se va lovi de „l dacă va ieși în mare grabă, rămasă fără 
oxigen. Va fi obligată să-l pipăie cu înfrigurare, căutând 
zadarnic o eventuală ieșire, zidită de vie. 

Se scutură ca să-și alunge din minte aceste imagini, 
nu trebuie să se gândească la asta, nu în momentul în care 
intră în apă. 

Cu un mers greoi, jenată de labele de cauciuc și de 
buteliile de aer comprimat, începe să coboare pe scara 
de bord. Cu coatele sprijinite de bastingaj, Amundssen, 

Yuki, Ignuk și mateloții se uită după ea. Numai șamanul 
nu are nimic pe cap, protejându-și ochii cu acei ciudaţi 
ochelari ai eschimoșilor, formaţi dintr-o bucată de os stră- 
bătută de o fantă rectilinie. Obiectul îl face să arate ca un 
extraterestru. 

În pofida protecției de care se bucură corpul ei, 
Peggy percepe contactul cu apa rece ca gheața chiar în 
secunda în care intră în imensitatea lichidă. Pielea de pe 
mâini, picioare și faţă, mai puţin protejată decât restul 
corpului, reacționează deja în fața agresiunii. Trebuie să se 
miște ca să menţină circulația sângelui. 

Apa e tulbure, nu cristalină, cum ne place să ne-o 
imaginăm. E plină de milioane de fragmente de gheață și 
de krill, acea ceață de crevete minuscul, translucid. E un 
piure opalescent, lăptos, prin care razele de lumină își 
croiesc un drum discret. Acolo unde banchiza acoperă 
marea, interpunându-se în calea soarelui, panorama devine 
de un albastru nocturn. 

Tânăra femeie se lasă la fund, cu capul în jos. Urmă- 
rește odgonul și, din când în când, privește cifrele care 
apar pe ecranul calculatorului de scufundare fixat pe 
antebraţ. Speră să vadă ivindu-se pragul înalt de care 
pomenise Amundssen. Dacă ar avea norocul să găsească 
foarte repede epava, nu ar fi obligată să respecte palierele 
lungi de ieșire la suprafață. 

Platoul submarin apare brusc. Vizibilitatea e proastă. 
Nu există nici pești, nici vegetație. Culoarea a dispărut. 
După cum se aștepta, epava nu se zărește; în loc să cadă 
perpendicular, s-a deplasat în derivă. Poate că nici nu a 
nimerit pe pragul înalt. În acest caz, a căzut la o adâncime 
de o sută cincizeci de metri, dacă nu mai mult, și nu va 
putea ajunge la ea cu un echipament ușor. Este deja la 

limita a ceea ce poate un scufundător autonom cu un 
costum din neopren și două butelii de aer comprimat. 

Contrar a ceea ce-și imaginează Yuki, nu este o pro- 
fesionistă a marilor adâncuri. În realitate, nu-i place deloc 
să facă pe scafandrul, dar fusese obligată s-o facă din 
motive financiare. E pasionată de înotul la suprafață, toate 
formele de înot, dar nu-i place deloc să se scufunde în apă. 
Coborârea în penumbra marină îi provoacă întotdeauna 
un sentiment de claustrofobie apropiat de sufocare. 

Pentru că nu găsește nimic, e nevoită să descrie 
cercuri din ce în ce mai largi în jurul odgonului. Pătrunde 
cu repulsie în zona întunecoasă, sub capacul banchizei. 
Lanterna nu bate foarte departe și se teme să nu vadă 
apărând botul epavei în ultimul moment. Vechile carcase 
scufundate o sperie. Fără să vrea, le vede ca pe niște sche- 
lete gigantice, hidoase. Cadavre înghițite de apă gata să 
se prăbușească peste vizitatorul care ar face greșeala să se 
strecoare între oase și cutia lor toracică. Există ceva mor- 
bid în căutarea de epave și nu a împărtășit niciodată 
entuziasmul scufundătorilor amatori pe care îi ducea să se 
bălăcească în apele din Florida, în largul localității Keys. 

Deodată, tresare. Epava a apărut brusc, enormă, 
contorsionată, leproasă. Vasul s-a rupt lovindu-se de pla- 
toul stâncos, după cum se întâmplă de cele mai multe ori. 
Pupa e identificabilă, restul s-a împrăștiat. Nava seamănă 
cu o plăcintă cu foi turtită. Punţile s-au prăbușit una peste 
alta. Va fi greu de intrat acolo. 

Peggy cercetează suprafața platoului, încercând să 
găsească un obiect. Dar de la naufragiu au trecut zece ani, 
sedimentele marine au acoperit totul. Trebuie sondat 
mâlul, aspirat cu un aparat de aer comprimat, cum fac 
arheologii. Atinge ușor coca ruptă în bucăți. Ai impresia 

că nava a fost străpunsă din lateral. Urmele presiunii 
enorme a aisbergurilor sunt foarte vizibile. E ca și cum ar 
fi fost strivită într-o menghină. Tinerei femei nu-i place 
deloc să se strecoare în acel ghem de fiare trecute parcă 
printr-un laminor. Riscă să nu mai poată ieși de acolo. Se 
înfioară. Prima baterie s-a golit. Probabil din cauza unui 
defect. Trebuie să treacă pe a doua, sperând că va func- 
ționa mai bine. Oricum, e prea frig pentru termostat, care 
se străduiește din răsputeri să mențină o temperatură 
suportabilă în interiorul combinezonului. Trebuie să acţio- 
neze repede. Peggy caută, atinge ușor platoul cu vârful 
degetelor. Speră să zărească un obiect, orice. O mică 
trompetă de copil... un uscător de păr... 

Deodată, zăreşte o siluetă. E un cal de lemn, așezat 
pe fundul mării, un idol ciudat în singurătatea platoului. 
O grindă subțire îl blocase acolo, împiedicându-l să iasă la 
suprafață, apoi fusese acoperit de sedimente, transformân- 
du-se într-o sculptură de piatră. Peggy încearcă să-l miște, 
dar el face acum corp comun cu stânca. Ar avea nevoie de 
unelte ca să-l desprindă de soclul lui imens. Prezența 
aceea are ceva înspăimântător și tânăra femeie se îndepăr- 
tează în grabă. Îi e teamă, ăsta e un semn rău. Strânge în 
gură muștiucul, ca să nu clănțănească din dinți. I se pare 
că s-a defectat și costumul încălzitor, dar nu-i adevărat. 
Apa e prea rece ca să poți supraviețui acolo mai mult de 
douăzeci de minute. 

Peg simte cum pielea de pe braţe i se face ca de 
găină. Este primul semnal de alarmă trimis de sistemul 
nervos central. Înseamnă că a început să se răcească și că 
organismul încearcă să se încălzească producând o activi- 
tate musculară artificială. În fața zădărniciei acestei reacții, 
căldura se retrage treptat din extremități, prea greu de 

încălzit, ca să se concentreze asupra a două-trei organe 
vitale. E ca și cum s-ar suna retragerea pentru începerea 
unui război poziţional, cu soldații ascunși în tranșee. 
Această gestionare „economicoasă” va duce la o reducere 
a activităților cerebrale. O amorţeală, o somnolență... 

Își simte deja pleoapele îngreunându-se. Înotul o 
obosește. Ar vrea să se lase să plutească, ca într-o cadă. 
Nu-și mai percepe cu adevărat limitele corpului. Câmpul 
conștiinței se îngustează. 

O voce îi vorbește la ureche, foarte blând, puțin 
ostenită. E vocea blondei Birgit. Spune ceva despre casa 
visurilor sale... acea casă pe care Rolf îi promisese că o va 
cumpăra. El nu se simțea bine pe uscat, voia să trăiască pe 
vas, fără vreo legătură reală cu continentul. Birgit însă 
voia o peluză, o cutie de scrisori, obloane pe care să le 
deschidă dimineața. Până la urmă, aceste detalii deveniseră 
obsesive. Începuse să urască din tot sufletul cargobotul. 
Umiditatea permanentă, așternuturile jilave ale cușetelor, 
gândacii ivindu-se din cea mai mică crăpătură, șobolanii 
care infestau cala... Toate acestea uciseseră repede roman- 
tismul marii aventuri maritime. Birgit voia o cadă. Voia 
să-și spele părul fără să i se reproșeze că irosește provizia 
de apă dulce. Odată cu nașterea micuţului, începuse să 
privească altfel lucrurile. Adevăratul curaj nu era să-ți pui 
viața în joc făcând slalom printre aisberguri, ca să livrezi 
încărcătura în timp record, ci să înfrunți existența asigu- 
rând nevoile familiei. Adevărata forță morală nu era să 
încerci să-ți scurtezi viața prin toate mijloacele imagina- 
bile, ci să înfrunţi viitorul și să accepți să îmbătrânești în 
mijlocul familiei tale. Rolf, cu teribilismele lui de veșnic 
adolescent, o obosea acum. Adevărata aventură era să 
construieşti o existență, nu să te străduiești să o distrugi... 

Și mai erau și toate capcanele cargobotului. Teama 
ca Leif să nu cadă peste bord când se plimba cu tricicleta, 
spaima să nu fie măturat de un val uriaș... 

Birgit vorbește cu o voce ostenită și puțin întristată. 
Îşi exprimă marele dezgust față de vas, de prieteniile de 
bar, de murdăria permanentă, de bețiile mateloților. 
Descrie casa, peluza, cutia de scrisori... și florile care vor 
înflori într-o zi. Voia să locuiască în California, departe 
de zăpadă, de viforniță, de mirosul de grăsime de focă. Se 
săturase să se înfășoare cu cele șase rânduri de haine regu- 
lamentare, să-i fie mereu teamă de degerături sau de 
oftalmia zăpezii. Pentru că nu e ușor să obligi un băiețel 
de trei ani să poarte permanent ochelari negri. Nu, toate 
acestea trebuiau să înceteze! Întorsese pagina peste anii ei 
de plimbăreață. Venise vremea să devină adultă. Roman- 
tismul o făcuse să piardă destul timp. 


Acum o prinde pe Peggy de mână și o conduce în 
căsuţa din grădina secretă. Îi arată peluza frumoasă, 
proaspăt tunsă, și cutia de scrisori din tablă, cu ciudatul ei 
drapel roșu de mici dimensiuni. Pe ea scrie U.S. MAIL, 
approved by the general postmaster. Visa la ea încă din 
Suedia. 

„Rolf nu voia să ne lase să plecăm, murmură ea, nu 
admitea că putem dori să ducem o altă viață. Așa că ne-a 
ucis pe Leif și pe mine. Aici, la latitudinea asta, la longi- 
tudinea asta. Aici a avut loc crima. A folosit drept armă 
un aisberg. Spunea că vrea să moară cu noi, dar i-a fost 
teamă în ultimul moment, când vasul se ducea la fund. 
A sărit pe gheață peste bastingaj... Ne-a privit cum ne 
scufundam, ca un laş. El, mare aventurier al Polului 
Nord.” 

Peggy se lasă legănată de vocea care nu e nici tristă, 
nici vindicativă. Acum are pleoapele închise și plutește în 
derivă. Nu mai înoată. Ultima baterie se golește încetișor. 
Temperatura scăzută îi reduce capacitățile. 

Peggy simte o oboseală atât de mare, încât ar dori să 
se așeze pe canapeaua roz din salon. Desigur, o jenează 
buteliile prinse pe spate și nu se poate hotărî să scoată 
muștiucul aparatului de respirat dintre buze ca să bea 
ceașca de cafea pe care i-o întinde Birgit. Totuși, se stră- 
duiește să rămână zâmbitoare, amabilă (deși e greu să 
zâmbești cu o bucată de plastic în gură). Bulele de aer care 
ies din mască urcă drept spre tavanul casei, unde se rosto- 
golesc, asemenea unor perle mari căzute dintr-un colier 
de mercur. 

Prin fereastra mare, Peggy îl vede pe Leif pedalând 
pe tricicletă. Face turul grădinii, imitând sirena unei 
mașini de pompieri. E un copil adorabil, cu părul atât de 
blond, încât pare alb. 

Birgit se duce în dormitor și aduce de acolo jurnalul 
ei intim. 

— Rolf l-a citit, explică ea. Așa a aflat că voiam să-l 
părăsesc. N-a suportat asta. Un erou ca el nu putea să fie 
părăsit de soţie, era de neconceput. Și-ar fi pierdut pres- 
tanța. Așa că a pus la cale povestea asta cu naufragiul... 

Întoarce paginile jurnalului, dar cerneala se diluează 
în apa de mare. Cafeaua are un gust sărat. Asta e o pro- 
blemă când trăiești pe fundul oceanului, suspină Birgit. 
Așa cum nu poți nici să-ți aranjezi părul cum trebuie. Cât 
despre machiaj, nici să nu mai vorbim, nimic nu se men- 
ţine la adâncimea asta! Încearcă să-ți dai unghiile cu lac la 
o adâncime de optzeci și cinci de metri și-ai să vezi cum e! 

Peggy alunecă pe canapeaua roz. Își repetă că nu-i 
politicos să adormi când ești invitat la cineva acasă, dar, 
din păcate, nu i se poate opune. Somnul o îngreunează cu 
lingourile lui de fontă. Se scufundă, se scufundă, tot mai 
Jos. 

Acum Birgit îi mărturisește că s-a săturat să tot 
trăiască pe fundul apei, vrea să iasă la suprafață, să fie 
înmormântată alături de fiul ei într-un pământ ncgru și 
gras... sau, și mai bine, în praful roșu al deșertului, într-un 
loc de o uscăciune incomparabilă. Ar vrea să fie îngropată 
în Death Valley, acolo de unde e alungată orice ființă 
omenească. 

Da, asta ar dori. S-a săturat să tot aștepte. 

— Trebuie să urc la suprafață împreună cu fiul meu, 
îi spune lui Peggy. 

Își așază mâna pe genunchiul învelit în neopren al 
scufundătoarei. Are carnea moale de tot, fără culoare. 
Carne de pește gata să se desfacă. 

— Du-ne la suprafață, insistă ea. Altfel, Rolf va 
arunca vasul în aer. 


E: e 


Un spasm o trezește pe Peggy din fantasmele som- 
nului. Clănțăne atât de tare din dinţi, încât e gata să dea 
drumul la muștiuc. Trebuie să iasă la suprafață, pe fund 
nu-i nimic, doar fiare și fantome triste. Mâinile îi sunt 
parcă niște bucăți de gheață, nu le mai simte contururile. 
Calculatorul îi indică acum că se află pe fundul apei doar 
de cincisprezece minute; totuși, revenirea la suprafață va 
dura o oră, ținând cont de palierele obligatorii! E furioasă 
la culme. Dacă ar fi stat cu cinci minute mai puțin, 

revenirea la suprafață ar fi durat numai o jumătate de oră! 
Vis afurisit! 

Va avea oare destulă căldură ca să reziste până în 
momentul în care va putea să iasă din apă? Nu-i vine să se 
miște. Ar vrea să se ghemuiască și să se reîntoarcă în 
căsuţa onirică a defunctei Birgit. Înotul prin oceanul rece 
o face să-i fie și mai frig. Încearcă să regăsească odgonul 
care o va ghida spre suprafață. Groaza o cuprinde brusc la 
gândul că nu-l va putea localiza, că va ieși într-un loc 
greșit și va da cu capul de capacul banchizei. O trec fiori 
în tot corpul, o dor sfârcurile sânilor. 

În sfârșit, zăreşte cablul și se prinde cu mâinile de el. 
Acum trebuie să respecte palierele, chiar dacă frigul o îm- 
pinge să urce cât mai repede posibil. Nu are de ales. Există 
doar două posibilități, ambele la fel de mortale; să moară 
de hipotermie sau să-și piardă viața în urma unei embolii. 
Pipăie seringa. Dacă apasă pistonul, serul va pătrunde în 
artera femurală și va fi copleșită de căldura artificială. 
Ezită, de teama efectelor secundare. Și dacă sângele va 
începe să-i clocotească? Se gândește la sludge, la agregatul 
trombocitar. O afecţiune care transformă scufundătorii în 
infirmi buhăiți, umflați de cortizon. Bolnavi al căror sânge, 
îngroșat, nu mai reușește să circule normal prin rețeaua 
venoasă. 

Amână momentul în care va utiliza seringa ultimei 
şanse. Se uită la cadranul calculatorului, așteptând sem- 
nalul care să-i permită să se propulseze spre suprafață. 

Totul e prins în gheață, chiar și timpul pare că a 
început să îngheţe. 

Se ridică la suprafaţă. 1 se pare că mâinile dispăru- 
ților, Birgit și Leif, încearcă s-o rețină pe fundul apei, în 
căsuţa din adâncuri. Lungul calvar al decompresiei ia 
sfârșit. Din fericire, ultima baterie a rezistat. 

În momentul în care se agaţă de parâmă pentru 
ultimul palier, Peggy zărește obiectul fixat pe cocă, exact 
deasupra capului ei. E o mină, o mină magnetică de tipul 
celor pe care le puneau în cel de-al Doilea Război Mon- 
dial scafandrii armatei. 


Peggy a rămas cu o amintire confuză a ceea ce a urmat. 
Nu mai reţine nicio imagine a momentului în care a ieșit 
deasupra apei. Probabil că au prins-o de mâini, au tras-o 
la bord, desigur, darea nu se vede ieșind din apă. I se pare 
că la un moment dat a fost întinsă pe punte, că Yuki s-a 
grăbit să-i pună o buiotă fierbinte pe burtă, în dreptul 
plexului solar, și să o înfășoare într-o cuvertură. I se pare 
că... Rolf s-a aplecat atunci asupra ei, foarte palid, cu fața 
agitată de crispări nervoase. l-a pus întrebări despre ce 
văzuse jos. Parcă îi mai aude și acum strigătul: „Erau 
jos?” Drept răspuns, Peggy a bâiguit ceva despre căluțul 
de lemn ajuns pe fundul mării. Dar greșise, căci suedezul 
a prins-o de umeri și a început s-o scuture cu toată pute- 
rea. Ea a avut impresia că voia s-o oblige să se scufunde 
iar, Chiar atunci. 

— l-ai speriat! răcnea el. S-au ascuns. 

Yuki renunţase la rezerva obișnuită ca să-i despartă. 
Apoi, Peg și-a pierdut cunoștința, deși voia să le vor- 
bească despre mina magnetică lipită de cocă, în dreptul 
sălii mașinilor. 

N-a simțit cum au dus-o pe sus, iar vociferările lui 
Amundssen, în plină criză, au dispărut treptat. 

Acum e trează. E culcată în cabina ei, sub o cuvertură 
încălzită. Câteva buiote îi ard pielea abdomenului și a 
sânilor. 

— Am crezut că vei muri, spune Yuki, așezată la 
căpătâiul ei. Erai vânătă. 

— Eram în hipotermie, murmură Peggy. Așa se 
moare aici. 

Imaginile din adâncuri o copleșesc. Mai ales cea a 
căluțului de lemn acoperit cu sedimente marine, jucăria 
banală devenită idol al adâncurilor... Deschide gura să 
vorbească despre el, dar își amintește brusc de mina lipită 
sub linia de plutire. Se ridică în capul oaselor, vehementă, 
și îi explică japonezei ce-a văzut înainte de a ieși la 
suprafață. 

— Poate că e doar o fantasmă, își dă cu părerea 
Yuki. Erai pe jumătate inconștientă. S-ar putea să-ți fi 
imaginat. 

— Posibil, admite Peg. Dar dacă ar fi real? Dacă 
chiar era acolo? 

— Te gândești că a pus-o Rolf? 

— Nu, mi s-ar părea absurd. De ce să te chinui să 
pui o mină în exterior când poţi foarte bine să așezi explo- 
zibil sub podeaua mobilă a calelor? 

Cele două femei se uită una la alta. Se gândesc la 
același lucru. „Dacă nu Amundssen, atunci cine?” 

— Yakuza, bâiguie japoneza. Ne-au găsit. Au trimis 
scufundători ca să arunce în aer vasul acolo unde nimeni 
nu ar veni să-l caute. Știu că nu se va face nicio anchetă. 
Toată lumea crede că Amundssen nu-i întreg la minte, că 
încearcă de ani de zile să se sinucidă. 

Peggy dă cuvertura la o parte. S-ar putea ca Yuki să 
aibă dreptate. Fiecare minut care trece le aduce și mai 

aproape de o moarte sigură. Se ridică. Pentru un moment, 
îşi spusese că a fost vorba de o fantasmă, de o imagine 
onirică generată de pierderea progresivă a conștiinței pro- 
vocată de hipotermie. Acum nu mai e chiar atât de sigură. 

— Trebuie să mă duc să văd, șoptește ea. Unde e 
costumul meu de scufundare? 

— Ştii cumva s-o dezamorsezi? întreabă Yuki. 

— Glumești? replică Peg. Nu știu absolut nimic 
despre explozibil. Am văzut explozibili în mâinile mun- 
citorilor când lucram la remodelarea coloniei de corali, 
dar, cu excepţia bătrânei dinamite, nu știu să-i fac să func- 
ționeze. Cu atât mai puțin să opresc numărătoarea inversă 
a unei mine amorsate. 

Îşi caută hainele și se îmbracă. Se simte slăbită. Nu 
știe de cât timp nu a mai pus ceva în gură. Cere ciocolată. 
Yuki îi întinde o tabletă, pe care o dă gata din câteva 
înghițituri. Gândul minei o obsedează, dar nu vrea să 
intre în panică și își impune o acțiune metodică. Din feri- 
cire, japoneza a avut prezența de spirit să pună bateriile la 
reîncărcat. În butelii a mai rămas destul aer pentru o 
explorare rapidă. 

„Oricum, își spune Peggy, chiar dacă există o bombă 
lipită de cocă, nu voi putea decât să dau alarma. Nimic mai 
mult. Doar dacă nu cumva mina nu e prinsă cu magneți!” 

În acest caz, va putea cu siguranță să o desprindă și 
să o lase să se ducă la fundul apei... E furioasă la culme că 
nu știe nimic despre acest tip de echipament. Un bărbat 
cunoaște lucrurile astea. A remarcat că și cei mai pașnici 
dintre ei cunosc perfect modul de folosire a uneltelor des- 
tinate distrugerii vieții omenești. De unde vine asta? De la 
filmele de război cu care sunt îndopaţi de mici sau e ceva 
genetic, precum tehnica de luptă a insectelor? 


130 Serge Brussolo 


Yuki o ajută să îmbrace costumul de scufundare. 
Peggy răscolește grăbită prin amintirile ei de cinefilă. 
Drama e că nu i-au plăcut niciodată filmele de război. 
Contrar a ceea ce cred oamenii care o întâlnesc acum, nu 
era deloc băiețoasă la doisprezece ani. 

— Am plecat, spune Peg. 

les amândouă. Nava e tot oprită în mijlocul câm- 
pului de gheață, dar Peggy e bănuitoare. Dacă Amundssen 
pornește mașinile în timp ce ea se află în apă, nu va avea 
timp să urce din nou la bord. Trebuie să se lege cu o 
parâmă de siguranță. În acest fel, dacă cargobotul o por- 
nește iar la drum, se va putea trage în sus pe scara de bord. 
Examinează puntea. E pustie, ca și timoneria. Rolf s-a 
refugiat iar în căsuţa din cala interzisă. Trebuie să profite 
de ocazie. Peggy coboară pasarela și se lasă să alunece în 
apă. Se sufocă, în pofida combinezonului încălzit. Are 
impresia că înoată în tapioca fluidă. Bucățile de gheață și 
krill-ul reduc vizibilitatea aproape la zero. Îşi aprinde lan- 
terna și se deplasează de-a lungul navei, cu o mână pe 
metal. Simte un spasm în stomac când descoperă protu- 
beranța lipită pe tabla chilei. Nu delirase. Chiar fusese 
pusă acolo o bombă. Dă din labele de cauciuc ca să se 
apropie și sporește capacitatea de plutire a vestei sale gon- 
flabile. 

E o mină magnetică, se prinde de tablă cu ajutorul 
unor magneți mari. Un cadran permite reglarea numără- 
torii inverse. Nu e vorba de un afișaj digital luminos, ci de 
un cadran banal de ceas deșteptător, echipat cu un ac mare 
și fosforescent. Reglarea se face cu o rotiță zimțată așezată 
în centrul cadranului. În mod ciudat, acum se află la 
zero... ca și cum cel care a pus-o ar fi uitat să regleze 
răgazul de timp dinaintea exploziei. 

„Sau ca și cum numărătoarea inversă s-ar fi termi- 
nat! își spune Peggy înfiorându-se. Sigur, asta e! Mina ar 
fi trebuit să explodeze! Dacă nu s-a întâmplat așa, în- 
seamnă că e defectă!” 

Își ține răsuflarea și își apropie masca de obiect. E o 
mină a armatei americane, după cum o dovedesc inscrip- 
țiile. Totuși, acest model pare învechit. Forma, aspectul, 
chiar și tehnologia sunt dintr-un alt timp. 

„Echipament vechi recuperat, îşi spune tânăra femeie. 
Nu se potrivește. Yakuza are totuși mijloace să-și permită 
altceva!” 

Ezită să desprindă mina. Dacă s-a blocat ceva în 
mecanism, împiedicând explozia, o simplă zdruncinare 
poate să înlăture piedica și să declanșeze aprinderea. 

Poate că ar fi mai înțelept să lase bomba acolo unde 
se află! 

„Ba nu, își spune ea. Se poate lovi de un bloc de 
gheață și șocul ar fi atunci și mai violent decât cel pe care 
îl voi provoca dezlipind-o.” 

Se impune o hotărâre rapidă. Îi e frig. Nu are baterie 
de schimb. Își ţine răsuflarea, prinde mina între palmele 
protejate de mănuși și exercită o forță constantă de trac- 
țiune pentru a o desprinde de cocă. Puterea de aderență a 
magneților e mare. Peggy știe că încărcătura ar putea să-i 
explodeze în mâini. Era posibil ca orice zdruncinătură să 
deblocheze detonatorul, înțepenit momentan din cauza 
ruginii sau a înghețului. Bomba fusese concepută să spargă 
burta vaselor, așa că tânăra femeie nici nu îndrăznea să-și 
imagineze ce efect ar putea avea asupra unui corp ome- 
nesc. 

Se aude un „cling” înăbușit și bomba se desprinde. 
Peggy îi dă drumul imediat și se uită după ea cum se duce 

la fund. Mâinile îi tremură. Înoată spre scara de bord și se 
cațără afară din apă. 

Yuki o ajută să urce pe punte. 

— Ce-ai făcut? întreabă ea cu nerăbdare. 

Peg îi povestește ce a văzut. 

— O mină americană veche? se miră japoneza. 

— Da, confirmă scufundătoarea. Un model demodat. 
Învechit. Asta ne-a salvat. După ce s-a terminat numără- 
toarea inversă, detonatorul s-a blocat. La ora asta ar fi 
trebuit să fim toți morti. 

— Atunci nu mai înțeleg nimic, oftă Yuki. Yakuza 
dispune de cele mai perfecționate arme, niciodată nu ar 
folosi echipamente recuperate. 

Peggy dă din umeri. Este de acord cu asiatica. Toate 
astea o depășesc. 


| 


Vrând să coboare ca să-l anunțe pe Rolf despre pericolul 
care îi amenință, Peggy a găsit ușa încuiată. Suedezul se 
închisese în cala interzisă și blocase tambuchiul din 
interior. Degeaba a bătut în ușa de fier, n-a provocat nicio 
reacție. Urcând, s-a întâlnit cu Ignuk și i-a reproșat în față 
că iar i-a furnizat căpitanului substanțe halucinogene. 
Șamanul a dat din cap cu resemnare. 

— Tu nu înțelege, a mormăit el adoptând exprima- 
rea aproximativă cu care îi plăcea să-i înșele pe ceilalți. S-a 
terminat, și din vina ta. N-ai adus la suprafață cadavrele. 
Rolf disperat. Trebuie așteptat ce e mai rău. Căpitan știe 
că niciodată avut pace la el... Da, da. 

Peggy îi întoarce spatele, exasperată. 

La căderea nopții, Yuki a hotărât că era mai prudent 
pentru ele să doarmă în aceeași cabină. Se baricadează 
cum pot mai bine și fac de pază cu rândul. Și n-au făcut 
rău. La miezul nopţii, fantoma somnambulă a început 
din nou să se plimbe pe coridoare. Peggy a simțit același 
miros de cauciuc ud ca în celelalte dăți, ca și cum un 
scufundător războinic venit din mare ar fi urcat la bord. 

— Ai zice că a venit să caute ceva sau pe cineva, 
șoptește Yuki. 

»El a pus mina, își spune Peggy. Dar ce să însemne 
asta?” 

Dimineaţă, în una dintre cale a fost găsit un matelot 
mort. Probabil coborâse să fure rachiu din cambuză, căci 
asupra lui s-a găsit șperaclul artizanal cu care avea de gând 
să desfacă lacătele de la rezerva de alimente. A avut ghi- 
nionul să dea nas în nas cu fantoma de neopren. Și a fost 
înjunghiat drept în piept. Ignuk l-a văzut primul, când s-a 
dus să ia cele trebuitoare pentru micul dejun. Marinarul 
zăcea pe spate, cu ochii holbaţi și gura plină de sânge 
negru. 

— A fost omul-focă, bâiguie întruna șamanul. Ne 
va ucide pe toți, unul după altul. 

Peggy s-a hotărât să nu-l mai asculte. Demonii 
mării nu se folosesc de minele magnetice ale armatei Sta- 
telor Unite, asta dacă nu cumva lucrurile se schimbaseră 
tare mult pe tărâmul legendelor. 

Mateloţii au ținut să arunce cadavrul peste bastingaj, 
de teamă să nu vină noaptea să-i bântuie. Este împotriva 
legii, dar sunt cu nervii la pământ și ar da orice ca să fugă 
de cargobot. 

Peggy, care privește ceremonia de pe puntea coman- 
dantului, a remarcat că îngustul coridor de gheață pe care 
se afla nava era pe punctul să se închidă de tot. Dacă nu se 
hotărăsc să ridice ancora, cargobotul riscă să fie strivit de 
aisbergurile tabulare care împresoară alarmant coca. Oare 
asta vrea Rolf? 


Azi-dimineață, Amundssen a ieșit din cală. Avea un aer de 
om rătăcit și extenuat. A mers până la proră, ca să pri- 
vească linia orizontului. Vântul a început să bată, flage- 
lându-l cu boabe de grindină, dar suedezul nu s-a mișcat. 

După vreo douăzeci de minute, s-a întors în timo- 
nerie. Peggy a crezut că va da ordinul de ridicare a anco- 
rei, dar, din păcate, în difuzoare nu s-a auzit nimic. Când 
să-i povestească lui Yuki ce văzuse, aceasta se ridică brusc 
pe cușetă, cu ochii mari de surprindere. Un bip-bip insis- 
tent se auzea din geanta ei de călătorie. Japoneza scoate 
imediat baliza, al cărei beculeț roșu clipea într-un ritm 
mai rapid ca de obicei. 

— E tatăl meu! a strigat ea. Gata! Suntem în preajma 
emițătorului său. Se apropie... 

Era la un pas de isterie. În vreme ce Peggy se apro- 
pia de ea, vocea lui Rolf Amundssen răsună în difuzoarele 
de pe culoar. Le cerea să vină cât mai repede pe puntea 
comandantului. 


Xa 


Se află în fața suedezului, care nu a ascultat niciun 
cuvânt din explicațiile japonezei despre baliză. Mai mult 
ca niciodată, pare cu mintea în altă parte, în două lumi în 

același timp. A slăbit și a îmbătrânit de la începutul călă- 
toriei sau poate că e doar efectul drogurilor. Aceste semne 
de slăbiciune îl fac și mai seducător; e o epavă foarte fru- 
moasă, nimeni n-ar putea să nege asta. 

— Voi saborda vasul, anunță el, privindu-le pe rând 
pe cele două femei. M-am hotărât. Nu încercați să mă 
faceți să mă răzgândesc, pentru că vă pierdeţi timpul. Voi 
arunca în aer vasul, chiar aici. Nu există un loc mai potri- 
vit. Mă voi duce la soția și la copilul meu. Vom dormi în 
același mormânt. 

Spune toate astea fără vreun efect melodramatic, 
mai degrabă cu acea osteneală a unui om care a luat un 
somnifer puternic și e împiedicat să se suie în pat. Yuki 
protestează, nu din umanitate, ci pentru că sinuciderea lui 
Amundssen cade prost, exact în momentul în care baliza a 
captat semnalul emis de tatăl ei. Rolf spulberă argumentul 
cu un gest al mâinii. E dincolo de toate astea. Lumea celor 
vii nu-l mai interesează. 

— Nu vreau să vă iau cu mine în moarte, continuă 
el. Problemele mele mă privesc doar pe mine. Vă voi lăsa 
timp să părăsiți vasul. Luaţi două bărci, cele mai mari, și 
puneţi în ele câte alimente puteți. Nu uitaţi nici corturile 
și nici echipamentul de supravieţuire. 

— Eşti smintit! vociferează Peggy. Cât timp crezi că 
putem rezista pe banchiză? 

— Habar n-am și nici nu-mi pasă, răspunde suede- 
zul. Înainte de a pleca, coborâți la cabina-radio și expe- 
diați un SOS, precizând poziţia. Se va găsi cineva care să 
capteze acest mesaj și să vină după voi. 

Scoate un ceas din buzunar și se uită la el. 

— Aveţi două ore, spune el. Am pornit deja dispozi- 
tivul de aprindere. Detonatorului îi va lua aproximativ o 

sută douăzeci de minute până să acționeze percutorul. Nu 
se mai poate face nimic. Procesul a fost pus în mișcare și e 
ireversibil. Peste două ore, cu aproximaţie, totul va sări în 
aer, fie că aţi părăsit nava sau nu. Nu-i momentul să 
începem o polemică. Nu-mi pasă de micile voastre inte- 
rese. Pe de altă parte, nu trebuie să avem prea mare încre- 
dere în bombele cu efect întârziat. Există întotdeauna un 
decalaj. Cele o sută douăzeci de minute pot să se scurteze 
cu un sfert de oră. În locul vostru, n-aş pierde timpul cu 
discuţii zadarnice. 

— Şi dacă te forțăm să dezamorsezi încărcăturile 
explozive? Întreabă Peg. 

— Aş vrea s-o văd și pe-asta..., răspunde Amundssen, 
rânjind şi strângând într-un pumn imens ceasul metalic 
înnegrit. 

Tânăra femeie are impresia că ar putea să facă zob 
obiectul din palmă la fel de ușor cum ai sparge o coajă de 
nucă. 

— Haideţi, nu pierdeţi timpul, le spune el oftând. 
Cereți-i lui Ignuk să vă dea o mână de ajutor. Cunoaște 
bine banchiza, o să vă fie de folos. 

Nu mai era nimic de făcut. Yuki o trage pe Peggy de 
mânecă. Vrea să coboare la stația-radio. 

— E inutil, spune Peg. E un aparat vechi, nu bate 
departe. Mai bine folosește-ți telefonul mobil. 

— Trebuie să aștept trecerea satelitului, bâiguie japo- 
neza. Deocamdată nu suntem bine poziționate. Nu va 
duce la nimic. Și nu trebuie să consumăm bateriz. După 
ce vom părăsi vasul, nu vom mai putea s-o încărcăm, și cu 
frigul ăsta... 

Are dreptate. Coboară până la stația-radio. Acolo 
Yuki mânuiește emițătorul, dar nu obține decât un zgomot 

alb, o încâlceală de paraziți. Peggy îi smulge microfonul și 
repetă de câteva ori mesajul pentru naufragiu, precizând 
coordonatele. Se simte ca o :dioată. Nimeni nu le-a auzit, 
e mai mult ca sigur. Probabil că vechitura aia nici nu bate 
până dincolo de prora cargobotului! 

„S-a zis cu noi”, își spune ea așezând microfonul pe 
masă. 

— OK, se hotărăște Peg după ce se uită la ceas. Tre- 
buie să ne mișcăm, altfel riscăm ca mateloții s-o șteargă și 
să ne uite la bord. 

les pe punte. Oamenii se agită, cuprinși de panică. 
Fiecare trăncănește în limba lui. Se organizează un lanţ. Se 
dau din mână în mână alimente și combustibil pentru foc. 
Grăsime și bidoane cu ulei. Peggy își amintește că 
eschimosul i-a explicat că poți supraviețui zile în șir doar 
cu o rezervă bună de grăsime de focă. În timp ce se agită 
pe puntea acoperită de polei, ridică ochii să se uite la Rolf. 
Suedezul stă în picioare în timonerie. Și-a aprins o pipă și 
fumează uitându-se ţintă în zare. Văzând-o că visează, 
Ignuk, cu un balot în mână, se răstește la ea. Cele două 
ambarcațiuni se umplu. Nu trebuie să uite nimic, nu se 
știe după cât timp vor veni ajutoarele... dacă vor veni 
vreodată. Yuki s-a dus în cabina ei să încarce în mare 
grabă bateria de schimb a mobilului. De acum înainte, 
supraviețuirea lor va depinde de acest aparat, de capaci- 
tatea lui de a emite în direcția satelitului un apel de salvare 
cu adevărat audibil. 

Peg e dezorientată, nu credea că lucrurile aveau să 
evolueze în acest fel. Mai bine nu s-a fi îmbarcat niciodată 
pe nava lui Rolf. Ar fi trebuit să dea crezare bârfelor 
răspândite pe seama lui. Ar fi... 

Oricum, e prea târziu pentru smiorcăieli. Timpul le 
e măsurat. Peggy se uită iar la Amundssen, singur în 
cabina lui. Are de gând să stea acolo, cu pipa în bot și 
mâinile pe cârmă, în timp ce cargobotul va fi înghițit 
de valuri? 

Întoarce capul spre Yuki, care se apropie cu preţio- 
sul telefon în husa lui de piele. 

— Nu-l putem lăsa pe Rolf să se înece, spune ea. 
Nu-l putem lăsa să se sinucidă. Trebuie să-l luăm cu noi. 

— Nu mai spune?! replică japoneza, pe un ton răs- 
tit. Şi cum vei proceda? Tipul ăsta cântărește de trei ori 
mai mult ca noi. Te striveşte cu un singur pumn. El ne-a 
băgat în rahatul ăsta, să se descurce. 

Peggy se îndreaptă spre Ignuk și îi spune același 
lucru. Eschimosul dă din cap cu tristețe. 

— Pune-i un drog în cafea, insistă tânăra femeie. Ai 
așa ceva în panoplia ta de scamatorii, nu? Ceva care să-l 
facă să doarmă. Numai tu poți să i-o duci, în tine are 
încredere. 

— lgnuk nu place se mintă, bombăne bucătarul. 

— Termină! șuieră Peg. E vorba de viaţa unui om. 
Nu-l putem lăsa să se înece. E un mannar grozav, iar 
cunoștințele lui ne vor fi foarte folositoare dacă vrem să 
supraviețuim. 

Acest ultim punct pare să stârnească interesul șama- 
nului. O fi trăind el în compania spiritelor, dar nu-i prea 
place ideea de a muri pe banchiză. 

— Dacă vrei un pretext bun, insistă tânăra femeie, 
du-i o cană cu cafea și cere-i cheia lacătelor de la arsenal. 
Vom avea nevoie de puști, nu ne poate lăsa fără ele. OK? 

— OK, mormăie eschimosul. 

Și dispare în cambuză. Bărcile sunt pline. Mateloții 
tropăie pe loc de nerăbdare, ar vrea să plece neîntârziat. 

Ignuk a avut grijă ca fiecare ambarcaţiune să aibă setul 
complet de supravieţuire, inclusiv corturi și saci de dor- 
mit. În acest fel, dacă se vor pierde unul de altul în ceață, 
cele două grupuri vor avea șanse egale s-o scoată la capăt. 

„Nu chiar, își spune Peg. Mobilul e în buzunarul 
japonezei, nu în cel al mateloților.” 

Yuki ar vrea și ea să fie coborâte bărcile din gruiele 
lor. Se uită întruna la baliza ale cărei semnale au devenit și 
mai insistente. E nerăbdătoare să plece în căutarea tatălui 
ei. 

Peggy se uită la ceas. Timpul zboară. Știe că ar tre- 
bui să înceapă evacuarea, ca să ajungă suficient de departe 
de vas pe când acesta se va duce la fund. Puterea de absor- 
bţie a unei nave mari este înspăimântătoare; poate să tragă 
după ea toate bărcile de salvare care plutesc în apropiere. 
E ca un vârtej, o pâlnie în contact direct cu abisurile. 

Ignuk revine pe punte, cu o cană izotermă în mână. 
Evită privirea tinerei femei și urcă la timonerie. Peg 
regretă deja această inițiativă. Oare chiar e o idee bună să-l 
salveze pe Amundssen fără voia lui? Nu va începe să le 
facă probleme după ce-l vor duce pe banchiză? Compor- 
tamentul lui sinucigaș poate pune în pericol micul grup al 
naufragiaților. Pe de altă parte, deoarece el însuși a supra- 
viețuit în urma unei situații asemănătoare, știe toate 
greșelile care nu trebuie comise, toate trucurile... 

Observă cu coada ochiului silueta celor doi bărbați 
aflați pe puntea comandantului. Îl vede pe Rolf ducând 
la gură cana de cafea. Dacă nu se va prăbuși într-un sfert 
de oră, să-i fie de bine, îl va lăsa în plata Domnului. Era 
hotărâtă. 

Amundssen iese, în sfârșit, din postul de comandă și 
coboară în cală. Va aștepta apocalipsa în căsuţa din 

grădina secretă. Peggy e sigură că acolo se află detona- 
torul, dar găsirea lui și tăierea tuturor firelor ar lua prea 
mult timp. Nu poate risca. 

— Trebuie să plecăm! strigă Yuki. Ne puneţi în 
pericol cu sentimentalismul vostru stupid! 

Mateloții s-au săturat să tot aștepte. Au sărit într-o 
barcă și manevrează manivelele ca să coboare ambarca- 
țiunea la nivelul valurilor. Gruiele scot sunete tânguitoare, 
cablurile lor sunt înghețate și ar putea pocni ca sticla în 
orice moment. 

— Poţiunea ta acţionează repede? îl întreabă Peggy 
pe șaman. 

— Da, răspunde Ignuk. Dar căpitan solid ca stânca, 
poate la el va dura mai mult. 

— Nu putem să mai așteptăm. Să mergem după el. 

Ia de jos o dăltiță bifurcată care a servit la deschi- 
derea lăzilor cu alimente și se îndreaptă spre cală. Ignuk 
merge în urma ei. Peggy e hotărâtă să-l lovească în cap 
pe Amundssen dacă nu a adormit de-a binelea. Îl găsește pe 
Rolf prăbușit pe culoar. Nu doarme, dar nu se mai poate 
ține pe picioare. Văzându-i că se apropie de el, începe să-i 
insulte în limba lui maternă și schițează mișcări stângace 
ca să-i lovească. Fiecare îl apucă de un braț și îl trag spre 
punte. E greu. Un adevărat bloc de fontă. Din fericire, 
poțţiunea i-a anulat o parte din forță și atacurile lui nu au 
niciun efect. Înjură, bombăne ca un om beat. 

— El nu mulțumit, spune lgnuk stânjenit. Când se 
va trezi, se va răzbuna pe noi. 

— Ajută-mă să-l trag în barcă, spune Peggy gâfâind. 
Vedem noi mai târziu cum e cu răzbunarea. 

Corpul mare al lui Amundssen cade pe fundul 
ambarcațiunii. Ignuk, Yuki și Peggy urcă și ei în barcă. 

Scufundătoarea și eschimosul apucă imediat manivelele, 
una la pupă, cealaltă la proră, și dau drumul la cablu. Am- 
barcațiunea coboară zdruncinându-se, pentru că nu sunt 
perfect sincronizați. E o manevră care cere îndemânare 
dacă nu vrei să vezi barca lăsându-se periculos pe-o parte. 
În sfârșit, ating apa. Eliberează parâmele, apucă vâslele și 
încep să „înoate”. La nivelul liniei de plutire, bucățile de 
aisberguri li se par enorme. Stânjenesc înaintarea marii 
bărci supraîncărcate. Cea mai mică manevră greșită ar fi 
de ajuns ca să-i scufunde. Peggy vâslește din toate pute- 
rile. Are impresia că stau pe loc. Se deplasează încă în 
umbra cargobotului. Trebuie să se depărteze cât mai 
repede, să ia distanță. Dacă explozia are loc acum, vor fi 
în mod sigur aspirați în adâncuri în urma epavei. 

Vâslesc dezordonat. De fiecare dată când lovesc un 
bloc de gheaţă, Peg se așteaptă să vadă barca răsturnân- 
du-se. Yuki respiră zgomotos, la un pas de panică. Numai 
Ignuk, fatalist, vâslește lent. 

Puțin câte puțin, barca își croiește drum prin mijlo- 
cul câmpului de gheață plutitoare. Pare incredibil de mică 
în comparație cu formidabilele fragmente de banchiză 
care alunecă în derivă, unele dintre ele depășind grosimea 
de șapte-opt metri. 

Peggy se teme ca nu cumva scufundarea navei să 
arunce toate acele blocuri peste ei, strivindu-i fără milă. 

Răsună o explozie înfundată, făcându-i pe toți să 
tresară. Urmează alte două deflagrații. De data aceasta, 
Peg vede clar coca sfâșiindu-se la proră, în dreptul liniei 
de plutire. Apa intră în spărtură, bolborosind. Amundssen 
calculase totul perfect. Cargobotul se va duce la fund în 
două minute, cu calele pline de apă. Marea îl umple cu 
puterea unei cascade, iar prora a început deja să se plece. 

Iceberg Ltd. se lasă în față, pregătindu-se să plonjeze în 
valuri. Va coborî în diagonală și se va izbi de pragul înalt. 
Acest șoc îl va rupe probabil în două. 

Clocote enorme, sonore, împresoară etrava. Și răsună 
în carcasa de metal ca niște chiorăieli stomacale. Prora 
dispare sub apă. De îndată ce coca va fi plină pe trei sfer- 
turi, totul va evolua foarte repede. Peggy trage la vâsle cu 
disperare. 'Transpiră în straturile de haine. Nu-i va fi bine 
când se va opri, hainele ar putea să-i îngheţe pe piele. Își 
întredeschide cu o mână combinezonul, ca să intre puţin 
aer. Yuki strigă ceva... Întreabă dacă se află destul de 
departe ca să nu cadă pradă aspiraţiei naufragiului. Peggy 
îi răspunde că nu știe. Idioata de japoneză își închipuie 
probabil că-și petrece viața privind cum se duc la fund 
pacheboturile! 

Scufundarea cargobotului produce o mare turbu- 
lenţă și fragmentele de banchiză încep să se lovească între 
ele. Ar trebui să ajungă pe banchiză, să nu aștepte să fie 
prinși în cleștele aisbergurilor tabulare pe care hula îi face 
să danseze. Tânăra femeie se uită în jurul ei, căutând o 
eventuală plajă de debarcare. Din păcate, pereţii sunt 
drepți, fracturile verticale. Ar avea nevoie de o porțiune în 
pantă domoală. Ignuk avusese aceeași idee și scrutează și 
el împrejurimile. Trebuie să iasă cât mai repede din apă, ca 
să nu fie prinși în menghină. 

Vâslesc cât pot de repede ca să iasă din canal. Eschi- 
mosul comandă manevra și, datorită lui, barca iese din 
labirintul mortal. Acum, din locul în care se află, nu mai 
văd nava în agonie, ecranul de aisberguri le acoperă vede- 
rea. Vâslesc. Marea e din ce în ce mai agitată. E semnalul 
că nava se scufundă și masa ei tulbură valurile. Peggy își 
imaginează marele vas ducându-se la fund ca o imensă 

torpilă peste epava care zace în mâl de zece ani. O va 
strivi, Cele două nave vor forma același ghem de fiare. 

Se înfioară. 

— Unde sunt ceilalți? strigă Yuki, scrutând oceanul. 

Peggy își dă deodată seama că prima barcă, în care 
se află echipajul, dispăruse fără urmă. 


20—— 


Au strigat mult timp fără să obțină vreun răspuns. Vocile 
lor nu aveau nicio putere în fața zgomotului valurilor. 
Probabil că marinarii se rătăciseră în labirintul aisbergu- 
rilor sparte. Nu au cum să-i ajute. Yuki s-a grăbit să 
scoată baliza care clipește întruna. Spune că autonomia 
balizei e limitată și că trebuie de urgență să-și găsească 
tatăl, până nu se stinge aparatul. Receprorul indică și 
direcția ce trebuie urmată dacă vrei să te apropii de 
semnal. GPS-ul va indica orice eventuală derivă. 

— Dacă ai GPS-ul, strigă Peggy, poți să transmiți 
un SOS prin mobil! 

— Nu, răspunde cu încăpățânare Yuki. Nu încă, nu 
până nu-l găsim pe tatăl meu. 

— Şi dacă bateriile se consumă din cauza frigului? 
replică scufundătoarea. 

— Nu se vor consuma, răspunde japoneza. Le țin 
lipite de piele. E inutil să mai insiști. Oricum, chiar dacă 
mi le-ai lua cu forța, n-ai putea să pornești mobilul: are 
tastatura blocată cu un cod. Și n-am să ţi-l spun. Știu 
foarte bine că, după ce voi transmite semnalul SOS, 
niciunuia dintre voi nu-i va mai păsa de salvarea tatălui meu. 

„Scorpie!” izbucnește Peggy în gând. 

Ne le-a mai rămas decât să vâslească. Ambarcațiu- 
nea, prea încărcată, are o poziţie joasă în apă. Poate că ar 

trebui să mai reducă din greutate. Dar dacă mai târziu vor 
regreta acest gest? Cine știe cât timp vor trebui să reziste 
până la sosirea ajutoarelor? 

Vâslitul are cel puțin avantajul întreținerii căldurii 
musculare și, deocamdată, încă nimeni nu suferă de frig. 
Înaintează prin imensa întindere cenușie. Nu mai e hulă; 
nu le rămâne decât să spere că așa va fi și în continuare. 

— La ce distanţă situează baliza punctul de emisie a 
semnalului? întreabă Peggy. 

— Douăzeci de kilometri, răspunde asiatica. Dar 
s-ar părea că se apropie. Aisbergul pe care s-a prăbușit 
avionul se mișcă în derivă în direcția noastră. De fapt, 
vine în întâmpinarea noastră. 

— Să sperăm că-l vom putea aborda, șoptește Peg. 
Altfel, ne va trece pe sub nas fără să ne putem agăța de el. 

Se gândește la tabularele pe lângă care au trecut mai 
adineauri. Pereți de gheață verticali, netezi ca sticla, care 
descurajează orice intenție de escaladare... 

— Va trebui să lansăm cange. Am luat pușca lansa- 
toare de harpon. Doar cinci cartușe. Ar putea să meargă 
dacă geniile ne ajută. 

— Geniile..., ofrează Peggy. 

— Da, insistă eschimosul. Genii plac acțiuni teme- 
rare. Genii acordă bucuros ajutor nebunilor. 

„Atunci suntem salvați”, își spune tânăra femeie, 
trăgând vâsla spre piept. 


Au vâslit patru ore, doar cu mici pauze. Știu că nu au de 
ales. Dacă se opresc, îngheață. Doar un efort muscular 
continuu poate să-i salveze de hipotermie. Din când în 
când, Peggy aruncă o privire spre Rolf, care zace pe fun- 
dul bărcii. Își spune că poate a murit îngheţat. Au pus 
peste el o cuvertură de supraviețuire, rugându-se să fie de 
ajuns. 

Singura veste bună este că aisbergul pe care a căzut 
avionul se apropie cu repeziciune. Peggy speră să mai aibă 
destulă forță ca să urce pe el când va veni momentul 
abordării. 

Nu mai vorbesc. Peg vâslește cu ochii închiși, ca să 
n-o orbească lumina. Soarele bombardează bucățile de 
gheață cu scânteieri care îţi fac rău. Acţionează mecanic, 
cum făceau pe vremuri condamnaţii legaţi cu lanțuri de 
băncile galerelor regale. Bip-bipul a devenit impresionant, 
un țipăt de șoricel sugrumat care scoate un strigăt de 
moarte nesfârșit. 

— Ele! Ele! exclamă japoneza. 

S-a ridicat în picioare la prora ambarcațiunii și arată 
spre un fragment imens de tabular care le barează orizon- 
tul. Peggy simte din nou mirosul de pământ și apă clocită 
al aisbergurilor. Mijește ochii și scrutează pereţii. Sunt 
prea înalți? Prea netezi? 

Și dacă bucata de banchiză ar trece pe sub nasul lor 
fără să poată pune piciorul pe ea? 

— Nu ţopăie! bombăne lgnuk. Altfel barcă scu- 
fundă și toți murit! Femeie stă jos! Lasă bărbat face 
manevră. 

la vâslele și se strecoară cu multă îndemânare de-a 
lungul plăcii plutitoare. Peggy e din ce în ce mai îngrijo- 
rată. După cum se temea, pereții sunt abrupți, netezi. Ca 
din sticlă spartă grosolan. Eschimosul a pregătit o cange. 
Barca râcâie pereții tabularului. Așchii minuscule de 
gheață o lovesc pe Peg drept în față. 

În sfârșit, apare o „plajă”, un fel de debarcader 
natural, al cărui relief accidentat formează o scară cu 
trepte inegale. Șamanul lansează cangea și apropie ambar- 
cațiunea de banchiza plutitoare. 

— Repede, le ordonă el, descărcați alimentele și cor- 
turile. 

Yuki ezită. Peggy se hotărăște să sară pe aisberg. Își 
spune că, dacă barca de salvare s-ar îndepărta acum, ar 
rămâne singură pe insula de gheață în derivă. Singură, fără 
hrană și fără adăpost, condamnată să piară în câteva ore. 

Nu aterizează bine, alunecă pe solul ud și e cât pe 
ce să ajungă direct în mare. Își introduce mâinile în 
crăpături cu energia disperării și frânează căderea. Ignuk 
își pierde răbdarea. E important să se miște repede. Acolo 
unde atinge valurile, gheața e mai puțin rezistentă, mai 
moale. Are tendința să se fărâmițeze. Nu trebuie să zăbo- 
veşti acolo. Vor fi în siguranță doar la mijlocul acelui floe. 

Peggy se proptește cum trebuie în picioare. Eschi- 
mosul începe să-i dea pachetele. Tânăra femeie le aruncă 
în spatele ei, cât mai departe cu putință, acolo unde nu vor 
risca să cadă în apă. Nu e ușor, căci terenul e în pantă, 


ICEBERG 149 


striat de crăpături. Este evident că porțiunea asta de gheață 
ar putea să se desprindă dintr-o clipă într-alta, mai ales 
dacă suportă zdruncinături care își propagă vibraţiile de-a 
lungul fisurilor. 

Yuki se hotărăște și ea să coboare. Peggy îi cere să 
ducă bagajele mai sus, acolo unde terenul e mai solid. 
Japoneza se opintește să salte containerele și execută ordi- 
nul cu multă stângăcie. Cea mai complicată operațiune 
este transportarea lui Rolf Amundssen pe aisberg. E încă 
inert. Doar norișorul de abur care îi iese din gură dove- 
dește că încă nu a murit. 

După ce totul a fost descărcat, Ignuk se grăbeşte să 
sară și el. 

— Şi barca o lăsăm aici? întreabă Peg. 

Șamanul dă din umeri. 

— Prea grea ca să fie trasă din apă, mormeăie el. Pantă 
prea abruptă. 

— O vom pierde, îi atrage atenția tânăra femeie. 
Dacă gheața se fărâmiţează, cangea se va duce cu ea. 

— Atâta pagubă! replică șamanul. Nimic putut face 
mai mult pentru moment. Vom încerca mai târziu s-o 
tragem sus cu frânghii, dar nu va fi ușor. Femei nu destul 
puternice. 

Îl apucă pe Rolf de subsuori și se grăbeşte să urce 
treptele inegale ale scării naturale. Peggy îl imită, apucând 
picioarele căpitanului. Simte gheața cedând sub tălpile ei 
cu un scrâșnet amenințător. De jur-împrejur, marginile 
aisbergului sunt un fel de sorbet care se topește. Tabularul 
vine de mult mai sus, dinspre nord, și apele sunt deja prea 
calde pentru el. 

După ce-l întinde pe Rolf, Ignuk o ajută pe tânăra 
femeie să ajungă cu bine sus pe aisberg, unde Yuki îi 
așteaptă în mijlocul pachetelor împrăștiate. 

Se află pe o suprafață întinsă, deformată de adânci- 
turi. Prin ceață, ai impresia că atinge orizontul, dar este 
doar o iluzie optică. Peggy crede că e lungă de un kilome- 
tru și tot cam atât de lată. Este cu adevărat o bucată de 
banchiză în derivă, o frumoasă porțiune din Polul Nord, 
decupată în unghi drept, ca o prăjitură. Nicăieri nu se 
zărește vreo epavă. 

Yuki se agită. Unde e avionul tatălui ei? Baliza sem- 
nalizează cu disperare, dar epava nu se vede nicăieri. 

— Cu siguranţă că e sub zăpadă, spune Peggy ca să 
astâmpere confuzia tot mai pronunțată a asiaticei. 

— Trebuie să sondăm, propune Yuki, s-o localizăm 
cât mai repede. 

— Nu, ripostează eschimosul cu o voce categorică. 
Mai important montat cort. Noapte vine curând. Montat 
adăpost, altfel murit de frig. 

Japoneza încearcă să se împotrivească, dar e zadar- 
nic. De când au pus piciorul pe insula de gheață, vifornița 
îi biciuiește fără milă, pătrunzându-le prin haine. Cele 
două femei se hotărăsc să-i dea ascultare șamanului. Apucă 
pachetele și le târăsc ca să se depărteze de zona de frac- 
tură. Peg nu-și mai simte brațele, e epuizată. Nu mai vrea 
decât să se poată ghemui într-o adâncitură, acolo unde 
rafalele n-o mai pot atinge, și să doarmă. 

Montarea cortului de supraviețuire nu-i lucru ușor. 
Deși e vorba de un model cu armături gonflabile, a cărui 
structură devine rigidă imediat ce i se injectează aer com- 
primat, trebuie totuși să fie ancorat solid în sol, dacă vrei 
să nu fie luat pe sus ca un sac de hârtie de vântul puternic. 

Peggy se luptă cu țărușii și ciocanul în încercarea da 
a înfige tijele de metal în gheață. Aici, departe de margine, 
gheața e foarte dură. 

E cu nervii la pământ, atât de rău, încât se pome- 
nește plângând. Lacrimile îi îngheață pe obraji. 

Ignuk se lasă în genunchi ca să verifice dacă totul e 
bine fixat. Pare îngrijorat. Vântul devine mai puternic. E 
încărcat de zăpadă, astfel că vizibilitatea se reduce de la un 
minut la altul. 

— Alimentele? întreabă tânăra femeie. 

— Să sperăm că vântul nu le ia cu el, bombăne 
șamanul. 

Peggy îi înțelege îngrijorarea. Suprafața plană a ais- 
bergului tabular este un adevărat patinoar pe care obiec- 
tele glisează cu o ușurință redutabilă, dacă sunt împinse 
de rafale. Așa că tot ceea ce nu e bine fixat pe câmpia de 
gheață poate fi împins peste margine la următoarea vijelie. 

— Şi dacă le-am lega? sugerează Peggy. 

— Prea târziu, răspunde Ignuk arătând spre cer. 
Furtuna vine direct peste noi. 

Devine greu să mai vezi ceva, ochelarii se acoperă de 
fulgi, iar stratul lor se formează la loc instantaneu dacă 
încerci să-i ștergi. 

Eschimosul le împinge pe cele două femei, forțân- 
du-le să intre în cort. Încă o dată, îl apucă pe Amundssen 
de subsuori și îl trage în adăpost. Acum, vizibilitatea e 
zero. S-a pornit una din acele vifornițe în care poți rătăci 
la nesfârșit în apropierea unui iglu fără să reușești să 
găsești intrarea. Pericolul ăsta nu e o legendă, ci e cât 
se poate de real. Peggy știe că, dacă s-ar rătăci, ar putea să 
se împleticească la întâmplare, ca o somnambulă, până 
când pașii ar duce-o la marginea aisbergului și ar cădea 
drept în apă. i 

Cortul de supraviețuire fusese preväzut pentru trei 
persoane, nu mai mult. Patru stau cam înghesuite. Ignuk 

își aruncă bagajul înăuntru: un rucsac jegos și cârpit peste 
tot, care probabil îl însoțește din copilărie. De îndată ce 
s-au așezat pe vine în interiorul adăpostului, șamanul im- 
provizează o mică sobă cu grăsime, după moda explora- 
torilor polari din secolul al XIX-lea, din două cutii de 
conserve suprapuse. În cea de jos, un fitil prins în ulei 
înghețat; în cea de sus, prevăzută cu câteva găuri, o bucată 
de grăsime de focă. Flacăra lumânării va topi încet blocul 
de grăsime, ale cărei picături vor alimenta arderea fitilului. 
Circuit închis. Simplu, dar eficace. Căldura care se degajă 
va încălzi în mod plăcut spațiul îngust al cortului. Un sin- 
gur inconvenient: mirosul. Dar, în acel moment, cu 
furtuna de zăpadă de afară, mirosul urât al slăninii de focă 
constituie ultima neplăcere. 

Le e teamă ca vântul să nu smulgă cortul din țăruși 
și să înceapă să-l învârtă la suprafața banchizei ca pe un 
puc lovit de un jucător de hochei. 

— Zăpada se va îngrămădi lângă pereti, explică Ignuk. 
Curând cort se transformă în iglu. 

Le propune să mănânce, dar nu le e foame. Spaima 
crispează stomacul. Se vor mulțumi cu căldura sobei, a 
cărei eficacitate e sporită de spațiul îngust. 

Ignuk, foare amabil, umflă saltelele pneumatice. 
Nu poți să te întinzi direct pe jos în cort ca să dormi; fri- 
gul urcă dinspre gheaţă și trece prin haine. E vital să inter- 
calezi un strat de aer între cel care doarme și banchiză, 
dacă nu vrei să-l găsești mort dimineaţă. 

Se întind amândouă. Nu au altceva de făcut decât să 
aștepte, privind pereții de pânză zbârnâind în bătaia vije- 
liei. Vor ţine cusăturile? 

Rolf Amundssen doarme. Globii oculari i se agită 
frenetic sub pleoape. 


ICEBERG 153 


Ignuk scoate din rucsac o bucată de carne presată și 
uscată și începe să o roadă fără grabă. Peggy adoarme 
legănată de molfăielile lui. 


žo 


În zori, cortul e acoperit de zăpadă și trebuie să sape 
un tunel ca să iasă. Vântul s-a domolit. Yuki insistă să 
înceapă imediat căutările. Ignuk vrea mai întâi să despa- 
cheteze. 

— Puști necesare, mormăie el. Femeile nu amintit 
urs pe navă? 

Ba da, își amintesc de el. 

— Bucată de banchiză prea mare, spune el dând din 
cap. Posibil animale ascunse în grote. 

Scoate două arme. Yuki nu vrea. Și-a agăţat la gât 
detectorul de baliză care clipește. Ignuk mai ia lopeți și 
sonde telescopice proiectate pentru salvarea victimelor 
avalanșelor. După ce le desfășori de tot, ele măsoară trei 
metri și nu cântăresc mai nimic. Ignuk distribuie apoi car- 
nea uscată. Le recomandă femeilor să nu mănânce zăpadă 
dacă le e sete. Contrar a ceea ce se crede, zăpada nu poto- 
lește setea, ba chiar sporește nevoia de a bea. Iar frigul 
usucă gâtlejul la fel ca vântul încărcat cu nisip. Ignuk nu 
explică de ce; așa e, și gata! Trebuie să-i dea ascultare. Aici 
nu mai e un simplu bucătar de vas; pe banchiză e la el 
acasă. Redevine vânător al ghețurilor. Nimeni nu poate 
pretinde că e în stare să-l înveţe ceva! 

Înainte de a porni în căutare, se apleacă asupra lui 
Rolf și îl examinează. Căpitanul întredeschide un ochi 
tulbure. Bâiguie ceva în suedeză și recade în apatie. 

— Bună poţiune, rânjește șamanul. Încă cel puțin 
trei ore de somn. 

„Și pe urmă, se întreabă Peggy, ce se va întâmpla 
când Amundssen se va trezi și își va da seama că a fost 
văduvit de frumoasa lui sinucidere? Oare n-o să-l apuce o 
furie înspăimântătoare?” 

Ignuk merge în fruntea coloanei. Au fost nevoiți să-și 
pună în picioare rachete, pentru că zăpada e prea moale. 
Peggy descoperă că e destul de stângace la sportul ăsta. 

și concentrează eforturile asupra colinelor, ridică- 
turilor de teren răspândite pe câmpie, pornind de la pre- 
misa că una dintre ele ascunde epava avionului. Yuki e 
încordată, febrilă. Când vorbește, îi tremură vocea. 

„Se apropie momentul adevărului, își spune Peggy 
cu o strângere de inimă. Cum va reacționa japoneza dacă 
își descoperă tatăl mort în mijlocul rămășițelor avionu- 
lui?” 

Nu înaintează prea repede, căci vântul a reînceput 
să bată, tăindu-le răsuflarea. Ajunși la prima colină, o son- 
dează cu ajutorul prăjinilor telescopice. Speră să sur- 
prindă un sunet metalic, să zărească forma unui artefact 
care nu ar datora nimic capriciilor naturii. 

Primele încercări se soldează cu eșecuri. Trebuie să 
continue. 

Deodată, se aude țipătul lui Yuki. În zăpadă se văd 
urme de pași... Cineva mersese pe acolo, fără rachete. 

— Ele! E tatăl meu! E viu! 

Începe să strige în limba ei maternă și merge împle- 
ticindu-se. 

Preţ de câteva clipe, Peggy e gata să creadă și ea 
într-un miracol. Toţi pornesc după urme. Din păcate, 
după o colină, dau nas în nas cu mateloții de pe /ceberg 
Ltd... Hazardul i-a dus și pe ei spre marele tabular, la 
puţin timp după ce Peggy și însoțitorii debarcaseră acolo. 

Au supraviețuit furtunii ascunzându-se într-o cavitate a 
gheții. Cortul lor, prost ancorat, fusese luat de vijelie. 

Îi explică toate acestea lui Ignuk, cu un fel de vehe- 
mență care nu anunță nimic bun. Sunt la limită, înspăi- 
mântați. Cel mai nervos dintre ei începe deodată să 
vocifereze, arătând spre pușca din mâna lui Peg. 

— Vor să le dăm arme, murmură șamanul, uitând de 
data aceasta să se exprime stricat, Ei cred că aduceți ghi- 
nion. Pretind că au văzut pe cineva bântuind prin furtună. 
Un demon. Poate omul-focă. 

Mateloţii se uită la cele două femei cu ostilitate. 
Convenţiile de pe navă nu mai sunt valabile aici, pe uscat. 
Ar trebui ca Rolf să se trezească și să-i strunească, doar el 
s-ar putea impune în fața acestor derbedei. 

— Explică-le că suntem în căutarea avionului, spune 
tânăra femeie. Dacă îl localizăm, ne putem adăposti în 
interiorul carcasei lui. 

Ignuk vorbește cu ei câteva minute. Marinarii nu 
par hotărâți să se miște, continuă să ceară puști. Până la 
urmă, fără tragere de inimă, se alătură grupului. Peggy 
crede că prezența lor va complica lucrurile. 

Se deplasează acum de la o colină la alta. În timp ce 
sondează o ridicătură din centrul banchizei plutitoare, 
prăjinile scot un zgomot metalic atingând un obiect în- 
gropat. 

— Aici e..., spune Yuki. 

Rămâne țintuită locului, incapabilă să înceapă să 
sape cum fac ceilalți. Pare „deconectată”. Ignuk a desfăcut 
lopeţile, și-a pus pușca în bandulieră și muncește cu 
ardoare. Peggy face la fel. Stratul de zăpadă e gros, în parte 
înghețat. Cum bagi lopata, lovești un zid acoperit de 
polei. Avionul e într-adevăr acolo. Prins în gheață, el 

amintește de acele obiecte înglobate în rășina unui press 
papier. E un Learjet destul de luxos. Nu a luat foc la 
contactul cu solul, pentru că nu sunt urme negre pe 
fuzelaj. Peggy e leoarcă de nădușeală. Își deschide combi- 
nezonul pentru ca hainele să nu se îmbibe cu umiditatea 
corporală, ceea ce le-ar face permeabile la frig. Gheaţa 
sticloasă rezistă la loviturile lopeților. E ca și cum ai lovi 
în geamul blindat al unui magazin de bijuterii. Tânăra 
femeie distinge ideograme scrise cu vopsea pe fuzelaj. 
Aparatul e prea jos, lipit de sol. Probabil că a aterizat pe 
burtă. 

Tot sondând, localizează ușa care este larg deschisă. 
Înăuntru e întuneric. Yuki încă nu vrea să se miște din loc. 
Probabil că îi e frică de ceea ce va descoperi! 

Peggy intră prima și aprinde o lanternă. Totul e 
răvășit. Impactul a smuls fotoliile din șuruburi. Se vede 
că, după aceea, cineva a încercat să facă ordine în acel 
haos. Fotoliile au fost așezate în cerc în jurul unei sobe cu 
ulei rudimentare, o replică exactă a celei confecționate de 
Ignuk. 

În fotolii stau oameni înfofoliți în cuverturi. Nu se 
mișcă. Au fața vânătă și buzele violet. Când se apropie de 
ei, tânăra femeie își dă seama că au murit de frig. Tempe- 
ratura extrem de scăzută a congelat cadavrele, conferindu-le 
textura pietrei. Printre ei se află și un japonez, probabil 
tatăl lui Yuki. Stă foarte drept. E un bărbat frumos, cu 
părul tuns foarte scurt, grizonat. Ai spune că e o statuie 
de ceară decolorată. 

— Toți sunt morţi, spune Ignuk, parcurgând cu pri- 
virea întreaga scenă. 

Nu-i deloc surprins; nu crezuse niciodată în supra- 
viețuirea naufragiaților. Un eschimos ar fi putut să se 
descurce, da, dar nu un orășean. 

Trebuie să-i anunțe vestea japonezei. Pentru că 
nimeni nu se încumetă, Peggy hotărăște să-și asume acest 
rol neplăcut. Yuki e tot afară. Din cauza ochelarilor și a 
fularului de la gură, nu poți să-i ghiceşti expresia feţei. 

— Sunt aici, murmură Peg. Îmi pare rău, frigul i-a 
ucis. 

Yuki dă din cap și se mișcă din loc, ca și cum această 
veste ar fi eliberat-o brusc de o mare povară. Intră în apa- 
rat și contemplă morții așezați în fotoliile de piele. Nu 
spune nimic, nu plânge. Peggy nu se miră deloc, știe că 
asiaticilor nu le place să se dea în spectacol și își contro- 
lează manifestările afective. Deseori li se întâmplă chiar 
să-și ascundă suferința sufletească sau stânjeneala în spa- 
tele acelui râs așa-zis „de politețe”, care îi descumpănește 
atât de mult pe occidentali. 

După un moment de ezitare, tânăra fată intră în cer- 
cul oamenilor morți și întinde mâna ca să atingă fața pie- 
trificată a japonezului. Murmură ceva în propria ei limbă. 

Mateloţii stau nemișcați la intrarea avionului și pri- 
vesc bănuitori. Acel mormânt inoxidabil îi înspăimântă, în 
ciuda viforniţei care reîncepe. 

Ignuk, fără să piardă timpul, a pornit în explorarea 
locului. Pare destul de mulțumit de ceea ce găsește. 

— E bun adăpost, explică el. Doar carlinga ruptă. 
Piloți morți, dar îngropați în zăpadă. Bucătărie plină de 
provizii. Oamenii, acolo, au făcut cum spuneam: au tras 
carburant ca să aprindă soba. Mare rezervă de încălzire. E 
foarte bine pentru noi. 

— Dacă aveau cu ce să se încălzească, atunci de ce 
au îngheţat? întreabă tânăra femeie. 

Ignuk dă din umeri. 

— Au adormit și focul s-a stins. Asta greșeala obiș- 
nuită. Niciodată dormit fără foc, altfel moartea vine să te 
ia din somn. Da, da. 

Această reflecţie îi amintește că Rolf a rămas în cor- 
tul de supravieţuire... și focul poate că s-a stins și acolo. 
Trebuie să meargă după el și să-l aducă la avion. E cât se 
poate de clar că nu vor găsi un adăpost mai bun decât 
epava aparatului. Acolo cel puțin fuzelajul îi va apăra de 
furia vântului. Mateloţii se hotărăsc să intre. Se uită 
bănuitori la cercul de cadavre. E ca și cum li s-ar fi propus 
să-și facă tabăra într-un mormânt. Evită să se apropie de 
fotoliile ocupate. 

Ignuk și Peggy se hotărăsc să plece după Rolf, înainte 
să izbucnească furtuna. Pe urmă, le va fi imposibil să 
găsească drumul și riscă să se rătăcească pe distanța, totuși 
redusă, dintre cort și avion. 

Pornesc la drum fără să mai aștepte. Cerul acoperit 
are nuanțe cenușiu-închise. Peg are impresia că privește 
pânza unui decor de teatru. Se mișcă cât pot de repede. 
Amundssen abia se ține pe picioare și trebuie să-l susțină. 
Suedezul bombăne și înjură. Tânăra femeie se uită cu 
regret la alimente; știe că zăpada le va acoperi și că le va fi 
foarte greu să le găsească dacă vor avea nevoie de ele. 

Când ajung înapoi la Learjet, o găsesc pe Yuki în 
același loc. Mateloţii s-au strâns la celălalt capăt și șușo- 
tesc cu voci șuierătoare. Sosirea lui Amundssen îi amu- 
țește. 

Ignuk îl așază pe căpitan într-un fotoliu și le cere 
tuturor să se organizeze. Mai întâi, acoperirea orificiului 
ușii cu o draperie improvizată pentru a împiedica intrarea 
frigului; apoi, reaprinderea sobei polare din mijlocul cer- 
cului de morți. Mateloţii protestează. Nu vor să împartă 

refugiul cu niște cadavre. Şamanul le răspunde că se vor 
ocupa de asta mai târziu, după trecerea furtunii. Nu te 
debarasezi de morți ca de niște pachete oarecare. Arunca- 
rea lor afară din avion, fără o ceremonie potrivită, ar pro- 
voca mânia spiritelor. Dar dacă veghezi asupra lor, dacă le 
respecţi, cadavrele congelate își vor întinde asupra supra- 
viețuitorilor de pe cargobot aura lor protectoare. Mari- 
narii cedează în faţa acestui argument. Un defunct bine 
alintat se poate dovedi un aliat prețios, asta se știe. 

Tabăra se organizează. Instalarea ei e facilitată de 
măsurile luate de tatăl japonezei și de însoțitorii lui. Nau- 
fragiaţii aerului lucraseră deja în sensul indicat de Ignuk. 
Recuperaseră bucăți mari dintr-un înveliș plastifiat și 
confecționaseră un fel de paravane întinse pe rame. Unul 
dintre acestea permitea astuparea orificiului de acces făcut 
în fuselaj. Zăpada, adunându-se peste obstacol, va face 
restul și va forma un strat izolant cât se poate de eficace. 

Peggy își dă seama că avionul este în realitate un 
iglu enorm, un iglu căptușit cu metal și care nu riscă să se 
năruiască peste cei care îl locuiesc. Dacă reușesc să încăl- 
zească acel spațiu, viața poate deveni posibilă acolo. Ignuk 
se agită întruna. Aprinde soba și îi încurajează pe ceilalți 
să formeze un cerc. Peg trebuie să o ia pe Yuki de mână ca 
s-o forțeze să se așeze în genunchi împreună cu ceilalți. 
Uleiul de motor arde răspândind un fum urât mirositor, 
dar vor trebui să se obișnuiască. Ignuk le arată o crăpătură 
în fuzelaj, deasupra capetelor. Mâine vor săpa un coș în 
acel loc, cum se face în igluuri. Flacăra luminează fețele de 
jos în sus, conferindu-le fizionomii sinistre. Amundssen 
se scutură. lese lent din comă. Se plânge că îl doare capul 
ca atunci când ești mahmur. Se uită peste umăr ca să con- 
temple cercul de morți. După expresia feței lui, Peggy 
înțelege că încă nu e foarte sigur că s-a trezit. 

Afară se dezlănțuie furtuna. 

Peg ar vrea să-i spună japonezei să branșeze Marin- 
satul și să lanseze, în sfârșit, apelul SOS care să-i scoată 
din acea capcană, dar ezită. Poate că momentul nu e foarte 
bine ales! 

Nimeni nu spune nimic. Prezența morţilor îi para- 
lizează pe cei vii. După o vreme, căldura s-a răspândit în 
habitaclu, cercul se desface și fiecare se instalează într-un 
fotoliu. Nu au nimic altceva de făcut decât să aștepte să se 
facă dimineaţă. 


Au petrecut o noapte proastă în acea atmosferă ciudată, 
unde morții și viii stătuseră în aceeași cavernă de metal. În 
zori, temperatura devenise blândă în interiorul avionului. 
Peggy s-a întrebat dacă nu cumva cadavrele începeau să se 
dezgheţe, pentru că în habitaclu domnea un miros dul- 
ceag. Oare imaginaţia îi juca feste? Nimeni nu îndrăznește 
să se miște. Marinarii, și chiar Ignuk, aşteaptă un ordin 
al căpitanului. Totuși, Amundssen pare că a renunțat de 
bună-voie la comandă. Culcușit în fotoliul spart, se uită 
ţintă la pata luminoasă a hublourilor. 

Furtuna s-a domolit. Imediat ce vor degaja intrarea, 
vor putea să iasă. Peggy îl trage pe șaman într-un colț și îi 
sugerează să îngroape cadavrele afară, într-o colină de 
zăpadă, acolo unde frigul le va proteja de descompunere. 
Ignuk își dă acordul. Prezența cadavrelor îl indispune și 
pe el. 

Nici marinarii și nici Amundssen nu vor să dea o 
mână de ajutor. Trebuie să se descurce numai ei doi, înde- 
plinind corvoada sinistră cât mai elegant posibil. 

Peggy încearcă să nu atingă pielea goală a morţilor. 
Sunt țepeni, întăriți de frig și îi transporți ca pe niște statui 
dintr-un muzeu. Nu e deloc ușor să deplasezi niște poveri 
atât de incomode pe zăpadă, mai ales dacă nu vrei să le 
tragi pe jos, ceea ce ar fi o lipsă de respect. 

Ignuk îi așază pe defuncți unul lângă altul, sprijiniți 
cu spatele de un troian de zăpadă. Văzându-i astfel, ai 
spune că așteaptă ceva, trecerea unui autocar sau a unui 
tren... 

Când vine rândul tatălui japonezei, Yuki se opune. 

— Nu, nu el! spune ea. Nu-l puneţi alături de cei- 
lalţi. Vreau să-l duc acasă. Așezaţi-l acolo unde îl vom 
putea găsi cu ușurință când elicopterul de salvare va veni 
după noi. 

Îi dau ascultare și așază cadavrul informaticianului 
lângă botul avionului. Vântul îi presară deja fulgi albi pe 
asperitățile feţei și în părul tuns perie. 

Yuki scoate Marinsatul din husă, tastează un cod și 
lansează apelul SOS așteptat de toți. Ecranul mobilului îi 
indică poziţia sa GPS, o comunică interlocutorilor și des- 
crie condiţiile de supravieţuire. Vocea nu-i tremură deloc. 

„Afurisită femeiușcă!” își zice Peggy. 

— Unde ai sunat? întreabă ea, după ce tânăra femeie 
termină de vorbit. 

— La birourile căpităniei, la Sanashtawa, răspunde 
Yuki. Vor lua măsurile necesare imediat ce se îndreaptă 
timpul. Ne cer să tragem rachete de semnalizare sau să 
aprindem focuri când vom auzi zgomotul elicopterului. 

Transmitea această informaţie pe un ton posac. Ca 
și cum acea salvare nu o privea și pe ea. 

— Voi suna din nou peste trei ore, adaugă ea, ca să 
le dau noua noastră poziție. Mi-au cerut să respect acest 
interval până se descarcă bateria. 


$x% 


Aşteaptă. N-au mare lucru de făcut. Au scos din 
echipamentul de supraviețuire rachetele de semnalizare și 

Ignuk a așezat bidoane cu carburant în câmp. Le va da foc 
în ultimul moment ca să le indice salvatorilor cel mai bun 
loc pentru aterizare. După terminarea acestor pregătiri, 
s-au întors în adăpostul fuzelajului ca să mănânce carne 
uscată și pesmeți. Afară, morții stau de pază. Vântul îi 
acoperă de zăpadă, apoi vijelia îi curăță de acest lințoliu. 
Tatăl japonezei, singur, în partea din față a aparatului, 
pare că meditează. Peggy se apropie de el. Fulgii de 
zăpadă care s-au adunat în părul lui formează o perucă 
ciudată care amintește de cea pe care o poartă judecătorii 
englezi arunci când prezidează un proces. E tentată să-i 
scuture părul, considerând că acest detaliu aduce o atin- 
gere a demnității sale. Întinde mâna, dar nu îndrăznește 
să-l atingă. În cele din urmă, ridică din umeri și face un 
pas înapoi. Dar în momentul în care ocolește cadavrul, 
Peg zărește rana de la nivelul cefei. Pare făcută de o sulă 
sau de acul unei mașini de tricotat. 

Tânăra femeie se oprește. Nu-i place deloc ce vede. 
Plaga sugerează că cineva s-a apropiat de informatician ca 
să-l asasineze în somn. O lovitură bine aplicată, care i-a 
secționat măduva spinării. Rana nu a sângerat. Sângele a 
îngheţat imediat. 

„Dacă vântul nu ar fi dat la o parte cuvertura, nu aș 
fi observat”, își spune Peggy. 

Deodată, e cuprinsă de o bănuială. Se deplasează pe 
lângă epavă și se îndreaptă spre celelalte cadavre așezate în 
troianul de zăpadă. Le examinează unul după altul. Toate 
prezintă același semn lângă occiput. 

„Au fost asasinați, își spune Peg nervoasă. Cineva a 
intrat în avion în timp ce dormeau, adunați în jurul sobei 
cu grăsime, și i-a executat fără ca vreunul dintre ei să-și 
dea seama. I-a lichidat pe toți...” 

Cine a putut să facă asta, aici, pe un aisberg care 
plutește în derivă? Unul dintre supraviețuitorii de pe 
avion? Un ucigaș trimis de Yakuza? Și unde s-ar ascunde 
în acel moment? 

Hotărăște să-l anunțe pe Ignuk. Eschimosul exami- 
nează și el cadavrele. 

— Ai dreptate, murmură el. Le-a fost perforată ceafa. 
Poate cu ac gros care folosește la cusutul pielii de focă. 

— Înţelegi ce implică asta? insistă tânăra femeie. Asta 
înseamnă că asasinul se ascunde undeva pe bucata asta de 
banchiză. E aici, ascuns, repetă ea. Și ne observă în acest 
moment. 

Ceea ce o înspăimântă cel mai mult pe Peggy e 
îndârjirea sistematică cu care au fost uciși acei oameni pe 
jumătate morți de frig. La urma urmelor, ar fi fost de-ajuns 
să lase frigul să-și facă treaba, nu? De ce să te mai oste- 
nești cu o astfel de execuție? Aproape că vede în asta o 
răutate vecină cu nebunia. 

— Nu trebuie spus celorlalți, e de părere Ignuk. O 
vor lua razna. Dar să fim noi foarte atenți până sosesc aju- 
toarele. 

— Cine a putut să facă asta? se gândește Peg cu voce 
tare, fără să aștepte la drept vorbind vreun răspuns. 

— Nu știu, spune șamanul. Poate omul-focă. Demo- 
nu] viforniței. Nu place prezență umană pe teritoriul lui. 

Peggy nu consideră util să-i contrazică explicația. E 
nervoasă. În toată povestea asta sunt prea multe lucruri 
iraționale. Asasinatul ăsta la capătul lumii, într-un astfel 
de context, începe să aducă a magie neagră. 

E obosită, sistemul ei de apărare logică slăbește. 
Simte că nu e departe de atingerea acelui grad de permea- 
bilitate când accepți totul, chiar și superstiția. 

Se întorc la avion. Ceilalți se uită la ei ca și cum ar 
bănui ceva. Discuţia lor în preajma morților n-a trecut 
neobservată. Unul dintre mateloți îi pune întrebări lui 
Ignuk în limba lui, pe un ton agresiv. Șamanul nu se 
tulbură. 

Când Peggy se trântește într-un fotoliu, surprinde 
privirea lui Rolf ațintită asupra ei. 

— Ei, treaba nu merge cum aţi vrea? rânjeşte căpi- 
tanul. 

— Toţi suntem nervoși, conchide ea. Trebuie să 
rezistăm. Peste câteva ore vom scăpa de-aici. 

— Nimeni nu va veni după noi, spune suedezul, 
râzând gâlgâit. Nu vă îmbătați cu povești de adormit 
copiii. S-a zis cu noi! Ştiţi la fel de bine ca și mine că 
povestea asta pute. Fata asta, Yuki, nu ne-a spus niciodată 
adevărul. Vom fi lichidaţi și noi, așa cum au fost înțepați 
ceilalți. 

— Ah, ştiai! exclamă tânăra femeie. 

— Da, recunoaște Amundssen, dar nu e treaba mea. 
Eu nu ţin să supraviețuiesc. Aș zice chiar că mă aranjează 
de minune. Dacă ucigașul intră în avion când dormiți, nu 
voi da alarma, vreau să știți asta chiar de-acuma. Voi lăsa 
să fiţi asasinați, toți, și îmi voi aștepta rândul cuminte, 
prefăcându-mă că dorm. 

Rânjește ca un puştan care se felicită dinainte pentru 
o glumă proastă. Apoi își scoate pipa și începe s-o umple 
metodic. 

— Ai măcar o idee despre personalitatea asasinului? 
întreabă Peggy. 

— Nu și nici nu-mi pasă, bombăne Rolf. Nici măcar 
nu vreau să-mi pierd timpul căutând. Oricum, se afla aici 
dinaintea sosirii noastre și ucide fără sentimentalisme. 

Totuși, amărâţii ăștia în mod sigur nu constituiau un peri- 
col foarte mare. Sunt convins că erau deja pe jumătate 
morți de frig când le-a dat lovitura de grație. 

Rolf își aprinde pipa și trage trei fumuri scurte. 
Tutunul sfârâie. 

— Va veni să se ocupe de noi, asta e sigur, conchide 
el. Chiar în noaptea asta. Și va fi foarte bine. Găsesc că ne 
plictisim de moarte. Să fi: naufragiat pe banchiză e cel mai 
rău lucru posibil. Pe o insulă pustie poți cel puțin să ţopăi 
în pielea goală. 

Închide ochii și se concentrează asupra pipei. Lui 
Peggy i se face pielea ca de găină pe tot corpul. Încearcă să 
reziste acestui fior, dar știe că Amundssen are dreptate. Pe 
acel aisberg este cineva căruia nu-i plac străinii și va veni 
să le facă de petrecanie la căderea nopții. 

„Cel puţin noi avem puști”, își spune ea. 

— Poate că e un tip care vrea să-și facă o rezervă de 
carne, mormăie suedezul din fotoliul lui. 

— Ce? bâiguie tânăra femeie. 

— Sigur că da, insistă căpitanul, e un lucru frecvent 
la aceste latitudini. Ca să supraviețuiești, devii canibal, 
începi să-i halești pe ceilalți membri ai expediției. Au exis- 
tat cazuri celebre. Oameni de știință ale căror cariere au 
fost distruse fiindcă au fost bănuiți de antropofagie. Deţi- 
nuții care evadau din Gulag făceau la fel. Luau întotdea- 
una cu ei un evadat în plus. Ca să-l halească pe drum. În 
deşertul alb nu există nimic de mâncare. 

— Crezi că un naufragiat locuiește aici, pe aisberg? 

— De ce nu? Pentru el, suntem doar carne cu pi- 
cioare! Dacă ne ucide, frigul ne va conserva la nesfârșit și 
va avea cu ce să se hrănească timp de luni de zile, poate 
chiar doi-trei ani, dacă face economie. 

— Dacă s-ar arăta, ar fi și el salvat odată cu noi. 

— Poate că nu mai judecă normal. $i, apoi, de unde 
știi că vrea să se întoarcă la civilizație? Dacă a prins gustul 
cărnii de om, s-ar putea să-i fie greu să renunțe! Nu? 

Peggy nu răspunde. Ar vrea să alunge aceste presu- 
puneri extravagante printr-o simplă ridicare din umeri, 
dar nu-i chiar atât de ușor. În sinea ei, o voce îi șoptește că 
Rolf Amundssen s-ar putea să aibă dreptate. 

Au aşteptat toată ziua, trăgând cu urechea, încer- 
când să surprindă prin zgomotul valurilor huruitul meca- 
nic al elicopterului. Zadarnic. N-a apărut nimic care să 
rupă vuietul monoton la talazurilor. Yuki a repetat apelu- 
rile fără să obțină vreun răspuns. Bateriile aparatului sunt 
acum prea slabe pentru a mai stabili legătura cu satelitul. 
Au încercat să le înlocuiască mai întâi cu cele ale balizei, 
dar voltajul nu corespundea. Au fost nevoiți să renunțe, 
ca să nu ardă circuitele. 

Amundssen observă toată această agitație din foto- 
liu, cu pipa în gură, ca un om pe care acest gen de lucruri 
nu-l privește. Probabil că se va enerva când va rămâne fără 
tutun! 

Pe măsură ce se lasă seara, devine evident că ajutoa- 
rele nu vor sosi astăzi. Ce le-a reținut? 

„Probabil că timpul prost, își spune Peggy, conso- 
lându-se singură. Sanashtawa e cufundată în ceața groasă 
și elicopterul n-a putut să decoleze. Vor veni mâine.” 

Și, în mintea ei, o voce mică și răutăcioasă adaugă: 
„Da, dar ca să vă adune cadavrele!” 

Se teme de lăsarea nopţii. Poveștile cu vârcolaci ale 
lui Rolf au impresionat-o. Se pomenește strângând pușca 

în mâini. Se crispează de fiecare dată când vede pe cineva 
depărtându-se să-și facă nevoile. Îi vine să-i strige să fie 
atent. Ea însăși se abține cât poate, amânând cât mai mult 
posibil momentul în care va trebui să se izoleze în spatele 
unei troiene. Dacă ar fi fost în locul asasinului, ar fi ales 
exact acest moment ca să lovească. Scrutează împrejuri- 
mile, dar e un exercițiu periculos, chiar și prin ochelarii de 
protecție. Dacă insiști prea mult, oftalmia te poate orbi 
de-a binelea. Ar fi cel mai rău lucru care i s-ar putea 
întâmpla în situația actuală. 

Îşi imaginează ucigașul, întins pe zăpadă, într-un 
combinezon alb al armatei, imposibil de zărit. Pândește, 
așteaptă ora potrivită... 

Ce război absurd poartă el contra celor care, aseme- 
nea lui, au avut nefericirea să eșueze pe bucata asta de 
banchiză! 

Luminozitatea scade. Trebuie să intre în avion. Ignuk 
a preparat ceai fierbinte și sandvișuri cu grăsime de focă. 
Pentru a mia oară, le repetă celor două femei dezgustate 
că e important să stocheze grăsime ca să lupte contra 
frigului. 

Descurajarea a cuprins întregul grup. Îi pun japone- 
zei un potop de întrebări: ce i-au spus autoritățile por- 
tuare? A vorbit cu serviciul de salvare pe mare? Cu Paza 
de Coastă? 

Yuki răspunde fără vlagă. De la descoperirea cada- 
vrului tatălui ei, s-a închis în ea, într-un univers personal, 
şi comunică doar cu reticență. La urma urmelor, toți o 
urăsc. Din cauza ei au venit până aici. Și pentru ce? Ca să 
descopere o mulțime de cadavre congelate lângă un foc 
stins de mult timp. O întreagă călătorie făcută degeaba. 

Ziua se stinge încetișor. 


ICEBERG 169 


Peggy caută privirea lu: Ignuk. Eschimosul a P 
un motiv bizar pe bucata de plastic care acoperă ușa.. 
la fel sub hublouri. O invocație magică menită să interzică 
intrarea demonilor în epavă. 

Tânăra femeie ar vrea și ea să fie atât de simplu. 

Aşteaptă, cu pușca pe picioare, așezată în fotoliul 
din piele. Acum s-a obișnuit cu mirosul greu al sobei cu 
grăsime. Ignuk a făcut o gaură în zăpada care acoperă 
avionul și fumul poate acum să iasă pe acolo, ceea ce face 
atmosfera mult mai respirabilă în interiorul habitaclului. 

După un timp, trebuie să iasă să facă pipi. Se bles- 
temă că a acceptat ceaiul șamanului. Nu se depărtează. 
Atâta pagubă dacă mateloții se vor chiori la fundul ei! Nu 
are curajul să se ascundă în spatele unei troiene. În timp 
ce-și face nevoia, observă că morții stau în aceeași poziție 
ca ea. Se înfioară, ca la anunțarea unei profeții. 

După ce termină, își încheie hainele cu o mână, în 
cealaltă ținând pușca. 

„La dracu'! Cât va mai dura acest joc?” 

Înainte de a se întoarce la avion, se uită îndelung în 
jur. 

„Unde te ascunzi, ticălosule?” bombăne ea printre 
dinți. 

Se întoarce la avion. Amundssen îi aruncă o privire 
ironică, apoi își scarpină ceafa, holbând ochii. Peg simte 
că îl urăște. 

Se așază în fotoliu, spunându-și că nu va dormi. A 
hotărât, împreună cu lgnuk, să facă de gardă, dar Rclf 
a refuzat să colaboreze. Nu vrea să supraviețuiască și îi 
place să o repete cu o insistență care frizează fanfaronada. 

În orele următoare, Peggy avea să aibă de câteva ori 
impresia că cineva dă târcoale pe afară, foarte aproape de 
avion. 

I se pare că aude zăpada scârțâind, dar totul e, fără 
îndoială, doar un efect al imaginației, pentru că e impo- 
sibil să distingi ceva din cauza vuietului vântului și a răpă- 
ielii bucăților mici de gheaţă care biciuiesc carlinga. 

A vrut să stea prima de gardă, dar simte că i se 
închid ochii. Se trezește de câteva ori în momentul în care 
pușca îi scapă din mâini. Atunci se uită cu atenţie la ce se 
întâmplă în interiorul habitaclului luminat de flacăra sobei 
cu grăsime. Amundssen doarme... sau se preface. Yuki se 
înfioară, chinuită de coşmaruri care alungă semeția obiș- 
nuită de pe fața ei frumoasă. Ignuk sforăie. 

Peggy simte încă o dată acea dorință oribilă de a 
fuma, care o chinuiește în situațiile disperate. Are picioa- 
rele înghețate și mâinile amorțite. E periculos, așa că se 
apropie de foc. 

Are impresia că aude ceva care scrâșnește lângă 
fuzelaj, afară, ca și cum asasinul s-ar distra să zgârie meta- 
lul cu un ac lung de tricotat sau cu o sulă. Ca și cum ar fi 
vrut să le spună viitoarelor lui victime: „Sunt aici... mai 
devreme sau mai târziu, va trebui să adormiţi”. 

Îl trezește pe Ignuk ca să preia garda. Eschimosul își 
îndreaptă spatele bombănind. Peggy se lasă cuprinsă de 
somn. 

Când se adună pentru micul dejun, observă că un 
matelot e lipsă la apel. A ieșit în zori, „să facă pipi”, pre- 
cizează camaradul lui. Își amintește că, trecând pe lângă 
el, îl lovise și asta l-a trezit, dar imediat a adormit din nou. 

les afară, alarmați. Nu e nevoie să meargă prea 
departe. Omul e acolo, înțepenit de frig, cu penisul în 
mână. A căzut cu nasul în zăpadă, cu ochii larg deschiși. 

Peggy se apropie de el. Are o gaură la baza glugii 
care îi acoperă capul. Asasinul îl înțepase prin haină. 
Orificiul prin care a intrat acul abia dacă se vede. Sângele 
a înghețat imediat la ieșirea din rană, oprind hemoragia. 


Descoperirea cadavrului a provocat o mișcare de panică. 
Mateloţii au cerut puști. Pentru că nu erau de ajuns, au 
insistat să le fie dată și pușca lui Peggy, deoarece e știut că 
femeile albe nu știu să se folosească de armele de foc. 

Tensiunea a crescut și lucrurile au fost gata-gata să 
degenereze. Până la urmă, s-au format două grupuri, fie- 
care ocupând o jumătate din avion. 

— Trebuie să ieșim afară, a insistat Peg. Aici, sub 
stratul de zăpadă, nu vom auzi venirea ajutoarelor. 

Are dreptate, dar nu vor să o asculte. Le e teamă. 
Așa că părăsește avionul singură. Astăzi nu mai e ceaţă, 
dar soarele lovește zăpada cu o intensitate atât de mare, 
încât devine orbitor, și atunci se formează o altă ceață, 
ceva vaporos și luminos, în care liniile dansează ciudat de 
fluide. 

Peggy stă de pază în fața avionului acoperit de ză- 
padă. De fiecare dată când aude un scârțâit, tresare și se 
uită peste umăr. Privirea i se oprește asupra grupului de 
morți pietrificaţi, așezați la picioarele troienei. Își spune 
că încep să se miște imediat ce nu se mai uită la ei. Poc- 
netele pe care le tot aude vin de la articulațiile lor, din 
pricina efortului pe care îl fac ca să se ridice. 

Deși își dă seama că delirează, nu se poate abtine să 
nu verifice dacă atitudinile lor sunt tot aceleași. Tatăl 


ICEBERG 173 


japonezei nu avea capul mai puțin înclinat? Iar tipul acela 
înalt, cu ochelari negri, nu avea mâinile sub cuvertură? 

Când spaima începe să cangreneze logica, conștiința 
devine ciudat de permeabilă la superstiție. 

Se opune dorinței de a verifica încă o dată dacă tru- 
purile neînsuflețite sunt tari ca piatra. Nu trebuie să se 
lase pradă fantasmelor. 

Își reia plimbarea, cu ochii spre cer, pândind hurui- 
tul vreunui motor. Nu se aude nimic. 

Unde sunt ajutoarele? Aisbergul s-a deplasat chiar 
atât de mult încât coordonatele transmise de Yuki nu mai 
corespund realității situaţiei lor geografice? 

Îi vine greu s-o creadă. 


+s% 


Și aşa avea să treacă ziua. Ignuk avea să vină s-o 
schimbe pe Peg. Ceilalţi refuză să iasă. 

La căderea serii, tensiunea crește. Mateloţii aruncă 
priviri îngrijorate spre hublouri, ca și cum ar urma să se 
deschidă, lăsând să intre o creatură fantastică ivită din 
viforniță. 

Peggy s-a săturat. Nu se poate continua așa. Bubo- 
iul trebuie spart. la o busolă, o lanternă, un cuțit și iese în 
noapte. Ceilalți o privesc increduli, dar nimeni nu o 
imploră să nu plece. Inima îi bate cu putere. Strânge pușca 
la piept. Are impresia că pleacă la vânătoare de lei cu o 
carabină cu aer comprimat. Își spune că e nebună și sinu- 
cigașă, dar nu poate să mai aștepte, vrea ca totul să se 
termine odată. 

Se îndepărtează de avion și se ghemuiește într-o 
cavitate a troienei, un fel de gheretă naturală pe care a 


174 Serge Brussolo 


descoperit-o în cursul zilei. Astfel e protejată de vânt. Nu 
are niciun plan anume, speră pur și simplu că prezența ei 
îl va face pe asasin să iasă din umbră... și că va putea să-l 
doboare mai înainte ca acesta să-i străpungă ceafa cu acul. 

Îşi repetă că teama îi va da curaj să apese pe trăgaci 
și nu va rămâne paralizată în mod stupid, ca o victimă 
incapabilă să se apere. Încearcă să-și imagineze ucigașul 
sub forma unui rechin. 

Se întunecă din ce în ce mai mult, dar zăpada ampli- 
fică orice luminiţă. Cu puţin noroc, lumina lunu va scălda 
îndeajuns banchiza pentru ca Peggy să poată repera orice 
mișcare suspectă. 

Simte cum o pătrunde frigul. E greu să stai nemișcat 
la o asemenea temperatură. 

Se gândește la ceilalți, aflați în interiorul avionului. 
Își închipuie cu siguranță că o vor găsi moartă în zorii 
zilei. Nici Ignuk nu a avut curajul s-o ajute. 

Așteaptă. 

Îi este din ce în ce mai frig. În momentul în care 
intenționa să se întoarcă în avion, percepe ceva, la cinci- 
zeci de metri în față. Ceva ca... o umbră albă care alunecă 
pe banchiză. 

„Un om de zăpadă care merge”, își spune ea pros- 
tește. Începe să clănțăne din dinți. Degetelor înghețate le 
este din ce în ce mai greu să simtă contururile puștii prin 
grosimea mănușilor. Se ridică. În pofida întunericului, 
acum distinge silueta în mișcare. Individul poartă un com- 
binezon polar alb. O ţinută de camuflaj, nu încape nicio 
îndoială, pentru că nimeni de pe banchiză nu se îmbracă 
în acest fel. A încerca să treci neobservat înseamnă sinu- 
cidere curată. Ai tot interesul să îmbraci haine în culori 
vii, ușor de reperat dintr-un avion. Omul nu are rucsac. 

S-a oprit să observe epava și s-ar zice că nu e hotărât 
să meargă mai departe. Să-l fi avertizat instinctul că îl 
aşteaptă o capcană? 

Face cale întoarsă. Peggy se hotărăște să-l urmă- 
rească. ÎI lasă să plece și se ia după urmele pe care vântul 
le șterge deja. 

Urmele o duc spre o colină și îi arată că necunos- 
cutul se lăsase în genunchi ca să deplaseze un bloc de 
zăpadă. O intrare ascunsă. E de ajuns ca Peggy să dea la o 
parte cubul de gheață, și descoperă o scară naturală care 
coboară în banchiză. Trepte tăiate grosolan în gheață 
care duc la... la ce? O grotă? 

Coboară scara. Jos, dă nas în nas cu o ușă din fier pe 
care se poate citi următorul mesaj, scris cu litere galbene: 


ATENȚIE! 
DINCOLO DE ACEASTĂ LIMITĂ, 
PĂTRUNDEȚI PE TERITORIUL 
STATELOR UNITE ALE AMERICII. 


Are nevoie de câteva secunde ca să-și revină din 
uluială. Aproape că-i vine să creadă că e o glumă, un 
capriciu de om nebun. Întinde mâna. Dar ușa e chiar din 
oțel blindat și inscripția, gravată în metal... Ușa nu-i 
încuiată. Tocul ei, strâmbat, n-o mai lasă să se închidă de 
tot. S-ar zice că o alunecare de teren i-a deformat 
structurile. Tânăra femeie se hotărăște să intre. Doar 
pentru asta a venit, nu? 

În spatele ușii se profilează un culoar cu pereţi de 
metal. Te-ai crede în interiorul unui submarin. Ici și colo, 
luminițe protejate de niște mici grilaje indică drumul. 
Multe sunt stinse. Pereţii metalici, vopsiți în griul specific 
pentru Navy, sunt bășicați peste tot de umiditate. 

Peggy pășește încet, străduindu-se să nu facă zgo- 
mot. După culoar urmează o sală mare ca un hangar. 
Iluminatul prost îi dă sălii aerul lugubru al unei uzine 
dezafectate. În interior plouă. Din tavan cad picături. 
Zgomotul lor formează un clipocit de aversă sub boltă. 
Podeaua e presărată cu băltoace care emană un miros de 
apă stătută. Tânăra femeie luminează cu lanterna pereții, 
grinzile metalice roase de rugină. Înţelege brusc unde se 
află... Îşi aduce aminte de niște reportaje, niște articole. 
Dumnezeule! Să fie oare cu putință? 

Traversează sala care pare să fi folosit drept loc de 
tranzit. Spre cele patru puncte cardinale se deschide câte 
un coridor, șerpuind prin gheață, întinzându-se în inte- 
riorul banchizei. 

Se ține după lumini. Unele galerii sunt cufundate în 
întuneric, altele se bucură de o iluminare intermitentă. 
Peggy intră pe cea mai bine luminată. Umiditatea e mai 
puțin prezentă aici și cineva încercase chiar să oprească 
infiltrările cu un fel de substanță cauciucată întinsă cu 
pensula. Coridorul se deschide și aici spre săli anexe, dor- 
mitoare comune, o cantină, o sală de odihnă. Tânăra 
femeie observă fotografii lipite pe pereți, afișe. Elvis, Jane 
Russel, Marilyn Monroe... 

Un film de război, Podurile de pe Toko-Ri. Afișe cu 
femei. Are impresia că vizitează un muzeu al anilor șai- 
zeci. Totul e îngălbenit, umflat de umiditate, pătat de 
mucegai alb. 

Se oprește, gâfâind. Rețeaua subterană se întinde pe 
toată suprafața aisbergului. Îi e teamă să nu se rătăcească, 
să nu se învârtă pe loc fără să mai fie vreodată în stare să 
găsească ieșirea. Instalaţiile au fost abandonate în urmă cu 
aproape patruzeci de ani, dar încă mai păstrează urmele 
grabei în care s-a desfășurat evacuarea. S-ar zice că s-a 
produs brusc o catastrofă, obligându-i pe cei aflați acolo 
să se năpustească afară. Peggy se strecoară într-un dor- 
mitor militar, format din cușete suprapuse. Saltelele s-au 
transformat în bureţi suturați de umiditate. În buncăr 
domnește o atmosferă nesănătoasă de catacombă, unde 
domină mirosul de salpetru. Pe vremuri, toate acele încă- 
peri erau puternic luminate, se poate vedea după numărul 
de becuri din tavan, dar cele mai multe sunt stinse astăzi 
sau circuitele sunt arse, și tânăra femeie e obligată să 

înainteze pe bâjbâite. Privirea ei se oprește asupra unor 
obiecte insolite: un suspensor, șosete, o cască... 

Se află într-o fostă bază militară a U.S. NAVY. O 
bază secretă dintre cele instalate de armată la limita cer- 
cului polar în perioada Războiului Rece, pentru a supra- 
veghea mai bine manevrele făcute de U.R.S.S. Auzise de 
ele. Ştie că s-a săpat în banchiză pentru a instala înăuntrul 
ei buncăre, depozite pline cu arme și chiar bombardiere în 
stare să zboare în linie dreaptă spre Moscova, în eventua- 
litatea unei intervenţii ordonate de președinte. Aceste 
baze, a căror existență nu a fost recunoscută niciodată, au 
rămas îngropate și active ani în șir, până când sateliții, 
rachetele cu rază lungă de acțiune, pe scurt, noile tehno- 
logii le-au scos din uz. Peggy vizitează acum un monu- 
ment istoric clandestin, un vestigiu al marii paranoia de 
după război. Calcă în unul dintre avanposturile ultimei 
linii de apărare a lumii libere. 

»Mușuroiul de cârtiță” este imens, ramificat. Pro- 
babil că a adăpostit vreo sută de oameni, toți voluntari, 
hotărâți să trăiască într-o izolare totală. Soldați de elită, 
din infanteria marină. Încearcă să-și imagineze existența 
lor, ascunși sub gheaţă, în așteptarea unei eventuale apo- 
calipse. 

Cum or fi suportat această recluziune? 

E fascinată. Muzeul e pustiu, bineînțeles, vitrinele 
conțin doar praf, dar izul s-a păstrat. Izul unei epoci iste- 
rice și pasionante în același timp. 

Pe o masă zărește reviste, ziare. Recunoaște marile 
ilustraţii de pe prima pagină semnate de Norman Rock- 
well, admirate de întreaga Americă. Într-un dulap între- 
deschis, surprinde un aparat de ras mecanic uitat, o carte 
poștală Surf in Malibu... reprezentând un tânăr cu părul 

blond, tuns perie, impecabil. Alt afiș al filmului Plan 9 
from outer space. Încă unul cu Robbie robotul. Ilustrații 
ale unui trecut pe care ea nu-l trăise, dar despre care tatăl 
ei îi vorbea uneori. Peg ascultă cum se topește banchiza, 
lăcrimând prin tablele deplasate ale bolții! Baza secretă e 
în agonie. De cât timp plutea oare în derivă, în ape care 
devin din ce în ce mai calde? Aisbergul se topește, încet 
dar sigur. Baza, fixată în sipetul ei de gheață, a fost pro- 
tejată de influența timpului atâta vreme cât banchiza nu a 
început să se fărâmiţeze. Din păcate, totul s-a schimbat 
când tabularul s-a desprins din soclul său. 

Peggy examinează termometrul încorporat în ceasul 
de la mână. Aici abia dacă sunt zero grade. Adică tempe- 
ratura pare tropicală în comparaţie cu cea care domnește 
afară. Tânăra femeie simte că transpiră. Ocolește un camion 
cu roțile dezumflate. Mai departe, trece pe lângă un PX, 
unul dintre acele supermarketuri rezervate militarilor și 
unde alimentele sunt vândute la preț de solduri. Rafturile 
sunt goale. Doar într-o vitrină au mai rămas niște benzi 
desenate din acea vreme: Dick Tracy, Batman, The 
Spirit... 

Un zgomot de motor o face să se lipească de o ușă. 
E un jeep care străbate coridorul cu viteză mică. La volan 
se află un bărbat înalt. Şi-a scos costumul de camuflaj alb. 
Pe cap poartă o bonetă de lână kaki cu vizieră, un tip 
folosit în mod obișnuit de soldați, care o păstrează uneori 
sub casca regulamentară. 

E nebărbierit, are barba și părul gri. Faţa lui pare 
obosită, plină de riduri adânci. Probabil că, pe vremuri, a 
fost o adevărată forță a naturii, dar acum se deplasează cu 
gesturile precaute și lente ale unui reumatic. Oprește 
vehiculul și coboară. Merge aplecat în față, cu pieptul 

supt. Tușeşte de câteva ori și scuipă într-o batistă. Poartă 
o uniformă militară care face cute și mănuși de lână verzi. 
Peggy îi dă în jur de șaizeci de ani. El să fie ucigașul care 
se distrează străpungând ceafa naufragiaților? Se uită la el 
ținându-și răsuflarea. Bărbatul intră într-un cinematograf 
unde probabil rulează același film din ziua evacuării: 
Omul liniştit, cu John Wayne și Maureen O'Hara. 

Peg își amintește că-l văzuse împreună cu tatăl ei, 
cuibărită pe canapeaua din salon, în vechea casă a familiei 
din Saltree, când era mică. Ceva o împinge să se țină după 
ciudata fantomă din baza secretă părăsită. Se strecoară 
în urma lui în sala întunecoasă. Îl aude mișcându-se în 
cabina de proiecție. Imaginile apar pe ecran. Filmul e 
chiar pe la mijloc, pe acolo pe unde hangiul satului des- 
coperă că John Wayne, acel om pașnic reîntors în ținutul 
natal ca să se retragă din lume, este în realitate un fost 
boxer celebru care și-a ucis adversarul în ring... 

Peg își amintește cum încerca, împreună cu sora ei, 
să imite vorbirea tărăgănată a lui Duke. 

Bărbatul iese din cabină, merge șchiopătând printre 
scaune și se așază în rândul trei. După un timp, începe să 
rostească dialogurile în același timp cu actorii, încercând 
să respecte intonația, dar nu se prea pricepe și vocea lui 
sună fals. 

Trebuie să se întrerupă ca să tușească. După ce și-a 
recăpătat răsuflarea, spune: 

— Apropie-te, știu că ești acolo... Te-am văzut in- 
trând în urma mea. 

Nu întoarce capul să se uite la Peggy, are ochii ațin- 
tiți asupra ecranului. 

— Cine ești? întreabă tânăra femeie fără să se miște. 

— Sunt caporalul Jeffrey Paul Henriott. Lucram la 
intendenţă. De fapt, eram magazionerul acestei baze. 

— N-ai plecat cu ceilalți când ați fost evacuați... sau 
ai fost uitat? voi să știe Peggy. 

În sfârșit, caporalul întoarce lent capul spre ea. 

— Eu am vrut să rămân. A fost o alegere bine chib- 
zuită. Nu aveam niciun motiv să mă întorc în ţară. Nu 
aveam soţie, nici copii, nici prieteni. M-am ascuns. 
Nimeni nu și-a dat seama de absenţa mea. Nu aveam 
niciun amic aici care să se îngrijoreze că nu mă găsește la 
bordul elicopterelor. Am falsificat puțin registrele, pentru 
ca ele să răspundă prezent la apelul numelui meu. Când 
și-au dat seama că lipseam, era prea târziu. 

— De ce au evacuat baza? întreabă tânăra femeie. 

— Baza nu mai servea la nimic. Rușii o reperaseră, 
oftează Henriort. Și-apoi noile tehnologii fac ca acest joc 
de-a v-aţi-ascunselea să fie complet stupid. Apăruseră 
sateliții-spion, rachetele în stare să survoleze jumătate din 
glob. Arătam ca niște idioţi ascunși în igluul nostru plin 
de arme. Cineva, la Pentagon, a hotărât să taie finanțarea. 
Asta a fost tot. 

Se ridică. 

— Vino, spune el. Să servim ceva la cafenea. 

Are o faţă lunară, puțin buhăită, și un nas mare și 
cârn. Ochii lui erau de un albastru-deschis, cu cearcăne 
mari. 

Îi face semn tinerei femei să-l urmeze și o duce la 
tejgheaua din hol. E de ajuns să acționeze câteva întreru- 
pătoare ca să creeze o ambianţă plină de căldură. Brusc, 
Peggy se simte transportată în anii șaizeci, la cinemato- 
graful unui mic oraș liniștit, așa cum nu mai există astăzi. 
Într-un difuzor îi aude pe Beach Boys cântând frumusețea 
fetelor din California. 

— Nu-ţi pot oferi decât cafea și alcool, spune capo- 
ralul. Tot ce-am pus deoparte în momentul evacuării a 

atins astăzi data expirării fatidice. Numai alimentele des- 
hidratate mai pot fi consumate fără niciun pericol. Nu mă 
mai ating de conserve. Sunt prea vechi. Din fericire, vita- 
mina C mai poate fi consumată. Pentru mai multă sigu- 
ranță și ca să nu mor de scorbut, adun alge și toți lichenii 
care cresc pe gheață. Așa fac și eschimoșii. 

— Ai sustras tot ce-ţi putea folosi pentru supravie- 
țuire? întreabă tânăra femeie. 

— Da, recunoaşte Henriott. Era ușor pentru mine, 
pentru că eu răspundeam de toate rezervele. Prevăzusem 
tot ce-mi trebuia ca să rezist câțiva ani în șir, dar nu mă 
gândeam să stau chiar atât de mult. În realitate, nici nu 
știu ce prevăzusem... probabil că nimic. Nu voiam să 
mă întorc în Statele Unite, doream să fiu lăsat în pace. Mă 
săturasem să execut ordine și să fiu calul de bătaie al 
bazei. Îmi spuneam că așa se va întâmpla peste tot unde 
voi merge și că era mai bine pentru mine să dispar. Nu 
mai suportam pe nimeni, nici ofiţerii, nici soldații de rând. 
Se vorbea deja despre trecerea mea în rezervă pentru 
„fobie socială”, dar n-aș fi știut ce să fac după întoarcerea 
în viaţa civilă. Cu siguranță că ar fi fost și mai rău decât în 
armată. 

Cu gesturi meticuloase, caporalul aprinde un filtru 
mare de cafea, nichelat, dar cafeaua pe care o ia dintr-un 
sac și-a pierdut de mult mirosul. 

— E foarte greu de trăit aici, continuă el. Unii peste 
alții, închiși în permanență, doar cu perspectiva patru- 
lărilor, din când în când. Oamenii ajungeau să se urască. 
Unii s-au sinucis, alții au înnebunit. Lipsa femeilor înrău- 
tățea și mai mult lucrurile. O grămadă de tineri obligați să 
trăiască precum călugării... Atmosfera devenea repede 
explozivă, încăierările se iscau din te miri ce. Degeaba 

fuseseră recrutați tipi cu un anumit profil, nu era deloc 
simplu. 

Vorbește privind în gol. Peggy încearcă să-și imagi- 
neze existența lui de la evacuare. Câţi ani petrecuse în 
singurătate? Douăzeci și cinci? Treizeci? Se înfioară. Cu 
siguranță că Henriort suferă de tendințe schizoide, altfel 
cum să admiţi o astfel de alegere? 

Bărbatul o privește și surâde, ca și cum i-ar fi ghicit 
gândurile. 

— Când eram mic, murmură el, îmi plăceau la 
nebunie poveștile cu naufragiați singuratici, tipi lăsați de 
pirați pe o insulă pustie. Îmi tot spuneam că eu nu m-aș 
speria dacă aș rămâne singur pe un atol. Contrariul mă 
înspăimânta: școala, mulțimea, familia... 

— Atunci de ce-ai ales armata? întreabă Peg. 

— Nu știam să fac nimic, răspunde caporalul. Nu 
eram înzestrat pentru studiu. Începusem ucenicia în băcă- 
nia tatălui meu, gestionarea stocurilor și restul. Atunci, de 
ce să nu continui treaba asta la soldați? Am ajuns să des- 
copăr că mă simțeam foarte bine în mijlocul hangarelor 
mele, numărând lăzi, baloturi, containere. Tipii îmi văcsu- 
iau bocancii ca să le dau alcool, trabucuri. Aveam puterea 
să le spun nu. Era o mică plăcere mai importantă pentru 
mine decât un fum de trabuc sau o dușcă de coniac. 

Dă din umeri. Peggy îl privește cu atenție. Trebuie 
că nu e întreg la cap. Niciun om cu judecată nu ar accepta 
de bunăvoie să rămână prizonierul unei baze militare 
pustii la Polul Nord. Caporalul monologhează pentru el. 
Tânăra femeie îi privește mâinile. Încearcă să și le închi- 
puie mânuind acul care a străpuns ceafa tatălui japonezei. 
Asasinează oameni ca să-și protejeze singurătatea? 

„L-a lichidat pe naufragiaţii avionului pentru că s-ar 
fi putut să-i descopere existența, își spune ea. Poate îl 
zăriseră. N-a vrut să-i vadă invadându-i domeniul.” 

Trebuie să aibă grijă să nu stea niciodată cu spatele 
la el. E un anahoret, un eremit, un schimnic al ghețurilor. 
Bărbatul tușește. 

— Sunt bolnav, se scuză el. Umiditatea, frigul. Mi-au 
atacat până la urmă plămânii. Presupun că e un fel de 
tuberculoză. 

— Cum ai reușit să supravieţuiești? întreabă Peggy. 

— i-am spus, răspunde caporalul oftând. Calcula- 
sem totul: carburantul necesar pentru funcționarea grupu- 
rilor electrogene, combustibilii, totul... Era ușor, aveam 
aici tot ce trebuia pentru alimentarea bombardierelor B-47 
cu șase motoare! Cele mai puternice mașini din epocă în 
materie de disuasiune. Autonomia lor de zbor le permitea 
să sfideze Moscova fără probleme și să-i rupă pe Ivani. 
Pistele de decolare erau ascunse sub zăpadă; era de ajuns 
să scoatem buldozerele ca să le facem operaționale în 
câteva ore. Aparatele erau ridicate la suprafață printr-un 
sistem de elevatoare, ca pe portavioane. Ceea ce vezi în 
jur este doar o mică parte din instalațiile reale. Era un 
adevărat oraș, o fortăreață subterană care aștepta să vină 
„seara cea mare”! În aceste condiţii, nu-i prea complicat 
să deturnezi echipamente, alimente, carburant. Îmi făceam 
provizii pentru iarnă! Era ușor, eram stăpânul hangarelor, 
rezervelor, calelor, cisternelor. Puteam pe unele dintre ele 
să le închid, declarându-le necorespunzătoare, imposibil 
de folosit. Birocraţilor poți să le spui orice. Îmi pregăteam 
peștera ca Ali Baba. 

— Ai prevăzut să stai aici atât de mult timp? insistă 
Peg. 

— Nu, mărturisește bărbatul cu ochi încercănați. 
Într-o vreme, am fost gata să mă alătur unui trib de eschi- 
moși, dar până la urmă n-am făcut-o. După câteva săptă- 
mâni, îmi era greu deja să-i suport, așa că m-am întors 
aici. Nu sunt făcut pentru viaţa în societate. 

— Şi, pe urmă, banchiza s-a rupt, conchide Peg. 
Nu-i așa? Această parte s-a desprins de restul bazei. 

— Da, confirmă caporalul. Pericolul rupturii se făcuse 
deja simțit de ceva timp. Apele se încălzeau. Aisbergul s-a 
despicat la mijloc și abia am avut timp să închid ușile 
etanșe ca să blochez intrarea apei. Timp de trei ani, am 
stat în preajma coastei, apoi curenții m-au purtat spre ape 
mai calde, și atunci gheata a început să se înmoaie. 

— De când plutești în derivă? 

— De vreo zece ani. Dar nu-i nimic ieșit din comun, 
există aisberguri de cincizeci sau șaizeci de ani. Totuși, 
dacă va continua să coboare spre sud, e posibil ca tabu- 
larul să se rupă. Am reperat crăpături, zone de tensiune. 
De data asta, n-am să mai pot opri năvala apei. Totul va 
depinde de curenţii marini, suntem la mâna lor, pradă 
capriciilor lor. Oricum, nu mai are nicio importanţă, sunt 
terminat. N-o mai duc mult timp, boala mi-a mâncat plă- 
mânii. 

Peggy nu îndrăznește să abordeze subiectul asasi- 
nării naufragiaților. O fi oare măcar conștient că îi ucide 
pe toți cei care îi amenință proprietatea? 

— Ştii că nu sunt singură afară, începe ea. Te-ar 
deranja dacă însoțitorii mei s-ar adăposti aici? E mult mai 
cald în bază. Își garantez că nu te vor deranja. Nu vom sta 
mult timp. Aşteptăm venirea ajutoarelor. 

Bărbatul a lăsat capul în jos. Își fereşte privirea. Se 
foieşte, e stingherit. 

— Nu te sfătuiesc să-i aduci aici, spune el în cele din 
urmă. Contrar a ceea ce crezi, nu veți fi în siguranță. Cel 
mai bine pentru voi este să rămâneți afară și să vă rugați ca 
salvatorii să vă localizeze cât mai repede cu putință. 

Se îndepărtează de tejghea încruntat. 

— N-am puterea să vă constrâng, bombăne el. Așa 
că veţi face cum vă taie capul, dar, crede-mă, ar fi o gre- 
șeală să invadezi baza cu însoțitorii tăi. Rămâneți acolo 
sus și faceți tot ce vă stă în putere ca să fiți găsiți. E tot ce 
vă pot ura. 

— Ai cumva un emiţător? întreabă tânăra femeie. 

— Nu, mormăie caporalul, îndepărtându-se deja. 
Centrul de emisie-recepție a rămas în cealaltă jumătate de 
bază în momentul rupturii. Nu există nimic aici care să vă 
permită să stabiliți vreo legătură cu lumea civilizată. Îmi 
pare rău. 

Se întoarce la jeep cu pasul lui șchiopătat și urcă 
la volan. Demarează fără niciun semn de rămas-bun și 
pătrunde în întunericul coridorului, lăsând-o pe Peggy 
singură în fața ceștii cu cafea fără aromă. 


Peggy s-a întors la ceilalți. La început, când le-a povestit 
ce descoperise, n-au vrut s-o creadă și au bănuit că și-a 
pierdut minţile. I-a fost greu să-i convingă că totul e real. 
Apoi a început să bată vântul, anunțând furtuna, și le-a 
explicat că ar fi cu toții mult mai la adăpost în adâncul 
bazei decât în interiorul epavei. 

— Nu întârziați mult cu hotărârea, le-a spus ea. 
Dacă se pornește uraganul, știți foarte bine că nu mai 
putem ieși din avion. 

A insistat, precizând că în interiorul bazei sunt doar 
zero grade. Ceilalți ezitau, ascultând urletul vântului. 

— La urma urmelor, ce riscăm? a întrebat Rolf rân- 
jind. S-ar putea să fie amuzant. Și să nu vă faceți iluzii în 
privința avionului, nu e un refugiu chiar atât de sigur. 
Dacă o tornadă afurisită mătură aisbergul, nu-i deloc 
imposibil ca epava să fie împinsă în apă. Forța furtunii o 
va deplasa și, odată dezlipită de sol, va aluneca la fel de 
ușor ca o sanie pe un patinoar. Nu-i va lua mult timp ca 
să cadă în mare. 

Toate feţele s-au îndreptat spre el. Suedezul își um- 
plea nepăsător pipa. Peggy ştie că are dreptate în privința 
avionului. La ultima furtună, îl simțise mișcându-se și 
chiar deplasându-se doi-trei metri. Aparatul Learjet e ca 
un fulg în fața uraganului polar. Vântul ar putea să-l ia pe 
sus ca pe o cutie de chibrituri. 

Probabil că greșesc crezându-se în siguranță în el. 

— Trebuie să vă hotărâți, repetă Peg. Când va în- 
cepe să ningă, n-am să mai pot să vă ghidez spre intrarea 
bazei. 

Marinarii obiectează că, odată intrați în bază, ar fi 
imposibil să mai audă sosirea ajutoarelor. Amundssen 
izbucnește în râs. Niciun elicopter nu va decola din 
Sanashtawa pe o astfel de vreme. N-ar folosi la nimic să 
stai cu ochii pe cer până când nu se va însenina. 

— De acord, spune Yuki, care aproape că nu mai 
deschisese gura de la sosirea lor pe aisberg. Dar îl luăm cu 
noi pe tatăl meu. Nu vreau să-l ia furtuna. Știu că ar fi 
dorit să fie înmormântat în Japonia. 

— Jos e loc mai mult decât suficient ca să impro- 
vizeze o capelă funerară, îi răspunde Peggy. 

Marinarii încă mai ezită, la fel și Ignuk. Bârlogul 
acela clandestin îi sperie, le dă senzația neliniștitoare a 
unei voințe demonice de disimulare. 

Până la urmă, vântul din ce în ce mai puternic gră- 
bește evacuarea. Se adună totul. Rolf și șamanul își asumă 
sarcina de a transporta rămășițele neînsuflețite ale infor- 
maticianului congelat. Peggy merge prima. Trebuie să 
înainteze aplecată în față ca să înfrunte vijelia ce mătură 
deja banchiza cu un vaiet sfâșietor. 

„Asta ar mai lipsi, ca furtuna să izbucnească chiar 
acum, își spune ea. N-am putea nici să mergem înainte, 
nici să ne mai întoarcem.” 

Dar elementele naturii le sunt favorabile și le lasă 
timp să ajungă la intrarea bazei. Descoperind perspectiva 
sălilor pustii, cu apa șiroind din tavan, și coridoarele pe 
jumătate luminate, grupul începe să șușotească. Peggy îi 
duce într-un dormitor comun. Un lucru e sigur: e mult 

mai cald aici decât la suprafață și toți se dezbracă. Se orga- 
nizează tabăra. Trag saltelele și le pun deoparte pe cele 
care nu sunt ude. Ignuk a descoperit infirmeria, unde au 
așezat cadavrul lui Saiko Onoshita. 

— La temperatura asta, ar putea să se dezghețe, le-a 
atras atenția Rolf. Nu-l apropiaţi mult de surse de căl- 
dură, altfel va începe să miroasă. Având în vedere lipsa 
aerisirii, n-ar fi deloc înțelept. 

Au colonizat dormitorul comun, cândva prevăzut 
să primească vreo șaizeci de oameni. Mateloții s-au des- 
părțit de restul grupului și s-au izolat la celălalt capăt al 
sălii, șușotind între ei. 

Peggy a fost nevoită să le spună totul despre capo- 
ralul Henriott și despre ciudata lui pasiune pentru 
singurătate. 

— E un lucru destul de recent în rândul navigatori- 
lor, a comentat Amundssen. Mulți dintre marinarii singu- 
ratici sunt în realitate schizoizi. Contrar a ceea ce se 
crede, nu suferă de izolare. Escalele, necesitatea de a avea 
relații cu oamenii îi chinuiește. Am văzut deseori asta. 

Pare că se distrează. Aspectul insolit al situaţiei l-a 
trezit din apatie. Mai spune că auzise și el despre astfel de 
baze secrete săpate în gheață. Dar că nu dăduse nicio 
crezare acestor zvonuri de cârciumă. Propune să plece în 
explorare. Ignuk nu pare deloc liniștit, dar nu îndrăznește 
să refuze. Peggy insistă asupra necesității de a nu se rătăci 
prin labirintul galeriilor. Yuki refuză, vrea să-și vegheze 
tatăl, să spună rugăciuni. Se retrage la infirmerie. Își măr- 
turisește regretul de a nu avea tămâie. 

Ceilalți se pun în mișcare. Lui Peg nu-i place com- 
portamentul bășcălios al lui Amundssen. S-ar zice că 
vizitează nu știu ce parc de distracții. Se extaziază sau 

rânjește, pipăie tot, ia o șapcă veche de soldat, o pune pe 
cap și caută o oglindă ca să vadă cum îi stă. Se comportă 
exact ca un ciclotimic care, în doar câteva ore, după ce s-a 
entuziasmat până la isterie, cade în hăurile celei mai negre 
depresii. 

Tot explorând așa, se apropie de fostele hangare 
strategice, acolo unde bombardierele așteptau semnalul 
bombardamentului nuclear. Toate sunt pustii, mai puțin 
unul, unde doarme carcasa unui imens B-47 prins în 
gheață. Avionul pare bine protejat, închis ca într-o vitrină 
de apă solidificată. În momentul în care baza secretă s-a 
rupt în două, din boltă s-au desprins câteva grinzi, strivin- 
du-i coada și o parte din fuzelaj. E un monstru inutil, un 
olog enorm cu forme impresionante. 

— Dumnezeule mare! exclamă Amundssen. Au fost 
atât de grăbiţi s-o șteargă, încât au abandonat o parte din 
arsenal. 

— Presupun că e dezarmat, spune Peggy. E doar o 
carcasă goală. 

Tânăra femeie este de părere că acel aparat urma să 
ajungă la fier vechi, că voiau să-l facă bucăți. De aceea nu 
consideraseră util să-l ia cu ei. 

Rolf se apropie de zidul de gheață sticloasă care 
acoperă botul aparatului. 

— Mă gândesc la o chestie, spune el pocnind din 
degete. Trebuie să existe neapărat o stație-radio în car- 
lingă. Dacă reușim s-o luăm, am avea posibilitatea să emi- 
tem un SOS mult mai eficace decât cel trimis prin 
telefonul prietenei tale cu ochi oblici. 

Peggy era cât pe ce să replice: „Ce-ţi pasă? Credeam 
că vrei să mori?” Apoi își dă seama că suedezul are drep- 
tate. Dacă există o staţie-radio, cu siguranţă că e posibil 

s-o pună în funcțiune branşând-o la circuitul de iluminare 
al culoarelor. Atinge gheața prin mănușă; i se pare tare ca 
piatra. 

— Ignuk, le-ai putea cere băieților să facă asta? în- 
treabă ea. 

Eschimosul dă din cap. Nu pare în apele lui. În 
penumbră, bombardierul seamănă puţin cu un schelet de 
balenă fosilizat. Gheaţa impură, care îi tulbură formele, 
îi conferă un aspect ireal. Ai zice că e o imagine conser- 
vată în rășină... o imagine lipsită de materialitate. Un 
miraj, s-ar putea spune. 

— Bine, oftează șamanul. Ignuk întoarce cu mari- 
nari. 

Pleacă după ei. Peggy nu mai știe dacă explorează o 
fostă bază a amnatei americane sau dacă se plimbă prin 
interiorul unei piramide. Pândește zgomotul jeepului, deși 
știe că sunt foarte puține șanse ca Henriott să provoace o 
întâlnire cu naufragiații. E convinsă că a dat fuga să se 
ascundă în străfundurile bazei, în spatele unui zid de apă- 
rare de uși blindate, acolo unde nimeni nu va veni după el. 

Ca să destindă atmosfera, își conduce însoțitorii la 
intrarea în cinematograf. În cabina de proiecție descoperă 
zeci de cutii metalice rotunde. Role pe care Jeffrey 
Henriott le pusese deoparte pentru uzul personal. Râu! 
fără întoarcere, Trenul va suiera de trei ori, Douăzeci de 
mii de leghe sub mări, Moby Dick... 

Probabil că le știa pe de rost. 

lau apoi hotărârea să se întoarcă la dormitor. 
Penumbra tunelurilor devine deodată apăsătoare, podeaua 
începe să se miște sub picioarele lor și aproape că își pierd 

-echilibrul. 


— Gata, murmură Amundssen, s-a dezlănțuit furtuna. 


192 Serge Brussolo 


Peggy își spune că ar fi nevoie de valuri uriașe ca să 
reușească să miște un tabular precum cel în care se refu- 
giaseră ei. Se felicită că i-a convins pe ceilalți să coboare în 
interiorul bazei. 

Entuziasmul suedezului a dispărut. Nu-şi mai des- 
cleșrează dinții. 

Ajunşi în dormitor, mănâncă în tăcere supa impro- 
vizată de bucătarul-șaman. Nu mai au altceva de făcut 
decât să doarmă așteptând ziua de mâine. Peggy insistă să 
facă de gardă cu rândul. 

— Crezi că acest Henriott e ucigașul? întreabă 
Amundssen. 

— Cine altcineva? răspunde Peg oftând. 

— E adevărat că trebuie să fii sărit de pe fix ca să 
intenționezi să-ți petreci restul zilelor într-un buncăr 
pustiu, recunoaște căpitanul. 

Peggy nu vrea să mai înceapă nicio discuţie, vrea 
doar să fie închisă ușa dormitorului și ca un om înarmat să 
facă de pază în mijlocul cușetelor. Amundssen acceptă 
primul schimb, după care vor urma lgnuk, Peg și Yuki, 
dacă vor reuși să o smulgă de la pregătirile ei funerare. 

Peggy se aruncă pe una dintre saltele și își trage pe 
cap gluga scurtei impermeabile. Nu i-a lăsat să stingă 
lumina. Rolf s-a instalat comod, cu pușca pe genunchi. Își 
pregătește o nouă pipă. 


++ 


Când Ignuk o trezește, patru ore mai târziu, Peggy 
are impresia că a dormit doar zece minute și protestează, 
cerând să tie lăsată în pace. Eschimosul insistă. Peg se 
ridică dârdâind. El îi pune în mâini o cană cu ceai fier- 
binte. 

— Totul e calm, șoptește el. Nimeni n-a venit 
pe-aici. 

— Unde e Yuki? întreabă Peggy. 

— Nu văzut, cască Inguk îndepărtându-se. Rituri 
funerare foarte complicate, ia mult timp. 

Se întinde pe cușeta lui și închide ochi. Tânăra femeie 
se ridică și își ocupă locul pe scaunul tare din mijlocul 
paturilor, cu fața la ușă. 

Nu se aud decât sforăitul oamenilor și clipocitul 
picăturilor de apă care cad din tavan. După o jumătate de 
oră, Peg se simte cuprinsă de o neliniște ciudată. Și dacă... 

„Şi dacă Yuki e moartă?” 

Și-o imaginează prăbușită peste cadavrul tatălui ei, 
cu ceafa străpunsă, ca toți cei dinaintea ei. Nu mai e în 
stare să aștepte; se ridică și întredeschide ușa. Culoarul i 
se pare chiar mai întunecos și mai ameninţător decât mai 
devreme. Infirrneria e doar la zece metri, dar distanța pare 
dilatară de climatul fantasmatic al tunelurilor pustii. 
Peggy ridică pușca și face trei pași. Ușa infirmeriei nu e 
închisă, pe podeaua culoarului se vede o dungă gălbuie de 
lumină. Înaintează. 

Răsuflă ușurată. Yuki e în viață. Pare că se reculege 
lângă trupul neînsuflețit al informaticianului. L-a dezbră- 
cat, scoțându-i hainele polare întărite de îngheț. Japonezul 
e acum așezat pe o masă de operații, gol pușcă, brațele îi 
sunt întinse pe lângă corp. 

Peggy se trage repede înapoi, de teamă să nu pară 
indiscretă. i 


În timpul serviciului de gardă al tinerei femei, aisbergul se 
clatină de câteva ori, ca și cum ar fi cât pe ce să se scu- 
funde. Peggy trage cu urechea, înspăimântată la gândul că 
marea bucată de banchiză ar putea să se rupă brusc în 
două. Încearcă să se consoleze, spunându-și că acolo sus, 
la suprafață, valurile mătură probabil gheața cu furie. Nu 
este imposibil, de altfel, ca ele să fi înghițit deja avionul. 

În timp ce o cuprinde somnolența, aude venind, din 
străfundul culoarelor, ecoul unui pas ezitant... același pe 
care îl auzea noaptea, la bordul cargobotului. Primul im- 
puls este să vadă dacă Rolf se află acolo, întins pe cușetă. 
Suedezul doarme, prin urmare nu el își târa pașii pe 
culoare... Nu poate fi vorba decât de caporalul Henriott. 
Dar asta ar însemna că magazinerul singuratic se cățăra la 
bordul navei ca să-i chinuiască pe pasageri? Nu, e impo- 
sibil. Peggy nu-l vede deloc în acest rol. Pe deasupra, mai 
e și bolnav și pare că se deplasează cu mare greutate. 

„Sau poate joacă teatru, își spune ea. Ziua e nepu- 
tincios, iar noaptea se transformă în Navy Seal.” 

Îşi amintește de mina magnetică lipită pe cocă. O 
mină demodată. Probabil luată din arsenalul bazei. 

„A încercat să ne scufunde înainte să ajungem la ais- 
berg. Voia cu orice chip să-și protejeze singurătatea.” 

Cu siguranță că undeva există o vedetă rapidă, joasă 
și acoperită cu vopsea de camuflaj, pe care Henriott o 
folosește ca să se deplaseze. El era cel care urca la bordul 
cargobotului, pe scara de bord. El se plimba pe culoare, 
îmbrăcat într-un combinezon de neopren puțin mucegăit 
(de unde mirosul atât de ciudat pe care îl remarcase Peggy). 

Când a fost surprins de un matelot în cursul plim- 
bării sale la bord, l-a asasinat. 

„Îl acuzam pe Amundssen, își spune Peggy, și, de 
fapt, era Henriott. Știa că ne îndreptăm spre bază, nu voia 
să ne vadă urcând pe insula lui pustie. Eram prea multi, 
înarmaţi, la pândă; și-a spus că nu va reuși să scape de noi 
atât de ușor ca în cazul naufragiaților din avion. A încer- 
cat să ne arunce în aer folosind o mină din arsenalul expi- 
rat al bazei, dar n-a mers.” 

Peg întoarce fiecare gând pe toate părțile. Dar tot 
rămân zone de umbră, piesele acelui puzzle nu se potri- 
veau perfect. Asta o agasează. Aude cum se pierde zgo- 
motul pașilor în adâncul tunelurilor. Trebuie să rămână 
vigilenți. Caporalul nu poate fi controlat și nu va renunța 
la liniștea lui. 


Au trecut două zile de neliniște și încordare. La sfârșitul 
furtunii, Peggy a ieșit puțin în aer liber și a putut să con- 
state că valurile măturaseră suprafața aisbergului, luând cu 
ele carcasa avionului. Scăpaseră ca prin urechile acului. 
Dacă ar fi făcut greșeala să rămână acolo baricadați, acum 
ar fi fost pe fundul mării. 

Ignuk i-a convins pe mateloți să înceapă munca în 
hangarul avionului B-47. S-au pus pe săpat în gheață ca să 
se strecoare în cockpit și să ia de acolo staţia radio, dar 
înaintează greu, din lipsa unor scule potrivite. Sunt 
obligați să sape folosind răișul unor lopeți pliabile, iar 
peretele vitrificat este, în acel loc neîncălzit, incredibil de 
tare. Peggy a descoperit că numai unele tuneluri sunt ali- 
mentate cu căldură, celelalte fiind lăsate pradă frigului. 
Presupune că penuria de carburanți l-a făcut pe Henriott 
să-și reducă treptat teritoriul la partea necesară pentru 
subzistență. Cu timpul, această zonă locuibilă se va mic- 
șora din ce în ce mai mult, până în ziua în care se va 
reduce la o singură cameră, unde va arde o sobă cu gră- 
sime. Cât se poate de normal. Ba chiar era stupefiant că 
Heririott a reușit să supraviețuiască atât de mult timp. 

Alt subiect de preocupare: Amundssen, care se cal- 
mase, s-a trezit încruntat, bombănind cuvinte de neîn- 
teles. Peggy avusese impresia că suedezul se plânge că 

Birgit și Leif îi bântuiau din nou visele. Și pretinde că îi 
aude murmurând pe culoare. Se proțăpește în fața dormi- 
torului, cu capul aplecat, trăgând cu urechea, și ascultă ore 
întregi zgomotele purtare de ecoul tunelurilor. 

— Auzi! exclamă el deodată. Auzi-i, vorbesc! Am 
recunoscut vocea lui Birgit. Chiar n-auziţi? 

Dar nu aveau ce să audă, în afara clipocitului pică- 
turilor care cădeau din tavan. Atunci se enervează, devine 
răzbunător. 

— Mă urmăresc, se lamentează el. M-au găsit aici. E 
vina voastră, trebuia să mă lăsaţi să mor. 

E în stare să repete aceleași vorbe de douăzeci-trei- 
zeci de ori la rând. Gesticulările lui îi fac pe toți nervoși. 
Peggy ar dori tare mult să se liniștească. I-a sugerat şama- 
nului să prepare o infuzie soporifică, dar el a răspuns că 
nu se poate face nimic contra nemulțumirii spectrelor. 

— A fost mare greșeală salvar căpitan. Spirite deloc 
mulțumite. Au impresia că au fost trase pe sfoară. Se vor 
răzbuna, prezice el. Asta e sigur, da, da. 

Peggy își dă seama că nu va obține mare lucru de la 
el. 


Seara avea s-o întâmpine pe Peggy cu două surprize 
neplăcute. Mai întâi Ignuk a venit la ea și i-a reproșat că i-a 
făcut să sape în gheață degeaba. Când marinarii au reușit 
să pătrundă în carlingă, au găsit compartimentul stației 
radio gol, cu firele de racordare atârnând smulse. 

— Stația a fost luară de acolo, a bombănit eschimo- 
sul. Cu mult timp în urmă. Am muncit din greu pentru 
nimic; mateloţii nu mulțumiți, au pică pe tine. 

Mai târziu, la căderea nopții, Peggy a intrat în infir- 
merie ca să vadă ce făcea Yuki. Și a fost cât pe ce să pipe. 
Corpul informaticianului zăcea și acum pe masa de ope- 
rații, dar fusese jupuit; arăta ca o planșă de anatomie. 


7 + 


De data aceasta a dat alarma și a reușit să-i adune pe 
naufragiați. Au venit toți să privească cadavrul mutilat. 
Toată pielea torsului și a abdomenului fusese smulsă, de la 
baza gâtului până la limita pubisului. Era un act absurd și 
monstruos, care nu putea fi săvârșit decât de un nebun. 
Yuki dispăruse. Peggy bănuiește că Henriott o răpise. 

Contrar a ceea ce spera, vederea cadavrului profanat 
nu i-a însuflețit pe supraviețuitori. Mateloţii, Ignuk și 
chiar Amundssen au bătut în retragere, spunând că era 
opera fantomelor care bântuiau baza dezafectată. Degeaba 
le-a amintit de existența caporalului; n-au vrut s-o asculte. 
Pentru ei, Birgit și Leif, spectrele ieșite din ocean, sunt 
acolo, ascunse undeva în interiorul stației. Au început cu 
cadavrele, dar, peste puțin timp, se vor ocupa și de cei vii. 

S-a iscat o ceartă și oamenii s-au insultat în limba 
eschimoșilor. Degeaba s-a răstit șamanul la ei, nu i-a liniș- 
tit. Toţi sunt înspăimântați și agresivi, având deja certi- 
tudinea că fantomele vor veni să le jupoaie pielea. Agită 
puștile și le îndreaptă, la întâmplare, în diferite direcții, ca 
și cum amenințarea s-ar fi ascuns acolo, în fiecare colț de 
umbră, gata să se materializeze. 

Exasperată, Peggy se hotărăște să plece singură în 
căutarea japonezei. Își ia o lanternă, pușca și cretă ca să 
marcheze drumul. 

Înaintează singură prin tunelul principal prost lumi- 
nat. La fiecare cincizeci de metri clipește un bec galben. În 

afara acestor oaze de lumină, domnește întunericul, iar 
Peggy trebuie să meargă pe bâjbâite, încercând să nu 
gândească prea mult. O strigă pe Yuki, pe un ton care 
se vrea ferm. La fiecare ramificație a culoarului, face un 
semn cu creta, ca să fie sigură că va găsi drumul de întoar- 
cere. 

În sfârșit, aude un plânset în stânga ei. Japoneza se 
află acolo, ghemuită într-un colt al unei încăperi goale. 
Nu-i rănită, ci doar șocată. Tot ce a putut să scoată de la 
acel suflet chinuit a fost o poveste cu un bărbat în combi- 
nezon cauciucat, care a atacat-o pe la spate și i-a acoperit 
capul cu un sac. 

— Mi-a pus un cuţit în gât, se tânguie ea, arătând o 
crestătură a pielii. Am crezut că mă va omori. Mi-a ordo- 
nat să mă întind pe podea, în infirmerie... Nu știu ce 
făcea. Pe urmă, m-a târât pe culoare. M-a insultat printre 
dinți. Mi-a spus să stau aici. Mi-a cerut să închid ochii 
pentru că urma să-mi scoată sacul de pe cap. M-a prevenit 
că, dacă trișez, îmi va scoate ochii... Când ai venit tu, am 
crezut că se întorcea el. 

Tremură, clănțănește din dinți. Amestecă engleza cu 
japoneza. Peggy nu îndrăznește să-i spună că trupul neîn- 
suflețit al tatălui ei a fost jupuit. Îi e teamă să nu facă o 
criză de nervi. 

— Haide, trebuie să ne întoarcem la ceilalți, îi spune 
ea. Voi reveni să mă ocup de caporal. Nu putem continua 
așa. 


A dus-o pe Yuki în dormitor. Mateloţii au fost gata 
să tragă în ea când a deschis ușa sălii. Toţi sunt cu nervii 
la pământ, gata să tragă și în umbra lor. Peggy i-a 

încredinţat-o pe asiatică lui Ignuk, apoi a trecut pe la 
infirmerie ca să acopere cadavrul informaticianului cu un 
cearceaf. Nu înțelege sensul acestei agresiuni. „De ce să-i 
faci asta unui cadavru?” 

După rezolvarea acestor detalii, a pornit-o iar pe 
culoare, cu intenția de a repera locul unde se ascunde 
Henriott... și de a-l neutraliza. Speră să găsească în bâr- 
logul lui stația radio pe care caporalul o luase din bom- 
bardier. Aceasta a rămas acum singura lor speranță de a 
lua legătura cu Sanashtawa și de a explica amănunțit situa- 
ţia lor ciudată. 


O melodie fornăită îi indică drumul, o melodie cântată de 
Beach Boys, nepotrivită într-un astfel de context. Peggy 
recunoaşte cântecul Help Me Rondha, pe care, la Saltree, 
vecinul lor obișnuia să-l cânte în gura mare când își 
tundea peluza. Apoi îl aude pe caporal tușind. Din acel 
loc, Peggy începe să transpire, pentru că este mult mai 
cald decât în restul bazei. Își aduce aminte că îl cheamă 
Jeffrey şi rostește acest nume. Îl găsește întins pe un 
pat de campanie, într-o încăpere ticsită cu lucruri în 
dezordine. Pereţii sunt plini de cărți, dar și de discuri 
vechi din vinil de 45 de turaţii, așa cum se făceau în anii 
șaizeci. E înfofolit într-un sac de dormit, are febră, 
clănțănește din dinți. Tinerei femei îi vine greu să creadă 
că el este asasinul nebun care a terorizat-o pe Yuki și a 
jupuit cadavrul tatălui ei. Joacă teatru? Lasă în jos țeava 
puștii. Din fundul patului, Henriott rânjește. 

— Să nu-mi spui că te sperii de mine! zice el cu o 
voce epuizată. 

Într-adevăr, Peggy își dă seama că arată caraghios cu 
pușca în mână. Are impresia că amenință un muribund 
chircit într-un pat de spital. 

— Nu vezi că sunt gata să-mi dau duhul? spune 
caporalul enervat. Plămânii mei se fărâmițează ca un 
burete vechi. Haide, poţi să stai jos. Nu riști nimic, n-am 
să sar la gâtul tău. 

Peggy examinează camera. Observă pe o noptieră 
câteva seringi cu morfină luate dintr-o trusă de prim-aju- 
tor din dotarea armatei americane. Își dă seama că Jeffrey 
este complet năuc. Transpiră, deși e foarte palid la față. 
Emană un miros neplăcut, de boală, de disperare. 

— N-ai ţinut cont de avertismentele mele, bombăne 
el, ridicându-se într-un cot. Ai greșit. Trebuia să plecați. 

— Ajutoarele n-au venit, obiectează Peggy. Și a mai 
fost și furtuna. Nu sunt sigură că mesajele noastre au fost 
auzite. Ce-ai făcut cu stația radio care se afla în bom- 
bardierul B-47? 

Henriott întoarce capul și contemplă peretele. 

— Am distrus-o de mult, răspunde el. N-am vrut să 
fiu tentat să cer ajutor, în perioadele de depresie. Nu veți 
găsi niciun aparat în stare să emită în toată baza. Le-am 
făcut bucăți pe toate. 

Peggy strânge degetele pe parul puștii. Abia se 
abține să nu-l lovească pe acest nebun care i-a condamnat 
la izolare. 

— N-ai înțeles nimic, continuă caporalul. Aici e peri- 
colul. Nu sunteți doriți. Dacă rămâneți, veți fi eliminați 
unul după altul. Urcați în bărcile voastre de salvare și 
părăsiți aisbergul. Veţi avea mai multe șanse de supra- 
viețuire plecând pe mare decât rămânând aici. 

— Eşti într-o ureche, spune tânăra femeie oftând. 
Oricum, e imposibil. Dacă furtuna a luat pe sus avionul, a 
măturat și ambarcațiunile. 

Se ridică, înțelegând că nu va scoate nimic de la el. 
Bărbatul o privește cu un aer halucinat. 

— Eşti deja moartă, murmură el. Se vor ocupa de 
tine în curând și nu voi interveni să te scap. La început, 
încă îi mai controlam, dar acum nu. Acum nu mai pot, mă 
sperie și pe mine. 

Delirează. 

Peggy părăsește încăperea. În mod ciudat, în timp ce 
străbate tunelurile în direcția dormitorului, are impresia 
că aude șoapte în spatele ei. Când întoarce capul, nu vede 
nimic, dar i se pare că în aer plutește un miros de cauciuc. 
Cauciucul unui vechi combinezon de scufundare pe 
jumătate mucegăit. 

Și, brusc, ceva sare asupra ei. O masă indistinctă se 
ivește din întuneric și o lovește în cap. Se prăbușește într-o 
băltoacă de gheață topită. Ultimele cuvinte pe care le aude 
sunt rostite de o voce de femeie: „Nu, n-o ucide”. 

Își pierde cunoștința imediat după aceea. 


Când se trezește, greața îi crispează stomacul și se în- 
` toarce pe o parte ca să vomite. Cineva îi așază o compresă 
rece pe ceafă. I se spune să nu se miște. Peggy, deși chi- 
nuită de dureri zvâcnitoare și de un huruit în urechi, 
identifică timbrul feminin carc pare că vine din cealaltă 
parte a unui zid de zăpadă întărită. 

— Stai liniștită, spune vocea. Nu mai ești în pericol. 
Încearcă să înghiţi asta. 

Cineva îi strecoară comprimate între buze, un anal- 
gezic oarecare. 

— Sunt expirate, dar n-au să te otrăvească, adaugă 
femeia. În cel mai rău caz, nu vor avea niciun efect. 

Peggy se simte prea epuizată ca să se revolte. Stă 
culcată pe spate într-un dormitor comun, luminat de o 
lampă cu ulei de focă. Ridică o mână ca să-și atingă partea 
din spate a capului. Durerea este atât de mare, încât se 
așteaptă ca degetele să-i intre direct în creier printr-o 
spärtură a cutiei craniene. . 

— Ai doar un cucui mare, o linişteşte necunoscuta. 
O să-ți schimb compresa. 

Peggy zărește cărți îngrămădite lângă pereți. Ziare 
vechi și cărți de buzunar umflate de umiditate. O biblio- 
tecă pusă grămadă și răsfoită, fără îndoială, de o mie de 
ori. Zărește haine atârnate de cadrul paturilor suprapuse. 

Prin ceata delirului, tânăra femeie are impresia că sunt piei 
omenești tăbăcite care se usucă în vânt. Se ridică într-un 
cot. 

Imediat o vede mai bine pe femeia așezată la căpă- 
tâiul ei. Ai zice că e o cerșetoare din Bowery, și chiar 
miroase ca ele. Faţa îi amintește ceva. O altă față. O foto- 
grafie... O fotografie întrezărită în casa din grădina 
secretă, acolo, în cala interzisă a cargobotului. 

— Dumnezeule! bâiguie ea, înfiorată de stupoare. 
Eşti Birgit. Birgit Amundssen! 

— Eşti fizionomistă, spune femeia, râzând cu amă- 
răciune. Sunt unele zile în care nici eu nu mă mai recu- 
nosc. 

Peggy o privește cu atenție, venindu-i greu să-și 
creadă ochilor. Nu poate să-i dea o vârstă, dar mutișoara 
diavoliței nordice se întrezărește și acum sub riduri. 

E chiar Birgit, dar o Birgit îmbătrânită înainte de 
vreme, trecută, cu un fel de înfricoșare și osteneală în 
privire. Uniforma militară pe care o poartă îi ascunde 
silueta, dându-i o înfățișare informă. Are părul murdar, pe 
jumătate încărunțit, atârnând lamentabil în șuvițe sli- 
noase. Văzând-o, Peggy se gândește la acele epave umane 
în zdrențe care bântuie străzile din Miami, adunând cutii 
de bere goale într-un cărucior de supermarket. 

— E acolo, nu-i așa? șoptește fantoma. Rolf... Rolf 
Amundssen. l-am auzit vocea răsunând pe culoare. Au 
trecut zece ani, dar n-am reușit s-o uit. E ciudat, nu? Am 
uitat vocea tatălui meu, a mamei... Nu le mai aud în 
minte, memoria nu mai reușește să le reconstituie, pe când 
cea a lui Rolf a rămas intactă. Continuă să mă obsedeze. 

Se înfioară. Vorbește cu un accent ciudat, foarte 
cântat. În pofida ridurilor, a jegului, Peggy ghicește fără 

greutate cum trebuie să fi arătat la douăzeci de ani: o mică 
rătăcitoare băgăcioasă, gata pentru orice aventură. Una 
dintre acele fete care străbat kilometri întregi, sar dintr-un 
charter în altul, lăsând în urmă un amant în fiecare oraş 
unde a poposit. Un amant căruia abia dacă îi cunoaște 
prenumele. A cunoscut multe de felul ei în Florida. Pe 
vremuri, practicase ea însăși acest stil de viață în care 
derivă ajunge să devină sinonim cu kbertate. 

— Nu știu ce ţi-a spus Rolf, continuă suedeza, dar 
cu siguranță că nu adevărul. 

Peggy înțelege că trebuie să răspundă dacă nu vrea 
să vadă dispărând acea fantomă ivită din trecut. Trebuie să 
întărească legătura fragilă care s-a țesut între ele, să creeze 
ceva, un embrion de complicitate. Atunci, încetișor, îi 
prezintă interlocutoarei sale legenda, așa cum i-a trans- 
mis-o Amundssen. Îi ia ore întregi, pentru că jungbhiurile 
capului o tot fac să se întrerupă. Suedeza o ascultă în 
tăcere, din când în când se strâmbă și strânge pumnii. 

— N-a fost așa, spune ea în cele din urmă. N-a fost 
deloc așa. Viaţa cu Rolf era un iad. Un bărbat de o gelozie 
bolnavă! Mă ținea închisă pe vas. Când eram la chei, nu 
aveam dreptul să cobor și nu trebuia să vorbesc cu ceilalți 
marinari. Nu-ţi poți imagina ce însemna asta. Era obsedat 
de ideea că îl voi înșela cu un matelot, cu un docher. Până 
la urmă, ca să reducă la maximum pericolul unei întâlniri, 
nici măcar nu mai acosta. Ancora la distanță de coastă și 
făcea naveta cu barca, pentru aprovizionare. Era o viaţă de 
nebuni. Așa am devenit, puțin câte puțin, prizoniera lui. 
Stăteam cât mai mult posibil departe de regiunile locuite. 
Chiar și eschimoşii i se păreau suspecți. Își băgase în cap 
că agățam bărbații prin stația radio și că aveam conversații 
erotice pe calea undelor... Era ceva patologic, nu-l puteai 

face să judece normal. Nu-și dădea seama că bănuielile lui 
deveneau groteşti. 

Se însuflețește. Vorbește cu o voce gâfâită. Mâinile 
ei schițează gesturi sacadate. Evocă iadul singurătăţii de 
pe navă, avându-l alături doar pe Rolf Amundssen. Rolf, 
gelos pe toți și pe toate: de la cântărețul căruia îi ascultă 
discurile, până la scriitorul căruia îi citește cărțile. 

— Îmi punea mereu întrebări despre trecutul meu, 
spune ea oftând. Adevărate interogatorii polițienești. 
Amanții, viața mea sexuală dinaintea lui. Detalii, voia 
mereu cât mai multe detalii. Dacă refuzam să răspund, 
mă lovea. Se punea cu pumnii pe mine, apoi izbucnea în 
lacrimi și mă implora să-l iert. Devenise absolut insu- 
portabil. Trăiam cu spaima să nu fac vreo greșeală, chiar 
fără voia mea. Noaptea, când mă trezeam, îl găseam aple- 
cat asupra mea. Asculta ce spuneam în somn... Dacă mi se 
întâmpla să vorbesc visând, avea convingerea că rostisem 
numele unui bărbat. Era un adevărat calvar. Începusem 
să-l urăsc, dar îmi era frică de el... 

— Și Leif? întreabă Peggy. Cum a suportat Rolf 
nașterea lui Leif? 

— Foarte rău, răspunde Birgit. Mai întâi a trebuit 
să-l conving că băiatul era al lui și nu a fost deloc ușor. 
Scruta mereu fața copilului ca să se asigure că seamănă cu 
el... După cum ar fi trebuit să mă aștept, s-a convins 
repede că Leif avea drept tată un marinar danez destul de 
cunoscut la Sanashtawa. Un fel de cocoș al satului, care 
călărea toate servitoarele. Gândul ăsta a devenit o obsesie 
care a stricat de la început relațiile cu micuțul. Nu putea 
să-l sufere. Și, destul de repede, a început să-l bruftu- 
luiască. 

Povestește acum cu volubilitate, fericită să-și des- 
carce sufletul. Din când în când, vorbește prea repede și, 
din pricina accentului, Peg nu înțelege sensul cuvintelor 
pe care le rostește. I se întâmplă și să amestece suedeza cu 
engleza. 

— Viaţa devenise puțin mai suportabilă datorită 
prezenței lui Leif, explică ea. Dar lui Rolf nu-i plăcea să 
ne vadă prea des împreună. Era gelos pe relația noastră. 
Când aveam un gest tandru față de copil, îl vedeam pe 
Rolf încordându-se, pălind la față. Când se înfuria, vorbea 
despre copil numindu-l „bastardul”. Eram obligată să mă 
prefac indiferentă față de micuțul aflat în preajma noastră 
sau să-l cert pentru fapte imaginare. Trebuia să-i dau 
impresia că nu-mi iubesc fiul. Era o comedie odioasă care 
mă făcea să-mi pierd mințile. Povestea asta a durat ani de 
zile. Lui Leif îi era teamă de el. Cum își vedea tatăl apro- 
piindu-se, fugea. Rolf îl bătea din orice și, când interve- 
neam, mă bătea și pe mine. 

Continuă să-și istorisească trista odisee. Ura zilnică, 
deznădejdea, furia, neputința. Își deapănă marea oroare de 
a fi trăit ca o prizonieră în mijlocul unor spaţii infinite. 
Oceanul, banchiza... Relatează momentele de tandrețe 
clandestine ascunse supravegherii lui Amundssen. Cum să 
faci un copil de trei ani să înțeleagă că mama lui trebuie să 
se prefacă întotdeauna că îl detestă în cursul zilei? Cum 
să-l faci să accepte că trebuie să se ascundă ca să capete 
săruturi și mângâlieri de la ea? 

— O viață de oameni smintiţi, oftă ea. Eu şi Leif 
eram consemnați la bord imediat ce aruncam ancora 
undeva. Rolf nu voia să-l putem revedea pe danez, presu- 
pusul tată al copilului. Am înțeles că începuse să-l hărțu- 
iască pe acel biet om, încercând să-l provoace în toate 

barurile și chiar pusese să fie bătut măr de niște mateloți 
eschimoși. 'Timpul trecea, dar el tot așa gândea. Uneori, 
când eram în larg, nu-mi adresa o vorbă săptămâni în șir. 
Ambianța la bord devenea oribilă. Îmi era permanent 
groază să nu-i vină să ne suprime, așa, în cursul unei crize 
de gelozie. 

— Bea? întreabă Peggy. 

— Da, răspunde Birgit. Și mai erau și drogurile. A 
consumat întotdeauna halucinogene, o manie căpătată în 
America Latină. Pretindea că astfel își extindea câmpul 
conștiinței, că asta îi permitea să navigheze fără busolă, 
fără radar. Tot felul de basme din astea de care era tare 
prins. Adesea stătea la timonă drogat, cu pupilele foarte 
dilatate. Mai spunea că peyotlul îl proteja contra oboselii 
și îl scutea de dormit. Când se afla în starea asta, mă 
înspăimânta. Îmi era din ce în ce mai teamă pentru Leif. 
Vedeam bine cum se tot uita Rolf la el. 

Peggy dă din cap. Ghiceşte ce-i va spune Birgit și 
i-o ia înainte: 

— Şi te-ai hotărât să fugi cu copilul cu prima ocazie. 

— Da, recunoaște suedeza. Am pregătit totul: barca 
pneumatică, alimentele. Știam că Rolf, mai devreme sau 
mai târziu, va face o greșeală. Devenea prea sigur de el, 
de pseudoputerile lui, de afurisitul lui de instinct de 
supermarinar. Când s-a hotărât să traverseze labirintul 
de gheţuri, „concasorul” cum îi zicea el, am înțeles că 
aceea era șansa mea. Ştiam că pe banchiză trăia un trib de 
eschimoși și că aveau să mă primească. Era, bineînţeles, o 
soluție provizorie. Pe urmă aș fi făcut cumva ca să mă 
întorc la lumea civilizată, mi se făcuse lehamite de Polul 
Nord. Voiam ca Rolf să ne creadă morți. Așteptam mo- 
mentul propice pentru a pune în scenă dispariția noastră. 

La un moment dat, am simțit că era o problemă, că ne 
îndreptam spre un dezastru. Rolf pilota cu o inconștiență 
de adolescent. Ca să-l înșel, l-am implorat să se întoarcă. 
Era cel mai bun mijloc de a-l face să meargă mai departe. 
Ceea ce prevedeam s-a întâmplat: un prim aisberg ne-a 
străpuns coca, apoi un al doilea ne-a prins ca într-un 
cleşte. Vasul a început să pârâie. Am profitat de faptul că 
Rolf era țintuit la cârmă ca să scot barca de salvare și să-l 
pun în ea pe Leif. Mă unsesem pe sub haine cu grăsime și 
mă înfășurasem într-un sac de plastic, ca o adevărată 
mumie, ca să mă izolez de frig. Apoi, peste, îmbrăcasem 
un combinezon de scufundare, să nu fiu sufocată de 
temperatura scăzută dacă aș fi căzut în apă. Era un lucru 
foarte riscant, știu, dar simțeam că nu mai sunt în stare să 
trăiesc alături de Rolf. 

— Mi-a spus că ai căzut în mare când s-a rupt pun- 
tea, spune Peggy. 

— Așa este, recunoaște Birgit. N-a fost cu intenție 
și era cât pe ce să rămân prizoniera vasului care se scu- 
funda. Doar printr-o minune am reușit să înot până la 
barca de salvare. Ne-am îndepărtat imediat, rugându-mă 
ca Rolf să nu ne zărească. Nu știam dacă va scăpa, nu 
voiam să mă gândesc la asta. Am strecurat barca pneu- 
matică printre aisberguri și am ridicat cortul de supravie- 
țuire ca să mă schimb. Apoi lucrurile au luat o întorsătură 
proastă. Am plutit în derivă, m-am rătăcit. 

— Și caporalul Henriott ţi-a venit în ajutor, com- 
pletează Peggy. 

Birgit dă din cap. 

— Da, răspunde ea. Totuși, mi-a mărturisit după 
aceea că ezitase mult timp înainte de a ne salva. Voia să-și 
păstreze sacrosancta lui singurătate. Și, mai prozaic, se 
temea să nu-i știrbim din rezervele alimentare. 

— Ciudat individ, comentează Peg. 

Suedeza se strâmbă, sceptică. 

— Cred că a cedat mai curând impulsului hormoni- 
lor, spune ea pe un ton amar. Degeaba se laudă că preferă 
să trăiască singur, suferă de lipsa unei femei. 

Faţa ei a căpătat o expresie dură amestecată cu dez- 
gust. Peggy se fereşte să-i pună vreo întrebare în această 
privință, dar Birgit se destăinuiește singură: 

— De când ne-am instalat aici, m-a făcut să înțeleg 
că va trebui să plătesc pentru găzduirea asta, continuă ea 
indignată. Ghiceşti ce. O dată pe lună, trebuia să mă duc 
într-unul dintre dormitoarele comune și să-i aștept vizita. 
Ca să se scuze, mi-a explicat că era tuberculos și că această 
maladie amplifica apetitul sexual. Adică nu era cu ade- 
vărat vinovat de ceea ce mă făcea să suport. Se culca cu 
mine implorându-mă să-l iert. Era o situație destul de 
patetică. La început, mi-am spus că între noi se va înfiripa 
o oarecare prietenie. Dar n-a mers. Fugea de mine și de 
Leif. Strigătele micuţului îl îngrozeau, nu-i suporta agi- 
tapa. 

Povestește acei zece ani de coabitare cu Henriott, 
fără a-l întâlni aproape deloc, în afară de momentele pe 
care le numește cu dispreț „plata găzduirii”. Peggy își 
imaginează cu ușurință ce viață a putut să ducă în baza 
pustie, cu această fantomă de om care se ascunde per- 
manent. 

— E un om bolnav, spune Birgit. I-am găsit dosarul 
medical în arhiva maiorului. Acolo scrie: tulburare schi- 
zo-afectivă și paranoia. Medicul bazei se pregătea să ceară 
trecerea lui în rezervă. După spusele lui Henriott, ar fi 
intrat în armată ca să fugă de cei din satul lui care, cu toții, 
îi voiau răul. În realitate, s-ar părea că a vrut să se izoleze 


212 Serge Brussolo 


de lume pentru că se simţea cuprins de impulsuri crimi- 
nale. Dar, după ce s-a închis aici, a început să-și urască 
colegii și să se gândească la moartea lor. Nu s-a întors în 
Statele Unite deoarece se temea că va comite asasinate 
dacă va ajunge în contact cu oamenii. Într-un fel, s-a con- 
damnat singur la închisoare pe viață. 

— Cam așa am privit și eu toată situația, spune Peggy. 
A maltratat copilul? 

— Nu, răspunde suedeza. Aproape că nu a avut 
contact cu micuțul. Și-a rezervat un teritoriu unde nu 
aveam dreptul să punem piciorul. Era foarte clar. Existau 
frontiere pe care trebuia să le respectăm. În fiecare 
săptămână, mă duceam în sala de mese unde, pe o masă, 
mă așteptau proviziile pentru următoarele șapte zile: orez, 
alimente deshidratate... pește afumat sau o salatieră cu 
krill, când reușea să facă rost, și mai ales ierburi contra 
scorbutului sau sare de lămâie. Aceste alimente trebuiau 
folosite cu multă economie. Hrana era problema de fie- 
care zi. Singur, reușise foarte bine să reziste; prezența 
noastră complica în mod ciudat lucrurile. Îi luam pâinea 
de la gură. Doi pumni de orez în minus este de-a dreptul 
dramatic când ai totul numărat. Avea pică pe noi că ne 
aflăm acolo. Ca să economisească şi carburantul grupului 
electrogen, ne forța să trăim în întuneric. Ținea totul sub 
cheie, baricadat în dulapuri cu cifru, acolo unde erau 
depozitate pe vremuri piesele de schimb ultrasecrete. Nu 
aveam acces nicăieri. Îmi spuneam deseori că, dacă murea, 
am fi rămas fără nimic, murind de foame în fața dula- 
purilor pline pe care nu le puteam sparge. Era intendentul 
domeniului, stăpânul încuietorilor. Număra totul cu mare 
Zgârcenie și ținea o contabilitate într-un registru. Treptat, 
totul a devenit „pe bani”, dacă înţelegi ce vreau să spun. 

Toate furniturile suplimentare se tranșau în dormitor. 
Pentru trei ore de lumină, o nouă pereche de pantofi, o 
bucată de săpun, treizeci de litri de apă caldă... îmi 
puneam poalele în cap. Când Leif era mic, nu era grav, mă 
resemnasem. Și-apoi, Henriott era prudent, nu făcea 
niciodată sex fără prezervativ. Spunea că nu voia să-mi 
transmită boala lui. În realitate, cred că se temea să nu 
rămân însărcinată. Un nou-născut ar fi însemnat o gură în 
plus de hrănit. Mă duceam în dormitor, strângeam din 
dinți și aşteptam să-și termine treaba. Nu-i lua foarte mult 
timp. În ceea ce mă privea, povestea asta o vedeam mai 
mult ca pe un examen medical decât ca prostituție. Exis- 
tau cutii pline cu prezervative pentru uzul militarilor. 
Cred că erau duși la femei o dată pe lună, undeva pe coasta 
Alaskăi. Problemele au apărut când Leif a început să 
crească și a înțeles ce se întâmpla. Atunci, în sufletul lui a 
apărut o ură sălbatică față de Henniott. 

Tace brusc, regretând poate că a făcut toate aceste 
mărturisiri. Lasă ochii în jos, ca și cum i-ar fi rușine. Dar 
ridică repede capul și se uită fix la Peggy cu o izbucnire 
neașteptată. 

— E grotesc, nu-i așa? întrebă ea cu o voce șuierată. 
Probabil că mă disprețuiești. 

Peg protestează domol și o prinde de mână. Atunci 
Birgit începe să plângă, în tăcere, cu ochii la interlocu- 
toarea ei. 

— Ce porcărie! exclamă ea. Zece ani de pușcărie. 
Am fugit de Rolf ca să nimeresc aici, închisă cu un țăcănit. 
Nu se poate spune că norocul îmi surâde. Dar de ce să ne 
mirăm? La Polul Nord sunt doar șăcăniți. Niciun om cu 
judecată nu și-ar dori să trăiască aici! Presupun că Rolf nu 
vede lucrurile în același fel, bineînțeles... 

Peggy îi prezintă versiunea lui Amundssen. Marea 
iubire frântă de blestemul Polului Nord. Căsuţa ascunsă 
în cala cargobotului, melancolia asezonată cu peyotl. 
Birgit ridică din sprâncene incredulă. 

— Dumnezeule! geme ea. Probabil că e și convins 
de ceea ce spune! A reconstruit povestea în felul lui, reți- 
nând doar ce-l avantajează. Așa a fost întotdeauna. Înfru- 
museţa orice anecdotă. Așa m-a sedus... Viaţa alături de 
el părea foarte pasionantă. Trăia sublimul douăzeci și 
patru de ore din douăzeci și patru. Cea mai banală călă- 
torie căpăta aspecte wagneriene. Nici măcar nu-l puteam 
acuza de mitomanie, era sincer cu el însuși. Ar fi trebuit să 
pună în scenă opere, avea talent, un fel de hipertrofie a 
viziunii. La început, asta fascinează... și apoi sublimul 
ajunge să te obosească. 

— Părea pur și simplu distrus de dispariția voastră, 
precizează Peggy. Nu mi-a dat niciun moment impresia 
că joacă teatru. 

— ÎI chinuie remușcarea, spune Birgit. Ca să facă 
totul suportabil, a recreat evenimentele în mintea lui. 
Poate că nici nu a fost vreodată conștient de viața infer- 
nală pe care ne-a impus-o. 

Face o pauză, apoi începe să evoce viața din baza 
dezafectată, istorisind mici anecdote, triste, insolite sau 
hazlii. Peggy o lasă să vorbească. Își spune că în toate 
astea ar fi destul material pentru un bestseller; Cum 
mi-am crescut fiul pe un aisberg. 

Orele trec... Peggy intuiește că Birgit o ia pe oco- 
lite. Ghiceşte că există o mare problemă legată de Leif, 
care probabil că are astăzi șaisprezece-șaptesprezece ani, 
nu știe foarte bine. O lasă însă să vorbească, fără s-o 
întrerupă. Așteaptă să ajungă singură la acest subiect. 

— Încă nu l-ai întâlnit pe fiul meu, nu-i așa? în- 
treabă deodată suedeza. 

— Nu, mărturisește Peg. Am o vagă impresie că 
m-am înşelat în privința suspectului... Nu Henriotr a 
venit să ne hăituiască pe vas... Nu el a fixat vechea mină 
magnetică pe coca navei... Nu el i-a executat pe supra- 
viețuirorii avionului... Am dreptate? 

Birgit se ridică nervoasă. Când se mișcă, mirosul de 
jeg devine mai puternic. Deschide gura de câteva ori, dar 
nu poate să vorbească. 

— Leif, spune ea într-un târziu... El... Nu e nor- 
mal. E un adolescent dificil. Nu și-a revenit niciodată de 
pe urma copilăriei trăite pe vas. Presupun că psihologii 
ar spune că e „inadaptabil”. Iar când am ajuns aici, a fost 
ca și cum am fi căzut din lac în puț. 

Peggy nu face niciun comentariu. Știe că Birgit nu 
va suporta nicio critică. 

— Detestă bărbații, îi destăinuiește suedeza. Toți 
bărbaţii. Întâi pe tatăl lui și apoi pe Henriott... și pe toți 
cei care au avut ghinionul să ajungă pe aisberg, de exem- 
plu, acei sărmani oameni ieşiţi din avion. Își închipuie că-mi 
vor face rău, că toți mă vor obliga să mă culc cu ei. Așa că 
mă protejează în felul lui. Îi elimină unul câte unul. 

— De ce nu l-a ucis pe caporal? întreabă Peggy. 

Birgit schițează un gest ostenit. 

— Mai întâi pentru că Henriott e prudent și înar- 
mat, răspunde ea. Apoi pentru că numai el știe codurile 
și fără el n-am mai avea nimic: lumină, căldură... Dacă 
moare, grupul electrogen se va opri. A încuiat totul, nu 
doar alimentele, ci și carburantul. A instalat sisteme de 
siguranță peste tot. Nu uita că e o bază secretă. Paranoia 
devenise aici o regulă de viață. 

Peggy se gândește la mirosul de cauciuc, la silueta 
omului-focă... Prin urmare, era Leif. 

— Așadar, Leif urca la bordul cargoborului, con- 
chide Peg. El rărăcea noaptea pe culoare... 

— Da, confirmă Birgit. Are o șalupă a armatei, un 
vas de patrulare jos, echipat cu motor silențios. Cu el a 
venit caporalul în ajutorul nostru și tot cu el se plimbă 
Leif în jurul aisbergului. Supraveghează împrejurimile, 
face pe santinela de la vârsta de doisprezece ani. Nu l-am 
putut împiedica. Nu puteam să-l ţin închis aici. La înce- 
put, am sperat că va pescui ca să ne ameliorăm hrana, dar 
apoi aceste escapade au devenit ronduri defensive. Cred 
că, în sinea lui, s-a temut permanent de întoarcerea tatălui 
său. Și eu, de altfel. Întotdeauna am crezut că Rolf nu ne 
va lăsa să scăpăm chiar atât de ușor. Era o teamă aproape 
superstițioasă; aveam convingerea că va da de urma 
noastră, că instinctul îl va conduce la noi. În parte și pen- 
tru asta n-am încercat niciodată cu adevărat să părăsesc 
baza. Mi-l imaginam pe Rolf la ieșire, gata să mă apuce de 
gât. Dintre doi nebuni, l-am ales pe cel mai puţin dus; cu 
siguranță că am greșit. 

— Leif a ucis câțiva marinari, spune Peggy. I-a asa- 
sinat pe cei din avion, oameni inofensivi. A încercat să ne 
arunce în aer... 

— Sunteţi complicii tatălui său, spune Birgit, deci 
dușmanii lui. Când a reperat cargobotul, l-a studiat cu 
binoclul. Așa l-a văzut pe Rolf pe punte. Asta a fost 
pentru el un șoc cumplit. Un coșmar devenit realitate. 
Când s-a întors în bază, era într-o stare de nedescris. 
Delira, credeam că și-a pierdut mințile. Am avut nevoie 
de puțin timp ca să înțeleg că destinul ne făcea o glumă 
proastă: tocmai Rolf venise în căutarea avionului. Hazar- 


ICEBERG 217 


dul îl purta drept spre noi, fără ca el să bănuiască. Am 
încercat să-i explic lui Leif că va fi de ajuns să nu ne ară- 
tăm până când cei veniți în căutare vor aduna cadavrele, 
dar n-a vrut să audă. Nu-l mai pot controla de mult timp. 

— Atunci a urcat la bord, continuă Peggy. A înce- 
put să bântuie culoarele... 

— Voia să-l ucidă pe Rolf în somn, bâiguie Birgit. 
Dar nu a avut niciodată curaj s-o facă. Era ceva care 
îl depășea. În pofida anilor care trecuseră, tatăl lui îl 
înspăimânta la fel de mult. În prezenţa lui, redevenea un 
copil de cinci ani. Fiecare zi care trecea vă apropia de noi. 
A improvizat mici sabotaje fără urmări. A vrut să te elec- 
trocuteze în sacul de dormit... Într-o noapte, un matelot 
a fost gata să-l surprindă și Leif l-a înjunghiat. 

— Şi în final, a pus mina. 

— Da, o vechitură luată din unul dintre hangarele 
pentru ambarcaţiuni. Dar n-a funcționat. Presupun că era 
dezamorsată sau scoasă din uz. L-am implorat să nu se 
atingă de ea. Eram convinsă că îi va exploda în mână. Așa 
e el; teama îl împinge să-și asume riscuri nebunești. Se 
scufundă printre ghețuri, deși are doar un combinezon 
de cauciuc, cel pe care îl purtam eu când am ajuns aici. S-a 
adaptat uimitor de bine la frig, ca eschimoșii. 

— Unde e acum? întreabă Peggy. 

— Se ascunde, răspunde suedeza oftând. Știe că nu 
sunt de acord cu acţiunile lui. Și-a pus în gând să vă su- 
prime pe toți. Vrea să cruțe o singură femeie, „ca să se 
însoare cu ea”, spune el. A ales-o pe japoneză... 

— Yuki. 

— Da, exact. De tine nu-i pace. Spune că asculți de 
tatăl lui, că ești femeia lui. Ar fi vrut să te omoare, dar 
îi piere curajul în fața sexului frumos. Nu are nicio 

problemă când trebuie să lichideze bărbaţi; în schimb, 
femeile îl impresionează. Cred că le identifică pe toate cu 
mine. A le face lor rău înseamnă a-mi face mie rău. În 
timp ce a omorî un bărbat înseamnă a se antrena ca să-l 
ucidă pe Rolf. 

„Ce caracter fermecător!” își spune Peggy, încer- 
când să nu-și dea de gol sentimentele. 

— Nu e vina lui, pledează Birgit. Are scuze, vrea să 
mă protejeze. Când era mic, puteam încerca să-l con- 
trolez, dar astăzi are șaisprezece ani. E la fel de înalt și de 
puternic ca tatăl lui la vârsta asta. Nu-l mai pot speria cu o 
palmă sau o mustrare. Încerc să-l liniștesc vorbindu-i, dar 
tot degeaba. E un animal permanent la pândă. Rolf a făcut 
din el un psihopat, un semiautist. De cele mai multe ori, 
nu sunt În stare să înțeleg ce se petrece în mintea lui. Am 
încercat să-l conving să nu mai urce la bordul cargobo- 
tului, dar nu m-a ascultat. Trăiește într-o lume a lui, cu 
spaimele lui, cu fantasmele lui. E un sălbatic. Nu știe nici 
să scrie, nici să citească. N-a vrut să învețe. Când era mic, 
îi citeam dintr-un vechi manual de mecanică maritimă. 
Era singura carte care îl interesa, celelalte îi provocau 
crize de epilepsie. Dar mecanica îi plăcea. Descrierea unui 
cazan... a unui aparat de desalinizare. Nu mă întreba de 
ce. 

— Prin urmare, există o ambarcațiune? O șalupă? 
întreabă Peggy. 

— Da, recunoaște Birgit. Nu-i știu exact numele. O 
chestie lungă și subțire. Seamănă cu o pirogă de metal. 
Henriott spune că e o ambarcaţiune pentru patrulele de 
comando, concepută pentru sabotaje. Se deplasează cu 
mare viteză, dar nu poate lua multe persoane la bord. 
Dacă te gândești s-o furi, prefer să-ți spun că nu vei 

ajunge departe cu ea. Oricum, nu știu unde se află. E 
comoara lui Leif. Dacă vei încerca să te apropii de ea, te 
va ucide. 

Cele două femei se înfruntă din priviri. Peggy lasă 
prima ochii în jos; nu vrea s-o indispună pe Birgit. N-ar fi 
un lucru prea inspirat din partea ei. 

— Foarte bine, șoptește ea. Ce-ar fi să reluăm totul 


de la început? 


Peggy a stat mult timp nemișcată în „grota” suedezei, 
ascultând povestea sfâșietoare a acelei femei rătăcite, 
victimă a capcanelor hazardului și destinului. Birgit 
Amundssen are prea multe de spus, prea multe amintiri 
de depănat. Amănuntele se îngrămădesc, povestea ei se 
bifurcă, se întoarce înapoi pentru a o lua pe alt drum. 
Birgit se repetă, adaugă un detaliu, îl precizează până la 
obsesie. Zece ani de muţenie, de izolare dispar brusc, 
eliberând un val amar care nu se mai sfârșește. Sosirea lui 
Leif pune capăt în mod neașteptat logoreei. Tânărul 
aruncă o privire bănuitoare prin ușa întredeschisă și nu 
știe dacă să intre sau nu. E un băiat solid pentru cei 
șaisprezece ani ai lui, construit ca un viking, cu tenul 
deschis al războinicilor nordici. Seamănă incredibil cu 
tatăl lui, dar își ferește privirea și fizionomia lui are o 
expresie plină de șiretenie. Poartă un costum de scufun- 
dare din cauciuc negru, foarte uzat în punctele de frecare 
și cârpit prin vulcanizare artizanală. Pășește pe lângă zidul 
de cărți de buzunar, ca și cum ar vrea să evite cât mai mult 
apropierea de Peggy, intrusa. Tânăra femeie observă că 
luase arma pe care o avusese ea mai devreme. O ţine așa 
cum ar ţine un puștan un obiect fetiş. Are corpul unui 
bărbat, dar faţa e a unui copil bosumflat. Îi spune ceva 
mamei sale într-o limbă pe care Peggy nu o înţelege. 

Pronunţia esta atât de rudimentară, încât se întreabă dacă 
e totuși o limbă cunoscută. 

— Nu vorbește engleza? întreabă Peggy mirată. 

— Nu, răspunde Birgit. Nu pentru o conversație 
obișnuită. O folosește doar când e furios și atunci e un 
semn foarte rău. Nu vorbește nici suedeza. Comunicăm 
cu ajutorul unui dialect inventat. Un limbaj născocit de el 
când era mic, ca să nu fie înțeles de Rolf. ÎI folosea ca să-și 
insulte tatăl fără să fie pedepsit sau ca să-i facă farmece. A 
crezut mult timp în magie; nu făcea nimic fără să execute 
mai înainte un ceremonial complicat. 

Leif s-a lăsat în genunchi lângă mama lui, cu spatele 
la Peggy, ca s-o excludă din raza lui vizuală. Mormăie 
ceva, comunicând cu ajutorul unor onomatopee copilă- 
rești care sună ciudat rostite de un adolescent clădit ca un 
atlet. Are mâini mari şi puternice, murdare și crăpate. Pe 
obraji are desene tribale, care par trasate cu degetul de un 
copil de grădiniță. Tânăra femeie își impune să nu fie 
înduioșată; nu trebuie să uite nicio secundă că acel tânăr e 
un criminal multirecidivist, un lichidator sistematic și fără 
scrupule. 

— Ce-a spus? întreabă ea, îngrijorată de trăncăneala 
debilă care se revarsă continuu din gura lui Leif cu o 
anumită vehemență, după cum i se pare. 

— Crede că ești nefastă, traduce Birgit. Că greșesc 
primindu-te aici. Crede că ești „femela” lui Rolf. Susţine 
că ne trădezi. 

— Spune-i că se înșală, protestează Peg. Că nu m-am 
culcat niciodată cu Amundssen. 

Suedeza dă din umeri, vrând să arate că nu are nicio 
importanță. 

— Nu mă va asculta, oftează ea. Convingerea lui e 
de neclintit. Crede că, în afară de şaman, toți sunteți 

nefaști. Chiar și japoneza pe care voia s-o oprească pentru 
el. A spus că a văzut-o smulgând pielea de pe un cadavru. 
Vrea să știe dacă e canibală. 

Peggy se încruntă, perplexă. Deci Leif pretinde că a 
surprins-o pe Yuki jupuindu-și tatăl? E grotesc! De ce ar 
face ea așa ceva? Nu are niciun sens! 

»E nebun, își spune ea. Pune pe seama japonezei o 
faptă de care îi e rușine. Nu poţi avea încredere în astfel 
de oameni deranjaţi la minte.” 

— Nu cred că Yuki e înnebunită după carnea de 
om, spune ea ca să umple tăcerea. Cred că e foarte tulbu- 
rată de moartea tatălui ei și e mai bine să fie lăsată în pace. 

Birgit traduce. Foloseşte același limbaj rudimentar 
ca și fiul ei. E ciudat să o auzi îngăimând onomatopee, 
gângureli de bebeluș. Ciudat și neliniștitor. Își vine să te 
întrebi care e mai nebun dintre ei doi. Treptat, îndoiala 
pune stăpânire pe ea. În definitiv, pe cine să mai creadă? 
Pe Rolf sau pe Birgit? Care e versiunea adevărată? Și dacă 
suedeza era o psihopată chinuită de paranoia? Dacă ima- 
ginase totul în tulburarea conștiinței sale bolnave? 

Care dintre ei a rescris povestea vieții conjugale a 
cuplului Amundssen? 

Nu mai ştie. În ochii lui Birgit zăreşte o sclipire care 
nu-i place deloc. Suedeza ar fi putut foarte bine să-l atragă 
şi pe fiu în nebunia ei, au mai existat cazuri. Psihozele 
familiale prin „contagiune” nu sunt deloc rare; psihologii 
o știu foarte bine. Îți pierzi repede mințile când trăieşti cu 
nebunii. 

Peggy trebuia să se ferească de capcana compasiunii. 
La urma urmelor, nimic nu-i dovedește că Birgit nu a in- 
ventat, pe baza evenimentelor, o interpretare total fante- 
zistă. 

— Ar fi bine să-l faci pe Leif să înțeleagă că trebuie 
să nu ne mai hărțuiască, îi sugerează ea. Vom pleca. Vor 
veni ajutoarele. Presupun că nu vrei să ni te alături, dar, 
de îndată ce voi ajunge la Sanashtawa, voi face cunoscută 
situația voastră autorităților. Vor trimite o echipă să vă 
scoată de-aici. 

Birgit scutură capul. 

— Nu, e inutil, spune ea. Nu va merge. Leif nu va fi 
niciodată în stare să se integreze în lumea civilizată. Prea 
mulți oameni, prea multe constrângeri... Nu face parte 
dintre acele animale care pot fi aclimatizate. Va fi închis 
într-un azil de nebuni și acolo va muri. Nu, nu vreau asta. 
Oricum, nu-ţi dai seama că aisbergul se topește? Plutim în 
derivă spre ape calde și structura lui devine tot mai fragilă 
de la o oră la alta. Se va sparge, e inevitabil. Mâine sau 
peste trei zile, nu se poate prevedea cu exactitate, dar asta 
se va întâmpla. 

— Şi ce-ai să faci atunci? întreabă Peggy enervată. O 
să aștepți să mori înecată? Văd că asta e o manie în familia 
Amundssen. 

— Nu, replică Birgit pe un ton plin de răceală. Vom 
încerca să fugim cu vedeta. Cu puțin noroc, vom ajunge la 
coastă. Acolo vom încerca să fim acceptaţi de eschimoșii 
inuiți. E singura posibilitate de reintegrare fezabilă. Dacă 
vreau ca Leif să rămână liber, suntem condamnați să trăim 
ca niște proscriși. De altfel, nici nu știu dacă inuiţii ne vor 
primi. 

— Îşi înțeleg punctul de vedere, se resemnează Peggy. 
După tot ce-ai trăit, cred și eu că toate constrângerile unui 
mare oraș și-ar fi insuportabile. 

Face o pauză, apoi continuă: 

— Insistă cel puțin pe lângă Leif să nu mai comită 
nicio crimă până la plecarea noastră. Voi încerca să-i con- 

ving pe ceilalți să urcăm la suprafață. Ar fi mai ușor dacă 
am avea cu ce să semnalizăm. Ai putea să obţii așa ceva de 
la caporalul Henriort? Ne-ar trebui rachete de semnali- 
zare, fumigene colorate, ceva cu ce să balizăm un loc... 

— Am să vă fac rost, acceptă Birgit. Dar să nu-ți 
faci prea multe iluzii. Leif crede că nimeni nu va veni să vă 
salveze. E convins că femeia cu pielea galbenă minte, că 
nu e sinceră. 

— De unde ştie el? replică Peggy. 

— Din instinct, răspunde suedeza. Presupun că l-a 
moştenit de la tatăl lui... sau e o urmare a faptului că Rolf 
îmi dădea cu forța peyotl când eram însărcinată. Câmpul 
perceptiv al lui Leif e mult mai dezvoltat decât al nostru. 
Captează lucruri invizibile, ca un animal. Dacă aș fi în 
locul tău, aș avea încredere în el. Dacă el spune că japo- 
neza minte, înseamnă că ea chiar pune ceva la cale fără ști- 
rea voastră. 

Peg dă din cap fără să răspundă. Nu vrea s-o contra- 
zică pe Birgit. La urma urmelor, nu crede deloc în poves- 
tea asta a evacuării cu ajutorul vedetei de infiltrare folosită 
de Leif. Probabil că e vorba de un vehicul de mici dimen- 
siuni, incapabil să înfrunte valurile din larg şi cu o auto- 
nomie redusă. Dacă vor fugi astfel de pe aisberg, Birgit și 
fiul ei vor fi repede condamnați să îngheţe la bordul 
acestei ambarcaţiuni, pentru că vor avea nevoie, chiar şi pe 
o mare liniștită, de câteva zile de navigație ca să ajungă la 
țărm. Ar putea să pună prinsoare că un val mare îi va trage 
la fund cu mult înainte de a fi zărit coasta. De altfel, Peg 
are impresia că suedeza nici nu mizează cu adevărat pe 
această soluție de salvare. În mintea ei, aceasta e doar o 
eventualitate, o portiță de ieșire ipotetică, un alibi ca să 
refuze ajutorul ce i se propune... 

— Trebuie să mă întorc la ceilalți, spune Peg, altfel 
vor porni în căutarea mea și te-ai putea pomeni cu Rolf 
aici. 

Minte. Ştie bine că celorlalți nu le pasă de dispariția 
ei. Poveștile despre solidaritate între supraviețuitori există 
doar în romane. 

Birgit ezită. Leif reîncepe să-și gângurească onoma- 
topeele. Strânge foarte tare pușca în mâini și chiar lovește 
cu patul ei de podea. 

— Nu vrea să pleci, traduce Birgit. Crede că ne vei 
träda. Vrea să te lege aici ca să te facă femela lui. Scuză-l, 
dar e o noţiune care îl obsedează de ceva timp. Cred că a 
tras cu ochiul când mă întâlneam cu Henriott. Asta i-o fi 
dat idei, și e și vârsta... 

— Dă-mi voie să plec, imploră Peg. Nu-l poţi lăsa 
să-mi facă ceea ce ţi-a făcut ție Henriott în toți acești ani. 

Birgit își așază palma dreaptă pe capul lui Leif și îi 
vorbește cu blândețe. 

— Pleacă, îi spune ea după cinci minute. Dar vezi 
cum faci ca Rolf să nu vină aici, altfel nu mai răspund de 
nimic. Leif are acum o pușcă și vrea tare mult s-o folo- 
sească. A ucide pe cineva de la distanță e mai uşor decât 
să-i înfigi cuțitul în corp. S-ar putea ca de data asta chiar 
să-și omoare tatăl. 

Peggy se ridică lent. Leif mârâie și se încruntă la ea. 
Se teme, o clipă, să n-o oprească, dar mama lui îl privește 
și renunță să mai sară la ea. Peg pleacă. De cum ajunge în 
tunelul principal, o ia la fugă. 


Peggy a pierdut mult timp ca să se orienteze în labirintul 
de tuneluri. La un moment dat, chiar a crezut că se învâr- 
tea pe loc, că nu va mai găsi niciodată punctul de plecare. 
În cele din urmă, se lovește de Rolf, care stătea în picioare 
în mijlocul unui coridor, cu pușca sub braț. Pare febril, în 
alertă, eliberat de accesele de fatalism care l-au copleșit la 
sosirea pe aisberg. 

— Pe toți dracii! izbucnește el. Unde ai fost? Toată 
lumea te credea moartă! 

— M-am rătăcit, minte tânăra femeie. O pasarelă s-a 
prăbușit cu mine și m-am lovit. 

— Unde ţi-e arma? întreabă cu o voce șuierată sue- 
dezul. 

— Nu știu, răspunde Peggy. Când mi-am revenit 
din leșin, nu o mai aveam. 

Căpitanul trage o înjurătură obscenă și totul se sfâr- 
șeşte aici. 

— Am impresia că acolo e cineva care îmi vrea răul, 
murmură el arătând spre coridoarele cufundate în întu- 
neric. 

Peg se înfioară, uimită de adevărul vorbelor sale. 
Rolf mijește ochii, scrutând obscuritatea. 

— Acolo e, și se uită la mine, insistă el. Nu știu ce e, 
dar vrea să-mi facă de petrecanie. 

Peggy îi spune că Henriott e foarte bolnav, nu e în 
stare nici măcar să meargă și, prin urmare, nu este o ame- 
ninţare reală pentru naufragiați. Amundssen dă din umeri, 
argumentul nu are nicio valoare. 

— Nu mă gândesc la el, spune suedezul apăsat. 
Ceea ce simt n-are deloc miros de boală... Simt ceva tânăr 
și rău... îi este teamă, dar vrea să sară la bătaie. Are ce are 
cu mine. Numai cu mine. Nu înţeleg de ce. 

Se plimbă prin tunel, mângâind arma, cu patul bine 
sprijinit în șold. E clar că nu va ezita să tragă la cea mai 
mică ameninţare. 

Peggy se duce la ceilalți și încearcă să-i convingă să 
urce la suprafață și să aprindă un foc. Le spune să scoată 
afară un butoi cu carburant și să-i dea foc. Fumul va urca 
spre cer, foarte negru, vizibil pe o rază de mulți kilometri. 
Yuki stă nemișcată pe cușetă, cu ochii închiși, detașată 
de tot ce se întâmplă. Peggy observă că nu s-a despărțit de 
telefonul mobil, deși acum nu mai funcționează. De ce se 
agaţă de el? Din superstiție? Sau pentru că i-a mințit în 
privința funcţionării aparatului? În inima ei se strecoară 
îndoiala. Se gândește la acuzaţiile imbecile ale lui Leif: 
Yuki jupuind trupul neînsuflețit al tatălui ei... Nu, nu tre- 
buie să cadă în capcana suspiciunii. 

Insistă pe lângă Ignuk și reușește să-l convingă să 
părăsească baza. În acest scop, va trebui mai întâi să le 
furnizeze oamenilor un cort mare și fumigene. Se hotă- 
răște să încheie un pact cu Henriott. 

Face o pauză, cât să mănânce și să se odihnească, 
apoi ia din nou cu asalt labirintul. De-acum timpul îi pre- 
sează. Dacă Birgit are dreptate, aisbergul se va rupe în 
două în zilele următoare. Așteptarea nu mai are niciun 
rost. 

Îl găsește pe caporal acolo unde l-a lăsat cu o zi 
înainte, culcat pe o saltea care pute a sudoare și boală. 
Negociază obţinerea unui cort polar și a unui set complet 
de semnalizare: rachete, fumigene, sirene, girofaruri... 
Henriott o ascultă cu un aer ostenit. Ea îi promite că exis- 
tența lui va rămâne secretă, că nu va fi repatriat fără voia 
lui. 

— Te-ai întâlnit cu ceilalţi? întreabă el în cele din 
urmă. Suedeza și plodul ei... Copilul ăla sărit de pe fix. 
Fereşte-te de amândoi, nu sunt întregi la minte. Am comis 
o mare greșeală când m-am dus să-i salvez, după naufra- 
giul ambarcaţiunii lor. Ar fi trebuit să-i las să se înece. 
Mi-au făcur viața grea! Femeia aia... m-a provocat tot 
timpul. O adevărată târfă. Niciodată n-am fost înclinat 
spre sex, dar ea venea mereu aici să mă atingă, să mă 
excire. Voia să preia controlul bazei, să fure cheile 
depozitelor. O diavoliă. O ființă rea, dăunătoare. Stârnea 
în mine gânduri rușinoase. Mi se oferea, pur și simplu... 
Înţelegi? Se vindea... Nu i-am cerut nimic niciodată... Ea 
a... Dumnezeule, mi-e rușine că i-am cedat! Cu timpul, 
am înțeles că încercase să-și ucidă bărbatul sabotând nava. 
Voia să pună moartea bietului om pe seama naufragiului, 
dar n-a mers tocmai cum dorea ea. S-a rătăcit printre 
gheturi, nu avea simțul navigaţiei. Când am salvat-o, ea şi 
copilul erau paralizați de frig. M-am lăsat înduioșat. l-am 
îngrijit. Femeia avea febră, delira când în suedeză, când în 
engleză. Așa am înțeles că ea pusese totul la cale, ca să-și 
asasineze soțul. Ar fi trebuit s-o ucid pe loc, dar n-am 
putut. 

Îşi trage sufletul. Răsuflarea lui e hârâită. Scuipă 
într-o batistă plină de pete maronii. 

— Trebuie să te ferești de ea, continuă el. E o târfă. 
Se culcă cu fiul ei ca să-l satisfacă. I-am surprins în 
dormitor. O călărea mârâind ca un animal, iar ea îl încu- 
raja. A văzut că mă uitam la ei și de atunci mă hărţuiesc. 
Încă nu m-au ucis pentru că numai eu cunosc cifrurile 
ușilor blindate. Să crape! N-am să le spun cifrurile lor 
niciodată. Să se mănânce între ei după moartea mea... 

Se agită, delirează, cu fața roșie și asudată. Peggy nu 
știe câtă încredere să acorde spuselor lui. Pe cine să creadă? 
Scoate din buzunare medicamentele luate din trusa de 
prim-ajutor a lui Ignuk. Îl ajută să le ia. Medicamentele 
aduse de ea nu sunt expirate și speră că-i vor alunga febra. 

— Bine, spune Henriott. Își voi da ce-mi ceri. Dar 
să plecați, să nu rămâneți aici. Dacă nu muriţi din cauza 
spargerii aisbergului, Birgit va avea grijă să vă facă de 
petrecanie. Îşi va pune fiul să vă lichideze pe toți. Veţi 
constitui pentru ei o rezervă de carne, după moartea mea. 

— Liniștește-te, murmură Peggy. 

Degeaba încearcă să pună toate vorbele lui pe seama 
delirului, nu-și poate reţine o oarecare stânjeneală. Îi revede 
pe Birgit și pe fiul ei, ascunși în grota lor fără lumină, 
murdari, răi, bolborosind o limbă inventată de ei. O vrăji- 
toare și un trol. 

Henriott își injectează o nouă doză de morfină și 
așteaptă ca lichidul să se răspândească în organism. Apoi 
se ridică, eliberat de durerea care îi macină plămânii. 

Susținut de Peggy, pornește spre depozitul bazei. 
Un culoar îi duce într-o încăpere care amintește de sala 
seifurilor dintr-o mare bancă federală. Uși metalice se 
înșiră una după alta, închise toate cu cifru. 

„E ca un fel de abator în care congelatoarele ar arăta 
ca niște seifuri”, își spune Peggy. 

— Totul e în capul meu, rânjește Henriott. N-am 
pus nimic pe hârtie. După ce voi muri, nimeni nu va mai 
avea acces la aceste rezerve. Aici am îngrămădit tot ce am 
putut să sustrag în cursul anilor de serviciu, falsificând 
evidenţele stocurilor. Pentru că nu vindeam nimic, nimeni 
nu m-a bănuit. Nu exista nici cel mai mic zvon în privința 
mea. Aveam o reputație de incoruptibil. Soldații mă urau. 

Se întrerupe și tușește. Sângele îi murdărește colțul 
gurii. Deschide ușa și dă la iveală o amestecătură demnă 
de un vechi pod plin cu tot felul de lucruri. Caporalul nu 
ezită nicio secundă, știe unde este așezat fiecare obiect. 
Arată cu degetul spre două pachete. Unul mare și unul 
mic. Cortul cântărește cam treizeci de kilograme. Peggy îl 
trage pe podea cu greutate, Henriort îi dă și o traistă plină 
cu rachete de semnalizare. 

— Probabil că unele sunt prea umede ca să mai 
funcţioneze, o informează el. Să nu te mai întorci aici. 

Se depărtează fără să mai aștepte, iar Peg trebuie să 
se descurce singură ca să care totul la dormitor. Gâfâie, 
înjură. Fir-ar să fie! Henriott ar fi putut să-i dea un căru- 
cior! Se uită des peste umăr. Ghiceşte prezența nevăzută a 
lui Leif. Nu-i dă pace. Probabil că ţintește spre ea cu 
puşca pe care i-a furat-o. "Țăcănit nenorocit! Își imagi- 
nează că o ia la ochi, vizându-i sânii, pântecele sau fundul. 

La jumătatea drumului, îi strigă pe Ignuk și pe Rolf 
să-i vină în ajutor. Eschimosul o ajută să ducă greutatea, 
în timp ce Rolf scrutează cu privirea întunericul. Din 
când în când, adulmecă, asemenea unui vânător avertizat 
de mirosul unei fiare sălbatice. Și-a pierdut aerul resemnat 
și poţi să intuiești că e gata să-și apere cu îndârjire viața. 
Nu-i place deloc să fie ținta unui agresor necunoscut, 
temperamentul lui nu suportă asta. Ar fi fost de acord să 

se sinucidă, dar refuză categoric ca moartea să-i fie im- 
pusă de altcineva. 

Peggy se întreabă cum ar reacționa dacă s-ar pomeni 
brusc față în fară cu Birgit. Ar detesta-o pentru că l-a 
înșelat? Legenda pe care și-a tot spus-o în ultimii ani se va 
nărui dintr-odată și va fi obligat să revină la realitatea unei 
relații formate din ură și suspiciune? Și, la urma urmei, ce 
s-a petrecut cu adevărat între soț, soție și copil? Habar nu 
are. Confidenţele contradictorii o tulbură. Toţi trei joacă 
un teatru care îi depășește înțelegerea. Birgit era oare o 
femeie ușuratică, provocatoare, care îl înșela pe suedez cu 
toți marinarii din port? Sau Rolf chiar suferea de o gelozie 
paranoică lipsită de temei și își persecuta nevasta nevi- 
novată? 

Greu de știut. Greu de formulat fie și o ipoteză. 

Încearcă să-și alunge aceste gânduri din minte. Pro- 
blema cea mai importantă este să supraviețuiască și să 
scape din această capcană. Ajunsă în dormitor, Peggy îi 
strânge pe toți și încearcă să-i convingă să urce la supra- 
față, chiar dacă acolo e frig. 

— Nimeni nu va veni după noi aici, insistă ea. Și ais- 
bergul se ropește. Se va sparge în bucăți, mâine sau peste 
trei zile. Apa va invada culoarele. Frecarea cu apa uzează 
gheaţa pe dedesubt și o subțiază. Când stratul va deveni 
prea fragil, greutatea instalațiilor o va face să cedeze. 
Structurile pe care ne deplasăm se vor prăbuși în ocean. E 
ca și cum ne-am deplasa pe un patinoar așezat deasupra 
unui lac cu apă. Cu cât ne deplasăm mai spre sud, cu atât 
apa reduce mai mult aisbergul. Tabularul e ca o 
bomboană enormă pe care o sugi în gură. Devine din 
ce în ce mai mic... 

Țipă cât o ţine gura în fața unor oameni surzi! Aici 
sunt la căldură — nu văd mai departe de acest adevăr 
imediat. Ignuk stă de vorbă cu mateloții. Rolf o ascultă 
distrat, permanent la pândă, cu arma în mână. Peggy își 
spune că, până la urmă, va trage asupra fiului său fără s-o 
ştie. Își imaginează un duel mortal între tată și copil, 
împușcându-se unul pe celălalt în bezna tunelurilor. Ar 
vrea să-l prevină pe Rolf, să-l sfătuiască să nu apese prea 
repede pe trăgaci, pentru că ar putea s-o regrete. Dar cum 
să-l facă să înțeleagă? Dacă îi spune prea multe, cu sigu- 
ranță că va pleca în căutarea lor și va grăbi astfel tragedia. 
Se învârte într-un cerc vicios, incapabilă să găsească o 
soluție acceptabilă. 

În momentul în care Peggy are impresia că mateloții 
se vor hotări, în sfârșit, să urce la suprafață, răsună un foc 
de armă. Un glonț șuieră la treizeci de centimetri de capul 
lui Rolf. Leif nu a putut rezista tentației. Arma i-a oferit 
puterea magică de a ataca animalul de la distanță. I-a dat 
curajul de a înfrunta monstrul... Din fericire, nu mai tră- 
sese niciodată cu o pușcă și reculul armei îl făcuse să 
rateze ținta. Toți se aruncă la podea, apoi încep să tragă 
la întâmplare, într-o confuzie totală. Mirosul prafului de 
pușcă face atmosfera irespirabilă. Vacarmul e cumplit. 
Peggy își acoperă urechile. Culoarele metalice amplifică 
ecourile deflagrațiilor. Degeaba cere Rolf încetarea focu- 
lui, marinarii continuă să ciuruiască bezna. Când se face 
din nou liniște, Peg e pe jumătate surdă. Simte pe limbă 
un gust de praf de pușcă ars. 

— Pe toți dracii! În mine a tras, răcnește Amund- 
ssen. Porcăria aia vrea să mă lichideze! 

E greu să-l contrazici. Se afla la o oarecare distanță 
de grup când a răsunat împușcătura. Pe el și numai pe el îl 
țintise necunoscutul. 

Suedezul se ridică în picioare. Spune cu glas tare că 
trebuie să termine o dată pentru totdeauna și le ordonă 
oamenilor să-l urmeze și să înainteze în tunel cât mai 
aproape de pereți. Peggy încearcă să-l oprească, dar bie- 
tele ei argumente nu au nicio putere. Ca să-l convingă, ar 
trebui să strige: „Oprește-te, o să-ți ucizi fiul...” Și chiar 
vrea s-o facă, dar ceilalți sunt deja prea departe. Răsună 
împușcături cu rezonanțe metalice. 

— Nu fac bine, bombăne Ignuk, singurul care a rămas 
pe loc. Nu multe cartușe în bagaje. Nu destul să lupti îm- 
potriva fantomelor. Când gloanțe toate trase, puști la fel 
de inutile ca niște bucăţi de lemn. 

Dar oamenilor le fusese frică, iar furia le face bine. 
Simt nevoia să se răzbune. Peggy decide să-i oprească. Se 
avântă în întuneric, lipindu-se de perete. Strigă zadarnic 
avertismente, implorări. Vocea ei se pierde în mijlocul 
ecourilor și răpăiturilor. Tunelul miroase puternic a praf 
de pușcă. Brusc, ceva ca o palmă puternică o răstoarnă pe 
spate, în timp ce spațiul se umple de o lumină galbenă. O 
flacără fierbinte, plină de mirosuri chimice, o atinge ușor. 
O voce strigă ceva despre o grenadă. Aude gemete, stri- 
găte de durere. Înţelege că Leif, simțindu-se urmărit, a 
scăpat de haita turbată din urma lui aruncând o veche 
grenadă ofensivă pe culoar. Schijele au ricoșat probabil la 
nesfârșit din pereții metalici. Peggy se rostogolește pe o 
parte, își pipăie urechile, fața. Un șuierat oribil îi trece 
prin timpane. Nu sângerează, nu e rănită. Doar suflul 
exploziei o făcuse să-și piardă echilibrul. Ignuk o apucă 
de subsuori și o aduce înapoi în dormitor. Yuki, ieșită din 
transă, s-a ridicat pe cușetă, cu ochii holbaţi de stupoare. 

— Stai aici, îi spune șamanul. Mă duc să văd. 

Dispare. Yuki rostește o frază pe care Peg nu o 
aude. I se face deodată teamă să nu fi surzit. Simte încă 
aburii exploziei arzându-i ochii, gura. Ignuk se întoarce, 
susținându-l pe Rolf, care e năucit de șoc. Suedezul se 
prăbușește pe unul dintre paturi. E plin de răni mici, fără 
gravitate, dar care sângerează. Peggy îl aude vag explicând 
că „ceilalți au încasat-o cu toții în locul lui”. 

— Toți sunt morţi, confirmă eschimosul cu o gri- 
masă. Sfârtecați de schije. Nu frumos de văzut. Nu tre- 
buie rămas aici. 

— Pe toți dracii! se rästeşte Amundssen. Cine a făcut 
asta? Tipul de la intendență? O să-i fac felul ticălosului! 

— Aproape deloc cartușe, intervine Ignuk. Prea peri- 
culos continuat război. Trebuie plecat, urcat la suprafață 
și blocat ușa cu bucăți de gheață. Împiedicat ucigaș 
urmărit la noi. Singur mijloc inteligent. 

Rolf se uită la el: nu-i deloc convins. Nu-i place să 
bată în retragere fără să fi arătat ce poate. E un tempera- 
ment coleric, excesiv în toate, când e vorba să se entuzias- 
meze, ca și atunci când e dezgustat de ceva. Acum, când 
nu se mai gândește să moară, ar vrea să se bată, să lupte 
corp la corp. 

— Ignuk are dreptate, insistă Peggy. Să urcăm la 
suprafață înainte ca scrântitul ăla să ne atace iar. Să luăm cor- 
tul, alimentele şi armele. Bârlogul ăsta ne va aduce moartea. 

Amundssen hotărăște să se miște. Cei doi bărbați 
transportă cortul; Yuki și Peggy iau alimentele. Se în- 
dreaptă cu febrilitare spre scara care duce la suprafață. 
Peggy e nerăbdătoare să ajungă afară. Îi e tare teamă să 
nu-l vadă pe Leif atacând iar. De unde o fi luat grenada? 
Probabil că din hangarul ambarcaţiunilor, acolo unde 
unitățile de comando se echipau înainte de fiecare ieșire. 


ICEBERG 235 


„Henriott n-a luat totul, își spune ea. Probabil că 
unele chestii i-au scăpat. Nişte chestii mortale cu care Leif 
ne face bucățele.” 

Nu le e deloc ușor să urce scara, dar ies în sfârșit din 
baza secretă în vântul rece care șuieră dinspre ocean. Sunt 
întâmpinați de fulgi de zăpadă. Afară e ceață, nu vezi la 
zece metri. 

— Femei instalează cort, ordonă Ignuk. Bărbaţi taie 
gheață pentru blocat ușa. Repede. 

Peggy trebuie s-o scuture pe Yuki, care abia se mișcă, 
cu brațele atârnând pe lângă ea. 

„Numai să nu vrea să ne întoarcem după cadavrul 
tatălui ei!” își spune Peg strângând din dinți. Dar japo- 
neza nu scoate o vorbă. În douăzeci de minute, cortul e 
montat și fixat bine de banchiză cu țăruși metalici. Ignuk 
și Rolf au îngrămădit o mulțime de blocuri de gheaţă în 
fața ușii de acces, ridicând un zid imposibil de trecut. 
Totuși, Peggy nu-i deloc liniștită. Știe că mai există o 
ieșire. Dacă va dori, Leif va putea ieși prin hangarul 
ambarcaţiunilor, care se deschide probabil la nivelul apei. 

După ce se obișnuiseră cu căldura relativă din bază, 
vântul tăios dinspre larg îi șfichiuiește fără milă și îi face să 
se înghesuie în interiorul cortului care se agită în bătaia 
vijeliei. Stau acolo dârdâind, fără să știe ce se va întâmpla 
cu ei. Ignuk face gesturile obișnuite: meșterește o mică 
sobă cu grăsime, estimează rațiile... la pușca din mâna lui 
Amundssen, scoate gloanțele și le numără. Celelalte arme 
au rămas jos, împrăștiate de explozie. În total, dispun de 
douăzeci de cartușe. E puţin, mai ales dacă vor fi obligați 
să vâneze ca să supravieţuiască. Enervat, Rolf se grăbește 
să-și reîncarce arma. Peggy trece în revistă conținutul 
traistei cu rachete. Le dă câte una fiecăruia. 

— Dacă sunteţi afară și auziti un zgomot de motor, 
trageţi fără să mai staţi pe gânduri, le recomandă Peggy. 
Ati înţeles? 

Încearcă să-și păstreze moralul, să fie pozitivă, dar e 
aproape convinsă că orice căutare a fost abandonată de 
mult timp. Toată lumea crede probabil că s-au scufundat 
odată cu cargobotul. Suedezul flirta de prea mult timp cu 
moartea... 

Apoi mănâncă pesmeți și ascultă urletul vântului. 
N-au nimic să-și spună. 

Se hotărăsc să doarmă, cuibăriți unul în altul. Rolf și 
șamanul fac de pază cu rândul. 


A doua zi dimineaţă, Leif începe să dea târcoale taberei. 
Nu se poate abține. Peggy simte privirea adolescentului în 
ceafă. Nu spune nimic, dar știe că Amundssen a perceput 
și el amenințarea. Are instinct de vânător, nu-l poți înșela 
mult timp. 

Tânăra femeie își spune că adolescentul a ieșit prin 
hangarul ambarcaţiunilor, mascat probabil de una dintre 
faţetele aisbergului. Nu va renunța la gândul bătăliei. Acum, 
când a făcut primul pas, ar vrea să termine o dată pentru 
totdeauna, să meargă până la capăt, să se elibereze de acel 
tată care îl obsedează și îi amenință mama. E acolo, ascuns 
după troiene, în ţinută de camuflaj. Cunoaște suficient de 
bine geografia tabularului ca să dispară rapid dacă e 
nevoie. 

Peggy le propune celorlalți să exploreze fragmentul 
de banchiză ca să vadă în ce stare e. Lipsa de acţiune o 
înnebunește, nu mai poate să stea ghemuită în cort, cu 
mâinile întinse spre soba cu grăsime. Ies cu toții, chiar și 
Yuki, care abia își trage picioarele și pare incapabilă să-și 
concentreze atenția. Nu e nevoie să meargă prea departe 
ca să observe crăpăturile adânci care brăzdează acum ais- 
bergul. Unele fisuri au o lățime de doi metri. Când te 
apleci deasupra lor, auzi jos de tot clipocirul valurilor. 
Dacă hula sporește în intensitate, la următoarea rafală de 

vânt tabularul se va sparge într-o multime de bucăți. E 
inevitabil. 

Peggy are impresia că se plimbă pe suprafaţa unui 
biscuit fisurat. Toţi încearcă să-și păstreze sângele rece și 
delimitează zonele cu risc. Problema e simplă: ce bloc să 
aleagă? Care le-ar oferi cea mai bună șansă de supravie- 
țuire? 

— E măcinat pe dedesubt, diagnostichează șamanul. 
Se topește. Baza se va desprinde și se va scufunda. Va 
trage după ea și o mare parte din suprafață. 

E atât de îngrijorat, încât uită să mai vorbească stri- 
cat. Peggy se uită cu atenție la sol. Își imaginează naufragiul 
instalațiilor clandestine: tunelurile, sălile, dormitoarele, sala 
de mese... toate acele construcții prinse în gheaţă, într-o 
perioadă în care aceasta era tare ca piatra. Vor trece prin 
„podeaua” care le susține de îndată ce ea va deveni prea 
moale. Aisbergul riscă să se prăbușească în el însuși, ca o 
casă roasă de termite. În acest caz, e inutil să speri că te poţi 
pune la adăpost, toți vor fi aspirați în pâlnia prăbușirii. 

Dârdâie de frig și de frică. Nu vrea să moară acolo. 

Ca să le ridice moralul, Ignuk dă din mână în mână 
o ploscă plină cu alcool de orez. Beau toți câte o înghi- 
țitură și se reîntorc la cort. 

Abia ce s-au așezat înăuntru, când o împușcătură 
găurește cortul și face să cadă în capul lui Peggy resturi de 
pânză. Leif se joacă cu nervii lor. De ce n-a tras adineauri, 
când Rolf era o ţintă ușoară, în mijlocul tabularului:? 

Amundssen se năpustește afară și se aruncă în 
zăpadă. Ripostează la întâmplare, surd la strigătele şama- 
nului, care îl imploră să nu prăpădească gloanțele. Peggy 
se târăște pe urmele suedezului. Încă nu e hotărâtă să-i 
spună adevărul. Se teme de furia lui. Nu reușește să pre- 
vadă cum va reacţiona. Până să se decidă, Amundssen e 

deja departe, făcând slalom printre troiene. Răsună îm- 
pușcături. Tatăl și fiul se hăituiesc prin labirintul de fisuri. 
Yuki nu reacționează, drama care are loc o lasă indife- 
rentă. 

Rolf avea să se întoarcă la căderea nopții, nemulțu- 
mit, rebegit de frig. 

— Mi-a scăpat, bâiguie el, încercând să-și contro- 
leze clănțănitul dinţilor. Ticălosul... Cunoaște terenul mai 
bine decât mine. Probabil că are și alte căi de acces... 
falii... hornuri prin care poţi cobori în bază. O să-l prind 
mâine în zori. 

Bombăne apoi câteva înjurături. Are barba plină de 
chiciură. 

Yuki iese din năuceală și se agită brusc în jurul 
sobei, reamintindu-și gesturile de gazdă. Prepară ceaiul, 
taie lămâi și umple paharele de metal. Beau cu aviditate ca 
să se încălzească. Ignuk distribuie câteva fâșii de carne 
uscată și pesmeți. Apoi nu mai e altceva de făcut decât să 
doarmă până a doua zi. 

Peggy simte brusc cum întreaga oboseală îi cade pe 
umeri. Nu se împotrivește. Somnul e cel mai bun refugiu 
când vrei să scapi de angoasă. Închizând ochii, se întreabă 
dacă Leif va veni să-i asasineze în cursul nopții. Nu mai 
rezistă, e epuizată, știe că e pe cale să cedeze. Combati- 
vitatea ei naturală se face fărâme. Îşi spune că greșește 
vrând să-l cruțe pe Leif. Poate că ar fi mai bine să por- 
nească la atac și să cucerească hangarul ambarcaţiunilor! 
Să pună mâna pe una dintre ele, fie ea una modestă, care 
le-ar permite să supraviețuiască dislocării aisbergului. E 
decisă să-i spună toate acestea a doua zi lui Rolf. Trebuie 
hotărât într-un fel, e clar, căci timpul e foarte limitat. 

Adoarme. 

Cineva o îmbrâncește chiar în mijlocul unui vis și 
deschide pleoapele fără să aibă totuși impresia că s-a trezit 
din somn. E o senzaţie ciudată, paradoxală. E acolo, 
culcară în sacul de dormit, cu ochii deschiși; totuși e con- 
vinsă că e cufundată în adâncul inconștienței. Deschide 
gura, ar vrea să vorbească... dar nu scoate niciun sunet. 
Sau poate vorbele ei sunt atât de lente, încât devin impo- 
sibil de înțeles, precum banda unui magnetofon care s-ar 
Toti cu O viteză prea mică. 

„Dorm, îi dictează creierul. E un vis. Visez că sunt 
trează, dar e doar o iluzie.” 

De altfel, îi vine foarte greu să țină pleoapele des- 
chise. Vederea i se împăienjenește, devine vagă. O vede pe 
Yuki agitându-se. Japoneza mânuiește mobilul ale cărui 
diode, printr-un miracol, au recuperat destulă energie ca 
să funcționeze. Asiatica strecoară un tub metalic lung, 
închis ermetic, în rucsacul ei. Containerul seamănă cu un 
termos, dar e ceva mai subțire. După aceste pregătiri, ia o 
mână de rachete de semnalizare și iese din cort. Peggy 
întinde mâna s-o rețină, glezna japonezei îi atinge ușor 
degetele și contactul pare cât se poate de real. 

Ignuk și Rolf sunt în lumea viselor, înfofoliți în sacii 
lor de dormit. Nu văd nimic, nu bănuiesc nimic. 

„Visez, își repetă Peggy. Nimic nu-i adevărat.” 

Totuși, simte aerul rece pe față. Ar vrea să se ridice 
în capul oaselor, să-și recapete controlul asupra corpului 
său, dar o moleșește somnul, strivind-o parcă, forțând-o 
să ţină ochii închiși. Se târăște spre ieșire. Își simte capul 
foarte greu, atât de greu, încât nu și-l mai poate ţine 

ridicat. Dă ușor pânza la o parte și o vede pe Yuki în- 
dreptându-se spre centrul întinderii de gheață, ridicând 
brațele și trăgând o rachetă de semnalizare. Duduiul 
motorului se face auzit cam după un minut. Peggy iden- 
tifică fără greutate zgomotul palelor unui elicopter și, 
brusc, nu mai poate de bucurie. Apoi înțelege că japoneza 
are intenția să plece singură și strigătul ei de protest se 
pierde în mijlocul vijeliei. 

Aparatul e acum vizibil și se leagănă deasupra ais- 
bergului. Yuki se lasă în genunchi în spatele unei troiene 
ca să se protejeze de suflul palelor. Imediat ce patinele 
elicopterului ating solul, se ridică și se repede spre car- 
lingă. Pilotul a făcut să culiseze ușa transparentă de poli- 
carbonat. Urcă în aparat și acesta decolează, stârnind 
vârtejuri de zăpadă. Peggy dă din umeri și zâmbește. Nu 
are niciun motiv să se îngrijoreze, pentru că e doar un vis. 
Un vis nu prea măgulitor pentru Yuki, firește, dar un vis. 

Acum își lasă pleoapele să se închidă. Nu are timp 
de pierdut cu astfel de prostii. Trebuie să doarmă. Ca și 
ceilalți. Ca Ignuk și Amundssen. Să fie cuprinsă de acel 
somn profund și perfect în care se prăbușise după ce a 
băut ceaiul preparat de Yuki. 


xxx 


Se trezește târziu, pe la începutul după-amiezii. Are 
gura cleioasă și capul moale. Se rostogolește pe spate și stă 
așa, tâmpă, fixând spărtura din acoperișul cortului făcută 
de glonţul lui Leif. Spărtura pe care șamanul o acoperise 
cu o bucată de bandă adezivă. Are nevoie de câteva 
momente până să devină suficient de lucidă pentru a 
înțelege că fusese drogată. Că toți fuseseră drogați... toți, 

mai puțin Yuki. Înjură și se ridică brusc. Dar ameţește și e 
gata să leșine. Pe bâjbâite, îi caută pe cei doi bărbați ca să-i 
scuture. 

„Yuki?” Yuki a șters-o. Îi înșelase de la început. 
Mobilul nu era în pană și nu sunase niciodată la Sana- 
shtawa. Sau sunase pe cineva, dar nu la serviciul de salvare 
a naufragiaților. 

„Și-a anunțat complicii, se gândeşte Peggy. A venit 
aici să recupereze ceva de pe cadavrul informaticianului. 
Bietul om nu era tatăl ei. Și-a bătut joc de mine.” 

Rolf se trezește și el; are ochii tulburi. Peggy îi 
explică imediat ce s-a întâmplat. El o privește cu privirea 
rătăcită, cu gura căscată. 

— Totul a fost prevăzut de la început, bombăne 
Peggy. M-a tras pe sfoară. 

Îşi amintește de acuzațiile lui Leif. Nu spusese că 
Yuki smulsese pielea de pe cadavru? Asta să fie dezlegarea 
întregii povești? 

„Probabil că avea ceva grefat sub epidermă, își 
spune ea, un microcip, date stocate sub forma unei aluniţe 
sau ceva asemănător. Asta căuta. Cheia codului care punea 
atâtea probleme Yakuzei. Saiko Onoshita o pura la el, 
ascunsă în piele. Neavând timp și nici instrumente pentru 
localizare, Yuki a preferat să ia toată pielea insului, ca să 
fie examinată în condiții mai bune.” 

Le expune celor doi bărbaţi această ipoteză, care o 
privesc încercând să-și rețină căscatul. 

— Putoarea! Putoarea afurisită! conchide Rolf. 

Vorbește fără mânie, mai curând cu lehamite. Peggy 
se simte ca o idioată. Îi e rușine că a fost atât de credulă. 
Se blestemă că nu a știut să interpreteze semnalele de 
alarmă. Și-a concentrat atenția asupra lui Amundssen, 
convinsă că el constituia pericolul. Dar se înșelase. 

les din cort, împleticindu-se, și examinează locul 
unde aterizase elicopterul. N-au ce să vadă decât un spa- 
țiu de gheață nudă, pe care suflul rotorului îl debarasase 
de stratul de zăpadă, și tubul unei rachete de semnalizare 
carbonizate. Yuki e acum departe. Probabil că se în- 
dreaptă spre unul dintre acele traulere japoneze care se tot 
plimbă pe lângă Alaska. O vor depune la bordul lui, apoi 
va pleca la Tokyo... cu pielea informaticianului făcută sul 
în rucsac. 

— S-a zis cu noi, spune Rolf ofrând fatalist. Scorpia 
asta n-a semnalat niciodată existența noastră autorităților 
portuare. Le-a transmis doar complicilor ei informaţii 
despre locul unde se găsea. Nimeni nu știe că ne aflăm 
aici. 

Pare gata să cadă în cea mai mare depresie. Peggy 
înțelege că nu are de ales. Dacă ajutoarele nu vin, trebuie 
să se descurce singuri și să cucerească hangarul ambarca- 
țiunilor. 

— Rolf, spune ea, e timpul să-ţi spun adevărul despre 
ceea ce se petrece aici. Cu siguranță că-ți va fi greu să 
admiţi, dar asta e. Soarta ne-a ironizat în toate felurile! 

Suedezul ridică imediat capul și se uită la ea fără să 
înţeleagă. 

— Uite..., începe tânăra femeie după ce și-a dres 
glasul. 


Peggy se aștepta la o explozie de furie, la o criză de isterie. 
Dar Amundssen a fost cuprins de stupoare. N-a pus 
niciun moment la îndoială spusele ei, ca și cum ar fi 
bănuit tot timpul ceva de felul acesta. 

— E ciudat, a murmurat el, dar, când ne aflam jos, 
simţeam mirosul lui Birgit. Instinctul îmi spunea că era 
acolo. Într-o noapte chiar i-am auzit vocea pe culoar. 
Probabil că-l implora pe copil să se întoarcă... Tocmai 
ațipeam și m-am trezit cu gândul că visasem, dar era ceva 
real. Cât se poate de real. 

Peggy credea că avea s-o asalteze cu întrebări, că 
avea s-o întrebe de ce refuza Birgit să dea ochii cu el, de 
ce fiul lui voia cu îndârjire să-l omoare... Suedezul s-a 
abținut însă, ca și cum ar fi cunoscut deja răspunsurile, 
ca și cum aceste comportamente nu-l mirau deloc. 

„La urma urmelor, își spuse Peggy, poate că Birgit 
n-a mințit!” 

O mare deznădejde a pus stăpânire pe suedez și și-a 
descărcat pușca pentru a nu mai fi tentat s-o folosească. 
După care, a luat cartușele și le-a pus în buzunarul lui 
Ignuk. După ce și-a mai revenit, Peggy i-a dezvăluit exis- 
tența hangarului ambarcaţiunilor. 

— Se deschide undeva la nivelul apei, a explicat ea. 
Trebuie să facem turul aisbergului și să-l localizăm. Nu 

ştiu ce tip de ambarcațiuni se află acolo, dar orice e mai 
bine decât nimic. Oricum, e mai bine decât să stăm cu 
brațele încrucișate și să așteptăm dislocarea gheții când 
hula va deveni prea puternică. 

— OK, a spus Amundssen capitulând. Dar nimeni 
nu va trage în Leif. Ne-am înțeles? Dacă vrea să mă 
omoare, s-o facă. Voi vă veți ocupa de ambarcațiune și eu 
de el. Nu voi părăsi baza fără familia mea. Dacă nu vor să 
plece, voi rămâne cu ei. 

— E o adevărată sinucidere, a pledat Peggy. Ştii 
foarte bine că tabularul se va fărâmiţa. Vezi bine că fisu- 
rile devin tot mai mari. Dacă asculți cu atenție, auzi 
gheața trosnind. 

Amundssen a rămas surd la implorările ei. După 
ce și-au adunat bagajele, au pornit-o pe lângă marginea 
aisbergului, apropiindu-se cât mai mult posibil de zona de 
fractură care, deja, se surpa în valuri, bucată cu bucată. O 
astfel de explorare este extrem de periculoasă, pentru că 
solul poate să-ți fugă de sub picioare la fiecare pas. Gheaţa 
sticloasă, în plin proces de lichefiere, se desprinde la cel 
mai mic șoc. Înaintează cu toții încet, temându-se să nu-l 
vadă pe Leif apărând de după vreun troian de zăpadă. 
Sunt dezarmați. Ignuk are cartușele, dar pușca a rămas la 
Rolf. De altfel, de ce mai agită pușca aceea, devenită acum 
inutilă? Doar ca să-l încurajeze pe adolescent să tragă în el! 

Cel puţin așa crede Peggy. E din ce în ce mai con- 
vinsă că se îndreaptă direct spre o catastrofă și că Amund- 
ssen inaugurează un nou fel de sinucidere. Se expune 
mâniei fiului său. Poate chiar se va preface că îl țintește cu 
arma când acesta se va ivi de după troienele de zăpadă! 
Simțindu-se ameninţat, Leif va apăsa pe trăgaci fără ezi- 
tare. Peggy înjură printre dinți. S-a săturat de familia asta 

de bolnavi mintal, de vendeta lor și de tot dansul ăsta al 
lor cu moartea. 


pă 


În două ore au explorat jumătate din perimetrul 
aisbergului. De fiecare dată când au suspectat prezența 
unei deschizături, Peggy a fost nevoită să coboare pe o 
frânghie, ținută de cei doi bărbaţi. A putut astfel să con- 
state că gheața se topea sub tălpile ei. În punctul de con- 
tact cu apa, tabularul are acum consistenţa zăpezii topite. 
Catastrofa e iminentă. Dacă fundul se desprinde, dacă 
baza se scufundă, hangarul cu ambarcaţiuni va fi tras și el 
sub apă și nu vor mai avea nicio șansă să scape de acolo. 

Leif nu a apărut până acum. 


2 


Fac o pauză pe margine, ca să-și refacă forțele. 
Ignuk distribuie fâșii de carne uscată și ciocolată. Nu mai 
e chiar atât de frig, dar această temperatură nu are nimic 
liniștitor, deoarece grăbește topirea tabularului. După 
terminarea gustării, își reiau explorarea. O oră mai târziu, 
localizează intrarea hangarului. Gheaţa o acoperise în 
parte; e o deschizătură orizontală, la numai doi metri dea- 
supra apei. Când hula crește în intensitate, devine invizi- 
bilă. E atât de îngustă, încât o ambarcațiune mare nu ar 
putea ieși de acolo. 

Coboară pe gheața friabilă. Făcând adevărate mi- 
nuni de abilitate ca să nu cadă în apă, lgnuk înfige țăruși și 
leagă o parâmă. Dar peretele e moale și, în caz că unul 
dintre ei ar aluneca, pilonii nu vor rezista smuciturii 

bruște. Trebuie să se lase în jos ca să se strecoare prin des- 
chizătură. La mijloc, spărtura se mărește. Se văd urmele 
unui târnăcop. Probabil că Leif o lărgește la fiecare ieșire. 
Valurile clipocesc, îi stropesc. În sfârșit, Peggy reușește să 
intre în grotă. Înăuntru domneşte o umbră albăstruie. E 
un debarcader. Vede două vedete: joase, înguste, oferind 
privirii un profil de torpilă. Fuseseră întreţinute cu grijă și 
Peg zărește pe coca lor urmele unei vopsele antirugină. 
Sunt mai mult niște canoe de metal decât șalupe. Probabil 
că nu se pot îmbarca mai mult de trei persoane în fiecare 
dintre ele. O cabină rudimentară, în partea din față, își 
permite să te adăpostești de frig. De o formă aplatizată, 
ambarcațiunile fuseseră concepute ca să nu fie depistate 
de radar și să se apropie nevăzute de mari nave militare. 

Peggy crede că au fost fabricate probabil pentru 
uzul scufundătorilor de asalt. În apele Polului Nord, unde 
orice imersie prelungită e mortală, aceste vedete ciudate le 
dădeau posibilitatea scafandnlor-autonomi să intre în apă 
doar în ultima clipă, când aveau deja ținta în raza vizuală. 

Oricum, ar fi greu să înfrunți hula puternică în 
astfel de luntre. Peggy se cațără pe cheiul de debarcare. 
Plouă în grotă. Gheaţa se topește deasupra capului ei. 
Aversa răpăie pe grinzile de susținere a bolții. Toate 
structurile metalice sunt ruginite; ar fi de ajuns să le atingi 
ca să se sfărâme. Alte ambarcaţiuni zac pe o parte, într-un 
doc uscat, roase de oxidare. Mașinile de ridicare, cărucioa- 
rele au fost crunt mâncate de rugină. În afară de cele două 
vedete, hangarul nu conţine nimic utilizabil. 

Ignuk o ajută pe Peggy să coboare în unul dintre 
aceste „caiacuri” de metal. Peg face un inventar rapid al 
rezervelor depozitate în habitaclul de la proră. Echipa- 
ment de supravieţuire, alimente deshidratate, un bidon 

plin cu zăpadă topită. Saci de dormit militari pentru tem- 
peraturi foarte scăzute. O sobiță cu pastile combustibile 
care se aprind spontan în contact cu aerul, chiar dacă sunt 
ude. 

— Putem pleca, spune ea ridicându-se în picioare. 
Sunt două bărci. Să luăm una și s-o lăsăm pe a doua celor- 
lalţi... locatari ai bazei. E loc pentru trei persoane. Dacă 
Birgit, Leif și Henriott vor să ne urmeze, vor folos: a 
doua vedetă. 

De fapt, se îndoiește tare mult că Henriott va accepta 
să părăsească baza. Nu știe ce ar trebui să facă în privința 
suedezei și a fiului ei. Caută privirea lui Rolf. Căpitanul 
scrutează cu atenție galeria care, pornind de la hangar, 
pătrunde în inima aisbergului. Urmând acel drum, ar 
ajunge fatalmente lă locul unde se ascunde Birgit. 

— Amundssen! strigă Peg. Trebuie să te hotărăști. 
Priveşte bolta, e fisurată. Dacă încep să se desprindă blo- 
curi de gheaţă, vor strivi ambarcatiunile. 

Rolf n-o ascultă, deși ea își continuă argumentația. 
Timpul trece. I se pare că aude aisbergul pârâind. Grinzile 
sunt îndoite, strâmbe, prea roase de rugină ca să suporte 
greutatea tavanului. Grota se va nărui, e sigur. O avalanșă 
interioară o va acoperi în scurt timp. Trebuie să plece cât 
mai repede. 

Amundssen scutură capul și se uită la Peggy. 

— Plecaţi, spune el. Nu mă așteptați. Mă duc după 
soția și fiul meu. Nu pot să-i las aici. Vom lua a doua am- 
barcațiune. i 

— Leif o să te omoare, spune Peg. Nu te va lăsa să 
te apropii de ascunzătoarea mamei lui. 

— Posibil, admite Rolf. Dar nu pot face altfel, știi 
bine. 

Peggy lasă capul în jos. Ar vrea să fie mai convingă- 
toare, dar nu-și găsește cuvintele. 

— Vino cu noi, insistă ea. Dacă pleci, poate se vor 
hotărî să iasă din bază. Ducându-te la ei, îi obligi să se 
ascundă și mai mult. 

Suedezul scutură capul, ostenit. 

— Ba nu, murmură el. N-ai înțeles nimic. Cât timp 
voi fi în viață, vor rămâne aici, de teamă să nu mă vadă 
apărând în calea lor, oriunde s-ar duce. Dacă mă las ucis, 
îi eliberez. Le deschid ușa. Ca să accepte să plece, trebuie 
să-i debarasez de vârcolacul care le strică viața de ani de 
zile. Trebuie să-l forțez pe Leif să mă omoare, să-l sperii 
atât de tare, încât să se hotărască să nimerească ținta. 

Peggy simte un nod în gât. Poate că Amundssen are 
dreptate. 

— Eu sunt cheia de la închisoarea lor, spune domol 
căpitanul. Trebuie să mor ca să-i eliberez. N-am de ales. E 
cât se poate de logic. După ce voi muri, se vor repezi la 
barcă. Încercaţi să-i recuperați după ieșirea din hangar, 
ghidaţi-i până la Sanashtawa. Am ceva bani, Birgit își va 
putea reface viața. 

Peggy ar vrea să-l scuture cu putere și să-i spună că 
se îmbată cu propriile-i cuvinte. Nu e sigură că trebuie să 
contezi pe logică în acest gen de situații. Leif a crescut în 
pântecele aisbergului; cu siguranță că a ajuns să aibă față 
de lumea de afară o repulsie comparabilă cu cea a capo- 
ralului Henriott. 

„La dracu'! își spune ea cu o mânie amestecată cu 
tristețe. Nu sunt duhovnicul lui, să facă ce vrea!” 

Ignuk nu spune nimic. Pare că aprobă decizia sue- 
dezului. Dinspre boltă se aude o trosnitură care îi readuce 
la realitate. 

— Plecați, le ordonă Amundssen. Nu vă amestecați. 
Oricum, m-am săturat să aștept. Amânarea durează de 
prea mult timp. 

Rolf pleacă în direcția tunelului, fără nicio vorbă de 
rămas-bun. Peggy se uită după el cum dispare în întu- 
neric. Ascultă cum se pierde treptat zgomotul pașilor lui. 

— Să plecăm acum, spune Îgnuk. Căpitan a spus nu 
așteptat. Lămurit lucruri între el și fantome. 

Își așază mâna pe umărul ei și o forțează de stea jos, 
apoi se instalează la pupitrul de comandă și pornește 
motorul, care dă două rateuri înainte să pornească. Am- 
barcaţiunea părăsește debarcaderul. Trebuie să lase cape- 
tele în jos când ies prin deschizătură. Gheaţa zgârie 
acoperișul habitaclului scrâșnind. Gata, au ajuns afară. 
Canoea de metal dansează pe creasta valurilor. Ignuk 
manevrează în așa fel încât să se depărteze cât mai repede 
de tabular. 

— Trebuie să-i așteptăm! protestează Peggy. Opreşte, 
oprește, fi-ar să fie! 

— Da, da, răspunde evaziv eschimosul. 


Au așteptat mult timp, cu barca legănându-se pe valuri, 
la zece ancabluri de aisberg. Peggy a rămas ghemuită la 
pupa, trăgând cu urechea, în încercarea de a auzi o even- 
tuală detunătură. Din păcate, zgomotul valurilor e prea 
puternic, acoperă totul. Dârdâie de frig. Ignuk i-a spus de 
câteva ori să se adăpostească în habitaclu, dar ea a refuzat. 
Are convingerea absurdă că, privind ţintă la intrarea han- 
garului, va forța familia Amundssen să iasă. Nu mai vede 
bine. Ar da orice să știe ce s-a întâmplat în interiorul 
bazei. 

— Trebuie să plecăm, insistă șamanul. Vine noaptea. 
Acum nimeni nu va mai ieși. Şi-au ales destinul. 

— La naiba! exclamă. Peg înfuriată. Doar nu vor 
alege să moară când au posibilitatea să folosească a doua 
barcă! 

Ignuk dă din umeri. 

— Au murit toți de mult timp, spune el. Căpitan, 
femeia și copilul. Toţi fantome de zece ani. Nu putut să se 
reîntoarcă printre cei vii. 

Peggy vrea să-i răspundă, dar chiar atunci se aude 
un trosnet înfundat. Aisbergul se năruie, se prăbușește în 
el însuși. Întinderea de gheață devine concavă, în timp ce 
o mare învolburare agită apa oceanului. Ţinându-se strâns 
de bastingaj, Peggy vede ceva enorm desprinzându-se de 

sub tabular și scufundându-se în abisuri. O strucrură 
gigantică, semănând cu o stație orbitală dintr-un film 
science-fiction. Acea coroană metalică se scufundă în 
mijlocul unei vârtej de bule. E ca și cum o navă spaţială 
prizonieră a banchizei se eliberează brusc din temniţa ei 
de gheață ca să se scufunde în tenebrele adâncurilor marine. 
Peggy înţelege că baza secretă e cea care s-a desprins din 
ghiocul ei. Se duce la fund, rotindu-se încetișor în jurul 
propriei axe. La suprafață, aisbergul, lipsit de scheletul 
clandestin, s-a spart în mai multe bucăți, care se depăr- 
tează deja unele de altele. Ignuk strigă un avertisment pe 
care Peggy nu-l aude. Valurile stârnite de scufundarea 
bazei ridică ambarcațiunea cu o forță înspăimântătoare. 
Tânăra femeie simte cum e acoperită de apa rece. Preţ de 
câteva secunde, crede că va fi luată de torentul de spumă 
și se ține cu toată puterea de banca pe care se așezase 
înainte ca valul s-o smulgă. 

Barca se lasă în scobitura valului, urcă, se lasă din 
nou. Peggy vomită, cu stomacul întors pe dos. Are impre- 
sia că sunt purtați de un val seismic. Se pregătește de 
moarte. 


Când își revine în simțiri, e goală, într-un sac de dormit 
militar, în interiorul habitaclului. Ignuk s-a culcat lângă 
ea. Și el e tot în pilea goală. Îi simte sexul în șale. A aprins 
o sobă de supraviețuire și a agăţat hainele de-a lungul 
peretelui. După închiderea tambuchiului, habitaclul devine 
complet izolat și flacăra aprinsă poate să producă o tem- 
peratură suportabilă. Locul e îngust și trebuie să stai ghe- 
muit. Nici vorbă să poți întinde picioarele sau să încerci să 
te întorci ca să-ţi schimbi poziția. Peg nu îndrăznește să se 
miște. Situaţia o jenează teribil. Totuși, știe că eschimoșii 
nu au niciun tabu în privința nudității. E mai bine să se 
obișnuiască cât mai repede cu situația, deoarece, oricum, 
va trebui să-și facă nevoile în prezența însoțitorului ei, 
barca neavând instalații sanitare. 

Stă cuibărită în penumbră, cu ochii la culoarea 
roșiatică a reșoului improvizat. Ambarcațiunea se leagănă, 
dar marea e calmă. Peg are impresia că e închisă într-un 
sicriu inoxidabil care coboară pe cursul unui fluviu tu- 
multuos. Ignuk nu spune nimic. Hotărăște să facă și ea la 
fel și să profite de această căldură. Nu vrea să se gândească 
nici la Rolf, nici la ceilalți. 


Plutesc în derivă de trei zile. Au fost nevoiţi să-și îmbrace 
hainele umede, ceea ce le-a făcut permeabile la frig. Am- 
barcaţiunea ia apă destul de ușor în partea din față și 
trebuie să o dea afară permanent. Peggy are mâinile cră- 
pate de sare și degerături care o dor. Începe să ducă lipsă 
de apă dulce. Tânăra femeie simte cum îi piere curajul. 
Epuizarea o cufundă într-o stare de somnolență, și atunci 
îi visează pe Rolf, Birgit și Leif ieșind din abisuri și încer- 
când s-o tragă peste bord. Îi reproșează că i-a abandonat, 
gâlgâie oribil cu gurile lor pline de apă și o prind de mâini 
ca s-o tragă în ocean. Au mâinile moi și umflate ale îneca- 
ților, semănând cu acele mănuși din latex roz folosite 
pentru spălatul veselei. Peggy se zbate, se trezește... și 
descoperă că Ignuk o scutură cu putere. 

— Fii atentă la visuri, mormăie el. Morţii se folosesc 
de ele ca să transmită gânduri rele celor vii. 

Peggy e epuizată, își repetă că ar trebui să reziste, 
dar nu-i în stare. A pierdut orice speranță de salvare. 
Curând nu vor mai avea apă de băut, iar blocurile de 
gheață plutitoare devin rare, astfel încât sunt amenințați să 
nu mai aibă apă dulce. Nu-i mai e teamă, nu-i pasă. Își 
spune că nu mai vrea să ajungă pe uscat. Ar dori să adoarmă 
acolo și să nu se mai trezească. Rolf, Birgit și caporalul 
Henriott i-au transmis maladia lor. Simte că deja nu mai 

face parte cu adevărat din lumea celor vii, e într-o peri- 
oadă de tranziție. Degeaba încearcă Ignuk s-o trezească 
la realitate, nu reuşeşte. Îi vorbeşte, dar ea nu-l aude. 
Ascultă vocile înecaților care gâlgâie sub apă. Ascultă 
zgomotele mâinilor celor doi soți care bat în cocă spu- 
nându-i: „Vino, vino la noi. N-ai dreptul să mergi mai 
departe fără noi”. 

Din când în când, i se pare că și sora ei se află alături 
de el. Sora ei asasinată, sora ei pe care nu putuse s-o sal- 
veze. 

Peggy își spune că ar sări peste bastingaj dacă apa nu 
ar fi atât de rece. În toată existenţa ei nu a fost atât de 
deprimată. 

— Trebuie să lupţi, bombăne șamanul. Morţii vor să 
te prindă din urmă; îi văd înotând în spatele nostru. E rău, 
foarte rău. 


Într-o seară, pe când se lasă legănată de șușotrelile 
înecaților, lgnuk o apucă de scurta impermeabilă și o 
aruncă în habitaclu. Acolo, aprinde soba de supraviețuire 
și smulge hainele de pe Peggy. După ce o vede goală, o 
bagă cu forța în sacul de dormit, unde intră și el. Tânăra 
femeie e atât de ostenită, încât nu-și dă seama cu adevărat 
ce i se întâmplă. Abia după ce simte sexul șamanului în ea 
înțelege că o violează. La început, nu-i pasă, nu mai are 
destulă energie ca să reacționeze. Lucrurile astea nu o mai 
privesc, a părăsit deja în mare parte învelișul corporal. 
Apoi se produce ceva, plăcerea cade asupra ei prin sur- 
prindere, când se credea eliberată de ea pentru totdeauna. 
Devine conștientă că este posedată de un eschimos bătrân, 

gras și jegos, cu pielea unsă cu grăsime de focă... și că 
acest vagabond al banchizei o face să simtă plăcerea. 

Un impuls de revoltă o face să se încordeze. Vrea 
să-și respingă adversarul. Îi zgârie spatele, îl insultă. Și-a 
redobândit întreaga combativitate. Refuză ca el să se 
folosească de ea fără să-i ceară voie. Îl mușcă de umăr; 
șamanul râde zgomotos și spune ceva în limba lui. Peggy 
se sufocă sub greutatea lui; niciodată nu a avut un amant 
atât de gras. Se simte mică de tot și plăpândă sub acea 
balenă care debordează de energie. Eschimosul emană o 
căldură comunicativă, o poftă de viață contagioasă. Peg 
are impresia infantilă că penisul șamanului îi injectează 
jeturi de speranță. E grotesc și încearcă încă o dată să 
scape de el. Zadarnic. Bărbatul o ţintuiește pe fundul 
bărcii. Și plăcerea o copleșește, o arde din cap și până în 
picioare. Îi e rușine, dar, în același timp, răsuflă ușurată că 
e vie și că are un corp încă avid de senzații. 

— Ticălosule, murmură ea când Ignuk se rostogo- 
lește lângă ea. Când am să scap de degerături, o să-ți scot 
ochii. 

— Era necesar, bombăne șamanul. Moartea plana 
asupra ta. Te învăluia. În jurul capului aveai o aură neagră. 

Peg se înfioară. Are dreptate. Fusese gata să se arunce 
în apă și să se înece ca și ceilalți. A scăpat ca prin urechile 
acului. Niciodată nu mai simţise atâta deznădejde. 

— Niciodată ascultat vocile morţilor, șoptește Ignuk. 
Încearcă întotdeauna să te tragă după ei. 


+4 


Două zile mai târziu, pe când începeau să sufere 
cumplit de lipsa apei dulci, în aer se aude un huruit de 

motor. Peggy se grăbește să tragă o rachetă de semnali- 
zare. Hidroavionul trece la nivelul valurilor, face un viraj, 
apoi se lasă pe apă stârnind o dâră lată de spumă. Când 
ușa laterală culisează, Peggy vede apărând fața boţită și 
monstruos de simpatică a lui Tuna James „Cașalotul”. 

— Pe toţi dracii! răcnește pilotul. Coaja voastră de 
nucă e atât de mică, încât era cât pe ce să n-o văd! 

Peggy izbucnește într-un râs prea strident, care se 
transformă în criză de lacrimi. De data aceasta sunt 
salvați. 


e 


Când ajunge la Sanashtawa, Peggy este imediat transpor- 
tată la dispensarul portului. Suferea de deshidratare și 
avea nevoie de perfuzii. A dormit două zile la rând. Când 
se trezește, îl găsește pe Tuna James la căpătâiul ei. 

— Cum ne-ai localizat? întreabă ea. 

Pilotul cu urechile tăiate se leagănă de pe un picior 
pe altul, stânjenit. 

— Toată lumea vă credea morți, mărturisește el. Și 
apoi, într-o seară, am văzut că apare fata aceea care ple- 
case cu voi. Japoneza. Mi-a dat un teanc de bancnote și o 
hârtie pe care erau trecute coordonatele geografice. Mi-a 
spus doar atât: „Dacă mai sunt în viață, trebuie să fie cam 
în zona asta. Du-te după ei”. 

— Atât? murmură Peg. 

— Mda, confirmă Cașalotul. Apoi mi-a întors spa- 
tele și s-a cărăbănit. N-am încercat s-o rețin. Cu câteva 
zile înainte, într-un bar, dădusem peste un articol care 
m-a convins că nu trebuie să pun întrebări. Uite-l. 

Scoate din combinezon o bucată de ziar mototolită 
și o pune pe burta ei. E un articol apărut într-un ziar din 
Los Angeles. Este anunțată descoperirea cadavrului japo- 
nezei Yuki Saiko Onoshita la o groapă de gunoi din 
South Central. Fiica celebrului informatician (despre care 

nici acum nu se știe nimic) fusese sugrumată. Fotografia 
care ilustrează articolul arată o japoneză grăsuță, cu dinții 
proeminenți, cu fața pe jumătate mascată de niște ochelari 
enormi cu ramă de baga. 

— Nu-i aceeași, bombăni Tuna James. Nu-i cea care 
te-a însoțit, nu-i așa? 

— Nu, confirmă Peg. Cred că Yuki „a noastră” 
lucra pentru Yakuza. Am fost manipulată, asta e. 

— Nasol, spune pilotul. Dar a făcut un gest frumos. 
La urma urmelor, ar fi putut să vă lase acolo unde erați, 
nu-i așa? 


Ignuk n-a venit la ea. Când a întrebat de el, infirmierele 
i-au spus că eschimosul refuzase să se lase examinat. Nu 
crede în medicina albilor. S-a întors în coșmelia lui de pe 
chei, unde locuiește între două călătorii pe ocean. Vrea să 
se îmbarce iar. Peggy l-a vizitat la ieșirea din dispensar. 
Șamanul a privit în jurul capului ei ca să-i vadă culoarea 
aurei. 

— E bine, a conchis el. Moartea nu mai planează 
asupra ta, dar de acum înainte va trebui să eviți întot- 
deauna contactul cu apa. Rolf și ceilalți te urăsc pentru că 
ai scăpat. Așa se întâmplă întotdeauna cu fantomele. Sunt 
invidioase. Când n-am să mai fiu lângă tine să te protejez, 
va trebui să fii foarte atentă. 

I-a dat un colier magic de care ea nu va trebui să se 
despartă. Ignuk nu are niciun gest deplasat, pare că a uitat 
ce s-a întâmplat în barcă. I-a cerut să-l însoțească pe plajă 
ca să împlinească un rit funerar pentru familia Amund- 
ssen. L-a urmat. Eschimosul a luat cu el niște obiecte 
ciudate într-o cârpă murdară. Pe plajă, Ignuk a cântat, a 
dansat și a aruncat prafuri în valuri. 

— Sunt aici, a murmurat el, încă te caută. N-au 
renunțat. Te pândesc. Te vor găsi peste tot pe unde te vei 
duce. Vor încerca să te înece. Nu mai intra niciodată în 
apă! Înțelegi? Nici măcar într-o piscină sau într-o cadă. 

Vor fi acolo tot timpul, așteptând ocazia să pună mâna pe 
tine. 

— Sunt scufundătoare, a protestat Peggy. Asta mi-e 
mesena. 

— Atunci fă altceva, a bombănit șamanul. Trăiește 
în mijlocul deșertului. Ignuk nu va fi mereu lângă tine să 
țină morții la distanță. Trebuie să înveţi să te protejezi. 

S-au despărțit fără să se atingă. 

Peggy, puţin cam tristă, s-a întors la motel. Nu are 
nici cea mai mică idee despre ce va face acum. 

Când să se culce, o sună tipul de la recepție. Un 
curier de la Federal Expres adusese un pachet pentru ea. 


Pachetul e acum pe pat, desfăcut. E o valijoară de 
aluminiu, asemenea celor folosite de fotografi ca să-și 
transporte echipamentul. Conţine o sută de mii de dolari 
în bancnote vechi. 

Peggy a găsit pe teancurile de bani o scrisoare scurtă, 
împăturită în stil japonez: 


Fără tine, nu aș fi reușit. Orice strădanie merită o 
răsplată. Nu puteam să te iau cu mine. Yakuza te-ar fi 
ucis. Te întrebi, cu siguranță, de ce am luat pielea acelui 
biet informatician. Avea un tatuaj pe tors, un dragon 
splendid. Desenul solzilor forma în vealitate un cod de 
bare care dădea cheia codului dorit atât de mult de șefii 
mei, acel cod care îi împiedică să treacă de barajul siste- 
melor de siguranță bancară. Aveam sarcina să recuperez 
acest cod. Regret că te-am minţit puţin. Nu era o misiune 
de salvare. Dacă l-am fi găsit pe Onosbita în viaţă, aș fi 
fost obligată să-l ucid, pentru că mă îndoiesc că s-ar fi lăsat 
de bunăvoie jupuit de viu. Îi sabotaserăm avionul ca să-l 

constrângem să aterizeze într-un loc izolat, de unde să ne 
fie uşor să-l luăm. O baliză ascunsă la bord ne semnala 
poziția lui, oriunde s-ar fi aflat. Această aterizare ar fi 
trebuit în mod normal să aibă loc la nord de Sanasbtawa, 
intr-o tundră foarte potrivită pentru acest tip de incident. 
Nu puteam să prevedem că nebunul de Onosbita avea să 
treacă brusc la manșa avionului și să schimbe ruta apara- 
tului ca să se plimbe pe lângă Polul Nord, fără să respecte 
planul de zbor transmis înainte de decolare. Această fan- 
tezie de ultimă clipă a complicat totul. Îmi pare rău. 
Probabil că trebuie atribuită unui exces de sake... sau 
fascinaţiei pe care zăpada o exercită asupra oricărui japo- 
nez care se respectă. Trebuie să tii cont de faptul că albul e 
la noi culoarea morţii. Iar pe fata lui Onosbita o chema 
Yuki, ceea ce, în limba noastră, înseamnă „zăpadă”. Nu 
mă pot abţine să mă gândesc că în toată povestea asta 
există o logică misterioasă. Nu crezi? 
Nu-mi porți pică, sper. 
Yuki „a ta”. 

